Volumul de față pune laolaltă o sumă de analize, expertize, 
idei, opțiuni, frământări, nelămuriri ale unor intelectuali creștini 
incitați să abordeze o altfel de perspectivă asupra Părintelui Arsenie 
Boca — de a cărui sfințenie nu se îndoiește niciunul. Am recurs astfel 
la experiența câtorva oameni punându-le o serie de întrebări, cât 
mai aspre, frontale, reluând totodată și acele întrebări incomode 
care persistă de ani buni în spaţiul public, referitoare la 
personalitatea Pr. Arsenie Boca. 

Este interesant și tonic să rezum aici specializările 
participanţilor la această carte: teologie ortodoxă, filosofie, istoria 
religiilor, antropologia religiilor, istoria Bisericii, bizantinologie, 
istorie recentă, fizică (fizică cuantică, fizica laserelor), matematică, 
medicină (psihiatrie și neurologie), arhitectură, arhitectura 
spațiului. sacru, filologie, literatură, presă, drept, diplomaţie. 
Majoritatea dintre aceștia au dobândit cele mai înalte calificări în 
domeniile lor de specialitate, sunt cercetători, unii sunt profesori în 
mediul universitar etc. 

- Aleatoriu vor fi (re)amintite aici și câteva mărturii mai puțin 
cunoscute referitoare la viața și faptele Părintelui. De pildă, un 
tânăr fizician l-a surprins pe Pr. Arsenie Boca, în anii '8o, că avea pe 
masa de lectură un volum despre corpurile cerești, rămase și astăzi 
enigmatice, numite guasari. Era o carte de astrofizică doctă, pentru 
specialiști, iar nu una de popularizare... 

Pornind de la această mărturie mă gândesc că, poate, dincolo 
de pojghiţa atât de sclipitoare a miracolului al cărui intermediar 
este Părintele Arsenie, altceva se întrevede, și mai important: o 
nouă vârstă a antropologiei creștine anunţată nu numai de faptele 
sale miraculoase, ci și de vectorii căutărilor sale. lată de ce viața și 
faptele Părintelui Arsenie Boca trebuie abordate din perspectivă 
interdisciplinară. 


Marius Vasileanu 

ARGUMENT 


Povestea acestui volum a început în primăvara 
anului 2015, când poetul şi editorul Vasile George 
Dâncu mi-a propus să scriu pentru Editura Școala 
Ardeleană o carte despre Părintele Arsenie Boca. În 
pofida argumentelor sale — dată fiind prezenţa mea 
activă în presa românească a ultimelor două decenii, 
axată, în general, pe fenomenul religios contemporan 
şi, în particular, pe cel creştin ortodox românesc —, am 
refuzat prompt. Nu am informaţia necesară, i-am spus, 
mi-ar trebui cel puţin doi-trei ani de documentare 
etc. Şi ce să rezulte de aici? Încă un volum între cele, 
nenumărate, despre „fenomenul Arsenie Boca”... 

După un timp de gândire i-am propus însă acest 
proiect, pornind, cred eu, de la observaţia de bun-simţ 
căo personalitate bisericească atât de complexă, precum 
cea a Pr. Arsenie Boca, nu poate fi înţeleasă de un singur 
om, dar poate fi cercetată — măcar până la un punct — de 
un grup interdisciplinar. 

Am recurs astfel la experienţa câtorva oameni 
de a căror prietenie sunt onorat şi la alţi câţiva 

cunoscuţi, punându-le o serie de întrebări, cât mai 
aspre, frontale, reluând totodată și acele întrebări 
incomode care persistă de ani buni în spaţiul public, 
referitoare la personalitatea Pr. Arsenie Boca. 

Unii dintre cei care au binevoit să participe la 
acest proiect sunt printre cei mai buni specialişti din 
ţară în domeniile lor de activitate, dar, în mod cert, 
componența volumului ar fi putut fi mult mai stufoasă. 
Din raţiuni strict editoriale, nu am apelat la toţi cei 
care ar fi meritat cu prisosinţă să facă parte dintr-un 
asemenea proiect. Am evitat în mod premeditat 
prezenţa clericilor ori a ierarhilor Bisericii Ortodoxe 
Române (BOR), dar sunt prezenţi câţiva teologi 
ortodocşi, am căutat voci proaspete, oameni care au 
vorbit rar sau deloc despre acest subiect. Excepţiile, 
precum prezenţa Părintelui Răzvan Petcu, paroh al 
bisericii Sf. Nicolae din localitatea Drăgănescu, ori a 
cercetătorilor George Enache şi Adrian Nicolae Petcu, 
autorii unor excelente studii despre Pr. Arsenie Boca, 
vin să întărească regula... 

Pe de altă parte, am fost și refuzat de câţiva 
dintre cei pe care i-am invitat să ne fie alături. Nu-i voi 
numi aici, însă îi asigur şi pe această cale de întregul 
meu respect şi de totala mea înţelegere — mai cu seamă 
că aproape toți şi-au declinat cu smerenie creştină 
competenţa în faţa unui subiect pe cât de ofertant, 
așadar ispititor, pe atât de complex. 

Toţi cei prezenţi în acest volum sunt creştini 
ortodocşi, majoritatea sunt intelectuali îmbisericiți, 
care merg la biserică, nu doar își dau cu părerea 
despre credinţa creştină, toți cred în faptele de 
sfințenie ale Părintelui Arsenie Boca. Aceasta nu 

înseamnă că ar fi nişte yesmeni, dimpotrivă, nu iau 
nimic pe nemestecate, ci, precum orice cercetător 
cu vocaţie, problematizează, au îndoieli, dar au 
şi certitudini. Uneori, prin prezenţa lor în spaţiul 
public s-au manifestat chiar critic față de anumite 
derive ale fenomenului religios contemporan, derive 
manifestate punctual inclusiv înlăuntrul Bisericii, ba 
chiar pornind de la evlavia generată de fenomenul 
Arsenie Boca... 

Pe scurt, sunt prezente aici câteva dintre cele 
mai lucide voci ale laicatului ortodox din România, 
considerate ca atare nu numai în presa laică, ci şi în 
cadrul oficial al BOR, prin discuţii, uneori discrete, cu 
ierarhii ori prin intermediul presei bisericeşti care i-a 
cultivat. 

Tocmai fiindcă sunt intelectuali, vom constata 
pe alocuri şi păreri polarizate ori nuanţat diferite, 
chiar între ei, asupra unor chestiuni legate de Pr. 
Arsenie Boca. Las cititorului plăcerea de a descoperi 
singur cele câteva polemici involuntare, de la distanţă, 
dintre participanţii la volumul de față. Aceasta este 
frumuseţea şi șansa unui grup interdisciplinar. Cu 
toate că, metodologic, nu astfel lucrează un grup 
interdisciplinar propriu-zis, demersul nostru este doar 
o sugestie de abordare serioasă, dinlăuntrul Bisericii, 
a unei probleme atât de complexe. Neîndoielnic, 
limitele inerente ale temelor generate de întrebările 
subsemnatului constituie tot atâtea bariere ale unui 
dialog viu, nonconformist, pe care se presupune 
că l-ar întreţine în comun, cu adevărat, un grup de 
studiu interdisciplinar, aflat întâi de toate, desigur, 
într-un cadru de cercetare adecvat... 

Este interesant şi tonic să rezum aici şi 
specializările participanţilor la această carte: teologie 
ortodoxă, filosofie, istoria religiilor, antropologia 
religiilor, istoria Bisericii, bizantinologie, istorie 
recentă, fizică (fizică cuantică, fizica laserelor), 
matematică, medicină (psihiatrie şi neurologie), 
arhitectură, arhitectura spaţiului sacru, filologie, 
literatură, presă (scrisă, audio, video, new media), 
drept, diplomaţie. Majoritatea dintre aceştia au 
dobândit cele mai înalte calificări în domeniile lor de 
specialitate, la nivel (post)doctoral, unii au duble/ 
multiple specializări, câţiva sunt angajaţi în cercetare, 
unii sunt profesori în mediul universitar, absolut 
toți sunt autori de studii și cărți, cei mai mulţi sunt 
bine-cunoscute personalităţi ale spaţiului public. 
O scurtă și mai exactă prezentare a fiecăruia dintre 
interlocutorii mei se găsește la finalul cărţii. 

Doar o persoană dintre cei care au participat 
la acest proiect editorial a avut șansa să-l întâlnească 
personal pe Pr. Arsenie Boca: este vorba despre 
singurul cleric prezent aici, dar nu şi unicul teolog, 
Pr. Răzvan Petcu. 

În loc de încheiere, am ales să reluăm un 
foarte inspirat articol apărut în ziarul Evenimentul 
zilei (1 iunie, 2015), al cărui autor este Sever 
Voinescu, actualmente redactor-șef al prestigioasei 
reviste Dilema Veche. El însuşi absolvent de drept, 
bine-cunoscută personalitate în spaţiul public, Sever 
Voinescu a făcut repetate pelerinaje la Sf. Munte Athos 
— efort care îşi arată roadele, din ce în ce, inclusiv 
în scrierile Domniei Sale. Este un text splendid, îi 
mulţumesc și pe această cale pentru permisiunea de 
a fi publicat aici. 

Interviurile la care vă invit în paginile ce urmează 
au în mod premeditat câteva constante. S-au petrecut 
om la om, aşadar numai între mine și interlocutor. 
Unele întrebări se repetă, în funcţie — totuşi — de 
expertiza interlocutorului, altele regret acum că nu 
le-am pus tuturor celor prezenţi în volum, precum 
aceasta: care sunt întrebările pe care personal i le-aţi 
fi pus astăzi Părintelui Arsenie Boca, la o eventuală 
întâlnire faţă către faţă...? 

Răspunsurile primite sunt uneori foarte 
detaliate, alteori scurte — în funcţie de subiect, de 
disponibilitatea interlocutorului și de abilitatea celui 
care întreabă. Având o oarecare experienţă a acestui 
gen literar (deloc strict, căci interviul este înlocuit, 
pe alocuri, şi de dialog), am reluat în anume cazuri, 
îndărătnic, pentru același partener de discuţie aceeași 
întrebare, dar formulată cu alte cuvinte... 

Alteori, au rezultat ample desfăşurări contextuale 
— despre canonizările în istoria creştinismului 
răsăritean, în dialogul cu bizantinologul Petre Guran, 
de pildă —, ceea ce am considerat că împlineşte 
demersul nostru. 

Din motive obiective, câteva dintre intervenţiile 
care urmează au fost iniţial înregistrate, apoi transcrise 
— astfel încât au rezultat capitole ceva mai generoase, 
comparativ cu cele ale celorlalţi interlocutori. 

Subliniez că nu totdeauna subsemnatul 
împărtăşeşte integral ideile ori ipotezele partenerilor 
săi din acest volum, dar pentru cursivitatea textului 
şi pentru că părerea mea este secundară, nu am 
intervenit cu clarificări. 

„„Puţine sunt demersurile serioase, ştiinţifice, 
în ceea ce priveşte studiul vieții și operei Pr. Arsenie 
Boca. Începutul a fost făcut, probabil, de cartea 
istoricilor George Enache și Adrian Nicolae Petcu, 
intitulată Părintele Arsenie Boca în atenţia poliției 
politice din România (Ed. Partener, Galaţi, 2009). 
Cei doi sunt, de altfel, printre cei mai calificaţi 
cercetători care s-au aplecat asupra istoriei recente 
a BOR. Dar în ultima vreme mai apar ici-colea astfel 
de tentative în puzderia de maculatură destinată să 
scoată bani publicând chestiuni discutabile despre 
Pr. Arsenie Boca... 

Un ultim proiect, cel al publicării dosarelor 
poliţiei politice — vezi Părintele Arsenie Boca în 
Arhivele Securităţii (Ed. Agnos, Sibiu), din care 
până acum au apărut două volume, în 2013 şi 2014, 
coordonate de Florian Bichir, Romeo Petrașciuc şi 
Raluca Toderel —, trebuie salutat, chiar dacă unii 
cercetători îi reproşează lipsa unor mai amănunțite 
note explicative pentru înţelegerea contextuală şi 
corectă a informaţiilor oferite astfel spaţiului public. 

Sunt încredinţat că numai o astfel de abordare 
interdisciplinară, iar volumul de faţă este abia un 
prim şi modest pas, poate elucida nonconformismul 
şi numeroasele probleme teologice, iconografice, 
istorice, sociologice, antropologice, medicale, 
psihologice etc. ridicate de viaţa şi de activitatea 
Părintelui Arsenie Boca. În mod firesc, o eventuală 
comisie de canonizare ar trebui să aibă o componenţă 
asemănătoare, ba chiar ar putea fi alcătuită şi din câteva 
dintre personalităţile ale căror răspunsuri le veţi găsi în 
paginile care urmează... 

Niciodată până acum cei prezenţi în cuprinsul 
acestei cărți nu au stat cu toţii laolaltă. Nu se cunosc 
personal decât parţial, aşadar doar credinţa creştină, 
prezenţa nevăzută a Părintelui Arsenie și întrebările 
generate de viaţa acestuia au făcut posibilă reunirea 
lor aici. Este un nou prilej de a le mulțumi tuturora 
pentru solicitudinea, inspiraţia și francheţea opiniilor 
şi gândurilor pe care ni le-au împărtășit în acest volum. 

Îi mulţumim prin acest modest efort colectiv 
şi Părintelui Arsenie care, neîndoielnic, se roagă 
„pentru întregul Adam”. Să-l mulţumim Domnului 
că încă mai îngăduie pe pământ lucrarea Vie a 
sfinţilor Săi... 


Marius Vasileanu 


MARIUS VASILEANU 
(prof. istoria religiilor, publicist): 


Pr. Arsenie Boca şi limitele 
antropologiei creştine 


— introducere — 


Nu este prima oară când scriu despre limitele 
antropologiei creştine. Fenomenul Părintelui Arsenie 
Boca este un excelent revelator pentru acest subiect 
delicat și în același timp ofertant, plin de surprize. 

Întrezăresc aici cel puţin două unghiuri de 
abordare. Primul se referă cu strictețe la modul în 
care se poziţionează chiar Pr. Arsenie Boca. Fiind un 
om cult, realizând că ceea ce se învaţă la Facultatea de 
Teologie poate fi completat, Pr. Arsenie Boca asistă 
ulterior şi la cursurile Facultăţii de Medicină în timp 
ce urmează a doua facultate, Academia de Belle Arte 
(București). Multe din cele învăţate la medicină se vor 
regăsi în volumul Cărarea Împărăției. Chiar dacă un 
medic din zilele noastre ar avea reticenţe cu privire la 
limbajul și la teoriile dezvoltate de Pr. Arsenie Boca 
în acest volum, eforturile celui numit astăzi „Sfântul 
Ardealului” trebuie apreciate ca atare. Era o modă în 
interbelicul românesc aceea de a face studii în paralel, 
la cel puţin două facultăţi, chiar dacă licenţa nu era 

luată de cele mai multe ori la amândouă. Cel mai 
bun exemplu este reprezentat de obştea Mănăstirii 
Antim din Bucureştii anilor '40 — o serioasă parte 
din monahii şi fraţii acesteia urmau în paralel două 
facultăţi. Şi nu le-a bruiat trăirea, dacă este să ne 
amintim că acolo a înflorit mișcarea Rugul Aprins... 

Să reținem însă exemplul de mai sus în 
special pentru valoarea sa simbolică: un teolog cu 
trăiri lăuntrice excepţionale, care are deschiderea 
intelectuală de a învăţa în completare și arte frumoase, 
şi medicină. După terminarea Facultăţii de Teologie 
Ortodoxă (Sibiu), Părintele avea să obţină o a doua 
licenţă numai la Academia de Belle Arte (București). 

În acelaşi registru sunt lecturile Pr. Arsenie Boca 
despre mistica altor spaţii şi ne amintim aici că într-o 
autobiografie s-a declarat recunoscător scrierilor lui 
Mircea Eliade. Unii îi impută și astăzi Pr. Arsenie 
Boca faptul că ar fi citit toate acestea şi, în plus, chiar 
și scrierile lui Rudolf Steiner etc. Sunt cumva interzise 
astfel de lecturi pentru cei cu adânci cunoștințe 
teologice şi cu puterea discernământului? Nicidecum! 
Crede cineva că profesorii de la Teologie care se 
respectă nu le-au frunzărit măcar? Abia atunci când ești 
în totală cunoştinţă de cauză poţi combate sau privi în 
perspectivă comparată orice scriere noncreșştină! Abia 
când ştii cu adevărat despre ce este vorba, teolog fiind, 
vei putea să faci față unor dialoguri cu credincioși ale 
căror cunoștințe sunt în ceață. Dar aceasta este încă o 
lectură în cheie minoră a celor de mai sus... 

Pur şi simplu, un intelectual creştin, cum era 
fără doar şi poate Pr. Arsenie Boca, făcea eforturi să-şi 
extindă limitele cunoaşterii nu numai prin trăirea 
ortodoxă, ci şi la nivel teoretic. Cu alte cuvinte, să 

extindă, măcar pentru sine, şi limitele antropologiei 
creştine. 

Mulţi dintre sfinţii creştini au operat astfel de 
modificări, adâncind cunoaşterea creştină, fără a ieşi 
cu nicio fărâmă din interiorul propriei tradiţii. Spre 
exemplu, despre Sf. Siluan Athonitul s-a spus că prin 
intermediul său creștinismul a dobândit un nou înţeles, 
cel maxim, al noțiunii de smerenie, căci acesta ne-a 
vorbit despre smerenia lui lisus Hristos... 

Rareori este ceva nou sub soare, iar reimprospătări 
ale memoriei creştine genuine vii sunt totdeauna 
binevenite. Ce altceva s-a petrecut oare prin însăşi 
prezenţa Pr. Arsenie Boca într-un secol XX atât de 
încercat? 

Pr. Arsenie Boca a simţit, ca puţini alţii, „pulsul” 
lumii în care trăia şi a făcut constante eforturi, 
spre exemplu, pentru aducerea unor manuscrise 
de la Sf. Munte Athos, pentru a-i sta alături Pr. 
Dumitru Stăniloae în lucrarea acestuia de traducere 
a Filocaliei, pentru centralizarea câtorva sute de 
comenzi anticipate, tocmai pentru obţinerea banilor 
de tipărire ș.a.m.d. Parcă ştia că această monumentală 
traducere avea să aducă un imens ajutor duhovnicesc 
creştinilor din România. Mai ales în această perioadă 
istorică generată de comunism în care ateismul 
marxist devenea, treptat, cu o agresivitate de 
neimaginat, o a doua religie oficială. Iată de ce Pr. 
Stăniloae îi şi mulţumeşte apăsat Pr. Arsenie Boca în 
trei dintre prefețele celor patru volume ale Filocaliei 
publicate în anii '40. 

Celălalt unghi de abordare este acela în care am 
putea cerceta cum a fost receptat Părintele Arsenie 
de credincioşi. Privit în perspectivă diacronică, s-au 

petrecut nenumărate fapte miraculoase în preajma Pr. 
Arsenie Boca, pornite de la întâlnirile cu credincioșii 
care-l căutau zilnic. Și care-l caută și astăzi, în 
continuare, rugându-se la mormântul acestuia de la 
Mănăstirea Prislop. Unele dintre aceste minuni vorbesc 
la rândul lor despre necesitatea extinderii /recunoașterii 
limitelor antropologiei creştine. Căci ce altceva poate 
fi un fenomen de ubicuitate (poate teleportare?), care 
s-ar fi petrecut, se spune, la moartea mamei sale? 
Ori fenomenele de natură parapsihologică relatate 
cu prilejul arestărilor? Sau unde poate fi încadrată 
imensitatea vindecărilor miraculoase petrecute în 
preajma Părintelui ori a mormântului său, în urma 
rugăciunilor acestuia? 

Memoria credincioşilor este împrospătată 
periodic în istorie prin prezenţa acestor oameni ai lui 
Dumnezeu, tocmai pentru a ne fi întărită credinţa că 
n-am fost părăsiţi vreodată și că puterea cu care au 
fost învestiţi Sf. Apostoli s-a transmis, iată, până în 
zilele noastre. 

Dar mai este ceva: toate aceste fapte — în măsura 
în care sunt reale şi verificabile — devin tot atâtea 
provocări pentru ştiinţa de astăzi, pentru cercetătorii 
care sunt datori să dea explicaţii. Pe de altă parte, 
faptele respective sunt constante care vorbesc despre 
fenomene — prezente și în alte tradiţii spirituale sau 
religioase —, care în cazul nostru conturează mai exact 
şi uneori extind limitele antropologiei creştine... 

În aceeași perspectivă poate fi evaluată și 
pictura de la biserica Drăgănescu. Este o evidenţă 
că nu prea sunt respectate erminiile, canoanele 
ortodoxe. Personal, am avut șansa să aflu despre o 

mărturie în care cineva, un apropiat, l-a însoţit pe Pr. 
Sofian Boghiu în anii '80 la biserica din localitatea 
Drăgănescu tocmai pentru a fi vizionată pictura 
realizată de Pr. Arsenie Boca — pictorul fiind acolo, de 
faţă. Martorul, el însuşi pictor, mi-a relatat că a fost o 
mică polemică, foarte elegantă, mai degrabă aluzivă, 
între cei doi, Pr. Sofian fiind pe-atunci angajat la 
Patriarhie în sectorul care se ocupa în mod explicit 
de validarea picturilor bisericești. Ştim bine că există 
suficiente astfel de biserici, zugrăvite inclusiv după 
1989, care sunt cam departe de rigorile tradiționale. 
În fond, păstrând proporțiile, nici Nicolae Grigorescu 
nu a fost „pe linie” ortodoxă prin pictura sa realizată 
la Mănăstirea Agapia. De ce să nu-i lăsăm și pictorului 
Arsenie Boca libertatea de a se exprima ca artist? 

Altceva este important: care sunt simbolurile, 
învățăturile transmise pe cale iconică de Pr. Arsenie 
Boca, tocmai fiindcă după îndepărtarea din monahism 
întâlnirile sale cu credincioşii continuau doar pe 
ascuns. Altfel spus, nu mai avea posibilitatea de a 
se exprima prin cuvântul rostit şi a fost nevoit să ne 
vorbească prin imagine, prin simboluri şi, nu în ultimul 
rând, prin diafane culori... 

Toate acestea trebuie cercetate şi „exploatate” 
inteligent, fără de prejudecăţi, în Duh, şi nu în literă. 
Vom fi, cu toţii, îmbogăţiţi. 

Căci una dintre resursele acestei ţări, despre 
care nu se prea vorbeşte, dar de care trebuie să fim 
conștienți, sunt tocmai astfel de oameni excepționali 
care ne-au sfinţit pământurile. Şi nu este vorba numai 
de a-i frecventa cu jdemii de cereri, justificate poate, 
ci mai ales de a învăţa cu adevărat semnificaţiile vieţii 
atât de încercate şi complexe pe care au dus-o. 

În cazul Pr. Arsenie Boca, notorietatea imensă 
de care se bucură are astăzi și dezavantaje: pune în 
umbră ori deformează, iată, multiple aspecte legate 
de viaţa sa, care, în perspectivă, ar putea fi chiar mai 
importante decât vindecările spectaculoase petrecute 
prin rugăciunile sale. O altfel de înţelegere a vieţii 
Pr. Arsenie Boca ne va vindeca — poate — de boala cea 
mai gravă, anume de ignoranță în raport cu propria 
noastră credinţă. 

„„„Volumul ce urmează pune laolaltă o sumă 
de analize, expertize, idei, opţiuni, frământări, 
nelămuriri ale unor intelectuali creştini incitaţi să 
abordeze o altfel de perspectivă asupra Pr. 
Arsenie Boca — de a cărui sfințenie nu se îndoiește 
niciunul. 

Aleatoriu vor fi (re)amintite şi câteva mărturii 
mai puţin cunoscute referitoare la viaţa şi faptele 
Părintelui Arsenie Boca. Spre exemplu, una dintre 
aceste mărturii vorbeşte, din nou, despre preocupările 
ştiinţifice ale Părintelui. O persoană, a cărei primă 
specializare era la vremea respectivă cea de fizician, 
l-a surprins pe Pr. Arsenie Boca, în anii '80, că avea 
pe masa de lectură un volum despre corpurile cereşti, 
rămase şi astăzi enigmatice, numite quasari. Era o 
carte de astrofizică doctă, pentru specialiști, iar nu 
una de popularizare... 

Pornind de la această mărturie mă gândesc 
că, poate, dincolo de pojghiţa atât de sclipitoare 
a miracolului al cărui intermediar a fost și a rămas 
Părintele Arsenie, altceva se întrevede, şi mai 
important: o nouă vârstă a antropologiei creştine 
anunțată nu numai de faptele sale miraculoase, ci şi 


Altfel despre Părintele Arsenie Boca * 19 


de vectorii căutărilor sale. „Creștinismul este abia la 
începuturi”, a rostit testamentar și enigmatic Părintele 
martir Alexander Men (1935-1990). Aceleaşi tainice 
reînfloriri — care niciodată nu ies'din limitele tradiţiei 
creştine, ci, dimpotrivă, o împlinesc —, sunt intuite 
şi de N. Steinhardt, Părintele Nicolae de la Rohia, 
căci era călugăr deja, când îi spune ucenicului său, 
profesorul Virgil Ciomoș: „Dragă frate Virgile, Duhul 
s-a refugiat astăzi în ştiinţă”. Altfel spus, Duhul se 
manifestă şi în cultură, şi în ştiinţă, și în Biserică, 
tocmai fiindcă bate unde vrea... 

Poate că o nouă vârstă a creştinismului şi a 
antropologiei creștine a fost deja anticipată şi de 
Părintele Arsenie Boca prin simbolistica necercetată 
încă a căutărilor sale spirituale împletite discret cu 
cele ştiinţifice și culturale. Iată de ce trebuie abordate 
viaţa şi faptele Părintelui Arsenie Boca din perspectivă 
interdisciplinară... 

„Căci acum vedem prin oglindă, ca-n ghicitură; 
dar atunci, față către față. Acum cunosc în parte; 
atunci însă deplin voi cunoaşte.” (I Corinteni 13, 12). 


PETRE GURAN 
(istoric, bizantinolog): 


Cazul Părintelui Arsenie Boca este 
un exemplu de Biserică vie, 
este un sfânt după reţetele antice 


Stimate domnule Petre Guran, sunteți 
unul dintre cei mai avizaţi specialişti români 
în istoria creştinismului, în special, istoria 
bizantină. Care sunt rigorile conform cărora 
o Biserică Ortodoxă declară canonizarea unui 
creştin cu viață sfințită? 

În acest domeniu, regulile sunt extrase din 
precedente istorice, nu există o prescripţie canonică 
privitoare la o formă procedurală sau liturgică a 
canonizării. Marea majoritate a sfinţilor pomeniţi 
în calendare aparţin Antichității şi Evului Mediu. 
De altfel, în primele secole, creştinii şi-au venerat 
martirii în propriile lor biserici sau se adunau în 
jurul mormintelor lor. Astfel, comunitatea își nota în 
viaţa ei liturgică, pe lângă sărbătorile legate de viaţa 
Mântuitorului, şi cele ale sfinţilor lor, iniţial rude, 
prieteni, întemeietori ai comunităţilor locale. După 
câteva secole au început să apară colecţii ale vieților 
şi pătimirilor martirilor din fiecare Biserică locală. 
Biserica Romei are o astfel de colecţie foarte timpurie. 

Cu toate acestea, fiecare Biserică locală (episcopie, 
mitropolie) îşi sărbătorea sfinţii proprii. La Bizanţ, 
gândul de a aduna toţi sfinţii creştinătăţii într-un 
calendar a apărut în secolele VIII-IX, când călugării de 
la Mănăstirea Studion din Constantinopol au redactat 
colecţii de vieţi de sfinţi în ordinea sărbătoririi lor 
în calendar. Existau colecţii de vieţi şi învățături ale 
sfinților monahi și pustnici începând din secolul IV, 
cum e Patericul egiptean, din secolul V, Lausaiconul 
şi Limonariul lui loan Moschos, din secolul VI, Vieţile 
monahilor din Palestina de Chiril de Schitopolis, pe 
lângă piesele hagiografice de mai mare amploare cum 
erau Vieţilor stâlpnicilor Simeon cel Vechi şi Simeon 
cel Nou de la Muntele Minunat, sau Viaţa Mariei 
Egipteanca, apoi în secolul VII, Viaţa Sfântului Simeon 
Nebun întru Hristos (Simeon Salos). Toate aceste texte 
hagiografice au fost colecţionate în biblioteci imperiale, 
patriarhale și în cele monastice din Constantinopol. 
În secolul X, Sfântul Simeon Metafrastul s-a apucat 
să constituie o colecţie integrală de vieţi de sfinți, pe 
care le-a prelucrat pentru a le standardiza stilistic. Prin 
acest demers el a selectat câteva trăsături esenţiale ale 
sfântului, care au devenit ulterior mărci ale sfinţeniei, 
cum ar fi profeţii la naştere, precocitate în cele sfinte, 
asceză excepţională, minuni antume şi postume. 
Oarecum în reacţie cu standardizarea hagiografică 
apare fantasticul roman hagiografic Viaţa lui Andrei 
Nebunul întru Hristos (Andreas Salos). În acelaşi 
timp, împăratul Constantin VII Porfirogenetul a 
avut iniţiativa să adune şi să ordoneze toți sfinţii 
creştinătăţii într-un calendar, cu scurte rezumate 
hagiografice. Acesta era Sinaxarul imperial, denumit 

şi Sinaxarul Bisericii din Constantinopol şi care 
este la originea tuturor sinaxarelor ortodoxe. Uneori 
existau relatări despre sfinți care nu menţionau o dată 
de sărbătoare, astfel încât redactorii Sinaxarului le-au 
atribuit o dată aleatorie pentru ca întregul an liturgic 
să fie acoperit de sfinţi. Este cazul lunii februarie, iar 
cel mai interesant caz este cel al Sfântului Ioan Casian, 
a cărui biografie nu mai era cunoscută, dar ale cărui 
opere erau citite în lumea monahală. Practic, pentru 
valoarea şi importanţa operei i-a fost rezervată şi lui o 
zi în calendar, parcă cu o ezitare: 29 februarie. 

În secolul XI înregistrăm prima afirmare a 
unei prerogative patriarhale în promovarea cultului 
sfinţilor. Simeon Noul Teolog avea o venerație foarte 
adâncă pentru părintele său spiritual şi de aceea 
i-a dedicat un cult în mănăstirea sa. Aflându-se de 
această inițiativă privată, care corespundea însă 
unei practici de până atunci, patriarhia i-a interzis 
să practice un cult fără aprobare patriarhală. Astfel a 
apărut demersul administrativ al canonizării. 

Ne este binecunoscută procedura de canonizare 
a Sfântului Grigore Palama, în 1368, care a presupus 
redactarea mai multor texte hagiografice şi de asumare 
teologică a doctrinei sale spirituale, apoi o şedinţă 
solemnă a sinodului Patriarhiei Ecumenice prin care 
s-a proclamat oficial cultul Sfântului Grigore Palama, 
iar concluziile şedinţei au fost redactate într-un tomos 
patriarhal. Altă procedură binecunoscută şi care ţine 
seama de rolul simbolic al marilor centre spirituale 
ale creştinătăţii orientale este canonizarea Sfântului 
Simeon al Sârbilor (în lume, regele Stefan Nemanja). 
Acesta a avut parte de o primă canonizare în Muntele 

Athos, iar apoi de o reîntoarcere în ţara sa în chip de 
moaşte şi o recunoaștere a sfinţeniei sale acasă. Tot așa 
s-a întâmplat şi cu fiul său, Sava Arhiepiscopul Sârbilor, 
a cărui canonizare a început la Târnovo. Recunoașterea 
în afara graniţelor îi asigură prestigiul intern. 

Graţie mişcării isihaste în secolul XIV și a 
solidarităţii ecleziastice care s-a format pe teritoriul 
fostului Imperiu bizantin, Biserica Constantinopolului 
a reuşit să supraviețuiască dispariţiei Imperiului, 
dar a avut un reflex de osificare a formelor sale de 
credinţă. Acest fapt explică în parte reticenţele de 
a înscrie în Sinaxar nume noi. Cu toate acestea, 
fenomenul sfințeniei a continuat în lumea creștină 
fără întrerupere, iar cultul spontan s-a manifestat 
chiar dacă nu a fost dus până la formalizare. 
Evlavia creştină răsăriteană fiind însă dominată de 
monahism, și sfințenia a ajuns să fie evaluată printr-o 
grilă monastică. Abia secolele XVII și XVIII, când 
persecuțiile otomane au dus la apariţia neomartirilor, 
au cunoscut o revigorare a conștiinței hagiografice 
a Bisericii Constantinopolului. Rămâne însă faptul 
că iniţiativele hagiografice de pe teritoriul Moldovei 
şi Țării Românești nu au ajuns să fie formalizate de 
către Patriarhia Ecumenică. În schimb, în Rusia, după 
căderea Constantinopolului se intensifică fenomenul 
hagiografic, oarecum în legătură cu pretenția Moscovei 
de a fi A treia Romă. Marele Minei de lectură iniţiat de 
Mitropolitul Macarie al Moscovei la mijlocul secolului 
XVI a avut şi funcţia de a mobiliza întreg cerul 
rusesc, adică ansamblul sfinţilor ruşi, în protejarea şi 
exaltarea noii formule imperiale. 

Modelul Moscovei l-au copiat în secolul XX 
şi celelalte Biserici naţionale devenite între timp 
autocefale. Proclamarea sfinților naţionali ţine şi 
de logica unei competiţii politico-religioase. Fiecare 
patriarhie naţională și-a imaginat a fi în mod ideal 
o Nouă Romă sau cel puţin o Mică Romă pentru 
teritoriul ei ecleziastic. 


Sigur că există tentaţia de a privi 
contextual: Biserica Ortodoxă Rusă a canonizat 
în ultimii ani sute de martiri care au murit 
pentru Hristos în perioada comunistă (unele 
cazuri fiind discutabile). De ce credeţi că în 
Biserica Ortodoxă Română există încă rețineri 
pentru a se face acest pas? 

Aici sunt două întrebări care trebuie disjunse. 
Una este o discuţie privitoare la canonizările Bisericii 
Ortodoxe Ruse cu ocazia Sinodului Jubiliar din anul 
2000, iar altă întrebare este: de ce Biserica Ortodoxă 
Română nu a canonizat martirii din secolul XX? Adică 
dacă există un deficit de hagiografie românească sau 
mai degrabă o raportare problematică la chestiunea 
comunismului şi deci a victimelor comunismului. 

Privitor la prima întrebare, Biserica Ortodoxă 
Rusă la un moment dat a făcut acest imens pas al 
denunţării radicale a experimentului comunist. Şi 
această denunțare radicală s-a petrecut în contextul 
ultimilor ani ai lui Boris Elţin, care a fost figura cea 
mai anticomunistă din câte au condus Rusia după 
1991, şi în contextul unui efort de reconstruire a 
naţiunii ruse, care avea drept obiectiv să integreze 
exilul rus. Exilul rus a fost incomparabil mai bogat, 

mai important politic, intelectual şi spiritual decât 
exilul românesc şi, ţinând seama și de dimensiunile 
demografice şi istorice ale naţiunii ruse, a beneficiat 
de o organizare mai bună şi de o identitate mai bine 
conturată, întrucât era construită pe ideea religioasă. 
Centrul acestei identități a exilului rus a fost Biserica 
Ortodoxă Rusă din afara granițelor care a condus 
rezistenţa spirituală la comunism, care s-a impus în 
postcomunism ca partea naţiunii ruse. Figura cea mai 
celebră a acestui exil determinant istorico-spiritual 
a fost Alexandr Soljeniţin, care a revenit în Rusia cu o 
atitudine intransigentă de condamnare a comunismului 
şi cu o insistentă chemare la mărturisirea adevărului. 
Singurul mod de a avea un dialog cu această Biserică 
din afara graniţelor, care procedase deja la canonizarea 
unor victime ale bolşevismului, era o recunoaștere 
a caracterului genocidar, totalitar şi anticreştin al 
comunismului. Dialogul între cele două Biserici, cea 
din interior şi cea din exterior, se baza pe recunoașterea 
faptului că, în pofida discursului oficial al Patriarhiei 
Moscovei din perioada stalinistă și după, a existat o 
persecuție motivată de mărturisirea de credinţă. 

Primii în această listă martirică sunt ţarul și 
familia sa. Execuţia familiei ţarului are însă întâi o 
justificare politică. Erau pentru bolşevici inamicii 
politici. Astfel, canonizarea de către Biserica Ortodoxă 
Rusă din afara graniţelor a familiei imperiale era şi un 
act de opoziţie politică la bolşevism. Pentru Patriarhia 
Moscovei recunoașterea canonizării ţarului însemna 
o raliere la poziţia politică a Bisericii Ortodoxe Ruse 
din afara graniţelor. Dar respingerea acesteia ar fi 
însemnat un blocaj total al dialogului. 

În 1998, Boris Elţin a permis reînhumarea 
rămăşițelor familiei imperiale şi acest eveniment a 
creat o aşteptare privitoare la recunoaşterea rolului 
fundamental al monarhiei în construirea identității 
naţionale ruse. Apoi, în anul 2000, la sinodul jubiliar al 
Patriarhiei Moscovei au fost canonizaţi peste o mie de 
neomartiri, în frunte cu familia imperială. Prin această 
canonizare a țarului la pachet cu alţi martiri, Patriarhia 
Moscovei atingea două obiective: pe de o parte, 
satisfăcea una din condiţiile dialogului cu Biserica din 
afara graniţelor, pe de altă parte, evita o supralicitare 
a semnificației politice, care s-ar fi produs dacă ar 
fi canonizat doar familia imperială. Promovată „la 
pachet” cu alte victime ale comunismului, canonizarea 
familiei imperiale intra într-o logică pur religioasă. 

Prin numărul mareal canonizărilor se răspundea și 
altei cereri a Bisericii din afara graniţelor, recunoaşterea 
caracterului genocidar al comunismului. Comunismul 
a avut ca scop distrugerea fizică, pe orice cale, de la 
execuţie prin împușcare până la tortură fizică și psihică, 
sau exterminarea în condiţii de viaţă și muncă extreme în 
Gulag a oricărui inamic real sau imaginar. Între inamicii 
declaraţi de către comunişti ca atare au fost creştinii. 
Identificarea Bisericii ca inamic a fost o atitudine 
teologico-politică fundamentală a bolşevismului, pe 
care declaraţia de loialitate a Mitropolitului Serghie 
Stragorodski faţă de patria sovietică nu a avut vocaţia 
s-o modifice. Prin canonizarea din 2000 a fost 
denunţată natura anticreştină a bolşevismului şi, pe 
cale de consecinţă, anulată semnificaţia declaraţiei 
Mitropolitului Serghie. 

Comparaţia cu Biserica Ortodoxă Română 
în această privinţă se impune — Biserica Ortodoxă 

Română până astăzi nu s-a hotărât, sau cel puţin 
n-a dat un semn suficient de clar, dacă socotește că 
regimul comunist din România a fost anticreştin sau 
nu. Biserica Ortodoxă Română afișează o formă de 
continuitate instituţională din perioada regală, prin 
perioada comunistă, până în perioada post-comunistă. 
Lăsând impresia că nu are importanţă cine sau cum 
este puterea politică, patriarhii Bisericii Ortodoxe 
Române au acceptat colaborarea cu puterea 
comunistă în schimbul continuării formelor liturgice 
ale vieţii religioase. Această legătură a Bisericii 
Ortodoxe Române cu regimul politic declarat ateu 
de la București a împiedicat condamnarea imediată 
şi radicală a comunismului. Biserica Ortodoxă Rusă, 
aproape desființată, adică doar trei mitropoliți mai 
rămăseseră în viaţă şi libertate în anii 1930, și aceia 
sub controlul strict al KGB-ului, a cunoscut fenomenul 
Bisericii clandestine, numită și din catacombe. 
Diferența față de situația României e foarte mare. 
Biserica Ortodoxă Română, într-adevăr, a continuat o 
viață religioasă cu cler, cu episcopat, chiar dacă s-a 
declanșat o persecuție destul de puternică, iniţial 
împotriva clericilor consideraţi a fi avut o activitate 
politică, apoi, din 1958, împotriva monahismului şi a 
expresiilor mistice ale credinţei. 

Privitor la prima întrebare, putem discuta şi 
sugestia dumneavoastră că o canonizare în grabă şi 
la grămadă a lăsat să se strecoare şi cazuri discutabile 
şi vă referiţi la victime ale sistemului represiv care au 
fost întâi colaboratori ai regimului. Tema de reflecţie 
e următoarea: o persoană păcătoasă poate deveni 
sfânt prin martiriul final, prin mărturisirea finală? 

Un trădător, care pe urmă este ucis ca mărturisitor 
al credinţei, mărturia lui de la sfârşit şi martiriul lui 
şterg şi anulează păcatul de dinainte? S-a descoperit 
în arhivele KGB că X sau Y, preoţi ucişi de Stalin în 
cele din urmă, fuseseră colaboratori ai KGB-ului 
într-o fază anterioară a vieţii lor. Întrebarea care s-a 
pus este dacă e cazul să scoţi din calendar o persoană 
pe baza acestor descoperiri. De altfel, descoperirile 
acestea pot fi înțelese ca un șantaj la adresa Bisericii 
Ortodoxe Ruse, o încercare de a discredita Biserica 
în inima ei, şi anume prin sfinţii ei. Vorbim despre 
discreditări post-canonizare. Faptul că au scos deodată 
aceste informaţii, după ce arhivele se închiseseră, iar 
cercetătorii n-au mai avut ocazia să studieze biografia 
detaliată a celor martirizaţi, indică o posibilă tensiune 
în relaţia Bisericii cu Statul. 

Discuţia însă trebuie axată pe identitatea harică 
a mărturisitorilor — nu scoși sau repuşi în calendar, 
nu ne putem juca cu identitatea hagiografică a acelor 
persoane, ci trebuie răspuns la întrebarea: tâlharul de 
pe crucea de-a dreapta Mântuitorului e în rai? Ce mai 
discutăm?! 

Cine are în post-comunism statura morală să 
condamne o persoană care, suferind de prigoană, 
într-un moment de slăbiciune cade în capcana 
colaborării de orice fel cu prigonitorii, dar care ulterior 
îşi revine sau îşi reconsideră poziţia şi acceptă inclusiv 
moartea? Cât timp condamnarea comunismului nu 
s-a făcut în termenii cei mai categorici, permanenți, 
sistematici, adică prin sistemul public de educaţie, și 
nu numai a ideologiei comuniste, ci şi prin identificarea 
conducătorilor partidelor comuniste ale căror decizii 

politice au instaurat sistemul totalitar, a contribuţiilor 


membrilor de partid comunist şi ale membrilor 
organelor de represiune la menţinerea sistemului, 
deci cât timp nu vorbim de o responsabilitate reală, 
penală, sau transformabilă în procese penale a acestor 
categorii de participanţi la instalarea şi menţinerea 
regimului comunist, este absurd să discutăm forme de 
vinovăţie ale victimelor comunismului. 


Dar nici denazificarea n-a mers până la 
firul ierbii — mă refer la membrii simpli!... 

Nu, n-a mers cu condamnarea penală, dar a mers 
cu marginalizarea socio-profesională a indivizilor 
implicaţi în conducerea sistemului și cu excluderea 
ideilor naziste din dezbaterea publică. Dacă poţi să 
stabileşti juridic o relaţie de la cauză la efect, dacă 
poţi trasa consecinţa acțiunii politice până la moartea 
unei persoane, atunci e transformabilă într-un proces 
penal. În rest e vorba de responsabilităţi politice și 
de conştiinţa unei vinovăţii morale pentru susţinerea 
unui sistem criminal. 

Acest aspect e foarte important în discutarea 
cazului Arsenie Boca, care a fost atât de marginal 
societăţii comuniste, încât a renunţat la orice fel de rol 
sau statut social, acceptând cu seninătate excluderea 
din monahism şi sacerdoţiu. Asta înseamnă să 
nu porţi nicio responsabilitate, să fi refuzat orice 
negociere cu sistemul. Dosarul de securitate al lui 
Arsenie Boca pune în lumină de altfel această poziţie 
paradoxală de non-rezistenţă sau rezistență pasivă, 
de non-colaborare sau non-implicare în sistem, 
de retragere aproape într-o lume paralelă, care în 
context politic înseamnă marginalitatea. 

Putem înţelege din ceea ce ați spus până 
acum că totuşi Biserica Ortodoxă Română 
(BOR) a lăsat lucrurile în aşteptare poate 
şi dintr-un reflex înţelept astfel încât timpul 
să rezolve acele situaţii discutabile pentru 
a nu intra într-o cazuistică delicată, pentru 
a evita o capcană în care au intrat ruşii? 
Adică poate că a aşteptat limpezirea apelor. 
Sau mai degrabă această reţinere pe care a 
avut-o BOR poate fi un semn de slăbiciune, o 
lipsă de adecvare?... 

Nu. Ezitarea a avut alte cauze, unele care ţin 
de raportarea ambiguă la comunism, după cum am 
văzut, altele de natură istorică mai adâncă. Mă refer 
la faptul că Biserica Ortodoxă Română a căpătat 
autocefalia abia la sfârşitul secolului XIX şi rangul 
patriarhal în 1925. 


Şi, trebuie să subliniem, prima canonizare 
în cadrul BOR s-a petrecut abia în 1955, prin 
Sfântul Calinic de la Cernica... 

Înainte de proclamarea autocefaliei putem 
vorbi de canonizări de facto, fără o formalizare. 
Totuşi, după cum am spus deja, procesul canonizării 
a fost formalizat foarte târziu și de aceea trebuie 
întotdeauna să înțelegem fenomenul canonizării 
în două etape distincte, care pot fi foarte scurte, 
dar care trebuie să existe: una este o recunoaştere 
populară și cealaltă este o acceptare formală de către 
un sinod. Evul Mediu, cu sistemul lui centralizat în 
jurul Patriarhiei de Constantinopol, a reținut această 
practică de proclamare în sinod a canonizărilor din 

faza iniţială, adică a recunoașterii populare. În acest 
sens au existat în Evul Mediu românesc canonizări 
care au trecut de faza întâi, dar care n-au ajuns la 
faza a doua, introducerea în sinaxare: Cuviosul Daniil 
Sihastrul, în primul rând, pe urmă Amfilohie de la 
Pângăraţi, dar și alte figuri duhovniceşti, precum 
Cuviosul Nicodim de la Tismana sau Teodora de la 
Sihla. A existat însă şi o canonizare care a cunoscut 
cele două faze. Este vorba de Sfântul Nifon, patriarhul 
Constantinopolului, al cărui cult început la Muntele 
Athos a fost promovat de către Neagoe Basarab și 
proclamat de patriarhul ecumenic Teolipt în Țara 
Românească cu ocazia târnosirii bisericii Adormirea 
Maicii Domnului a Mănăstirii Curtea de Argeş în 1517. 


Vă referii la o evlavie populară care 
nu a fost concretizată într-o hotărâre a unui 
Sf. Sinod... 

Da, printr-un act sinodal. Ceea ce s-a petrecut 
în anii de după căderea comunismului a fost o 
recuperare a acestei etape a doua pentru a trece în 
calendare aceşti sfinți. 


Cuviosul Daniil Sihastrul este zugrăvit la 
Voroneţ cu aură de sfânt, iar aceasta se petrece 
la numai câteva zeci de ani de la plecarea sa la 
Domnul!... 

Evident. Icoana murală a Cuviosului Daniil de la 
Voroneţ, realizată la mijlocul secolului al XVI-lea, ne 
arată că la jumătate de secol după moartea sa apăruse 
deja un cult. Cu toate acestea, canonizarea formală s-a 
petrecut abia în 1992. Canonizările din 1955, primele 

ale Bisericii autocefale, s-au făcut şi cu încurajarea 
Patriarhiei Ecumenice, prin participarea Mitropolitului 
Athenagoras al Thyatirelor. Atunci a fost canonizat 
Sfântul Calinic de la Cernica, dar şi mărturisitori 
prigoniţi de calvinism și uniatism în Transilvania, ceea 
ce suna foarte politic în contextul epocii. 

După acel moment paradoxal, situaţia Bisericii 
Ortodoxe Române a continuat să se degradeze, până 
la criza retragerii forțate a patriarhului Justinian la 
Dragoslavele în 1958, iar apoi promulgarea decretului 
410 din 28 octombrie 1959, prin care se urmărea 
desființarea monahismului. Au urmat un control 
şi o condiţionare tot mai mare a mediilor clericale 
până în 1990, când aparent a încetat controlul politic 
al statului asupra Bisericii. Foarte repede a fost 
reluat programul de canonizări naţionale. În acest 
program de canonizări naționale, unele ţin tocmai de 
logica completării fazei întâi cu faza a doua, a unei 
proclamări sinodale, altele au constat numai în faza a 
doua, presupunând-o sau înglobând-o pe cea dintâi. 

Restanţele fazei a doua sunt cele care au elemente 
de canonizare în epoci anterioare, dar care n-au fost 
duse la bun sfârșit. Unul dintre candidaţii la canonizare 
amânaţi dintr-o serie de motive politico-culturale, pe 
care am explicat-o recent într-un studiu, este Sfântul 
Constantin Brâncoveanu. Avem toate indiciile că 
a existat începutul unui cult în perioada imediat 
următoare morții lui, dar nu s-a ajuns niciodată la 
formalizare. Patriarhul Miron Cristea de asemenea 
și-a exprimat dorința canonizării lui Constantin 
Brâncoveanu, cu ocazia deshumării oaselor sale în 
1934, dar din motive nedesluşite încă, nu a fost dusă 


34 © PETRE GURAN 


până la capăt această dorință a lui, poate n-a fost 
timp suficient, poate psihologic nu era încă pregătită 
Biserica. Brâncoveanu era, într-un fel, pe lista de 


aşteptare. Pe lângă aceste restanţe hagiografice, semnul 
cel mai important al unei Biserici vii ar fi recunoaşterea 
existenței sfinților în sânul ei, în contemporaneitate. 
Or, Biserica Ortodoxă Română până acum n-a făcut 
decât un fel de ordine canonică în nişte forme de cult 
începute şi neterminate, neintroduse în calendar, dar 
nu a luat în discuție existența sfinților contemporani. 


Dar există şi la ortodocşi cazuri care țin 
de ceea ce în istoria recentă a fost mai vizibil 
la catolici, în cazul papei Ioan Paul al II-lea, 
mă refer la sancto subito"...! 

Toată istoria creştinismului e plină de sancto 
subito! E esența creştinismului. Uite-l pe Grigore 
Palama, canonizat la zece ani de la moarte, formal, 
adică cu tot cu viața scrisă... Grigore Palama e un caz 
de sancto subito...! Simeon şi Sava al Sârbilor au fost 
canonizați aproape imediat după moartea lor, iar la 
noi, Nifon al Constantinopolului. 


Ne apropiem de subiectul nostru: cum, 
în ce categorie poate fi calificat din această 
perspectivă Părintele Arsenie Boca? 

Cazul Părintelui Arsenie Boca este un exemplu 
de Biserică vie. La el suntem în plină fază întâi, 


1 În limba latină „sancto subito!”, se traduce „sfânt, 
acum!” sau „canonizat, acum!”. La moartea papei Ioan 
Paul al II-lea a fost auzită aceeaşi expresie, dar în limba 
italiană, anume: „santo subito!”. 

adică a manifestării puternice a evlaviei populare. 
Ceea ce este interesant este faptul că el s-a bucurat 
din timpul vieţii de o aură de sfinţenie, de un nimb 
de putere spirituală, dar mai cu seamă de o latentă 
subversivitate faţă de regimul comunist, pe care 
regimul a perceput-o ca atare. În acest sens este 
un sfânt după reţetele antice, în care canonizarea 
continuă prestigiul de care s-a bucurat din timpul 
vieţii. Sfântul îşi continuă viaţa prin mormânt, moaşte 
sau icoană fără ca ceea ce numim noi moarte să 
constituie o cezură, ci, dimpotrivă, o metamorfozare 
sau o proslăvire. Cu canonizarea lui Arsenie Boca 
ne-am îndepărta de etapa recuperărilor canonice şi în 
mod cert şi de nuanțele politice sau filetiste, de care 
au fost suspectate anumite canonizări. 


Cazul voievodului Ștefan cel Mare... 

Dacă vreţi să găsim neapărat exemple de 
canonizări contestate, atunci putem lua în discuţie 
eventual cazul lui Ștefan cel Mare, ezitare care subzistă 
de altfel şi în formula drepteredinciosul voievod Ştefan 
cel Mare şi Sfânt, deşi canonizarea lui ţine mai mult de 
logica regelui sacru (René Guenon, Le roi du monde). 
E importantă în acest context şi îngenuncherea regelui 
Mihai la mormântul lui Ştefan cel Mare, de Paștile 
anului 1992, care a deschis procedura canonizării. 
Monarhia se bucură ex dignitate oficii de un statut 
de sfințenie, care face ca monarhul să poarte mai 
mult ca alții potenţialul sfințeniei individuale. 
Asemănându-se cu Dumnezeu prin puterea pe care 
o are, regele sacru este chemat să se asemene şi în 
înţelepciune şi virtuţi cu Dumnezeu. Importantă este 

în context și recunoaşterea continuității monarhiei 
prin regele Mihai de către Biserică prin rugăciunea 
lui la mormântul strămoșului simbolic. Dar sfinţii 
zilelor noastre sunt un fenomen mai fascinant, 
fiindcă aduc răspunsuri la provocări ale timpului 
nostru. E posibilă sfinţenia în Occidentul secularizat? 
Răspunde Sofronie Saharov. E posibilă sfinţenia 
în România comunistă — răspunde Arsenie Boca. E 
posibilă sfințenia în Gulag sau închisoarea politică? 
Răspund recent canonizaţii martiri ai Bisericii Ruse, 
răspund și la noi cei pe care Nicolae Steinhardt i-a 
numit „sfinţii închisorilor”. 


Găsim uimitoare asemănări între Pr. 
Arsenie Boca şi Sfântul Nectarie de la Eghina 
— cel din urmă a fost canonizat la câteva zeci 
de ani de la trecerea din această viaţă.... 

Manifestarea fazei întâi este determinantă şi 
după aceea aproape că nu mai contează faza a doua. 
Da, pentru Sf. Nectarie, explozia manifestărilor 
taumaturgice a impus un cult foarte repede. 


Dar despre cultul acesta aş vrea să 
lămurim câte ceva. Se poate manifesta uneori 
destul de haotic — cu alte cuvinte, nu sunt şi 
excese? Avem icoane ale unor astfel de oameni, 
icoane care nu sunt recunoscute, nu sunt 
făcute nici măcar conform erminiilor, dar 
le vezi pe toate tarabele! Inclusiv icoane ale 
Părintelui Arsenie Boca, dar mai sunt şi ale 
altor potenţiali sfinţi, sau ale unor martiri ai 
închisorilor... 

De ce să fie socotit un exces și cine controlează, 
sau cine are autoritatea de a controla aceste manifestări? 
Erminiile sunt un fenomen târziu, de standardizare, de 
blocare a creativităţii artistice. Icoana trebuie să fie o 
imagine reală a sfântului. De aceea ea poate fi fotografică. 
Evlavia populară din faza întâi este spontană, de aceea ea 
nu poate fi cenzurată de autoritatea clericală. Nu vorbim 
de falsuri decât în cazul moaștelor produse fraudulos. 
Aici, hagiografii sau hagiologii pot lua în discuţie dacă 
oasele sau alte rămășițe ale sfântului sunt adevărate sau 
false, dacă au aparţinut sau nu acelei persoane. Uneori 
prin simplă analiză anatomică s-a constatat că sunt oase 
de măgar sau alte animale. Când se constată asemenea 
falsuri grosolane este într-adevăr foarte legitim ca 
episcopul să intervină, să interzică cultul respectiv sau, 
în orice caz, să desființeze moaștele respective. Acestea 
sunt totuşi cazuri extreme. Pentru alte manifestări nu 
există o posologiea administrării cultului sfinţilor! Există 
o asemănare între cultul sfinţilor și cultul strămoşilor, 
dar aceasta este inevitabilă, ţine de morfologia comună 
a manifestărilor religioase, iar sfinţii sunt strămoșii 
întru credinţă. 


Eu mă refer la latura tehnică: icoana 
trebuie făcută conform canoanelor; la fel 
acatistul, fiindcă sunt şi acatiste dedicate deja 
Pr. Arsenie Boca — toate acestea circulă acum 
în spaţiul public, însă fără binecuvântarea 
(încuviințarea oficială a) Bisericii... 

E adevărat că icoana nu s-a mai pictat din 
secolul XIX încoace conform canoanelor estetice 
medievale. Au pătruns neoclasicismul şi duhul 

Renaşterii și în pictura ortodoxă, iar bisericile au 
intrat în etapa Tattarescu, Grigorescu de tinereţe, 
care de multe ori au repictat pictură postbizantină 
medievală valoroasă. Deci suntem de mult ieşiţi din 
orizontul cultural al icoanei bizantine. Trebuie să avem 
această conştiinţă, că s-a consumat o ruptură cu trăirea 
religioasăa Bizanțului. Începând din secolele XVII-XVIII 
treptat, dar masiv din secolul XIX, înlocuirea artei 
postbizantine cu cea de influenţă renascentistă a fost 
atât de agresivă, atât de puternică, încât putem vorbi 
de un abandon al tradiţiei. Secolul XX recuperează 
timid această tradiţie pe anumite segmente: puţină 
cântare psaltică, puţină icoană bizantină, puţină 
patristică. În rest, toate acatistele au început ca poezie 
religioasă personală, adoptată în cele din urmă în cult 
pentru frumuseţea ei. 


Insist: unele dintre aceste icoane sunt 
de-a dreptul kitsch-uri, existente pe toate 
tarabele, pseudo-icoane cu chipul Părintelui 
Arsenie Boca... 

Dar atunci eu vă-ntreb: icoanele de la Sihăstria 
Neamţului, ale Maicii Domnului tânguindu-se, ale 
Mântuitorului pe Golgota, făcute de pictorul basarabean 
Ioan Irineu Protcenco într-un stil neoclasic, care nu 
respectă iconografia bizantină, în ce categorie intră? 
N-au nimic de-a face cu tradiţia bizantină! Cine să 
judece calitatea estetică a icoanelor de pe tarabe când 
nu pare să fi existat o îndrumare în estetica bizantină 
pentru vatra monahismului românesc, Mănăstirea 
Sihăstria Neamţului? 

Voi aduce un contraexemplu. În 1928, 
Sandu Tudor — încă nu era monahul Agaton, 
cu atât mai puţin nu era ieroschimonahul 
Daniil — a scris deja un acatist închinat 
Sfântului Dimitrie Basarabov, iar în 1929, 
acest acatist primeşte binecuvântarea, citez, 
„cu elogii”, din partea Sfântului Sinod, pentru 
a fi preluat şi difuzat în Biserică. Aşadar 
este o recunoaştere că acel acatist este scris 
conform canoanelor şi conform Tradiţiei. 
Cum facem să diminuăm excesul de kitsch 
care este cealaltă faţetă a evlaviei populare, 
de toată stima, dar care, din păcate, iată, are 
şi consecinţe secundare delicate...? 

Dacă vorbim ca istorici, faptul că numim kitsch 
anumite artefacte religioase nu ne spune nimic din 
punct de vedere al relaţiei spirituale a unui grup 
de credincioşi cu imaginea aceea. Kitsch-ul este o 
etichetă cultă, aproape muzeografică. Kitsch-ul este 
observat de privitorul exterior, nu de cinstitorul 
icoanei respective. Sunt două puncte de vedere 
total diferite. Și atunci dacă eu vreau să înţeleg 
spiritualitatea autentică, vie, din această regiune, din 
România şi chiar din regiunea balcanică, trebuie să 
recunosc valoarea religioasă a acestor artefacte pe 
care istoricul de artă le socotește kitsch. Îmi aduc 
aminte că Sorin Dumitrescu atrăgea atenţia, cu 
mirare, asupra faptului că icoana Prodromiţa pictată 
într-un stil neoclasic mediocru este făcătoare de 
minuni! De fapt, însăşi pictarea ei s-a petrecut în mod 
miraculos. Deci, puterea tămăduitoare a unei icoane 
nu depinde de stilul bizantin. Şi atunci ne întrebăm 

încă o dată: cu ce autoritate estetică sau spirituală ar 
veni cineva să spună că pozele cu Arsenie Boca sunt 
kitsch sau neautentice, fiindcă sunt poze sau pictură 
naturalistă? Este oare oalternativă satisfăcătoare icoana 
neobizantină de proastă calitate, omologată oarecum 
oficial ca artă ortodoxă? O cale mai discretă şi mai 
autentică, mai puţin forţată, ar fi post-modernismul 
conceptual ortodox produs de grupul Prolog, sau de 
mai tânărul grup Noima, sau icoanele neobizantine 
din iconostasul lui Sorin Dumitrescu pentru biserica 
românească din Roma, sau iconostasul lui Silviu 
Oravițan pentru biserica Schimbarea la Faţă din 
Cluj. În asemenea zone trebuie căutat răspunsul. 
Există în mod regretabil și categoria kitsch-ului 
neobizantin, produs de un amestec de mediocritate și 
vanitate. Controlul birocratic al producţiei artistice, 
care învesteşte anumite ateliere cu infailibilitate 
estetică, nu ţine cont de credinţă şi nici nu favorizează 
descătușarea energiilor creatoare. 

Credinţa omului care vede lăcrimând o icoană 
neoclasică nu o învesteşte oare pe aceasta cu putere 
de comunicare cu Dumnezeu? Deci, eu cred că 
pentru omul credincios, dacă portretul fotografic al 
lui Arsenie Boca îi susține rugăciunea, îi întăreşte 
credința, el devine icoană, el devine prin credinţa 
omului icoană! 

Şi în măsura în care devine icoană, singurul 
aspect care contează duhovniceşte este să nu se 
creeze vreo confuzie — care a fost permanent la poarta 
spiritualităţii şi occidentale, şi orientale — între cultul 
sfinţilor și adoraţia divinității. 

Cum poţi preveni o asemenea confuzie? 

Recentrând spiritualitatea, euharistic. Spunând 
oamenilor: calea spre mântuire este Sfânta Împărtășanie, 
este participarea la liturghie, este întâlnirea cu Hristos 
Domnul în jertfa euharistică. Şi atunci, cultul sfinţilor 
se aşază într-un tablou coerent. 

Dar într-o Biserică ce a abandonat împărtăşirea, 
a izolat-o într-un fel de ritual marginal, o dată sau 
de patru ori pe an, care deja în alte taine e înlocuită 
metaforic, cum este în Taina Cununiei, printr-un 
pişcot şi un pahar de vin sau şampanie, iar săracii 
oameni cred că se împărtășesc. De ce să ne speriem de 
cultul lui Arsenie Boca dacă nu ne-am speriat de faptul 
că sunt zeci de liturghii care se slujesc cu potirul arătat 
comunităţii, dar din care nu se împărtășește niciun 
credincios? 


Personal aţi fost marcat de anumite 
miracole atribuite Părintelui Arsenie Boca? 
Aţi fost vreodată la Prislop? 

Am fost la Prislop, într-un context semnificativ 
şi pentru mine, şi am avut binecuvântarea să fie 
într-o zi în care toate lucrurile erau la locul lor. Mi 
s-au povestit scene cu zeci de autocare cu mulţimi. 
Sociologul religiilor Mirel Bănică ne spune de ce 
e important pentru pelerin să se afle într-o mare 
mulţime. Eu am fost într-o zi din săptămână, cred că 
am fost într-o joi, în septembrie 2014, şi am înţeles 
câte ceva, sper... Dialogul s-a purtat, întrucât te duci să 
dialoghezi cu sfântul, prin fenomene meteorologice. 
O ploaie ușoară care întâi ne-a făcut puţin retractili, 
aşteptând până trece. Pe urmă a trecut, apoi iar 

a venit. Era un nor care s-a tot plimbat deasupra 
mormântului. Drumul spre mormântul Părintelui e 
ca o procesiune şi o ocazie de interiorizare. 

După mine, obiectivul nu este atingerea 
mormântului, ci rugăciunea prilejuită de acel loc şi de 
acea înaintare înceată; atunci îţi dai seama că e vorba 
de un urcuş duhovnicesc şi de o întâlnire în duh și 
adevăr. Deopotrivă sunt importante şi biserica veche 
şi ansamblul monastic de acolo, care sper să nu fie 
invadat de construcţii noi. 

Părintele Arsenie Boca este un sfânt taumaturg, 
cum sunt pomeniţi cei din Antichitate, cu puteri care 
sunt cunoscute în hagiografia creştină, dar poate mai 
puţin obişnuite în lumea noastră raționalistă, dintre care 
poate cel mai fascinant este darul ubicuităţii. Anularea 


raporturilor pe care ni le impun timpul şi spaţiul. 


Vă referiţi la acel eveniment petrecut 
când Părintele Arsenie se afla închis la Canal 
şi a murit mama lui. Nu ştiu dacă mai există 
şi alte astfel de momente în viaţa Părintelui. 
În geografia locuită de români, eu nu-mi mai 
aduc aminte, poate mă puteţi ajuta, de alt 
sfânt cu un asemenea uriaş har taumaturgic, 
în afara Cuviosului Daniil Sihastrul, pe 
seama căruia erau puse cândva astfel de 
vindecări miraculoase, din abundență. Mă 
refer strict la teritoriile locuite de români. În 
schimb, sigur, foarte aproape de noi este Sf. 
Nectarie de la Eghina... 

Între sfinţii secolului XX cu puteri taumaturgice 
deosebite mai este Sf. Luca al Crimeii, episcopul 

chirurg, mărturisitor al Bisericii Ortodoxe Ruse. În 
ceea ce priveşte dorinţa dumneavoastră de a vedea 
mari minuni pe teritoriul ţării noastre sau în neamul 
nostru, vă voi trimite la răspunsul lui Hristos, că sunt 
inutile şi irelevante minunile dacă nu este credinţă, 
că semne au fost multe şi mai sunt, dar nu ştim să 
le vedem. Dar spre consolare vă voi spune că există 
o notă românească între manifestările taumaturgice: 
icoanele care plâng. Astfel de minuni s-au arătat cu 
intensitate în prima jumătate a secolului XIX. 


Așa este. Apoi, o spun deschis că găsim 
astfel de corespondenţi şi la catolici. Mă 
gândesc în primul rând la Padre Pio, care a 
trăit tot în secolul XX şi este deja canonizat 
de Vatican. În orice caz există asemănări şi, 
din punctul meu de vedere, pot fi făcute astfel 
de comparații: acelaşi dar al ubicuităţii l-a 
avut şi sfântul Nectarie al Eghinei, şi Padre 
Pio, nu mai vorbesc de darul taumaturgic... 

Ştiaţi că marele teoretician al transcenderii 
timpului şi spaţiului e Grigore Palama? Dar Grigore 
Palama e un sfânt pe care Biserica, atât în vremea 
lui, cât şi în generaţiile ulterioare, cu greu l-a integrat 
intelectual! A existat o recepţie foarte puternică 
de către discipolii lui, în secolul XIV, după care a 
survenit un fel de uitare a lui şi a fost readus în atenţia 
ortodoxiei prin atitudine polemică de către catolici. 
Teologia mistică a lui Palama a rămas o obsesie pentru 
catolicism, care, din dorinţa de a respinge cultul lui, 
au retrezit curiozitatea ortodocșilor. Recuperarea lui 
intelectuală a însemnat un reviriment al ortodoxiei. El 

afost editat pentru prima oară în secolul XVII, de către 
Dositei al Ierusalimului pe teritoriul Ţărilor Române 
şi apoi de către monahii din mișcarea colivarilor, de 
Nicodim Aghioritul, în secolul XVIII şi pe urmă un 
crescendo de recuperare teologică în secolul XX, de 
data aceasta pe mai multe direcţii. De aceea mi se 
pare foarte semnificativ faptul că Arsenie Boca a fost 
asociat proiectului de traducere a Filocaliei alături 
de Părintele Dumitru Stăniloae, aceasta fiind sinteza 
tradiţiei isihaste şi primul instrument de popularizare 
a teologiei palamite. 


Indubitabil, Părintele Arsenie Boca avea 
şi preocupări intelectuale. El are şi o licenţă 
în arte plastice, nu numai cea în teologie, 
în acelaşi timp avea curiozităţi legate de 
medicină, de istoria spiritualității universale. 
Vă întreb în ce măsură intelectualii de astăzi 
pot primi lecţii din viața Părintelui Arsenie 
Boca? Nu este neapărat un model — având 
o viaţă atât de specială, este foarte greu de 
urmat ca model —, dar în orice caz, care sunt 
lecţiile pentru un intelectual de astăzi? 

Lecţia este că toate sunt îngăduite, nu toate sunt 
de folos şi ceea ce este de trebuință pentru intelectual, 
ca profesionist al cunoaşterii, este să-ți antrenezi 
spiritul critic şi duhul discernerii. Capacitatea de a 
discerne între ceea ce-ţi este și ceea ce nu-ţi este de 
folos. Astfel e evident că tradiţia religioasă a întregii 
umanităţi poate fi, în mod rezonabil, integrată în viaţa 
spirituală a unui creştin. Nu mai departe decât una 

dintre cele mai populare cărți hagiografice din istoria 
Bizanțului, Viaţa sfinților Varlaam şi Ioasaf, este 
construită pe nucleul vieţii lui Budha. Pornind de la 
acest exemplu vedem că nimic din ceea ce Dumnezeu 
a îngăduit să se desfăşoare pe acest pământ nu poate 
fi indiferent creștinului. Să distingi însă în Arsenie 
Boca între sfânt şi intelectual mi se pare o eroare. 
Căutările lui în lumea ştiinţei şi a gândirii laice, pe 
care le atestă volumul Cărarea Împărăției încă din 
anii 1940, dar care l-au acompaniat întreaga viaţă, au 
fost lăsate în urmă de viața sa duhovnicească. Relaţia 
sa permanentă, puternică cu oamenii, munca de 
îndrumător duhovnicesc al unui număr impresionant 
de persoane — aceasta este marea sa harismă și deci 
realizare. Poate cea mai grea ascultare pe care a 
avut-o de împlinit a fost pictura, ca dovadă că a lucrat 
cincisprezece ani la ceea ce s-ar fi făcut într-o vară. 
Pictura de la Drăgănescu este aproape o operă sisifică 
sau un paravan duhovnicesc. 

Riscul însă al pierderii în cunoaşterea de tip 
enciclopedic îl evocă Sofronie (Saharov) de la Essex, 
în autobiografia spirituală Vom vedea pe Dumnezeu 
precum este (Ed. Sofia, 2005). Dacă ne facem din 
cunoaștere o ambiţie vană, în mod evident am 
pierdut cărarea Împărăției. Omul de știință se poate 
îndeletnici cu cunoașterea gratuită, din spirit de 
curiozitate. Pentru un creştin însă bagajul intelectual 
trebuie supus unei analize critice, interioare, pentru 
a-l integra în viaţa lui duhovnicească. Model în 
această materie este Nicolae Steinhardt. 

Am putea spune că există în cazul 
cercetătorului, al omului de ştiinţă, al 


intelectualului un fel de talanţi ai cunoaşterii, 
pe care şi-i îngroapă sau nu, dar sunt şi falşi 
talanți, în sensul că pot fi şi ținte false... 

Da, cu siguranţă că există acest risc, ispita de 
a absolutiza cunoașterea, contrapunând-o celorlalte 
virtuţi. Dar nu cunoașterea este de vină, ci vanitatea. 


Cu alte cuvinte, trebuie să-ţi cunoşti bine 
talanții, chiar ca intelectual, ca om de ştiinţă 
şi cercetător. Aţi predat până de curând istoria 
bizantină la Facultatea de Teologie Ortodoxă 
din Iaşi. Sigur că există o imensă cazuistică 
taumaturgică şi în cazul Părintelui Arsenie 
Boca, şi în cazul Sfintei Parascheva, ale cărei 
moaşte sunt astăzi la Iaşi. Aţi avut de-a face 
cu tineri care abia acum ies din adolescenţă, 
sunt studenţi. Care este deschiderea acestor 
oameni faţă de miracol, chiar faţă de Pr. 
Arsenie Boca? Există blocaje?... 

Până nu te trage Dumnezeu de mânecă, n-ai niciun 
fel de deschidere. Omul contemporan trăieşte într-un 
confort material și psihologic de neînchipuit şi care-l face 
surd la nevoia spirituală. Felul în care cresc adolescenţii 
noștri, cu tot răsfățul pe care-l acordă părinții, care au 
deja venituri substanţiale, le oferă puţine şanse de a 
avea un contact real cu lumea spirituală, așa că în situații 
excepționale poţi găsi un tânăr care să aibă o chemare, 
să simtă o chemare către universul spiritualului. Nu 
neapărat către Arsenie Boca. Arsenie Boca este un caz 
particular, un caz, de fapt, puţin cunoscut. 

Eu cred că, în general, fără să am date 
statistice, creştinii îl cunosc puţin şi vag pe 
Părintele Arsenie Boca. Când am fosteuprima 
dată, mai demult, la Prislop, acum 10-15 ani, 
nu era nimeni, dar au ajuns ulterior vreo zece 
persoane. Vreau să spun că în ultimii ani au 
fost foarte multe emisiuni şi articole dedicate 
Părintelui. Apoi, s-a transmis această evlavie 
populară, s-a contaminat, şi, în fine... are 
astăzi o amploare fără precedent în istoria 
recentă a românilor. Poate, din perspectiva 
sociologiei religiilor vorbind, să fi existat un 
singur echivalent: Maglavitul lui Petrache 
Lupu — a fost făcută această comparație 
din mai multe perspective, pornind de la 
cea politică, în sensul instrumentalizării 
politice, până la evlavia populară care are şi 
ea multiple fațete. 

În ziua în care am fost eu la Prislop erau, poate, 
o sută de persoane... 


Dumneavoastră aţi scris o carte superbă, 
Biserica în Cetate (Editura Pro Universitaria, 
Bucureşti, 2014), unde aveţi câteva consideraţii 
despre originile bizantine ale eclesiologiei 
ortodoxe. Am o întrebare delicată la care 
ați şi răspuns parțial până acum: care 
sunt limitele şi până unde această evlavie 
populară este sănătoasă şi de unde încep 
derivele? Și — totuşi! — ce poate să facă 
Biserica pentru a gestiona cât de cât aceste 
fenomene deviante? 

E foarte greu de evaluat, fiindcă asta trece prin 
conştiinţa fiecăruia. Episcopul nu poate reglementa 
canonic conștiinţele oamenilor. Singura şansă ca acel 
care se roagă pentru câștigul la LOTO, sau pentru 
diverse alte rătăciri și ispite, să-şi revină este ca măcar 
să se afle într-un pelerinaj. E în rătăcire oricum, dar 
o rătăcire paradoxală, care l-ar duce în apropierea 
unui fenomen de credinţă, de sfinţenie, care poate-i 
va lămuri ceva. Şi atunci, cultul sfinţilor e o cale spre, 
o pedagogie a credinţei care este de folos unora. De 
aceea, clerul nu poate să îngrădească în niciun fel 
cultul sfinţilor. Biserica trebuie să fie răbdătoare şi 
primitoare, învățând ceea ce are de învăţat, spunând 
lucrurilor pe nume. Singura ei putere este libertatea 
cuvântului, curajul adevărului! Prin acest cuvânt pot 
fi îndemnați oamenii să nu se mai roage pentru noroc, 
pentru răul altuia, pentru legarea sau dezlegarea 
cununiilor, ci să se roage să le scoată Dumnezeu în 
cale un om bun și credincios, să lase pe Dumnezeu să 
le poarte de grijă, pentru ca nu cumva dorinţele lor 
nesăbuite să se împlinească spre marea lor pagubă 
sufletească. 

Cu ce gând vine pelerinul la sfânt? Dacă vine cu 
un gând impur, în mod inevitabil, ori va trece pe lângă 
semnificaţia spirituală a pelerinajului respectiv, ori 
chiar mai rău, va intra într-o încurcătură spirituală, 
adică va cunoaște puterea celui rău. Fiindcă răul se 
trezeşte şi prinde putere prin gândurile noastre, şi 
atunci rugăciunea cu intenţii negative se întoarce 
împotriva celui care se roagă. Aceasta trebuie să 
fie o temă de predicaţie permanentă pentru cler: 
credinciosul să nu se apropie de sfinţenie cu gânduri 

impure, să nu desconsidere sfântul, pe omul care a 
renunţat la tot ceea ce este lumesc, ori la viață, dacă 
e martir, ori la confortul şi plăcerile vieţii, dacă este 
pustnic sau călugăr. E ridicol să ne adresăm sfântului 
cu efemeride sau cu ceea ce este contrar experienţei 
lui de viaţă. Sfântul este un îndrumător către lumea 
de dincolo şi el ne poate ajuta să parcurgem acest 
drum dificil, să ne lumineze calea. Sfântul ne poate 
(re)aduce la lumină. 


Nu cumva există două Românii, una 
profundă, cea a acestei evlavii, mai mult sau mai 
puțin bine strunite, şi o alta a intelectualului 
cârcotaş, care discută cum discutăm şi noi 
acum şi taie firul în patru?... Sigur, noi vrem 
să lămurim lucrurile, dar realmente sunt 
mulţi care, spre jena lor, vorbesc prăpăstii 
despre Părintele Arsenie Boca. Nu mă refer la 
calomnii, care există la ora actuală pe Internet. 
Am văzut recent glumiţe pornind de la această 
evlavie populară care a crescut exponențial 
în ultimii ani... Sunt oameni, chiar atei, cu 
siguranţă, unii, care trec în partea cealaltă, 
fac glumiţe ieftine, fac tricouri pe care scrie 
„Arsenie Boca preşedinte”, şi aşa mai departe. 
Se ia în râs această evlavie populară poate şi 
din cauza exceselor ei... 

Nu, eu nu cred în această diviziune binară: două 
Românii! Dacă vreţi, există o sută de Românii, sau 
douăzeci de milioane de Românii, câţi cetăţeni ai acestei 
țări, atâtea viziuni despre România, bazate pe diferenţe 
de cultură, de experienţă de viaţă, de vârstă, de credinţă, 
de aspirații și de talanţi. Nuanţele sunt nesfârşite. 

Da, Biserica este una singură şi Hristos 
e unul singur... 

Că Hristos este unul singur ţine deja de o altă 
realitate. Biserica este o altă comunitate, fiindcă în 
Biserică nu mai suntem „nici iudeu, nici elin; nici 
rob, nici liber; nici parte bărbătească și nici parte 
femeiască, pentru că toți una suntem în Hristos 
lisus” (Galateni 3, 28). Deci cu atât mai mult acolo 
numărul de Românii nu mai contează. Fiindcă în 
faţa lui Hristos te prezinţi cu sufletul şi cu viaţa ta, 
cu aşezarea ta morală, nu cu o coloratură etnică sau 
culturală oarecare. 

Fiecare Românie se prezintă în faţa sfinţilor 
cu ce poate, preferabil însă nu cu deriziune. Totuşi, 
istoria creştinismului ne pune în față şi aceste 
exemple ale batjocoritorilor care se transformă în 
credincioşi. În Antichitate erau actori care mimau 
ironizând cultul creştin, și primeau harul chiar pe 
scenă, convertindu-se în mod autentic. Actul liturgic 
e eficient, în mod paradoxal, şi când este operat în 
mod batjocoritor. Fiindcă Hristos poate fi prezent ca 
Dumnezeu acolo unde vrea, „Duhul suflă unde vrea”, 
ceea ce face ca şi cei mai mici şi cei mai răi să devină 
puternici sau buni. Şi trebuie să fim în permanenţă cu 
urechea ciulită la această dorință de autenticitate, de 
sinceritate a Dumnezeului nostru. Să nu fim farisei, 
să nu creăm bariere pentru alţii! Singurul lucru care 
ar trebui să-l privească pe creştin este mântuirea lui, 
şi mântuirea lui va opera în jurul lui miracolele de 
care are nevoie. 

În măsura în care te propui ca exemplu, anunţi 
că te duci să slujeşti leproşilor de nu știu unde, cu 

ostentaţie, riști să-ţi pierzi plata. Riscul este foarte mare 
să o dai în bară duhovniceșşte, să te trezeşti foarte gol şi 
rătăcit. Dacă o vei face descoperind neputincioşii din 
jurul tău, în primul rând, în apropierea ta, din familie, 
din comunitate, fără ostentaţie şi cu jertfelnicie, 
lucrurile vor intra pe un făgaş care te va duce spre 
lumină. Puterea spirituală creşte imperceptibil din 
smerenie, din lipsă de emfază. Acesta este Arsenie 
Boca. El a înţeles că poate face lucrarea lui Dumnezeu 
în pofida persecuției, a ostilităţii cu care s-a întâlnit 
în lucrarea sa duhovnicească, şi din atelierul de la 
Schitul Maicilor, din biserica de la Drăgănescu, şi în 
haine civile, şi în această aparentă înjosire pe care o 
reprezintă scoaterea din monahism, mai ales fără a 
primi recunoaștere, fără a vedea roadele lucrării lui. 
Singurul mod de a păstra cultul sfinţilor în 
convergenţă cu Evanghelia este de areaminti oamenilor 
că au nevoie de o viață comunitară continuă, să aparțină 
unui grup de credincioși. Bisericile noastre sunt mari, 
dar enoriaşii își sunt străini unii altora, lipseşte prietenia 
dintre membrii adunării euharistice. Foarte eficace în 
creşterea duhovnicească este contextul uman imediat, 
grupul de prieteni cu care mergi la biserică, cu care faci 
lucruri împreună, inclusiv pelerinaje. Voluntariatul 
trebuie închinat lui Hristos și făcut în cadrul Bisericii, 
în acest fel comuniunea liturgică capătă un impact 
social. De aceea, nu poţi să substitui vieţii liturgice 
şi rugăciunii cotidiene pelerinaje extravagante de 
câteva ori în viaţă, amânând întâlnirea cu Dumnezeu 
pentru aceste ocazii. Dacă ţi se întâmplă să-L găseşti 
pe Dumnezeu acolo în pelerinaj, ar trebui să-L aduci 
în viaţa ta cotidiană şi să-L aduci în sânul grupului 

de oameni în care te-a așezat Dumnezeu, și grupul 
de oameni începe cu părinţii, cu fraţii, surorile, 
neamurile, cu colegii de muncă, cu colegii de viață. 
Aducerea acestui sacru al pelerinajului în cotidian 
este însă o lucrare cu adevărat mare şi eroică, fiindcă 
ea înfruntă scurgerea monotonă a timpului şi ispita 
acediei. Adevăratul miracol este sfinţirea vieţii, dar 
aici e o muncă de o viaţă, urcuşuri şi coborâșuri, cu 
smerenia şi răbdarea lipsei de spectaculos. În pofida 
impresiilor noastre, marea minune a lui Arsenie Boca 
este lipsa de spectaculos. 


GEORGE ENACHE 
(istoric): 


Putem afla cine a fost cu adevărat 
Pr. Arsenie Boca dacă citim Cărarea 
Împărăției, nu dosarul de Securitate 


Stimate domnule George Enache, ați 
publicat împreună cu istoricul Adrian Nicolae 
Petcu primul volum despre Pr. Arsenie Boca 
în care sunt analizate inteligent informaţiile 
găsite în arhive. Există puncte nevralgice în 
aceste arhive ori în imaginea conferită astăzi 
Părintelui? De ce acesta este enumerat şi astăzi 
— în anumite cercuri — între legionari, când 
nu a fost nicidecum afiliat sau simpatizant al 
acestei mişcări? 

Cartea publicată în 2009 (Părintele Arsenie 
Boca în atenţia poliţiei politice din România, Editura 
Partener) nu are pretenţia să se constituie într-o 
prezentare și analiză exhaustivă a vieţii şi operei 
Părintelui Arsenie Boca. Am scris atunci, şi îmi menţin 
opinia şi în prezent, că este nevoie de o întreagă echipă 
de cercetare, care să restituie, respectând exigenţele 
ştiinţifice, opera marelui duhovnic, să discearnă între 
textele autentice și avalanşa de apocrife, să analizeze 
în mod riguros documentele provenite din diverse 

arhive, să evalueze nenumăratele mărturii, mai mult 
sau mai puţin subiective sau fantaste, să-l încadreze, 
în ultimă instanţă, pe Arsenie Boca în cadrul mai larg 
al spiritualităţii ortodoxe a secolului al XX-lea. 

Din păcate, mai bine de 80% din ceea ce se 
publică despre Părintele Arsenie Boca este maculatură 
pioasă, scrisă de multe ori doar pentru câştiguri 
materiale imediate, în încercarea de a se profita de 
valul de devoțiune faţă de duhovnicul înmormântat 
la Prislop. Glumind, la un moment dat cineva spunea 
că ar fi de ajuns să se scoată pe piaţă o carte cu paginile 
albe, dar care să aibă pe copertă titlul „Arsenie Boca”, 
că s-ar vinde garantat. Însă nu era prea departe de 
adevăr... Ştiu sigur că volumul scos la Editura Partener 
a fost pur şi simplu „clonat” de diverși întreprinzători 
şi vândut pe tarabele de carte religioasă răspândite 
de-a lungul şi de-a latul țării. Mai gravă mi se pare însă 
inventarea pur şi simplu de texte zise „duhovniceşti”, 
care sunt atribuite Părintelui, sau de „mărturii” despre 
viaţa lui, absolut fantaste. Toţi i-au fost ucenici, toţi 
l-au cunoscut în intimitate... 

Pentru mulţi dintre cei interesaţi de biografia 
lui Arsenie Boca, dosarul întocmit de fosta Securitate 
Părintelui reprezintă o adevărată „carte a cărţilor”, 
din care se poate extrage adevărul ultim, esoteric, 
bazându-se probabil pe capacitatea Securităţii de 
a pătrunde prin informatori şi tehnică de ascultare 
în intimitatea celor urmăriți. Din acest motiv, zeci 
(poate de acum sute) de persoane au venit la CNSAS 
pentru a studia acest dosar. Publicarea lui integrală, 
pe care o face în acest moment o echipă de editare, 
este un lucru bun, salvându-se astfel documentele 
originale de la o distrugere inevitabilă. 

Nimic mai fals decât această percepţie. Ca 
unul care am citit mii de dosare întocmite de fosta 
Securitate, rar mi-a fost dat să identific unul mai opac 
în ceea ce priveşte persoana urmărită. Cea mai mare 
parte a dosarului este constituită din planurile de 
lucru ale ofiţerilor însărcinaţi cu urmărirea Părintelui 
care încearcă (zadarnic) să găsească informatori 
care să se infiltreze temeinic în anturajul Părintelui. 
Arsenie Boca a avut o capacitate remarcabilă de 
a-şi păstra opiniile personale, subiective, pentru 
el şi a nu le transmite altora. Faţă de toţi ceilalţi, 
el a rămas DUHOVNICUL, care s-a ghidat după 
comandamentele învăţăturii creştine, fără a se lansa 
în efuziuni personale. Să nu înţelegem că a fost un 
om ascuns, sau cu o existenţă schizoidă. În cazul său, 
cred, existența duhovnicească se identifică cu viaţa 
personală. Din acest motiv, am răspuns, de fiecare 
dată când am fost întrebat despre Părintele Arsenie, 
că putem afla cine a fost el cu adevărat dacă citim 
Cărarea Împărăției, nu dosarul de Securitate. 

Unii dintre cei care au citit cartea redactată de 
Adrian Petcu și de mine au considerat-o „plicticoasă” 
în anumite momente, deşi ea are dimensiuni reduse. 
Am recunoscut cu sinceritate acest lucru, deoarece 
şi eu mă plictisesc când o recitesc, atunci când sunt 
obligat să parcurg pasajele în care înşir nesfârşitele 
şi sterilele planuri securiste de infiltrare în anturajul 
Părintelui, când reproduc materialul informativ 
extrem de subțire, în cea mai mare parte obţinut la 
a doua mână („am auzit că”, „se spune că”). Chiar şi 
textele anchetelor la care este supus Părintele sunt 
surprinzătoare. De obicei, ancheta începe într-un 

punct şi este dirijată de ofițerii anchetatori acolo 
unde doresc, determinând pe cel anchetat să spună 
altceva decât ce afirmase iniţial. În cazul anchetelor 
lui Arsenie Boca, avem o serie de răspunsuri clare 
şi limpezi de la început, care rămân neschimbate, 
precum și sentimentul că securiştii au avut o atitudine 
diferită în raport cu alţi condamnați. 

Paradoxal, am scris această carte tocmai 
pentru a arăta „neantul” acestui dosar şi încercarea 
zadarnică a celor care vor să-l cunoască mai bine 
pe Arsenie Boca prin intermediul documentelor 
Securităţii. Iniţial nu am fost atras de subiect, apoi, în 
faţa valului de publicaţii lipsite de coerenţă, rezultate 
în urma cercetării dosarului, am purces cu Adrian 
Petcu, consacrat cercetător CNSAS, să scriu o lucrare 
care să aibă un scop precis: să arate exact ce informaţii 
conţine dosarul de Securitate al lui Arsenie Boca, 
volum care să se constituie drept un ghid orientativ 
pentru cei care vor să înțeleagă haosul de documente 
din dosar. Rezultatul final nu a fost spectaculos şi, 
sincer, nu cred că se poate scoate mai mult din dosarul 
de Securitate al lui Arsenie Boca decât am făcut-o noi. 
Cu toate acestea, volumul spune multe despre Arsenie 
Boca, tocmai prin absenţa reţelei de informatori, prin 
absenţa oricăror detalii semnificative privind viaţa și 
opiniile personale, prin faptul că, în ciuda urmăririi 
îndelungate şi a anchetelor numeroase, Arsenie Boca 
a fost „doar” condamnat administrativ pentru o 
perioadă scurtă de timp. Sunt, poate, noi argumente, 
ale unei existenţe sub specie aeternitatis. 

Din această perspectivă, întrebarea dumneavoastră, 
cu privire la „punctele nevralgice” din arhive, capătă 
o nouă interpretare. Majoritatea informaţiilor sunt 

zvonuri la mâna a doua sau delaţiuni care nu se verifică. 
Astfel, dacă ar fi să instrumentăm un „imaginar” proces 
Părintelui Arsenie, el l-ar câştiga garantat, fie şi prin 
absenţa unor probe concludente. 

În ce priveşte partea cu privire la presupusa 
apartenență la Mișcarea Legionară a lui Arsenie Boca, 
am prezentat în carte toate anchetele desfășurate de 
organele de represiune, fie Siguranţa, fie Securitatea, 
cu privire la așa-zisele „simpatii” legionare ale 
Părintelui şi concluziile negative care au fost trase 
la final de fiecare dată. De unde totuși discuţiile care 
continuă pe marginea acestei chestiuni? 

În perioada interbelică, zona Sibiului şi a 
Făgărașului a fost o citadelă a Mişcării Legionare. De 
aici provin cunoscuţii lideri legionari Horia Sima şi 
Nicolae Petraşcu. Mai mult, chiar în mediul bisericesc 
din zonă există numeroşi clerici cu simpatii legionare, 
unii cu rol important la Academia Teologică din Sibiu, 
printre care îi amintim pe Spiridon Cândea și Liviu 
Stan. Inevitabil, Arsenie Boca s-a întâlnit şi a dialogat 
cu aceste persoane. De altfel, una din anchetele la care 
a fost supus a fost legată de vizitele făcute de Nicolae 
Petraşcu la mănăstirea de la Sâmbăta de Sus. 

Preoţii din Ardeal, prin tradiţie, au fost implicaţi 
în chestiuni politice şi naţionale. Părintele Stăniloae, 
printre alţii, desfăşoară, în perioada interbelică, o 
susținută activitate publicistică, cu tentă politică, 
în Telegraful Român. Aidoma lui sunt mulţi alţii, 
care adoptă chiar poziţii publice tranşante în ceea ce 
priveşte problemele politice. 

Așa ceva este greu de găsit la Arsenie Boca. 
Într-una din puţinele note informative mai de 

substanță, el spunea, referindu-se la comunism, 
următoarele lucruri: 

„Conducerii de astăzi nu le trebuie mănăstiri. Ei 
au lăsat câteva mănăstiri istorice şi atât. Ei vor ajunge 
să cuprindă întreg pământul [şi] vor conduce lumea. 
Până atunci va fi bine de noi. Atunci se va vedea care 
este creştin adevărat, că va răbda toate. Care nu, va 
cădea în valul lumii. 

Eu [informatoarea] am zis: eu nu cred că vor 
ajunge să cuprindă tot pământul, mai ales că sunt 
oameni fără credinţă. Arsenie Boca a răspuns: Sunt 
îngăduiţi de D-zeu şi le ajută să pună stăpânire pe 
întregul glob pământesc (...). Nu te pune cu ei rău, ci 
să fii credincioasă, că D-zeu este în orice loc ca şi la 
Ierusalim, ca și la noi. Căci biserica din inima noastră 
nimeni nu o poate dărâma.” 

Există prin urmare o diferență uriaşă între 
viziunea eshatologică a Părintelui Arsenie, perfect 
coerentă cu ideile sale duhovniceşti, şi milenarismul 
politic, naționalist şi anticomunist, al Mişcării Legionare. 
De altfel, în numeroase cazuri, Arsenie Boca a arătat că 
nu a fost de acord cu utilizarea armelor pentru atingerea 
unor obiective, chiar generoase, şi a îndemnat să nu mai 
existe confuzie între spiritual şi politic. 

Desigur, Arsenie Boca a dialogat și a ajutat, 
creştineşte, numeroşi legionari, dar acest lucru nu 
înseamnă că a aderat la ideile lor. Această idee porneşte 
uneori de la reprezentarea unei false intimităţi între 
Boca şi cel care-i căuta sfatul. Din nou trebuie să 
subliniez acest lucru: în fața unuia sau altuia nu se 
afla Arsenie Boca, persoană particulară, cu simpatii, 
empatii şi solidarităţi sublunare, ci Părintele Arsenie 

Boca, duhovnicul care nu a confundat niciodată 
planul divin cu cel omenesc. Un alt motiv pentru care 
se face asocierea lui Arsenie Boca cu legionarismul 
este dorința de legitimare a acestei mişcări şi prin 
asocierea ei cu un nume atât de ilustru. 


Există relatări cu privire la autoritățile 
care au cultivat prezența Părintelui sau 
pur şi simplu au profitat de notorietatea 
sa. Prinţesa Ileana, Petru Groza ori (spun 
legendele) chiar Nicolae şi Elena Ceauşescu 
— ne puteți da amănunte despre aceste 
eventuale întâlniri? Care au fost relaţiile 
Pr. Arsenie Boca cu politicul, în general? 

După cum am arătat mai sus, Arsenie Boca nu s-a 
implicat în politic. Proiectul său privea desăvârşirea 
personală şi, implicit, mântuirea. Confuzia care există 
porneşte de la activismul său deosebit, el nefiind un 
ascet care să se retragă în pustie, deşi şi-a dorit acest 
lucru. El a predicat tuturor despre calea mântuirii 
şi a fost el însuşi un exemplu, dar acest lucru avea 
de-a face cu propovăduirea religioasă, nu cu politica. 
Faptul că propovăduirea Părintelui este interpretată 
politic în perioada comunistă este un abuz al 
regimului totalitar... 

Fiind un colaborator apropiat al Mitropolitului 
Nicolae Bălan, înalt demnitar al statului, fiind duhovnic 
la mănăstirea model a Ardealului, având faima pe care 
o avea, este evident că diversele personalități politice 
care treceau pragul Mănăstirii Sâmbăta au intrat în 
contact cu Arsenie Boca, fără însă a se profita de el în 
plan politic, electoral, cum s-a întâmplat, de pildă, în 
cazul Maglavit cu Petrache Lupu. 


60 © (GEORGE ENACHE 


Din ceea ce știm doar din dosarul întocmit de 
Securitate, Arsenie Boca a avut o relaţie mai apropiată cu 
principesa Ileana (devenită ulterior maica Alexandra). 
Citez din cartea publicată la Editura Partener, unde se 
face vorbire şi de familia mareşalului Ion Antonescu: 

„Astfel la praznicul Rusaliilor din 1942, a fost 
prezent mareșalul Ion Antonescu cu soţia, iar în vara 
lui 1947 principesa Ileana de Habsburg «a venit la 
Mănăstirea Sâmbăta de Sus, pentru prima dată», 
după cum arăta Părintele Boca în ancheta penală din 
5 octombrie 1955. 

Între Părintele Arsenie şi principesa Ileana s-a 
stabilit o legătură de prietenie spirituală, care mai 
târziu va deveni un cap de acuzare la adresa lui Boca: 
«Ea venise cu scopul ca să cunoască mănăstirea, 
să mă cunoască pe mine și să-mi asculte predicile 
mele. După ce am făcut cunoştinţă personal cu ea, 
am condus-o la apartamentul mitropolitului şi îmi 
amintesc că i-a plăcut aranjamentul de la mănăstire 
şi peisajul. În discuţiile purtate, ea şi-a exprimat 
dorinţa ca eu să merg în vizită la castelul Bran, unde 
avea locuinţa. I-am răspuns că nu pot să merg altfel, 
decât numai cu aprobarea Mitropolitului Bălan.»” 

După obţinerea binecuvântării de la Mitropolitul 
Nicolae Bălan al Ardealului, principesa Ileana l-a invitat 
la Bran în mai multe rânduri, după cum şi aceasta l-a 
vizitat de mai multe ori la Mănăstirea Sâmbăta. La 
Bran, spune Părintele: „...țineam predici cu caracter 
religios în faţa domniţei Ileana şi a unor doamne care 
compuneau anturajul domniţei, însă numele [lor] 
nu le cunosc. La predicile ţinute de mine mai veneau 
surorile din spital, medici şi farmacişti [...]. 

Tot la castelul Bran a mai venit şi regina Elena, 
[care] cred că era însoţită de doamnele de onoare. Am 
cunoscut şi pe regina Elena personal, am avut discuţii 
personal[e] cu ea, însă foarte puţin, discuţii care s-au 
rezumat la starea sănătăţii ei. Alte discuţii nu am avut 
cu ea [...]. 

Alte preocupări pe care le aveam la castelul 
Bran, în afară de predici, tălmăceam anumite părți 
din Scriptură şi răspundeam la diferite întrebări 
care mi se puneau în legătură cu credința. Am făcut 
o slujbă împreună cu preotul din Bran, Lascu, la 
aşezarea pietrei fundamentale a capelei din curtea 
spitalului de la Bran. 

În afară de preocupările duhovnicești, vizitam 
pe domniţa Ileana, în apartamentul ei, unde am avut 
şi discuţii cu ea.” 

Acelaşi părinte va merge cu principesa în diferite 
locuri din Bucureşti, unde se aflau cunoscuţi, bolnavi, 
printre care Maria Antonescu și mama Mareşalului. Aici, 
de reţinut este următoarea secvență redată de Părintele 
Boca în timpul anchetei din 1955: „În discuţiile care s-au 
creat acolo, știu că Maria se plângea că o duce greu, 
că este părăsită de toți cunoscuţii ei şi nu are cu ce 
se întreţine, iar mama lui Ion Antonescu spunea că 
nu se poate împăca în conştiinţa ei: «Cum Dumnezeu 
a dat posibilitatea acestora (se referea la conducerea 
actuală din R.P.R.) [sic!] să-i omoare fiul». 

I-am recomandat să nu se răzvrătească împotriva 
lui D-zeu, pentru că El ştie ce face şi i-am indicat ca 
duhovnic pe preotul Gala Galaction, despre care nu 
ştiu dacă a fost sau nu. Întâlnirile cu principesa Ileana 
au durat până în noiembrie 1947.” 

Legături nemijlocite cu Petru Groza nu sunt clar 
atestate, însă sunt plauzibile, datorită relaţiei dintre 
Groza şi Nicolae Bălan. Probabil datorită lui Petru 
Groza, care s-a implicat puternic în viaţa Bisericii 
Ortodoxe Române după 1945, a circulat zvonul cu 
privire la o posibilă alegere a lui Arsenie Boca într-un 
scaun episcopal. 

În ceea ce priveşte relaţiile cu Nicolae şi Elena 
Ceaușescu, ele sunt deocamdată la stadiul de folclor, la 
fel ca şi presupusele legături între aceştia și amintitul 
Petrache Lupu. 


Un alt capitol delicat este cel privitor la 
relația Pr. Arsenie Boca cu Julieta Constantinescu 
(maica Zamfira Constantinescu). Ce spun 
documentele, cum le putem interpreta inteligent, 
dincolo de bârfeleieftine ori de zvonistica lansată 
de poliţia politică? 

Despre relaţia cu maica Zamfira avem doi 
martori subiectivi (nu voi da numele lor) şi o mulţime 
de zvonuri. Să fi fost Julieta Constantinescu marea 
slăbiciune a incoruptibilului monah? Mare tentaţie, 
mai ales că acest lucru ar putea fi un bun subiect de 
roman, în stilul lui Tolstoi. Să fi fost între cei doi o 
relaţie cum s-a stabilit între Francisc de Assisi şi 
Sfânta Clara? 

Securitatea s-a întrebat adesea ce face Arsenie 
Boca (autoyclaustrat în mănăstirea de maici de 
la Prislop. Despre izolarea autoimpusă am vorbit 
în carte, ea fiind motivată de evitarea acţiunilor 
informative duse de Securitate. În imaginaţia lor, 

ofiţerii Securităţii au trimis femei la mănăstire, 
pentru „compromitere”, cu zero rezultate. 

După scoaterea din monahism şi desființarea 
Mănăstirii Prislop, Arsenie Boca s-a mutat la București, 
unde, spune Securitatea, a cumpărat o casă, în care a 
locuit cu Julieta Constantinescu, fără ca aceştia să fie 
căsătoriţi cu acte. Iar povestea pe marginea subiectului 
se oprește aici... Dacă Securitatea ar fi găsit detalii mai 
„picante”, fără îndoială le-ar fi exploatat în vederea 
compromiterii Părintelui, care continua să fie urmat 
de credincioși. 

Cei interesaţi de aceste amănunte trebuie să 
ştie că Securitatea avea drept misiune să urmărească 
pe monahii care fuseseră scoşi din mănăstiri prin 
Decretul 410/1959, iar cei tineri trebuiau convinşi 
să-şi găsească un loc de muncă și să se căsătorească, 
ofițerii fiind convinşi astfel că aceştia vor încheia 
astfel definitiv cu viaţa monahală. 

Arsenie Boca se conformează. Leapădă rasa 
monahală, se îmbracă elegant, își găseşte un loc 
de muncă, fiind responsabil la atelierul de pictură 
şi email de la Schitul Maicilor (ca mirean, şi nu ca 
faţă bisericească), trăieşte sub acelaşi acoperiş cu 
fosta stareță de la Prislop, unii afirmând că s-a și 
căsătorit cu aceasta. Toate acestea au fost un prilej 
de satisfacţie (trecătoare) pentru ofiţerii Securităţii și 
posibil prilej de poticnire pentru cei care se împiedică 
în duhovnicie de aspecte exterioare. 

În realitate, dincolo de aparenţe, Arsenie Boca 
a rămas acelaşi călugăr cu viaţă exemplară, dând 
o lecţie remarcabilă despre ce înseamnă să fii cu 
adevărat monah şi arătându-ne cum poţi trăi conform 

propriilor convingeri ÎN POFIDA regimului politic, 
fapt care este, din nou, perfect coerent cu cele afirmate 
față de informatoare, în citatul invocat mai sus. 

La senectute, după cum se ştie, el se va retrage 
la Sinaia, împreună cu maici de la Prislop, unde vor 
vieţui cu toții într-un regim cvasi-mănăstiresc. 

Mai multe amănunte despre această perioadă 
din viaţa lui Arsenie Boca pot fi aflate în cartea 
publicată la Editura Partener, în capitolul intitulat 
sugestiv: În lume precum în mănăstire. 


Este indiscutabil faptul că Pr. Arsenie Boca 
a avut un aport însemnat la traducerea şi 
publicarea Filocaliei. Puţină lume ştie că, 
la un moment dat, Pr. Arsenie chiar a tradus 
binecunoscutul volum al lui Ioan Scărarul. Ne 
puteţi spune ce se cunoaşte până acum despre 
aceasta şi despre relația cu Pr. Dumitru 
Stăniloae? 

Într-un studiu al meu, dedicat mișcărilor 
spirituale din cuprinsul ortodoxiei româneşti în 
veacul al XX-lea, spuneam următoarele lucruri, care 
pot clarifica mai uşor pentru cititor relaţia, puţin 
percepută azi, dintre Arsenie Boca, Dumitru Stăniloae 
şi Mitropolitul Nicolae Bălan: „Pe de altă parte, 
dincolo de Carpaţi, la Sibiu, Mitropolitul Nicolae 
Bălan începea un alt proiect misionar, inspirat de 
modelul central-european, aplicat cu atât de mult 
folos în cazul ortodox, prin Facultatea de Teologie 
de la Cernăuţi. La Cernăuţi se formau preoţi erudiţi, 
cu solide cunoştinţe în domeniul teologiei. Bălan 
va prelua acest accent pus pe educaţia teologică, 

pe care o va implementa la Academia Teologică din 
Sibiu. Spre deosebire însă de Cernăuţi, proiectul lui 
Nicolae Bălan va avea două componente, pe lângă 
academie fiind prezentă, ca un focar de spiritualitate 
ortodoxă ardeleană, Mănăstirea Sâmbăta. Două instituţii 
reprezentate de doi oameni absolut remarcabili: Părintele 
Dumitru Stăniloae şi monahul Arsenie Boca. 

Boca a fost mai puţin preocupat de dimensiunea 
«culturală» şi «socială» a monahismului. El achiziţionează 
o cultură teologică și ştiinţifică cu totul remarcabilă, 
pe care o pune însă în slujba «trăirii» duhovniceşti, 
considerată drept esență a vieţuirii monahale. El 
este cel care merge la Athos și joacă un rol esenţial 
în determinarea Părintelui Stăniloae de a începe 
traducerea Filocaliei în limba română. Prin adâncirea 
în tălmăcirea părinților pustiei, Dumitru Stăniloae 
va fi tot mai mult interesat de isihasm, în general de 
problemele asceticii și misticii ortodoxe.” 

În volumul dedicat Părintelui Boca, arătam 
următoarele: „La întoarcerea din Athos, Arsenie 
Boca aducea Părintelui profesor Dumitru Stăniloae, 
preocupat de tălmăcirea Filocaliei în limba română, 
câteva manuscrise conţinând izvoare duhovniceşti. Boca 
a devenit un apropiat al marelui teolog, colaborând de 
altfel la traducerea şi îngrijirea primelor patru volume 
din această serie, apărute în 1946-1948. Însuși 
Dumitru Stăniloae spunea în prefața celui de-al doilea 
volum că «ajutorul hotărâtorlatipărirea acestui volum 
l-a dat însă iarăşi bunul meu fost student, Părintele 
leromonah Arsenie de la Mănăstirea Brâncoveanu. 
Datorită abonamentelor masive ce le-a procurat P.C. 
Sa am putut face față unor greutăţi ce se ridicau ca 

munţii în calea tipăririi acestui volum. P.C. Sa poate 
fi numit pe drept cuvânt ctitor de frunte al Filocaliei 
românești. După imboldul ce mi l-a dat necontenit 
la traducerea acestei opere acum susține cu putere 
neslăbită lucrarea de tipărire. Dacă Dumnezeu va 
ajuta să apară întreaga operă în româneşte, acest act 
va rămâne legat într-o mare măsură de numele P.C. 
Sale şi de mişcarea religioasă care a trezit-o în jurul 
mănăstirii de la Sâmbăta de Sus, pe cele mai autentice 
baze și cu mijloacele celei mai curate duhovnicii, ale 
învăţăturii stăruitoare şi ale dragostei de suflete».” 

De asemenea, în cadrul anchetelor din 11 şi 14 
octombrie 1955, Nichifor Crainic a fost întrebat asupra 
legăturii sale cu Părintele Boca, poetul povestind 
despre ascunderea sa la mănăstire și activitățile 
culturale pe care le-a desfășurat acolo (verificarea 
traducerilor din primul volum din Filocalia sau 
traducerea lucrării lui Ignaţiu de Loyola, Exerciţii 
spirituale). Traducerea Filocaliei este, prin urmare, o 
operă duhovnicească în care efortul principal a căzut 
pe umerii Părintelui Stăniloae, însă el a fost sprijinit, 
pe multiple planuri, şi de alţi teologi și cărturari, 
cel puţin la primele volume, iar Părintele Stăniloae 
a fost primul care a recunoscut acest lucru, scopul, 
repet, fiind duhovnicesc, iar nu generat de ambiţii 
academice deșarte. 


Nu putem face abstracţie de atmosfera 
şi de emulaţia duhovnicească a epocii. Care 
au fost relaţiile Pr. Arsenie Boca cu membrii 
emblematici ai Rugului Aprins (în mod cert 
s-a intersectat cu Pr. Daniil Sandu Tudor, 

cu Leonida Plămădeală, viitorul Mitropolit 
Antonie etc.)? Care a fost relaţia cu Pr. Ioan 
Iovan şi cu personalitățile de la Vladimireşti? 

Întrebarea dumneavoastră cere un răspuns 
amplu, care nu poate fi dezvoltat în aceste puţine 
rânduri. Arsenie Boca se încadrează în fenomenul 
general al renașterii monahismului din România în 
perioada interbelică şi în primul deceniu de după 
război, însă este în același timp un caz aparte, cu o 
pronunţată particularitate. 

El se naște într-o zonă (Ardealul) lipsită practic, 
atunci, de mănăstiri, se formează într-un mediu 
academic, nu dominat de mănăstiri, precum duhovnicii 
din Moldova, pleacă la Athos, dar nu stă acolo un timp 
prea îndelungat, pentru ca mai apoi Nicolae Bălan 
să-i încredinţeze proiectul misionar de la Sâmbăta de 
Sus, care se dorea mănăstire model și far călăuzitor 
pentru ortodocșii din Ardeal. 

Prin urmare, el are un traseu sensibil diferit de 
cel al Părintelui Cleopa, de exemplu, neputându-se 
revendica de la o linie de maeştri spirituali, cum se 
petrecea în Moldova. Manifestă în schimb capacitatea 
extraordinară de a asimila marea tradiţie, la modul 
viu, ca să devină el însuşi temei pentru o nouă linie 
duhovnicească. Viaţa a făcut ca Arsenie Boca să 
aibă relativ puţine contacte cu marile lavre și marii 
duhovnici ai României de atunci, deşi erau pe acelaşi 
filon filocalic şi neo-patristic, însă el şi-a avut propria 
rânduială, concentrându-se la locuri cu mai puţină 
experiență duhovnicească, dar cu mare forţă de 
creştere întru Hristos. El şi-a făcut misiunea proprie, 
aşa cum şi ceilalţi duhovnici au realizat-o pe a lor, unde 


68 © GEORGE ENACHE 


le fusese rânduită. Nu a existat vreodată un conclav 
al marilor înţelepţi, acesta fiind, în ultima instanță, 
inutil, deoarece Hristos îi unea pe toţi, importantă 
era păstrarea credinţei, agresată de comunism. 

În afară de Sâmbăta şi Prislop, Arsenie Boca 
a dat o mare atenţie Mănăstirii Vladimireşti (jud. 
Galaţi) şi Mănăstirii Bistriţa (jud. Vâlcea), unde se 
aflau un mare număr de monahii tinere, pe care le-a 
îndrumat pe calea Sfinţilor Părinţi. De asemenea, 
a ştiut să selecteze, din mulțimile de oameni care 
veneau către el, acei oameni potriviţi, cu reală vocaţie 
monahală. Mitropolitul Antonie Plămădeală relatează 
în amintirile sale cât de mult îi datorează lui Arsenie 
Boca, el fiind tuns în monahism la Prislop. Întâlnirile 
Părintelui Ioan Iovan şi ale Zoricăi Laţcu cu Părintele 
Arsenie au fost decisive pentru evoluţia lor spirituală, 
amândoi ajungând la Mănăstirea Vladimireşti. Astfel, 
Zorica Laţcu (devenită maica Teodosia) va trece, după 
întâlnirea cu Părintele Arsenie, de la o poezie inspirată 
de antichitatea clasică la una în care spiritualitatea 
creştină ocupă locul dominant. De altfel, volumul 
Poemele iubirii este dedicat lui Arsenie Boca. 

În ceea ce priveşte Rugul Aprins, avem de-a face 
cu două fenomene duhovniceşti distincte, Arsenie Boca 
nefiind implicat în procesul de lămurire spirituală a 
membrilor marcanţi ai Rugului Aprins. În momentul în 
care Boca se întâlnește cu Pr. Daniil Sandu Tudor, cu 
Pr. Benedict Ghiuş sau alţi exponenţi ai Rugului Aprins, 
aceștia erau personalităţi duhovniceşti deja formate, 
urmând propriile căi. S-au întâlnit la diverse evenimente 
(Pr. Daniil Sandu Tudor a fost nașul de călugărie al lui 

Antonie Plămădeală la Prislop), dar fiecare şi-a urmat 
propriul destin, uniţi fiind, de Hristos şi de marea 
tradiţie a ortodoxiei. 


Pr. Arsenie Boca avea încă din studenţie 
varii curiozități intelectuale, era interesat de 
medicină, de artă, de filosofie ete. Din această 
perspectivă vorbind, putem considera că Pr. 
Arsenie Boca a fost realmente un duhovnic 
ortodox de o altă factură, adaptat secolului 
în care a trăit? 

Din păcate, datorită unui context istoric nefericit, 
falsa idee a „sfintei ignoranțe” devenise regulă în 
mănăstirile româneşti. Una este să afirmi că ştiinţa nu 
este decisivă pentru mântuirea personală, altceva este 
să te menții cu încăpățânare în ignoranță. Totuși, să nu 
uităm de Sfinţii Părinţi şi amintesc aici doar cunoscuta 
Dogmatică a Sfântului loan Damaschinul. 

Arsenie Boca este un autentic duhovnic ortodox 
care pune mântuirea pe primul plan, dar asimilând 
cunoştinţe vaste din diferite domenii, nu în numele 
unei erudiţii vane, dar din nevoia unei plenitudini a 
cunoaşterii, în primul rând a omului, obiect şi subiect 
al mântuirii. 

Într-un secol în care se pune accentul pe instinct 
şi pe satisfacerea cu orice preţ a acestuia, Arsenie 
Boca a fost preocupat să arate, inclusiv prin recursul 
la ştiinţă, că omul îşi poate domina instinctele 
primare şi se poate ridica pe o treaptă superioară 
de existență. Cercetarea ştiinţifică se convertea în 
argument catehetic, Arsenie Boca rămânând în esență 
un misionar care dialoghează cu lumea, apărând 
adevărul creştin, iar nu un anahoret. 

În același timp, interesul său pentru ştiinţă şi 


cultură însoţeşte tendința generală a epocii, când 
tot mai mulţi intelectuali intră în mănăstiri şi tot 
mai mulţi ucenici din mănăstiri, copiii fără educaţie, 
proveniţi din familii sărace, doresc să urmeze studii 
superioare. Din această perspectivă, perioada 
interbelică reprezintă o întâlnire fastă dintre teologie, 
ştiinţă și cultură. 


Într-o foarte interesantă autobiografie 
publicată în cartea dvs. sus-amintită se 
spun următoarele, cu privire la căutările de 
ordin spiritual din studenţie ale Părintelui 
Arsenie Boca: „Aveam problema voinţei în 
stăpânirea simţurilor. Mai mult chiar, mă 
preocupa, studiind mistica comparată a 
diferitelor religii superioare, ca să văz prin 
proprie experienţă cât se întinde sfera voinţei 
în domeniul vieţii sufleteşti şi biologice. Mă 
interesa să văz dacă e adevărat ce afirmă 
cărțile asupra actelor reflexe şi asupra 
instinctelor, că anume sunt independente de 
voință şi controlul conştiinţei. Experienţa 
mea personală însă mi-a dovedit că acţiunea 
voinţei şi a conştiinţei se poate întinde şi peste 
instincte şi actele reflexe după o oarecare 
variabilă. Mă ajutau la aceste adânciri şi 
studiile ce le făcea pe vremea aceea Mircea 
Eliade la Calcutta, trimis de Universitatea 
din Bucureşti, pentru studii orientalistice. 
Iar parte de studii le tipărea în Revista de 
filosofie din Bucureşti şi îmi parveneau pe 

această cale” (vezi Enache şi Petcu, p. 91). 
Cum comentaţi acest pasaj? Era Pr. Arsenie 
un ecumenic — în sensul profund, mistic — 
ținând cont că una din afirmaţiile puse pe 
seama sa este aceasta: „nu există diferenţe 
majore între ortodocşi şi catolici”? 

„Autobiografia” Părintelui Arsenie cred că poate 
fi înţeleasă mai bine mai curând dacă ne raportăm la 
cunoscutul text al lui Mircea Eliade din 1927: Itinerariul 
spiritual. Una din mizele fundamentale ale discursului 
eliadesc o reprezintă legătura profundă dintre „viaţa 
lăuntrică” şi geneza „spiritului”: „De aceea, pentru 
noi, viața lăuntrică e atât de cruntă, de diversă, de 
proteică, de chinuitoare. În noi, izbândeşte Spiritul. 
Noi am înţeles că viaţa își merită suferinţele — e 
pentru a concretiza, a vieţui, a actualiza Spiritul”. 

Pentru Eliade, spiritul „e conștiința unei vieți 
care trebuie viețuită, absorbită, educată cu atenţie. 
Obsesia valorilor spirituale care trebuie diferenţiate, 
tăiate şi răspândite”. Astfel, în noţiunea de „spirit” se 
intersectează, potenţându-se reciproc, personalitatea 
individului, cu tot ce presupune aceasta, şi valorile 
care trebuie asumate, care sunt mult mai multe decât 
cele izvorâte din „economia politică, tehnică sau 
parlamentarism”. 

Trăirea întru „spirit” este posibilă dacă individul 
are puterea să accepte o nouă perspectivă asupra 
cunoașterii şi adoptă o nouă atitudine față de lume. 
Această schimbare de atitudine presupune renunțarea 
la „diletantism”. „Diletantul, spune Eliade, se apropie 
de realitate cu un ochi închis a ironie, cu zâmbete. Nu 
înțelege prețuirea pe care suntem datori s-o arătăm 

funcţiunilor noastre de cunoaştere și obiectelor 
cunoscute. Diletantul nu se angajează în afirmaţii 
sau negaţii. Inteligenţe care nu pot pătrunde până la 
scheletul tainelor, ci se mulţumesc să le descrie aşa 
cum le pipăie la suprafaţă.” 

Acestei atitudini de „neputincios”, Eliade îi opune 
„noul diletantism”, care reprezintă de fapt o negare a 
epistemologiei de secol XIX şi afirmarea „intuiţiei” ca 
mijloc valid de cunoaştere și de extindere a orizontului 
ştiinţific. Pentru Eliade, „intuiţia” reprezintă „anticiparea 
faptelor, saltul făcut deasupra golurilor, închiderea 
circuitului unui complex de raporturi”. „Intuiţia” nu 
poate fi gândită izolat, în absenţa „experienţei” de orice 
felşiatensiunii permanentea căutării. „Intuiţia” este acel 
vârf ce are în spate cunoaşterea noastră, voința noastră 
de a cunoaște și care forțează granița „de cunoscutului” 
pentru realizarea unei sinteze superioare, din care noi 
facem parte. În acelaşi timp, aceste „intuiţii” ne conduc 
spre experienţe care depăşesc raţiunea şi bunul-simţ 
comun, deschizându-ne spre „religie” şi „mistică”. 

Prin urmare, pentru Eliade este important să 
arate, în opoziţie cu scientismul uscat, că „religia” şi 
„mistica” sunt forme valide de cunoaştere, doar ele 
putând să-l facă pe om deplin. Cunoscuta sa teorie 
cu privire la Homo religiosus nu face altceva decât 
să arate universalitatea sentimentului religios și, 
dintr-o anumită perspectivă, faptul că orice individ 
are posibilitatea mântuirii. 

Însă, în Itinerariul spiritual, Eliade identifică 
precis vehiculul mântuirii: „Ortodoxia e, pentru 
noi, creştinismul autentic, care trebuie actualizat în 
proaspete şi calde fapte sufleteşti. Creştinismul ne 

luminează o axă centrală în univers și în noi înşine... 
Așadar, spune Eliade, orice drum ar apuca, o conştiinţă 
contemporană ajunge la creştinismul ortodox”. 

Ştiu că mulţi se vor supăra pe mine, dar din 
discuţiile cu nu mai puţin de patru discipoli direcţi 
ai lui Mircea Eliade, de la Universitatea din Chicago, 
am aflat că, în timp, Eliade a evoluat spre ceea ce 
în Statele Unite se numeşte „transcendentalism”, 
noţiune prin care se înţelege o religie care transcende 
religiile, fără a fi un sincretism (termen respins cu 
vehemenţă), idee la care aderă numeroși intelectuali, 
mai ales cei proveniţi din mediul departamentelor de 
studii religioase. 

Tind să cred că mai curând Arsenie Boca s-a 
păstrat în logica Itinerariului spiritual. Vom şti mai 
multe când vom avea o evidenţă clară a afirmațiilor 
certe şi a apocrifelor atribuite lui Arsenie Boca. Cert 
este că nu era un habotnic gata să ridice ziduri şi 
să amenințe pretutindeni cu apocalipsa războiului, 
foametei, emigrației, cipurilor, aşa cum încearcă să-l 
prezinte diverşi milenariști contemporani, care se 
pretind gardieni și martiri ai adevăratei credinţe. 


Împreună cu nenumărați alţi creştini 
ortodocşi, nu am nicio îndoială asupra 
sfinţeniei Pr. Arsenie Boca. Cu toate acestea, 
canonizarea oficială nu s-a produs încă... 
Putem spune că există o anume „fereastră 
de timp” optimă pentru canonizarea cuiva? 
Nu cumva această întârziere atrage o tot mai 
dificilă gestionare apelerinajului, neaşteptat, 
care se produce zilnic la Mănăstirea Prislop? 

Care sunt aspectele negative şi pozitive ale 
„fenomenului Prislop” care se desfăşoară 
sub ochii noştri? 

Nicieu nuam nicio îndoială cu privire la sfinţenia 
Părintelui Arsenie Boca, dar nu mă preocupă o dată 
anume a canonizării. Dumnezeu își cunoaște sfinţii 
săi şi, dacă El va binevoi, se va petrece şi canonizarea. 
În ceea ce priveşte pelerinajul de la Prislop, văd că 
este „gestionat” foarte bine, autobuzele vin și pleacă, 
se lărgeşte şoseaua, chiar dacă ea trece printr-o 
rezervaţie geologică, se construiesc noi parcări... 

Aș insista pe a doua parte a întrebării 
dumneavoastră. Ca ortodox, evident cred în minuni, 
în sfintele moaşte şi în pelerinaj ca formă validă 
de exprimare a devoțţiunii religioase. Cred însă că 
aceste forme de religiozitate au fost exagerate, cu 
bună ştiinţă, împingându-se de multe ori credinţa 
ortodoxă către forme de manifestare mai curând 
magice, păgâne, dominate de principiul do ut des. 

Într-adevăr, minunea, pelerinajul, sfintele 
moaşte sunt forme de întărire a credinţei însă, în 
absența unei lucrări continue pe sufletul omului, 
pentru desăvârşirea lui, efectul este minim, chiar 
negativ. Ar fi interesant de făcut o statistică — câţi 
merg la mormântul Părintelui Arsenie şi câţi dintre ei 
citesc Cărarea Împărăției, câţi dintre ei se comportă 
ca autentici creştini după ce încheie pelerinajul şi câţi 
ajung să se certe, doar ce au ieşit din biserică. 

În acest caz, păstorul de suflete este extrem 
de important. Cei care au murit și au devenit sfinți 
se roagă pentru noi în cer. Foarte importanţi sunt 
însă cei vii. Pe lângă organizarea de pelerinaje la 

mormântul „sfântului”, sau istorisirile despre acesta, 
păstorii de azi ar trebui să urmeze ei înşişi modelul 
Părintelui Arsenie. Până la urmă, sfinţii ne indică 
modelul suprem, care este Hristos. 

Un tânăr cercetător, Dragoş Cârcigă, a arătat 
într-un amplu studiu cum s-a combinat, în cazul 
Maglavit, religiozitatea adevărată cu escrocheria. 
Sunt foarte multe paralele care se pot face între 
ceea ce s-a petrecut atunci și cele ce se petrec azi 
la Prislop. Ele sunt inerente oricărui fenomen de 
asemenea amploare și complexitate. Atunci, Biserica 
a intervenit; acum, încă se mai aşteaptă. 

Pelerinajul la Arsenie Boca nu este un fenomen 
„neaşteptat”. El a fost pregătit de zecile de mii de 
pelerinaje organizate după 1989, în special la locuri 
sfinte din Grecia. Este foarte bun pelerinajul la 
Sfântul Nectarie, la Sfântul loan Rusul, la Sfântul 
Paisie Aghioritul și la alți sfinţi care au devenit extrem 
de populari şi în România. Sunt nenumărate cărţi 
care vorbesc despre ce minuni au făcut aceştia față de 
români, moaştele lor au fost aduse spre închinare în 
diverse locuri din România, părticele din ele au fost 
aduse în catedrale. La un moment dat însă, totul se 
rezumă la aceste lucruri şi este uneori greu de distins 
între evlavia autentică, lucrarea lui Dumnezeu, 
marketingul religios şi dorinţa unor feţe bisericeşti 
de a se plimba gratuit în ţări străine. 

Pelerinajul intensiv la Arsenie Boca este şi 
rezultatul acestui tip de manifestare (religioasă?) 
care s-a dezvoltat în ultimii ani. Ca să fiu cinic, este 
pelerinajul săracilor, al celor care nu-şi permit o 
deplasare în Grecia, Israel, Turcia sau Egipt. Am 

întâlnit numeroase autocare care merg la Prislop. În 
proporţie de 90% sunt oameni săraci, bătrâni, care se 
bucură de o excursie ieftină şi o întâlnire cu un mare 
sfânt. Preţul unei asemenea excursii este imbatabil 
(100-150 de lei), iar un şofer mi-a spus că treaba 
merge ca unsă. Preţul e mic, însă drumurile sunt așa 
de multe, încât abia face faţă. Pentru a se deschide 
această nișă trebuia doar să apară personajul potrivit. 
Iar acesta, din nefericire pentru el, este Arsenie Boca. 

Mai urmăresc uneori ce se petrece în jurul 
fenomenului şi constat procesul activ de mitificare 
care se produce. Ce se spune că ar fi învățătura 
Părintelui Arsenie este la ani lumină de ceea ce spune 
el în textele „sigure”. Am întâlnit adesea interpolări 
abuzive, menite să inducă în rândul credincioşilor 
idei care de care mai năstruşnice, emise de fapt de 
veritabili zeloți. În acelaşi timp, marketingul agresiv a 
dus, din perspectiva unora, imaginea lui Arsenie Boca 
în derizoriu. 

Repet, nimic nou sub soare. Asemenea „explozii” 
necontrolate s-au mai produs în istoria creştinismului, 
în particular, a ortodoxiei româneşti. Timpul și grija 
lui Dumnezeu le reglează, le aduc pe făgașul firesc. 
Biserica poate să înceapă însă acest demers de pe 
acum, în primul rând prin iniţierea unei restituiri a 
operei aparținând cu adevărat Părintelui Arsenie şi 
prin unirea pelerinajului cu lupta pentru desăvârșirea 
lăuntrică a credincioşilor. 


ADRIAN NICOLAE PETCU 
(istoric): 


Securitatea a blocat orice posibilitate 
de reîntoarcere a Părintelui 
la viaţa într-un aşezământ monahal 


Domnule Adrian Nicolae Petcu, sunteţi, 
împreună cu istoricul George Enache, autorul 
unei foarte bune cărți care vorbeşte despre 
activitatea mai puţin cunoscută a Pr. Arsenie 
Boca — cea ilustrată (mai mult sau mai puţin 
subiectiv) în arhive, în special, în dosarele de 
la CNSAS. Cum era în particular Pr. Arsenie 
Boca: avea umor, putem spune că avea şi 
preocupări intelectuale, dincolo de rugă, ori 
avea exclusiv o viaţă ascetică? 

Volumul este rezultatul unei cercetări efectuate 
în arhiva Consiliului Naţional pentru Studierea 
Arhivelor Securităţii din anul 2004, finalizată într-un 
studiu publicat în revista instituţiei, — intitulată 
Arhivele Securităţii —, în care lucrez. După cinci 
ani, împreună cu dl George Enache, am mai făcut o 
serie de completări și am publicat volumul la care 
faceţi referire, apărut la editura gălăţeană Partener. 
Demersul nostru s-a doritunul ştiinţific, de a cunoaşte 
viaţa şi activitatea duhovnicului ardelean plecând 

de la documentele care se păstrează în dosarele de 
urmărire informativă şi cel penal, create evident de 
poliţia politică comunistă. După demersul nostru am 
constatat o adevărată avalanșă în studierea dosarelor 
de la CNSAS pe numele lui Arsenie Boca. Sunt 
autori de volume, pe care nu vreau să-i nominalizez, 
care şi-au descoperit vocaţia de mari cercetători ai 
trecutului biografic al Părintelui Arsenie, de multe 
ori preluând din ideile noastre sau pur și simplu 
punându-și numele pe volume de documente care şi 
aşa nu sunt editate după normele academice, fără un 
aparat critic corespunzător, fără o critică adecvată, mai 
ales că documentele Securităţii rezervă cercetătorului 
o sumă de capcane exegetice. 

Astăzi sunt în măsură să vă spun că documente 
despre Arsenie Boca încă se mai găsesc şi ajută la 
întregirea tabloului biografic. Evident că rezultatele 
noilor cercetări vor face obiectul unei alte ediţii 
despre viaţa şi activitatea Pr. Arsenie. 

Cât despre omul Arsenie Boca, apoi duhovnicul 
cunoscut în epoca sa, putem spune că a fost slujitorul 
autentic, care și-a înţeles vocaţia şi şi-a urmat-o. 
Deşi provenea dintr-o familie cu mari greutăţi, chiar 
dezbinată, de pe băncile Academiei teologice sibiene a 
demonstrat aptitudini ascetice, dacă am putea spune 
aşa, deoarece ne aflăm într-un spaţiu teologic în care 
experienţa monahală era străină. Sub influenţa ideilor 
iluminismului francez, dar şi în contextul unei revanşe 
a catolicismului în perioada habsburgică, Ardealul și 
Banatul au fost văduvite de monahismul ortodox. Aşa 
se face că interbelicul din Ardeal își căuta resursele 
locale ale unei reînvieri a monahismului ortodox, de 
altfel constituind unul dintre obiectivele Mitropolitului 

Nicolae Bălan. De aceea, nu întâmplător este ajutorul 
dat de Mitropolitul Nicolae pentru formarea unor 
teologi, precum Zian Boca sau Serafim Popescu, care 
vor ajunge să reconstruiască duhovnicește mănăstirea 
brâncovenească de la Sâmbăta. 

Revenind strict la Boca, conform declaraţiilor 
date în ancheta de la Siguranţă, reiese faptul că din 
timpul studiilor de la Academia sibiană el manifesta 
un comportament ascetic, prin rugăciune, prezenţă 
discretă și un regim alimentar drastic. Încă de atunci 
era remarcat de colegi de-ai săi de Academie și chiar 
profesori, care aveau să dea mărturie mai apoi în 
multe anchete desfășurate de Securitate împotriva 
Părintelui. De aceea, nu știu cât umor avea atâta timp 
cât îşi asuma un comportament ascetic, caracteristic 
monahului autentic. Şi mai adaug că era o persoană 
responsabilă în ceea ce făcea. Cel puţin așa reiese din 
documente. 


Ca istoric sunteți bruiat de zgomotul de 
fond, de notorietatea uriaşă a „personajului” 
Arsenie Boca? V-aţi simţit stingherit de 
fenomenologia miracolului care străbate 
viața şi legenda Pr. Arsenie Boca atunci când 
v-aţi apucat de acest studiu? 

Cuvântul „bruiat” cred că este cel mai nimerit. 
Să vezi în fiecare duminică și nu numai la televizor 
cum fitecine îşi dă cu presupusul despre viaţa şi 
activitatea unui monah fără să-l fi cunoscut măcar 
printr-o lectură elementară despre viaţa lui sau 
atunci când mergi undeva prin țară să constaţi că 
imaginea Părintelui este lipită chiar pe bucăţi de 

sare... este oribil. Nu mai vorbesc de ceea ce se 
întâmplă pe drumul ce duce de la Hunedoara spre 
Mănăstirea Prislop. Avem de-a face cu o industrie, 
pornită dintr-o evlavie, desigur, care alimentează o 
pioşenie exagerată, formalistă şi care nu poate face 
decât rău bunei intenţii de a-l cunoaște cât mai bine 
pe Pr. Arsenie Boca. Şi cel mai bun exemplu este chiar 
tentativa de exhumare clandestină petrecută acum 
puţin timp (iunie 2015). Deunăzi am aflat că se fac şi 
tatuaje cu figura Părintelui. Este oribil! 

Apoi, aproape că a devenit o modă în a face 
o excursie (am ales cuvântul cu mare atenţie!) la 
mormântul lui Arsenie Boca şi a posta fotografiile 
pe o reţea de socializare. A merge la Arsenie Boca 
a devenit ceva aproape inconştient sau, după caz, 
interesat (pentru a câștiga la LOTO), care de multe 
ori, probabil, nu are de-a face cu acei pelerini care 
într-adevăr au fost ajutaţi în urma rugăciunilor de 
către „Sfântul Ardealului”. Aici, consider că Biserica 
(vorbim de instituţie) trebuie să-şi facă treaba, să se 
exprime, deoarece vorbim despre oameni lipsiţi de 
catehizare. E adevărat că originea fenomenului este 
mai veche. Mai întâi a fost la Sâmbăta, unde încă din 
1940 se înfiripase un adevărat pelerinaj — din acest 
motiv, în căutarea liniştii, Părintele şi-a săpat o chilie 
în munte. Apoi la Prislop, unde Părintele a fost trimis 
forţat de comuniști la o mănăstire fostă greco-catolică 
— şi aici avea să fie mult căutat. De altfel, trimiterea 
lui la Canal, în 1950, s-a datorat tocmai unui denunţ al 
unui membru de partid la Comitetul Central al PMR, 
în care se spunea că preotul Boca „atrage masele” 
la Biserică, rămânând astfel terenurile agricole 

nelucrate!... Iar pentru a nu mai apărea astfel de 
probleme, la întoarcerea sa la Prislop, stareţa Zamfira 
Constantinescu (aflată și ea în atenţia permanentă a 
informatorilor dirijaţi de Securitate) a restricționat 
accesul pelerinilor în mănăstire în afara slujbelor, 
încercând chiar să-i îndrume pe aceștia spre o evlavie 
autentică, în duhul Bisericii. 

Tot la Prislop, în căutarea isihiei, Părintele 
Arsenie, pentru că aici voiam să ajung, și-a ales un 
loc de rugăciune în preajma vechii biserici. Când 
ploua, din pereţii chiliei izvora apă, şi atunci pelerinii 
spuneau că este „izvorul sfântului”, adică al Părintelui 
Arsenie. Deci, vedem cum încă de atunci a apărut 
acest tip de evlavie construit din naivitate şi din lipsă 
de educaţie religioasă. 

Este nevoie deo îndreptarea fenomenului numit 
„pelerinaj la Prislop”. Spun acest lucru deoarece au 
mai fost situaţii de acest gen în perioada interbelică, 
la Maglavit, cu Petrache Lupu, unde interese obscure 
au controlat fenomenul, manipulând masele, 
ajungându-se astfel la ceva lipsit de importanţă. Ce 
mai reprezintă astăzi Maglavitul? 


Care sunt sursele certe pe care ne 
putem baza atunci când vizăm o abordare 
profesionistă faţă de acest fenomen? Care 
sunt documentele, înregistrările (scrise, 
audio, video etc.) demne de încredere cu 
privire la Pr. Arsenie Boca? 

Evident că sursele primare privind viaţa şi 
activitatea Părintelui Arsenie Boca sunt documentele 
din arhiva CNSAS, apoi cele din Biblioteca Mitropoliei 
de la Sibiu. Dacă primele reflectă cum era perceput 

Arsenie Boca de către poliţia politică, inclusiv din 
vremea guvernării antonesciene, cele de la Sibiu 
aduc lumină în privinţa perioadei formării teologice 
a Părintelui. Mai sunt mărturiile celor care l-au 
cunoscut în mod direct, materiale de istorie orală, 
care trebuie luate în seamă prin coroborare cu 
documentele și în contextul istoric. Au apărut multe 
materiale de istorie orală, dar nu toate sunt autentice, 
atât pentru faptul că nu sunt date de persoanele care 
au interacţionat cu Părintele, cât şi pentru faptul că 
sunt alterate de trecerea timpului, având multe erori 
ușor sesizabile. Bunăoară, importante consider că 
sunt cele două broşuri de mărturii apărute la editura 
făgărăşeană Agaton în anii 2004-2005, consistentul 
volum alcătuit de loan Gânscă, apărut la Cluj, în 
2002, sau ineditul Caiet al Părintelui Arsenie editat 
de inimoşii jurnaliști de la Editura Lumea Credinței, 
în 2009 (vezi volumul Seminţe duhovniceşti. Un caiet 
al Părintelui Arsenie Boca). 

Apoi, mai sunt o serie de lucrări atribuite 
Părintelui Arsenie care, din punctul meu de vedere, 
nu cred că toate sunt scrise de el. Rămâne ca sigură 
cartea Cărarea Împărăției. 

Şi ca să păstrăm o notă critică asupra izvoarelor, 
trebuie să avem în vedere şi o cheie adecvată lecturării 
documentelor de la Securitate. Acestea au o doză mare 
de subiectivism, numai dacă ne gândim în ce scop au 
fost create sau cum în anchete s-au consemnat spusele 
Părintelui în mod incomplet şi chiar într-un limbaj 
diferit. Deci, iată că istoricul are misiunea grea de a 
reconstitui viața Părintelui Arsenie Boca dintr-un puzzle 
de mărturii istorice şi dintr-o exegeză cât mai riguroasă. 

Cercetând documentele de la CNSAS aţi 
observat o dinamică în atitudinea poliţiei 
politice faţă de Pr. Arsenie Boca? Mă refer 
la felul în care fusese luat în cercetare de 
Siguranţă, pe vremea regimului Antonescu, 
dar şi la diversele vârste ale Securităţii anilor 
'50, '60, '70 şi '80? 

Problemele cu serviciile de informaţii au apărut 
spre sfârşitul guvernării antonesciene de la niște 
zvonuri, care, tot repetate, au devenit credibile în 
ochii celor de la Siguranţă. În contextul schimbării 
situaţiei de pe front, legionarii din ţară și din 
străinătate cultivau tot mai mult ideea debarcării lui 
Antonescu şi revenirii lor la putere, schimbare care 
trebuia pregătită de oamenii de încredere ai lui Horia 
Sima. Printre aceştia se afla Nicolae Petrașcu, originar 
din Sâmbăta de Sus, adică din apropierea Mănăstirii 
Sâmbăta — care abia se înființase şi unde se afla deja 
starețul Arsenie Boca. S-a răspândit zvonul că, la 
revenirea în locurile natale, Petrașcu ar fi vizitat şi 
Mănăstirea Sâmbăta. O legătură a lui Petrașcu cu un 
Arsenie Boca mult cercetat de pelerinii care veneau 
la Sâmbăta constituia pentru serviciile secrete un 
motiv de îngrijorare. Pentru că era şicanat din acest 
motiv de organele statului, Pr. Arsenie Boca a cerut 
chiar un post fix de jandarmi, care există şi astăzi. Dar 
lucrurile nu s-au terminat aici. 

Venirea comuniştilor la putere a redeschis 
acest caz, mai ales că Petraşcu revenise acum în 
locurile natale şi chiar îl contactase pe Arsenie Boca. 
Starețul de la Sâmbăta era suspectat că are întâlniri 
cu liderul legionar chiar în chilia din munte. A urmat 

arestarea Părintelui, din 1945, ordonată de ministrul 
cultelor, preotul Const. Burducea, mai mult pentru 
a-l obliga pe Mitropolitul Nicolae Bălan să colaboreze 
cu guvernul Petru Groza. A urmat arestarea din 1948, 
când Boca era suspectat de relaţii cu legionarii. În 
căutarea unui sprijin la o personalitate carismatică, 
Petraşcu l-a vizitat pe Boca. Acesta din urmă l-a 
primit ca duhovnic și atât. Nu așa a fost înţeleasă 
însă întâlnirea de către organele statului. Eliberarea 
Părintelui Boca în 1948 s-a datorat unei intervenţii, 
probabil chiar a Mitropolitului Nicolae Bălan, la 
Petru Groza. În schimb, acesta a cerut înaltului prelat 
ca Boca să nu se mai întoarcă la Sâmbăta, atât pentru 
a rupe relaţiile cu legionarii din zonă, cât şi pentru 
a diminua pelerinajul. A primit să meargă la Prislop, 
la o mănăstire recent părăsită de greco-catolici. Aici 
a fost căutat de studenţi la teologie, precum Julieta 
Constantinescu, sau chiar de condamnaţi pe nedrept 
pentru activitate legionară, ca Nicolae Bordaşiu sau 
Leonida Plămădeală, toți aceştia foşti pelerini de la 
Sâmbăta. A fost destul pentru ca Pr. Arsenie Boca 
să fie din nou suspectat de sprijinire a legionarilor şi 
chiar a unora din rezistența armată anticomunistă. 
Totodată, era urmărit pentru pelerinajul care se 
înfiripa la Prislop, al acelor pelerini care îl cercetaseră 
la Sâmbăta. Denunţul unui activist de partid a generat 
reținerea lui şi trimiterea într-o colonie de muncă la 
Canal. Chiar și după „ispășirea pedepsei”, stigmatul 
de susţinător al legionarilor a rămas asupra Părintelui 
Boca, fiind urmărit ca atare, după toate „standardele” 
Securităţii: dirijare de informatori (pădurarul, 
şeful postului de miliţie, căruțaşul, şeful de gară, 

inspectorul de culte, falși pelerini etc.), interceptarea 
corespondenţei, filaj. Pentru antecedentele de la 
dosar, în primăvara lui 1959, el şi stareţa Zamfira 
Constantinescu au fost nevoiţi să plece din mănăstire, 
în lume. Mai precizăm că, în cursul anului 1955, Pr. 
Arsenie Boca a fost reţinut şi anchetat la Timişoara 
şi Oradea în urma arestării după o perioadă de 
clandestinitate a lui Nicolae Bordașiu. 

După expulzarea din monahism nu putem 
spune că a mai fost urmărit pentru vreo interacţiune 
cu legionari, ci mai degrabă s-a exercitat o urmărire 
informativă, ca mijloc de control şi presiune pentru 
a preveni o eventuală tentativă de a mai reveni în 
monahism sau a mai coagula pelerini în jurul său. Fără 
teama de a greşi, aş susține că, după 1968, ofiţerii din 
Securitate ştiau că Boca nu avusese opţiuni politice 
în trecut, iar contactele sale cu legionarii fuseseră 
circumstanţiale şi de ordin spiritual. 


Ce ne puteţi spune despre relația Pr. 
Arsenie Boca cu autorităţile BOR — cum a 
evoluat aceasta de-a lungul anilor? Erau şi 
ierarhi care-l cultivau şi-l preţuiau? 

N-aș putea spune că Arsenie Boca a fost 
slujitorul care să fi ieşit vreodată din tiparul canonic 
al Bisericii. Ci chiar l-a respectat şi am senzaţia că 
a căutat chiar să epateze din acest punct de vedere. 
Asta probabil şi pentru faptul că provenea dintr-un 
spaţiu în care experienţa spirituală de tip monabhicesc 
nu prea era la ea acasă, faţă de spaţiul moldav, unde 
monahismul avea o tradiţie neîntreruptă. Însă, aș 
puncta un episod, anume acela în care într-o audienţă 

la patriarhul Justinian în anul 1967, întrebat dacă 
vrea să se întoarcă în monahism, el a răspuns că 
doreşte, dar mai ales la Prislop. Patriarhul Justinian 
i-a spus că îl va trimite acolo unde are nevoie Biserica. 
El a răspuns că se va supune. După cum ştim, el nu 
s-a mai întors în viețuirea monahicească. Episodul 
este semnificativ, deoarece modul în care a decurs 
viaţa Părintelui ne determină să avansăm ipoteza că 
Securitatea a blocat orice posibilitate de reîntoarcere 
a Părintelui la viaţa într-un aşezământ monahal. 

Cât despre cel mai apropiat ierarh al său, 
nominalizăm pe Mitropolitul Nicolae Bălan al Ardealului, 
cel care l-a trimis la studii la Belle Arte şi la muntele 
Athos, care l-a susținut la Mănăstirea Sâmbăta și l-a 
protejat ca pe ucenicul său. Pentru eliberarea din 
închisoare, Mitropolitul Nicolae Bălan a acceptat să-l 
mute pe Pr. Arsenie Boca la Prislop, pentru ca mai apoi 
să-l piardă de tot, când Hunedoara a fost trecută în 
componenţa eparhiei Aradului. Din acest moment, 
Pr. Arsenie Boca a pierdut şi ultimul sprijin pe care îl 
mai avea într-un ierarh. Se pare că și patriarhul Justinian 
a manifestat un sprijin pentru el, atunci când l-a numit 
şef al atelierului de pictură al Patriarhiei Române. 


Vă cer permisiunea unei întrebări 
delicate: se tot vorbeşte despre relația Pr. 
Arsenie Boca cu Julieta Constantinescu 
(maica Zamfira Constantinescu). Să ne 
înțelegem, chiar dacă ar fi fost căsătoriţi 
— aşa cum au fost numeroşi călugări după 
decretul din 1959, când au fost alungați din 
mănăstiri —, sfinţenia de astăzi a Pr. Arsenie 

Boca nu este cu nimic diminuată! Care a fost 
înrealitate relația cu Julieta Constantinescu? 
Care a fost rolul Securităţii în zvonistica 
legată de Pr. Arsenie Boca? 

Nu sunt în măsură să discut sfinţenia lui 
Arsenie Boca. Eu vreau să-l privesc pe duhovnicul de 
la Sâmbăta, apoi de la Prislop, doar din perspectivă 
istorică, într-o notă critică, riguroasă, științifică şi, 
evident, în lumina documentelor. De aceea afirm că, 
după plecarea Părintelui din mănăstire, alături de 
stareța Zamfira Constantinescu, el s-a aşezat în casa 
părintească a acesteia. Evident că, pentru orice creştin, 
un astfel de gest dă de gândit. Dar este uşor să arunci 
cu piatra, iar meseria nu mă lasă să avansez ipoteze, 
care ar putea fi contrazise de documente în viitor. Cert 
este că Securitatea a verificat la starea civilă acest zvon, 
pentru că era un zvon care circula. Se punea întrebarea 
dacă cei doi sunt căsătoriţi. Răspunsul a fost negativ, 
dar ei trăiau în aceeași casă. Evident este o întrebare 
la un eventual dosar de canonizare, o problemă care 
necesită lămuriri. Cât despre zvonul care circula, 
nu ştim dacă a fost neapărat lansat și alimentat de 
Securitate. Dar ce puteau să spună cei care îl cunoşteau, 
mai ales din mediul religios bucureștean, atunci când 
era văzut cu fosta maică Zamfira? 


De ce credeți că şi astăzi, în anumite 
medii clericale, se manifestă rețineri faţă 
de sfinţenia Părintelui Arsenie Boca? De ce 
nu-l regăsim nici măcar în ultima ediţie a 
Patericului românesc? 

Mă tem că reţinerile la care faceţi referire se 
datorează în primul rând „neştiinţei”, ca să folosesc 


88 œ ADRIAN NICOLAE PETCU 


un termen des utilizat în mediul religios. Este o 
„neştiinţă” şi poate chiar un dezinteres față de trecutul 
recent al Bisericii, controversat pentru necunoscători, 
dar elocvent, o Biserică persecutată care şi-a continuat 
misiunea în vremuri de prigoană comunistă. Cred 
că a venit vremea ca mai-marii Bisericii să se aplece 
puţin asupra acestui trecut, să încerce să-l cunoască, 
să-l valorifice, să-i evidenţieze pe purtătorii credinţei 
prigoniţi de un sistem politic care pare să reînvie în 
spaţiul românesc, în forme dintre cele mai perverse 
la adresa sufletului poporului român. 

Cât despre prezenţa Pr. Arsenie Boca în Patericul 
românesc, aici lucrurile sunt mai complicate. Deşi, la 
începutul anilor '50, se purta o corespondenţă între 
Pr. Cleopa Ilie şi Pr. Arsenie Boca, legătură care a fost 
întreruptă chiar de Securitate. Patericul românesc a 
fost scris de Părintele Ioanichie Bălan, iniţial într-o 
formă mai mare, față de ce a apărut, în mediul 
mănăstirilor moldave. Mai trebuie spus că, din mediul 
acestor mănăstiri, au fost voci în perioada comunistă 
care au criticat modul de vieţuire în lume al Părintelui 
Arsenie Boca. Şi nu că ar fi avut informaţii, fapte, 
lucruri concrete, ci pentru că aşa era perceput Boca 
în mediul religios. Iar o astfel de percepţie trecută 
printr-un filtru canonic riguros, prin care se înțelege 
că locul monahului este exclusiv în mănăstire, a dat 
naştere la o imagine total negativă despre Arsenie 
Boca. Iar în alte cazuri ştim că Securitatea a alimentat 
astfel de percepții. 

Aici mai intervine ceva. La data apariţiei 
Patericului românesc, începutul anilor '80, conţinutul 
trecuse prin filtrul cenzurii. Din acest motiv multe 

figuri de trăitori ortodocşi români lipsesc, deşi fuseseră 
prinse de autor. Iar aici mă gândesc, de exemplu, la Pr. 
Gherasim Iscu, ultimul stareţ al Tismanei, condamnat 
la ani grei de puşcărie de regimul comunist şi decedat 
la 26 decembrie 1951 în temnita de la Tg. Ocna. Deci, 
prin analogie, putem găsi o explicaţie şi în cazul Pr. 
Arsenie Boca. 

Prin urmare, astăzi, când ne sunt la îndemână 
atâtea posibilităţi de a privi cu o rigoare ştiinţifică, 
proprie metodei cercetării istorice, şi într-o perspectivă 
teologică, avem datoria de a-l cunoaște pe Părintele 
Arsenie Boca așa cum a slujit Bisericii lui Hristos, cum 
a vieţuit ca monah în mănăstire şi în lume, în vremuri 
de prigoană, fără ură şi părtinire. Şi nu neapărat în 
dorinţa de a-l vedea canonizat, ci aşa cum a trecut 
prin istorie şi a slujit turmei lui Hristos. 


DRAGOŞ URSU 
(istoric, teolog): 


Personalitatea sa harismatică 
nu trebuie „susţinută” prin legende 
care amplifică viziunea „magică”, 
de fachir, pe care Securitatea 
a încercat să i-o construiască 


Sunteţi un cercetător foarte tânăr, 
ați căutat şi ați cunoscut personal mulți 
deținuți politici. Aţi cunoscut deţinuţi care 
să-l fi întâlnit pe Pr. Arsenie Boca în închisoare, 
aveţi cunoştinţă de asemenea mărturii în 
imensa literatură memorialistică a închisorilor 
publicată după 1989? 

Personal, nu am cunoscut foști deţinuţi politici 
care au fost închiși alături de Părintele Arsenie Boca, 
poate şi pentru că Părintele a fost închis o perioadă 
relativ scurtă de timp, aproximativ 2 ani, 1951-1952 la 
Canal şi 1955-1956 prin închisorile Timişoara, Jilava, 
Oradea. Dar am avut ocazia să stau de vorbă (în cadrul 
unor interviuri de istorie orală) cu Nicolae Itul, fost 
deținut politic, pe care întâlnirea cu Părintele Arsenie 
Boca l-a făcut să conştientizeze dimensiunea spirituală 

a „confruntării” cu regimul comunist şi să-şi asume 
suferința detenţiei. 

Nicolae Itul, care a fost subiectul lucrărilor mele 
de licenţă și disertaţie, este condamnat pentru activitate 
legionară de către regimul Antonescu, fiind închis între 
1942 şi 1944 în închisorile Aiud, Ploieşti, Jilava, Vaslui 
sau Alba Iulia. În această perioadă îi cunoaşte pe Valeriu 
Gafencu și Anghel Papacioc, viitorul Părinte Arsenie. 
După eliberare își continuă studiile în Bucureşti, dar 
instaurarea deplină a comunismului în 1948 îl obligă să 
se retragă în zona Hațegului, el fiind născut în Silivaşu de 
Sus. Împreună cu doi colegi, Horia Drăghici şi Nicolae 
Pavel, ajunge la Părintele Arsenie în primăvara lui 1949, 
cu gândul de a se pregăti sufletește pentru moartea care 
putea veni oricând. 

Aş dori să redau in extenso fragmentul de interviu 
care aminteşte întâlnirea, pentru a surprinde cu fidelitate 
poziţia Părintelui, având în vedere dubla identitate a 
acestora, de legionari și greco-catolici: 

„Am plecat toţi trei la mănăstire la Prislop. Am 
ajuns în Vinerea Mare, dimineaţa. Am depus orice 
armă. Am mers sus la mănăstire. A ieşit Părintele 
Arsenie, s-a dus la biserică, a ţinut utrenia, am 
participat la ea. După utrenie ne-a întrebat: — Ce-i cu 
voi? — Părinte, sunt cutare, m-am prezentat, vă rog 
să ne primiţi, vrem să ne confesăm, să ne pregătim 
de Sfintele Sărbători. Suntem fugari. — Aveţi preoți 
[greco-catolici] acolo, duceţi-vă şi vă mărturisiţi la 
ei, de ce veniţi la mine? Ce-am eu cu voi? — Părinte, 
n-aveţi nimic cu noi, doar că sunteţi preot și aveţi 
puterea dată de Dumnezeu de a lega și dezlega. Eu am 
venit să mă dezlegaţi, poate mâine-mi găureşte pielea 

careva şi n-aş vrea să mor în situaţia asta. — Du-te la 
preoţii tăi şi te spovedeşte. — Părinte, nu vă supăraţi, 
eu sunt greco-catolic şi popii noştri sunt arestaţi 
şi n-am unde mă duce. Zice: — Bă, de ce alergaţi, 
v-aţi bătut, viaţa și moartea, legămintele voastre, 
jurămintele voastre, muriţi acum! — Păi, vom muri, 
dar eu am venit să mor cel puţin creștineşte. — Du-te 
la tufa aia și te roagă. 

M-am dus acolo la tufă, nu am mai zis nimic. Am 
stat acolo, am meditat. El şi-a văzut de treaba dânsului 
până după masă. Am asistat la vecernie, după aceea 
mi-a făcut mărturisirea. Mi-a dat dezlegarea, apoi 
ne-a chemat pe toţi la sfârşit: — Nu plecaţi de aici până 
duminică dimineaţa să vă împărtăşesc, aveți grijă pe 
unde staţi, mi-aţi creat destule greutăţi şi-mi creaţi. 
Eu am suferit foarte mult pentru voi, legionarii. Eu 
nu-s legionar, eu sunt creştin. Şi voi trebuie să credeţi 
în Dumnezeu. Şi să nu vă lăudaţi că «moartea, numai 
moartea legionară e cea mai scumpă dintre nunţi», 
nici să nu credeţi că sunteți suverani pe suferința 
voastră. Trebuie să vă rugaţi cu modestie: «Doamne, 
dă-mi putere să duc suferinţa și jugul». Pădurea cu 
fiare sălbatice, mlaştina, le ştiţi voi. Jurămintele 
voastre, voi aţi jurat. Mergeţi acum. 

În ziua de Paşti am participat cu toții la Sfânta 
Liturghie, ne-am împărtășit şi la sfârşit a venit cu o 
tavă cu ouă roșii. — Acum luaţi, să ciocnim câte un 
ou roșu. Ori vreţi, ori nu vreţi, cu tunurile, cu armele 
voastre nu o să reuşiţi să vă bateţi, să faceţi războiul. 
Războiul se face cu armele Duhului. Ori vreţi, ori nu 
vreţi, o să vă întâlniți cu ei şi suferinţă o să fie. S-o 
duceţi până la capăt. Aveţi grijă! Să intraţi în ordine! 
— Să mă predau, Părinte? — Nu ţi-am cerut asta. 

Ordinea am înţeles-o că eu trebuie să intru în 
ordinea firească a lucrurilor, să mă duc acasă ca și 
când n-aş fi fugit, că nu trebuia să părăsesc locul ăla”. 

„Intrând în ordine”, Nicolae Itul este arestat 
două luni mai târziu, în iulie 1949, fără ca nimeni 
altcineva să fie arestat din cauza sa. Pentru el au urmat 
15 ani detenţie, în închisorile Jilava, Piteşti, Târgu 
Ocna, Caransebeş, Codlea, Braşov, Aiud, Poarta Alba 
şi Periprava. 

Întâlnirea lui Nicolae Itul cu Părintele Arsenie 
Boca ne dezvăluie poziţia Părintelui în trei mari 
teme, controversate, ale biografiei sale. În primul 
rând, relaţia sa cu mișcarea legionară, pentru care 
a avut atâta de suferit. Nu pentru că ar fi aderat 
la ideile sau organizaţia respectivă, ci pentru că 
Siguranța antonesciană sau, ulterior, Securitatea 
comunistă l-au suspectat permanent pentru legături 
cu legionarii. Părintele Arsenie și-a exprimat față 
de Nicolae Itul criticile la adresa folosirii violenţei, 
a jurămintelor, dar mai ales a superiorității pe care 
legionarii şi-o arogau în poziţia lor anticomunistă. 
„Eu nu-s legionar, eu sunt creştin” rezumă poziţia 
Părintelui Arsenie, regăsită și în declaraţiile date 
Securităţii, față de acuza de a fi legionar. 

În al doilea rând, întâlnirea reprezintă un 
capitol al legăturilor Părintelui Arsenie cu rezistenţa 
armată anticomunistă, un alt capăt de acuzare pe care 
Securitatea i l-a adus, Părintele fiind anchetat despre 
contactele cu Nicolae Itul, Nicolae Pavel şi Horia 
Drăghici. Părintele nu se împiedică de apartenența 
legionară a celor trei, pentru care îi mustră, și îi 
îndrumă duhovniceşte, sfătuindu-i să ducă o luptă 
spirituală împotriva comunismului. Astfel, se relevă 

adevărata natură a relaţiilor Părintelui cu rezistenţa 
armată, pe care încearcă să o „convertească” într-una 
spirituală, pentru că „bătălia nu se dă cu arme, cu 
tunuri, cu mitraliere, ci cu armele Duhului”. 

Nu în ultimul rând, întâlnirea ne arată 
atitudinea plină de discernământ a Părintelui Arsenie 
Boca faţă de situaţia credincioșilor greco-catolici. 
Adus la Prislop tocmai pentru a prelua şi reface 
mănăstirea după plecarea ultimilor trei călugări 
greco-catolici, se arată deschis, nu fără precauții, 
față de Nicolae Itul, de confesiune greco-catolic. 
Nu un ecumenism prost înțeles l-a determinat pe 
Părintele să-i spovedească și împărtășească pe cei 
trei, ci tocmai înţelegerea contextului dramatic în 
care fugarii şi-au îndreptat sufletele către mănăstire, 
respectiv ameninţarea permanentă a morţii. De altfel, 
sfatul Părintelui de a „intra în ordine” şi de asumare 
a suferinţei l-a caracterizat pe Nicolae Itul în cei 15 
ani de închisoare. La Piteşti, Târgu Ocna, Aiud sau . 
Periprava, Nicolae Itul a fost un catalizator al vieții 
spirituale și al solidarităţii dintre deţinuţi, slujind 
permanent aproapelui aflat în suferinţă, acesta fiind 
alături de Valeriu Gafencu în ceasul morţii acestuia în 
temnița de la Târgu Ocna. 


Aveţi o bună expertiză cu privire la 
universul concentraţionar comunist din 
România. Indubitabil, în lipsa documentelor 
credibile, primează o multitudine de legende, 
alimentate de angoasele vechi sau recente. 
Cum vi se par istorisirile cu privire la Pr. 
Arsenie Boca aflat în închisoare? Câtă legendă 
şi cât adevăr străbate din acestea? 

În general, personalitatea Părintelui Arsenie 
Boca, fiind una harismatică, e însoţită de relatări ale 
multor fapte supranaturale, unde, așa cum spuneţi, 
legenda se întrepătrunde cu adevărul. Dar evidența 
minunilor săvârşite de Părintele Arsenie nu poate 
fi creditată doar prin documentarea arhivistică a 
acestora, deşi rapoartele Securităţii menţionează 
această calitate a Părintelui. În acest caz, suntem 
tributari mărturiei personale, cu atât mai mult, cu 
cât miracolul, deşi se petrece uneori public, are 
un caracter personal. Spre exemplu, o întâmplare 
minunată este istorisită chiar de Nicolae Itul, martor 
la o vindecare a unei femei gârbove de către Părintele: 
„Am uitat să vă spun că în Vinerea Patimilor veniseră 
nişte ţărani de la Făgăraș şi erau vreo 4-5 femei cu una 
care stătea pe covor. Şi trecând părintele pe lângă ea, 
i-a zis: — Părinte, fie-ți milă de mine, ajută-mă, nu pot 
merge. Părintele s-a aplecat asupra ei, fapt pe care 
l-am văzut eu, a prins-o de mână: — Hai, scoală-te! 
Asta am auzit eu. — Hai, scoală-te! S-a ridicat într-un 
picior şi-apoi în amândouă. — Şi-acum mergi, ţine-o de 
braţ, condu-o. Să nu stea! Asta am văzut cu ochii mei”. 

Am relatat această minune, una din multele 
atribuite Părintelui Arsenie, pentru că ne oferă 
o perspectivă de înţelegere a istorisirilor despre 
detenţia Părintelui. Este vorba de poziția martorului, 
a celui care depune mărturie. Primul criteriu de 
validare trebuie să fie prezenţa directă a celui care 
relatează evenimentul povestit. În al doilea rând, 
corelarea informaţiilor şi a contextului în care se 
petrece evenimentul ne ajută să discernem realitatea 
de legende. 

În ceea ce priveşte detenţia Părintelui, sursele 
sunt foarte precare, aspect explicabil şi prin perioada 
scurtă petrecută în închisoare, ceva mai mult de doi 
ani. Dosarele Securităţii documentează superficial 
activitatea din detenţie a Părintelui, iar martori — 
colegi de celulă ai Părintelui — sunt de asemenea 
foarte puţini. 

Fără a avea pretenţia de a cunoaște în detaliu 
fiecare lucrare memorialistică, din câte ştiu, există 
câteva mărturii ale unor deţinuţi care susţin că au stat 
în celulă cu Părintele Arsenie la închisoarea Brașov, 
respectiv Victor Roşca şi Luca Călvărăşan. Cei doi 
amintesc figura puternică a Părintelui şi sprijinul 
moral acordat celor închişi, întâlnirea petrecându-se 
în 1948. Din dosarele Siguranţei cunoaştem că 
Părintele a fost anchetat în iunie 1948, dar cercetările 
s-au desfășurat la Făgăraș. Deşi inadvertenţa este 
dificil de rezolvat, poate doar dacă Părintele a fost 
transferat pentru scurt timp şi la Braşov, putem reține 
poziţia spirituală a Părintelui, care s-a manifestat cu 
siguranţă prin închisorile pe unde a trecut. 

În ceea ce privește legendele puse pe seama 
Părintelui, sesizăm că autenticitatea relatărilor este 
îndoielnică. Spre exemplu, în cazul „ruperii lacătelor”, 
martorul, Dumitru Băglăzan, susţine că unchiul 
său, ofițer la Securitatea din Braşov, îi povestea cele 
întâmplate în închisoare cu Părintele Arsenie Boca, 
sau, mai mult, îl lua cu el la Securitate pentru a vedea 
ce se petrece. Detaliul este neverosimil. Activitatea 
oricărei poliţii politice, cu atât mai mult a Securităţii, 
are un caracter secret. Divulgarea acestui secret de 
către personalul Securităţii era pedepsită penal, iar 

invitarea rudelor să asiste la acțiunile represive ale 
Securității este de-a dreptul fantasmagorică. 


Putem înțelege aceste istorisiri ca fiind 
expresia prețuirii şi a evlaviei pe care oamenii o 
aveau față de Părintele Arsenie. Dar personalitatea sa 
harismatică nu trebuie „susținută” prin legende care 

nu „argumentează” sfințenia Părintelui, ci amplifică 
viziunea „magică”, de fachir, pe care Securitatea a 
încercat să i-o construiască Părintelui Arsenie Boca. 


Desigur, Pr. Arsenie nu este nicidecum 
un caz singular — nenumărați clerici ori 
simpli credincioşi aflați în detenție aveau 
parte de miracole. Circulă totuşi o seamă 
de relatări cu totul excepționale — ale căror 
surse sunt incerte astăzi — cu privire la 
„puterile” puse pe seama Pr. Arsenie Boca: 
ar fi rupt lacătele din închisori prin puterea 
rugăciunii, ar fi fost capabil de ubicuitate cu 
prilejul morţii mamei sale etc. Au fost acestea 
documentate în vreun fel? Mai pot fi astăzi 
cercetate cu obiectivitate riguros științifică? 
Aveţi cunoştinţă de fapte asemănătoare 
puse pe seama altor mistici creştini aflați în 
închisorile comuniste? 

Cred că principalul miracol de care au avut parte 
deținuții din închisorile comuniste a fost prezența lui 
Hristos în mijlocul lor, care le-a transfigurat existența 
şi le-a susținut suferința. Acesta este, cred, și mesajul 
fundamental al închisorilor comuniste: foamea, 
frigul, torturile, izolarea, abuzurile regimului nu 
i-au dezumanizat pe cei închiși, ci i-au determinat, 

pe unii dintre ei, să-L (re)descopere pe Hristos şi să 
transforme celula în chilie. 

În al doilea rând, supraviețuirea multor deţinuţi 
în condiţiile exterminatorii din închisori consider că 
este, de asemenea, un fapt minunat. Mai mult, pe unii 
dintre ei, Dumnezeu i-a păstrat în viaţă peste 90 de 
ani pentru a ne depune mărturie nouă, celor de azi, 
despre suferinţele şi trăirea lui Hristos în temniţele 
comuniste. 

Aici, cred, trebuie să vedem lucrarea lui 
Hristos în Gulagul românesc. Nevoia de miracol, 
cum inspirat spunea Mirel Bănică, nu trebuie 
să caracterizeze apropierea de trecutul recent. 
Nu existența unor fapte minunate, excepţionale, 
supranaturale certifică viaţa spirituală din închisori, 
ci asumarea suferinței, solidaritatea celor închişi, 
slujirea liturgică, mărturisirea gândurilor, războiul 
cu patimile sau mărturisirea credinţei. 

Prezenţa lui Hristos în viaţa celor închişi nu 
s-a manifestat prin vindecări miraculoase, ci prin 
asumarea jertfei supreme față de aproapele, cazul 
lui Valeriu Gafencu, ce-şi sacrifică viaţa dăruind 
streptomicina salvatoare lui Richard Wurmbrand, 
sau cel al Părintelui Calciu-Dumitreasa, ce îşi taie 
venele pentru a obţine limfa necesară pentru Costache 
Oprişan, fiind printre cele mai cunoscute. 


Întrucât sunteţi angrenat în proiectul 
Memorialului de la Aiud, vă întreb în ce măsură 
pot fi luate în serios multitudinea de legende 
recente cu privire la sfinții închisorilor? 
Fiind teolog, ştiţi bine diferenţa dintre sfânt 

şi martir, dintre martiri şi simpli credincioşi 
care şi-au mărturisit firesc credinţa în condiții, 
este adevărat, neverosimil de vitrege. Ce poate 
fi făcut astfel încât să ieşim din iluziile, din 
evaluările ori din etichetările pauşale? 

Abordarea subiectului sfinții închisorilor suferă 
de aceleaşi probleme pe care le are viziunea pietistă, 
simplificatoare asupra sfințeniei, în special, şi a vieţii 
duhovniceşti, în general. În mod curent, ne raportăm 
la un sfânt ca la un personaj fabulos, care de la naștere 
până la moarte a avut o existenţă imaculată, care l-a dus 
direct în rai. În consecință, credem că tot ce a făcut sau 
scris de-a lungul vieţii acel sfânt este perfect, normativ 
și absolut. Dar sfântul nu este o înlănţuire de fapte 
pioase şi minuni cotidiene care conduc la întâlnirea 
cu Dumnezeu, ci un creștin care-şi asumă povara 
vieţii duhovniceşti, care se luptă cu patimile şi care, cu 
ajutorul harului divin, se desăvârşeşte întru Hristos. 

În cazul martirilor, lucrurile sunt doar aparent 
mai simple. Nu viaţa virtuoasă, ci mărturisirea lui 
Hristos, ortodoxia credinţei şi moartea pentru Acesta 
sunt definitorii pentru poziţia martirului. Sinaxarul 
Bisericii prezintă, de altfel, nenumărate cazuri de 
tâlhari sau desfrânate care-şi asumă identitatea 
creştină în faţa prigonitorilor şi mor pentru Hristos. 

Revenind la subiectul închisorilor comuniste, 
se manifestă aceeaşi viziune simplificatoare care 
generează mistificări. Astfel, sfințenia dobândită la 
sfârşitul vieţii, uneori martirice, de către unii dintre 
cei închişi, se generalizează asupra întregii biografii. 
Cu alte cuvinte, dacă părinţi precum Arsenie Papacioc, 
Daniil Sandu Tudor sau deţinuţi ca Valeriu Gafencu, 

Ioan lanolide, Mircea Vulcănescu se sfințesc prin 
suferinţa detenţiei şi trăirea lui Hristos, nu înseamnă 
că întreaga lor viaţă şi chiar operă devine sfântă sau 
normativă. 

În sens invers, criticile la adresa acestor 
personalități vin tocmai din neînţelegerea sau 
negarea acestui „proces” al sfinţeniei, al întâlnirii cu 
Hristos. Astfel, fapte sau afilieri politice din biografia 
pre-carcerală sunt considerate incompatibile cu 
sfinţenia. Mă refer, în primul rând, la apartenenţa 
legionară a unora dintre aceşti deţinuţi. Într-adevăr, 
nu ideologia legionară are capacitatea să mântuiască 
un om, cum greșit şi exagerat susțin unii partizani 
ai acesteia, ci asumarea identităţii creştine şi trăirea 
în conformitate cu mesajul hristic. De altfel, în 
cazul unora, precum misticii (Traian Trifan, Traian 
Marian, Valeriu Gafencu, loan lanolide, Arsenie 
Papacioc, Nicu Mazăre, Marin Naidim, lulian Bălan 
şi alţii), identitatea politică se diminuează, devenind 
marginală, iar lupta cu patimile este asumată cu 
tărie. Pentru aceşti deţinuţi şi mulţi alţii asemenea 
lor, mărturisirea lui Hristos şi desăvârşirea spirituală 
au reprezentat coordonatele activităţii din detenţie, 
dincolo de partizanate ideologice şi fantasme politice. 

O altă mistificare este reprezentată de ceea ce 
sesizaţi în întrebare, anume pauşalizarea sfințeniei. 
Fără a cădea în pericolul „contabilizării sfinţeniei”, 
trebuie să ne asumăm că sfințenia care a caracterizat 
destinul carceral al unor deţinuţi nu canonizează în 
mod colectiv închisorile comuniste. 

Sfinţenia, mântuirea, ca şi „pierderea sufletului” 
sunt acţiuni individuale. De altfel, suferința detenţiei 

(foame, frig, izolare, bătăi) se manifestă la nivel individual, 
uman, deşi rezistența împotriva acţiunilor represive are 
o dimensiune colectivă. Deţinuţii suferă împreună, dar 
fiecare îşi transfigurează sau nu suferința în funcţie de 
disponibilitatea sa sufletească, de capacitatea de a-l trăi 
pe Hristos şi de a se jertfi pentru ceilalți. 

Cred că trebuie să ne apropiem cu onestitate și 
smerenie față de subiectul „sfinţilor din închisori”, 
dincolo de orice partizanate politice, bine ancoraţi în 
contextul istoric și cu un bagaj teologic pe măsură, 
care să ne permită să înțelegem mesajul pe care 
temniţele comuniste ni-l transmit nouă, celor de azi. 


Cusiguranţă, indiferent derolulşi loculîn 
care au suferit, deţinuţii politici din România 
trebuie prezentaţi viitoarelor generaţii aşa 
cum au fost, fără retuşuri, fără prejudecăţi. 
În această panoramare — care, fără îndoială, 
niciodată nu va putea fi epuizată — unde este 
locul Pr. Arsenie B. ca parte a rezistenţei 
Bisericii împotriva comunismului? 

Întrebarea readuce în discuţie o problemă pe 
care, cu siguranţă, nu reuşim să o rezolvăm în cadrul 
acestui interviu, respectiv ce înseamnă „rezistenţa 
Bisericii împotriva comunismului”. Întâi de toate 
trebuie să vedem ce înţelegem prin Biserică. Dacă 
ne rezumăm la viziunea simplistă, comună, în care 
ierarhia şi instituţia ecleziastică, legală reprezintă 
Biserica, atunci intrăm pe nisipuri mișcătoare, 
deoarece ierarhia Bisericii, fiind supusă cel mai 
puternic influențelor politice, a avut poziţii care, 
deseori, sunt incriminabile. Dar dacă înţelegem 

prin Biserică întreaga comunitate creştină, cler şi 
credincioşi, aflată în „conflict” cu ideologia atee a 
comunismului, atunci ni se relevă pagini de aur din 
rezistența acesteia, scrise deopotrivă de monahi, 
preoţi sau mireni care și-au asumat identitatea 
creştină în faţa noilor prigonitori ai lui Hristos. 

În ceea ce priveşte rolul Părintelui Arsenie 
Boca în cadrul acestei rezistenţe, trebuie să amintesc, 
în primul rând, activitatea duhovnicească de la 
Mănăstirea Sâmbăta, prin care Părintele era precum 
„un glas care strigă în pustie”, încercând să-i facă să 
conştientizeze pe pelerinii care-l ascultau de asumarea 
unei vieţi trăite în Hristos. Îi pregătea astfel pentru 
provocările comunismului. 

Tot aici, la Sâmbăta, Părintele Arsenie intră în 
legătură cu Zorica Laţcu, viitoarea monahie Teodosia, 
şi cu Părintele Ioan Iovan, duhovnicul Vladimireșştilor, 
un alt focar al luptei spirituale împotriva „fiarei 
apocaliptice a comunismului”. 

Așvrea să amintesc un episod, mai puţin cunoscut, 
al relaţiilor Părintelui Arsenie cu grupul misticilor de la 
Aiud. După 23 august 1944, în contextul încă tulbure al 
acelor ani, în închisoarea Aiud era un regim mai puţin 
restrictiv, fiind permisă munca deţinuţilor în coloniile 
din apropierea penitenciarului. Într-o astfel de 
colonie, la Galda de Jos, desfășurau un program intens 
duhovnicesc, între anii 1946 şi 1948, Valeriu Gafencu, 
Ioan lanolide, Virgil Maxim sau Marin Naidim. Cu 
ajutorul surorilor lui Valeriu Gafencu, care-l vizitează 
pe Părintele Arsenie la Sâmbăta, acesta le transmite 
„misticilor” primele trei volume ale Filocaliei, apărute 
în 1947 la editura Arhidiecezană din Sibiu. 

Filocalia a avut un impact puternic în viaţa 
spirituală a deţinuţilor, sprijinind căutările isihaste 
ale acestora, începute cu lectura Pelerinului Rus, 
care urmăreau dobândirea rugăciunii inimii Doamne 
Iisuse Hristoase, Fiul lui Dumnezeu, miluieşte-mă pe 
mine păcătosul. 

Dincolo de aceste momente punctuale, 
personalitatea harismatică a Părintelui a însufleţit 
rezistenţa spirituală a mii de credincioși, în anii '40, în 
timpul detenţiei, cât şi după scoaterea din monahism, 
în faţa tăvălugului comunist. Experienţa sa ascetică, 
cuvântul pătrunzător, misiunea neobosită şi mărturia 
demnă l-au aşezat pe Părintele Arsenie Boca în galeria 
marilor mărturisitori ai lui Hristos din secolul XX. 


„Ordin, să [se] strângă material 
compromiţător împotriva lui. Mutarea lui 
în altă parte nu rezolvă problema.” (Arhiva 
Ministerului Justiţiei, Direcţia Instanţelor 
Militare, fond Penal, dosar 21.342, f. 29) — 
aşa sună o rezoluţie din anul 1949, notată 
pe dosarul Pr. Arsenie Boca. De ce credeți că 
Securitatea a lansat o întreagă zvonistică 
împotriva Pr. Arsenie Boca? Făcea aceasta 
parte dintr-o procedură uzuală în cazul 
marilor personalităţi arestate? 

Într-adevăr, compromiterea celor consideraţi 
periculoşi sau care refuzau să colaboreze era una 
dintre practicile curente ale Securităţii. În funcţie de 
persoana vizată se adaptau și planurile Securității. 
Dacă cel în cauză refuza colaborarea, Securitatea 
crea, cu ajutorul agenţilor de influență, impresia în 

rândul apropiaților că acesta este agent şi astfel era 
compromis. 

În cazul personalităților duhovniceşti, precum 
Părintele Arsenie Boca, regimul încerca să distrugă 
tocmai poziţia morală a acestuia în rândul credincioşilor, 
dosarele Securităţii conţinând astfel de planuri, care 
încercau să documenteze, fără succes, viaţa imorală a 
Părintelui. 

Mă gândesc la un caz similar, cel al Părintelui 
Arsenie Papacioc, pe care Securitatea l-a șicanat 
permanent după eliberarea din închisoare. Trebuie 
să spun că Părintele Papacioc făcea obiectul urmăririi 
informative încă din perioada detenţiei, fiind considerat 
unul dintre liderii misticilor în timpul reeducării de 
la Aiud. Transferat permanent dintr-o mănăstire în 
alta, Securitatea încerca să-l compromită pe Părintele, 
acuzându-l că are legături cu fiicele duhovniceşti. 

Toate aceste legende ale Securităţii s-au risipit 
și, în mod paradoxal, au susținut moralitatea și 
demnitatea acestor personalităţi duhovniceşti, tocmai 
prin caracterul absurd şi neverosimil al acuzațiilor. 


Aveţi colegi de generaţie foarte reticenți 
faţă de amploarea pelerinajului actual care 
are drept destinaţie mormântul Pr. Arsenie 
Boca. Credeţi că sunt şi exagerări, oare 
Biserica gestionează suficient de inteligent 
acest fenomen care a crescut exponențial în 
ultimii ani? 

Atitudinea ironică şi superficială a generaţiei 
mele faţă de fenomenul religios este un fapt ce se 

manifestă cotidian, indiferent de subiectul vizat, 
finanțarea Bisericii, imaginea preoților, Catedrala 
Mântuirii Neamului, sau Părintele Arsenie Boca. Pentru 
că Părintele Arsenie Boca face parte din patrimoniul 
ortodoxiei româneşti, cred că răspunsurile la acest 
fenomen trebuie să le ofere Biserica. De-a lungul 
istoriei sale, Biserica a organizat și temperat evlavia 
populară, tocmai pentru a o feri de exagerări, erezii 
sau schisme. 

În cazul Părintelui Arsenie Boca, Biserica, ca 
instituţie, gestionează memoria acestuia la fel de 
deficitar cum s-a raportat și la memoria comunismului. 
Lipsa asumării şi evitarea confruntării cu experiența 
comunistă au plasat Biserica în ipostaza de a-și ascunde 
propriile slăbiciuni, dar şi de a-şi acoperi mărturisitorii 
şi figurile martirice, printre care se numără și Părintele 
Arsenie Boca. 

Memoria acestuia, ca de altfel şi a celorlalţi 
mărturisitori, a fost cultivată de credincioși, aflați 
uneori în contrast cu poziţia oficială a Bisericii. De 
aici derivă și caracterul improvizat și uneori pietist al 
evlaviei populare. 

Aceste derapaje, pe care le întâlnim în cadrul 
pelerinajelor la Prislop, sunt create nu atât de apropierea 
sinceră a oamenilor de mormântul taumaturgic al 
Părintelui, cât de parazitarea cu scopuri comerciale 
a credinţei. Aici se impune o intervenție, în măsura 
posibilităţilor, din partea Bisericii şi chiar a autorităţilor 
din zona Hațegului. 

În ultimul timp am sesizat o implicare mai 
activă a ierarhiei, deopotrivă P.S. Gurie, episcopul 
locului, şi P.S. Daniil de la Vârșeț, ucenic al Părintelui 

Arsenie, care încearcă să canalizeze şi să nuanţeze 
evlavia populară. 

Aş menţiona două imperative-oportunităţi 
în cultivarea memoriei Părintelui Arsenie. Pe de o 
parte, realizarea unor ediţii critice ale operelor sale, 
care să lămurească problema autenticităţii, deoarece 
Părintelui îi sunt atribuite o serie de scrieri şi cuvântări 
îndoielnice. Pe de altă parte, timpul lung de aşteptare 
al pelerinilor la mormântul Părintelui reprezintă un 
prilej catehetic extraordinar pentru Biserică. Preoţi 
şi teologi pot fi angrenaţi în acest efort misionar, 
care poate transforma orele de aşteptare în timp al 
descoperirii lui Hristos şi al asumării conștiente a 
credinței. 


Tinereţea dvs. este un avantaj dacă ne 
referim la distanţa şi obiectivitatea pe care 
ar trebui să ni le luăm faţă de traumatismele 
istoriei recente. Cum ați explica unor colegi 
de generaţie ori unor adolescenți de astăzi 
fenomenul Arsenie Boca? Fiind şi teolog, 
şi istoric, care credeți că este procentul de 
subiectivism pe care ni-l putem permite 
ținând cont că „generaţia Facebook” este 
semnificativ mai indiferentă faţă de ororile 
comunismului? 

Într-adevăr, vârsta reprezintă un avantaj. Un alt 
avantaj — de fapt, mai mult decât un avantaj, o şansă 
extraordinară — a fost contactul cu foştii deţinuţi 
politici, care lărgeşte fabulos (nu numai uman, ci şi 
ca perspectivă istorică şi memorială) înțelegerea şi 
reflecţia asupra trecutului. 

În ceea ce priveşte distanţa şi „obiectivitatea”, 
trebuie spus că subiectivismul nu poate fi eludat. El 
aparţine oricărui demers, mai ales istoriografic, și 
e inerent contextului și circumstanțelor autorului: 
experiența sa de cercetare, viziunile politice şi 
religioase, orientările ideologice mai mult sau mai 
puţin pregnante — toate acestea sunt integrate 
experienței de redactare a unui text (fie el de 
rigoare academică, „ştiințific”); odată înţelese, 
aceste elemente de subiectivitate dau culoare unui 
text şi ne plasează în cheia corectă de citire. Falsa 
pretenţie de obiectivitate poate ascunde, sub o mască 
a corectitudinii, o atitudine mai degrabă lipsită 
de onestitate. De altfel, onestitatea în raportarea 
la surse e, de fapt, singura „obiectivitate” pe care 
o putem cere istoricului, celui care lucrează cu 
documentele de arhivă. Nesinceritatea istoricilor 
dată de metode precum: citarea fragmentară pentru 
susținerea propriilor idei (în fond, o formă de 
deturnare şi falsificare a mesajului), interpretarea 
istorică pe baza unor surse (voit) fragmentare, 
tributul ideologic care primează asupra sincerităţii 
cercetării — iată provocările reale care pot face ca 
mesajul documentului să nu ajungă la cititor. 

În altă ordine de idei, căutările personale au 
cea mai mare valoare. Cred că nimic nu se poate 
opune unei căutări sincere şi oneste, indiferent 
care e premisa de la care se porneşte. Condiţia 
esențială, pe lângă dorinţa de a căuta, e capacitatea 
de a fi în permanenţă onest față de lucrurile pe care le 
descoperi. Chiar dacă uneori descoperiri sau revelații 
din „atelierul de lucru” pot provoca incertitudine, 

dezamăgiri sau chiar drame şi deziluzii, niciun efort 
de cercetare nu rămâne nerăsplătit. De cele mai multe 
ori, din păcate, căutăm ca prin dosarele Securităţii să 
ne confirmăm sau infirmăm propriile perspective, 
fără a fi în întregime onești şi a accepta cu deschidere 
şi smerenie realitatea celor petrecute în închisoare. 

Trebuie accentuat, de asemenea, că studiile de 
istorie şi teologie nu se contrazic (conform unei percepții 
subzistente, care susține incredulitatea istoricului față 
de supranaturalul teologiei); în special în ce priveşte 
înţelegerea ororilor comunismului, istoria și teologia 
se află mereu într-o fericită completare. Ca discipline 
academice, ele sunt complementare în mod fericit, de 
vreme ce aparatul critic al istoricului lămureşte foarte 
multe probleme valoroase de metodă în abordarea 
teologiei istorice și nu numai, în timp ce latura teologică 
oferă istoricului perspectiva unei deschideri mult mai 
largi — nu doar în evaluarea umană a personajelor 
implicate în istorie, ci şi a diferitelor semnificaţii 
ale acţiunilor lor pe termen lung, deopotrivă în 
orizontalitatea istoriei (de pildă, felul în care o atitudine 
demnă din închisoare a constituit un exemplu pentru 
cei din jur/ înscrierea unui gest exemplar în memoria 
colectivă) şi în verticalitatea veşniciei (moartea unui 
martir creştin deschide cerurile). 

„Generaţia Facebook”, suspectată, pe bună 
dreptate, de indiferenţă și superficialitate, nu trebuie 
incriminată pentru dezinteresul față de trecutul 
apropiat. De altfel, problemele memoriale nu au fost 
rezolvate de contemporanii comunismului. Lipsa 
dezbaterilor şi neasumarea experienţei traumatice 
în integralitatea ei au îngreunat raportarea onestă la 
trecutul comunist. 

Accesul în arhivele Securităţii a generat în 
istoriografie, dar mai ales în dezbaterea publică, un 
apetit spre o abordare superficială şi tabloidizantă. 
Deschiderea dosarelor fostei poliţii politice, ce trebuia 
să se constituie într-un demers de argumentare a 
represivităţii regimului comunist, s-a transformat 
într-o vânătoare de vrăjitoare, în care responsabilitatea 
genocidului comunist a fost pusă în seama turnătorilor, 
întreaga nenorocire produsă de comunism fiind 
simbolizată prin câteva note informative. Dosarele 
Securităţii, în loc să „lumineze” înţelegerea perioadei 
comuniste, au întunecat dezbaterea societăţii de azi, 
care înţelege comunismul românesc ca pe o lume a 
turnătoriei, a călăului fără victimă, a unui fratricid 
naţional. 

Eroizarea din anii '90, când întreg poporul era 
considerat victimă și supravieţuitor al comunismului, 
s-a transformat într-un proces demitizator, în care 
comunismul nu a generat decât turnători și note 
informative. 

Cum poate fi transmis Părintele Arsenie şi 
moştenirea sa „generaţiei Facebook”? Cred că mesajul 
esenţial seamănă cu cel reflectat de închisorile 
comuniste: eroismul nu este un gest de moment, 
ci o atitudine de durată. Darurile ieşite din comun 
ale Părintelui Arsenie nu sunt daruri gratuite sau 
magice, ci sunt harisme primite în urma unei asceze 
îndelungate, a unui eroism în durata lungă — viața 
monahală, lupta cu patimile, cu gândurile. E, de fapt, 
acelaşi mesaj transmis de toţi sfinţii Bisericii şi pe 
care închisorile comuniste îl confirmă: despătimirea, 
asumarea deplină a învăţăturii creştine prin propria 

viaţă, cunoașterea lui Dumnezeu prin rugăciune — 
toate acestea transpun omul într-o altă realitate, în 
care experienţa harului transformă minunea într-o 
realitate firească. 

Nu trebuie uitat că viața Părintelui Arsenie, în 
ciuda miraculosului în care e învăluită, strălucește 
prin discreţie: ascultarea de ierarhie, modestia 
personală, smerenia mărturisirii. 


TEODOR BACONSCHI 
(teolog, diplomat, scriitor): 


Multora nu le-a convenit eroismul 
său duhovnicesc, e limpede că el s-a 
manifestat din plin, continuu 
şi fără urmă de spectacol fals: a fost 
o vocaţie înaltă, autentică şi radioasă 


Stimate domnule Teodor Baconschi, ați 
fost, între alte importante funcţii publice, 
ambasadorul României la Vatican. Fără 
îndoială, fenomenologia miracolului creştin 
are particularităţile sale, pentru fiecare 
caz în parte, nu numai raportându-ne la 
confesiunea care-lrevendică. Prin amploarea 
sa, dar — parţial — şi prin manifestări, poate 
fi făcută o comparaţie între fenomenul Padre 
Pio (talia) şi fenomenul Arsenie Boca? 

Știind eu că Dumnezeu produce numai unicate, 
mă feresc să fac paralele între diferitele personalităţi 
religioase. Fiecare om desăvârşit atinge o formă 
irepetabilă a desăvârşirii. Există însă nevoia de 
modele, așa încât modelarea unei posterităţi implică 
oricum o anumită reducţie tipologică. Da, ceva din 

cultul spontan pe care poporul italian i l-a dedicat 
lui Padre Pio are ceva din fervoarea populară 
care însoţeşte, la noi, imaginea tot mai „iconică” 
a Părintelui Arsenie Boca. Padre Pio a fost multă 
vreme „gelozit” de ierarhia catolică: nu oricui îi e dat 
să facă minuni sau să poarte stigmatele sângerânde 
ale Mântuitorului. Aşa și în cazul Părintelui Arsenie: 
unii, mai lumești, deşi sunt poate sfinţii slujitori ai 
Domnului, privesc faptele minunate ale altora ca pe 
niște succese supărătoare. 


Pentru a rămâne în acelaşi registru, 
se constată — inclusiv în cazul lui Padre 
Pio, recent sanctificat — că recunoaşterea 
oficială a sfinţeniei atrage un plus de evlavie 
internaţională. Mormântul lui Padre Pio a 
devenit astăzi unul dintre cele mai vizitate 
din Italia. Ce preconizaţi că se va întâmpla 
din această perspectivă, la o eventuală 
canonizare a Pr. Arsenie Boca? 

Cum spuneam, Padre Pio n-o duseseprea bine cu 
episcopii vremii sale. Poporul credincios din peninsulă 
a fost însă nemilos: l-a proclamat sfânt imediat după 
moarte şi a presat continuu Vaticanul, până ce i s-a 
deschis, „oficial”, dosarul de canonizare. Chiar şi în 
cursul minuţioasei anchete pornite de Congregația 
pentru Cauza Sfinţilor, cultul postum al lui Padre Pio 
— vindecătorul popular, noul Sf. Francisc de Assisi — a 
continuat să crească. Adevărul este că, în creştinism, 
vechea formulă vox populi, vox Dei a devenit de mult 
normativă. Bazileii bizantini erau adesea militari 
prestigioși, puşi pe tron prin aclamaţiile mulţimii, la 

Hipodromul din Constantinopol. Așa şi aici, ierarhia 
catolică nu a putut sfida voinţa mirenilor de a-l vedea 
pe Pio proclamat sfânt. Pentru „credincioşii simpli”, 
sfințenia lui Padre Pio, ca şi cea a Părintelui Arsenie 
Boca, este de domeniul purei evidențe. Biserica e 
chemată doar să „ia act” de acest adevăr frapant. 


Sunteţi teolog şi diplomat, scriitor 
şi rafinat intelectual al spaţiului public 
şi al Bisericii. Putem vorbi oare, chiar 
encomiastic, şi ALTFEL despre sfinţenie, 
într-un alt limbaj decât cel „pentru babe” 
— obişnuitul limbaj de lemn al Bisericii? 
Avem vocabularul necesar unui discurs 
de secol XXI ori trebuie, constant, (re) 
inventat? Dincolo de faptul miraculos brut, 
inexplicabil în cuvinte omeneşti, cum putem 
vorbi despre miracol într-un limbaj adecvat 
unui intelectual sedus deja de discursul lui 
Andrei Pleşu ori de limpezimea gândirii unui 
geniu al fizicii precum Stephen W. Hawking, 
atras deopotrivă şi de Jocul cu mărgele de 
sticlă al lui Hermann Hesse, şi de Patericul 
egiptean, dedulcit şi la creația lui Dali, şi de 
arta grădinilor japoneze, şi de ceramica 
de Marginea (Bucovina), iubitor şi de Pink 
Floyd şi de cântările Athosului?... 

Sfinţenia este pretutindeni aceeaşi: şi pentru 
babe, cum ziceţi, şi pentru intelectualii rafinaţi, 
care umblă prin biblioteci selecte. Vechiul qaddosh 
ebraic: sacrul, ce-i pus deoparte, „cu totul altfel” — 
ca să reluăm termenii pe nedrept uitatului Rudolf 

Otto. Creştinul, cu cât e mai sofisticat, cu atât e mai 
familiar cu paradoxul religiei sale: Dumnezeu - 
absolutul, eternul, incomensurabilul — se face om şi 
moare de bună voie în mod infam, crucificat între 
doi tâlhari. Cei de pe urmă vor fi cei dintâi tocmai 
pentru că Absolutul se golește de slavă, de strălucirea 
sa orbitoare, inefabilă, și asumă umanitatea, cu toate 
ale sale: sete, foame, frig, ură din partea ticăloşilor, 
agonie şi moarte. Şi sfinţii, oricât ar fi de feluriţi în 
darurile lor naturale sau supranaturale, au nota 
comună a unui spirit atotcuprinzător, care uneşte 
contrariile, împacă extremele, găseşte mereu ceva 
bun în firea răului şi ceva modest în fulgerarea 
triumfală a binelui. E nevoie de sfinţenie şi cred sincer 
că există sfinţi, printre noi. Sunt umili, anonimi sau 
nu avem noi lentila bine șlefuită pentru a-i descoperi. 
Dumnezeu nu-și uită însă urmașii cei mai demni: 
îi scoate finalmente la lumină, cum s-a întâmplat, 
bunăoară, cu Siluan Athonitul. 


Miracolul care pluteşte îndeobşte în 
mărturiile despre Pr. Arsenie Boca porneşte 
mai degrabă de la neputinţele omeneşti — 
pentru care lumea merge şi astăzi către 
mormântul său. Cu toate acestea, am reţinut 
o spusă a Pr. Arsenie Boca, pe care cei mai 
mulți o ignoră: „Mă doare sufletul când văd 
răutate şi încăpățânare în om. Când îi văd 
că vin cu probleme de trup, că au certuri 
în familie, că au judecăţi sau multe de felul 
acesta şi nu vin pentru mântuirea sufletului, 
pentru îmbunătăţire sufletească, pentru 

credință, pentru dragostea de Dumnezeu, 
că acestea sunt cele care le dau putere”. Să 
fi scăpat oare Biserica hăţurile din mână în 
privința Pr. Arsenie Boca, tocmai prin faptul 
că nu a fost canonizat încă? O eventuală 
canonizare rapidă ar aduce un plus de 
rigoare în raportarea la acest fenomen? 

Personal, cred în sfințenia lui Arsenie Boca. 
Știm însă că mecanismul tehnic al canonizărilor 
are adesea un cod nescris de corectitudine politică. 
Fiind cumva „neoficial”, cultul popular al Părintelui 
Arsenie admite deversări, derapaje pietiste, forme 
uneori excesive. O canonizare asumată de Biserică 
ar duce şi la „defrişarea” acestui buruieniş care nu-i 
neapărat nociv, dar generează confuzii. Un sfânt are 
puterea de a ajuta toată umanitatea, nu există sfinți 
pe categorii socio-culturale. De acord, un intelectual 
va fi mai atras și apropiat de Sfântul loan Damaschin 
decât de Sfântul Gheorghe. Intelectualii în pustie au 
fost adesea mai catolici decât papa, să ne amintim de 
marele Evagrie Ponticul... 


Apropo de citatul de mai sus (pe care, 
mărturisesc, l-am găsit într-o sursă apocrifă), 
abia astăzi este în curs editarea integrală a 
scrierilor Pr. Stăniloae. Este prea devreme 
pentru a pretinde o ediţie opera omnia din Pr. 
Arsenie Boca, profesionist îngrijită? 

Canonizarea, care implică icoană şi acatist 
validate sinodal, ar trebui acompaniată şi de ediția 
critică a operelor Părintelui Arsenie. Cât, cum a scris, 
trebuie cernut printr-o sită filologică şi biografică 

riguroasă. Deocamdată, ediţiile din scrierile sale (sau 
despre el) sunt cam neglijente, improvizate: nu le 
contest buna intenţie și curăţie, dar le notez neplăcut 
impresionat aerul încropit. Receptarea mesajului 
arsenian are mai mult ca oricând nevoie de ordine şi 
tact pastoral. 


S-a tot vorbit despre rezistența prin 
cultură, din perioada comunismului românesc. 
De ce, oare, niciun intelectual nu a trecut 
peste frica de Securitate şi nu a făcut măcar o 
convorbire de suflet cu Pr. Arsenie Boca, iar 
acesta a trăit — totuşi! — până în noiembrie 
1989...2 De ce nici ierarhii Bisericii nu l-au 
cultivat, măcar în particular, nici în perioada 
destinderii aparente din anii '70? 

Părintele Arsenie Boca e un martir al lui 
Hristos în modernitatea diabolică a comunismului 
ateu. Chiar dacă multora nu le-a convenit eroismul 
său duhovnicesc, e limpede că el s-a manifestat din 
plin, continuu şi fără urmă de spectacol fals: a fost o 
vocaţie înaltă, perpetuă, autentică şi radioasă, pe care 
avem datoria morală de a o fixa în memoria colectivă 
a generaţiilor următoare. 


Chiar dacă limbajul folosit în scrierile 
sale nu se ridică la un nivel cultural foarte 
înalt — poate nici nu a urmărit aceasta —, 
adresându-se mulțimilor, poate fi socotit Pr. 
Arsenie Boca şi intelectual (era licenţiat şi în 
teologie, şi în arte plastice)? 

Pe mine unul nu m-a convins cu adevărat 
„intelectualul” Arsenie Boca. Da, era om deştept 

şi sârguincios, a învăţat bine, dar ca pictor rămâne 
oarecare, fără o pătrundere ultimă a erminiei bizantine. 
Fusese contemporan cu Mircea Eliade, pe care-l citise. 
N-aş vedea însă „dispariţia” sa din puşcărie prin prisma 
unor texte precum Secretul doctorului Honigberger. 
Nu asta contează însă. Era fiu de cizmar, venea dintr-o 
familie modestă. Chemarea lui n-a fost cartea înaltă, 
sacris erudiri, ci transmiterea lui Dumnezeu într-o 
lume răvăşită de război, revoluţii sociale criminale 
şi materialism mai mult sau mai puţin dialectic. Am 
văzut că mulţi îl fac, în urma stagiului său de la Athos, 
un soi de inspirator al muncii Părintelui Stăniloae 
la traducerea Filocaliei. N-aş încuraja acest soi de 
protocronism arsenian. 


Există o ruptură între sfinţenie şi condiția 
intelectualului? Sunt intelectualii prea bântuiţi 
de orgolii, prea lipsiţi de smerenie pentru a 
ajunge la sfinţenie? Este cultura (şi) o ispită — 
aşa cum socotesc adepții „trăirii” ortodoxe? 

Cred că demonizarea culturii ca sursă de 
vanitate nu e făcută decât de către inculţi. Educaţia, 
cultura înaltă, creaţia intelectuală sunt specii ale 
ascezei şi fructe ale smereniei, dat fiind că orice 
creator adevărat se simte mic în fața misterului 
divin şi exaltă, cu toată umilitatea, misterul însuşi 
al capacităţii creatoare. Există fireşte o groază de 
duşmani ai credinţei creştine: jumătate dintre geniile 
modernităţii — de la Rousseau, până la Schopenhauer, 
Nietzsche sau Wittgenstein — au fost, dacă nu atei 
militanţi, cel puţin agnostici. Dar există şi latura 
cealaltă: de la Pascal, până la Simone Weil, trecând 

prin Kierkegaard, Chateaubriand, de Maistre sau 
Papini — lista e nesfârşită, v-am dat pilde aleatorii... 


În inerția mea, hrănită de experienţă în spaţiu și timp, 
dar şi de frecventarea oarecum obstinată a culturii 
euro-americane, cred şi voi crede mereu că sensul 
creaţiei e rugăciunea, că adevărata capodoperă are 
o fibră orfic-sacrificială şi imnologică sau profetică... 
Nu facem decât să maimuţărim sau să copiem docil 
marele elan creator al Celui ce Este. 


Aţi lucrat în presa creştină la mijlocul 
anilor '90. Cum era receptat pe-atunci 
Pr. Arsenie, comparativ cu vizibilitatea 
mediatică de astăzi? Era — poate — zugrăvit 
mai „realist”? Putem vorbi despre o anume 
dinamică a cultului unui sfânt? 

Părintele Boca a trecut la Domnul în 1989. La 
începutul anilor '90, „absenţa” sa era proaspătă, iar 
„prezența” sa miraculoasă, de dincolo de mormânt, 
nu primise încă rezonanţa populară binecunoscută 
astăzi: era nevoie, se pare, de o dezvoltare organică, 
graduală, firească, a unui cult popular bazat, în mare 
măsură, pe difuzarea unor mărturii „de la om la 
om”. Pe de altă parte, da, amintirea lui recentă era 
mai umană, mai profană, legată de relatările fruste 
ale unor apropiaţi. Ucenicii săi informali, prietenii 
de familie, colegii de călugărie sau de închisoare 
erau unicii „pictori” ai „portretului” arsenian. Între 
timp, memoria acestui cerc restrâns a devenit un bun 
obştesc al comunităţii ecleziale naționale. 

De ce credeţi că Pr. Arsenie Boca nu se 
regăseşte în ediţiile Patericului românesc, nici 
măcar în cele publicate după 1989? 

Prima ediţie a Patericului românesc realizat de 
Pr. Ioanichie Bălan a apărut în comunismul terminal: 
a fost un best-seller, dat şi o lucrare cenzurată: nu 
apăreau chiar toţi marii duhovnici. Era o ediţie 
ad usum delphini. Cred că acest decupaj oficial 
s-a menţinut, din inerție, şi la ediţiile ulterioare. 
Din raţiuni evidente: o parte a ierarhiei s-a pocăit, 
recunoscându-şi, asemenea Mitropolitului Nicolae 
Corneanu, păcatele colaborării cu regimul comunist 
ateu, represiv şi demolator de biserici. O altă parte nu 
s-a pretat la asemenea renașteri dureroase. Fixaţi în 
secretele obscure ale epocii abolite în '89, acei ierarhi 
au contribuit — conștient sau inerent — la tabuizarea 
suferințelor preoțești şi creştineşti din pușcăriile 
politice comuniste. E o explicaţie psihologic raţională. 
Poate există însă şi alte cauze, care-mi scapă. 


Cei care l-au cunoscut şi mărturisesc 
despre Pr. Arsenie Boca evocă un duhovnic 
mai degrabă aspru. Aţi scris o splendidă carte 
intitulată Râsul patriarhilor care este totodată 
şi teza dvs. de doctorat în antropologia 
religiilor susținută la Universitatea Paris IV 
Sorbonne. Putem spune oare că pe măsură ce 
un duhovnic dobândeşte darul clarviziunii 
este mai reţinut, zâmbetul îi dispare în faţa 
imensității păcatelor omeneşti? 

Din cercetările mele - şi ale atâtor altora — 
reiese că Biserica a găzduit toate soiurile de sfinţi: 

unii „axaţi” pe penthos, adică pe metanoia, pocăință, 
donum lacrimarum, şi alţii care, dimpotrivă, au mizat 
pe paradoxurile libertăţii în Hristos: voioşie, speranță, 
nonconformism, selecția morală pe contrasens... 
În Casa Tatălui sunt multe lăcașuri, cum se spune. 


E posibil ca Părintele Arsenie Boca, mai ardelean, 
să fi fost un exponent al rigorismului, nu al saltului 
translogic în imperiul aparenţelor denunţate. Deşi 
îmi sunt mai dragi „nebunii pentru Hristos” decât 
stâlpnicii și alţi campioni ai mortificării, admit că de 
fiecare e nevoie pentru a răspândi în lume mesajul 
evanghelic. Nu uit, bunăoară, că Blaise Pascal — 
care nu-i sfânt, dar e unul dintre cei mai subtili 
apologeţi ai creştinismului — fusese tristul adept al 
maximalismului jansenist. 


Întrucât ați avut o prezenţă constantă 
în media românească, prin rubrici de factură 
religioasă în special, vă întreb frontal: sunteţi 
mulţumit de felul în care este mediatizată 
astăzi „imaginea” Pr. Arsenie Boca? 

Am anumite nemulțumiri legate de stilistica 
şi estetica acestei mediatizări, dar mi le reprim. În 
concepţia mea, frumosul și binele sunt inseparabile 
la nivel epifanic. Un defect estetic într-o icoană e și 
un defect spiritual. Ştiu însă că acest maximalism 
e inaplicabil în realitatea vastă a societății creştine. 
Şi-mi mai spun că purismul intelectual riscă să 
funcţioneze ca o sminteală solemnă. Cu alte cuvinte, 
în gama infinită de abordări divine paradoxale trebuie 
să includem şi dreptul lui Dumnezeu de a legitima 
kitsch-ul: virtutea ultimă e legată de adevăr, nu de 

frumuseţea formală. Cultul popular, ușor anarhic, 
al Părintelui Boca are multe asemenea conotaţii. 
Nu e un cult pur sătesc, dar nici unul strict urban. 
Şi fiind la mijloc, are toate ambiguităţile acestui 
interval socio-cultural neclar. Cum spuneam deja, 
canonizarea oficială, asumată de Biserică, ar putea 
pune ceva ordine în efervescența aceasta uneori 
zăpăcitoare. 


AUGUSTIN IOAN 
(arhitect, filosof): 


Un arhitect, un constructor 
de biserici, are de învăţat de la 
Părintele o anumită dezinvoltură 
în raport cu tradiţia, care 
nu înseamnă abandonarea ei, 
ci o împlinire superioară 


Cercetările şi scrierile dvs. legate de 
spațiul sacru au devenit deja manuale de 
studiu pentru arhitecţii care realizează 
biserici ori alte construcţii sacre (troițe, 
monumente funerare, memoriale etc.). Putem 
considera un spațiu sacru cu totul aparte cel 
„țesut”înjurul activității unui sfânt, ori alunui 
duhovnic dăruit cu excepţionale harisme? Cum 
calificaţi din această perspectivă fenomenele 
miraculoase petrecute în jurul Pr. Arsenie Boca? 

Mă flataţi: din nefericire, nici instituţii şi nici 
împrejurări în care arhitecţii să studieze cum se fac 
bisericile nu mai sunt, nici biserici nu se mai fac 
precum acum douăzeci de ani, sau măcar zece... Dar 
să trecem la răspunsuri. Evident că aveţi dreptate, 
putem observa că, pentru oamenii care fac acele 

pelerinaje, locurile consacrate de prezența Pr. Boca 
sunt considerate deja sfinte; mai precis, sfinţite de 
asocierea cu Pr. Boca, însuși considerat sfânt. 

Când spunem despre un loc sau spaţiu naturale că 
sunt sacre, spunem de fapt că acestea sunt considerate 
ca fiind sacre; cu alte cuvinte, ceea ce putem observa 
şi studia este efectul celor nevăzute asupra unui loc 
fizic, sau asupra celor care, socialmente, se comportă 
întocmai ca şi când acele locuri sau spaţii chiar sunt 
sfinţite, augmentate de prezenţa divină sau a cuiva 
îndumnezeit. Spuneţi chiar dumneavoastră, în acest 
set de întrebări, că omul sfințește locul; cu atât mai 
mult omul considerat sfânt va fi sfințind locurile vieţii 
sale în această lume, le va... contamina cu atributele 
sfinţeniei sale. 

Mai lămuritor, poate: rigorile cercetării și 
discursului academic ne obligă să spunem că putem 
cerceta doar efectele sacrului asupra altora — topoi, 
obiecte, ființe umane —, nu sacrul însuși, care este de 
nesurprins în cadrele lui id, de vreme ce el este, prin 
definiţie, alteritate radicală. Nu este însă un spațiu 
aparte, în repertoriul locurilor şi spaţiilor sacre pe 
care le cunoaștem şi care, dacă e să ne uităm pe de o 
parte în textul biblic şi, pe de altă parte, în propunerea 
eliadescă de coprezenţă/camuflaj a sacrului în profan, 
vom observa că loc/spaţiu sacru poate fi, la rigoare, 
orice fel de loc/spaţiu fizic, nu doar cele „mândre” 
(Alberti), cu trăsături fizice aparte, excepţionale: 
luminișul pe orizontul pădurii (şi recomand aici 
studiul lui L. Amoroso despre conceptul de locus a 
non lucendo, foarte heideggerian, în descendența 

amplificatoare a cărării din pădure, în studiul său din 
Gândirea slabă editată de Gianni Vattimo), ori oaza 
peorizontul pustiei. Poarta cerurilor, deschisă pentru 
Iacov în somnul său cu capul pe o piatră indistinctă, 
nu este un loc mândru. Potenţialul său sacru nu se 
discernea anterior visului revelator. 

Și, pe acest canavas al creaţiei sanctificate în 
integritatea sa, avem de-a face cu locurile sfinţite pur şi 
simplu, aşa cum este cazul descris de dumneavoastră, 
de viaţa și activitatea consacratoare a câte unui om 
îmbunătățit sau sfințit; şi să nu uităm că ierarhii au 
dreptul dea sfinţi, dea decupa din cotidianitatea sa câte 
un loc şi de a-l ridica la demnitatea amplasamentului 
pentru un lăcaș de cult, aşa cum prea des s-a petrecut 
cu bisericile şi catedralele ridicate după 1989: nu pe 
locuri mândre, ci pe locuri cu dezlegare urbanistică... 

Cât priveşte fenomenele miraculoase, cum le 
numiţi, nu sunt calificat să le comentez în vreun fel. 
Dar pot spune că, pe sau în proximitatea locurilor 
(considerate) sacre, este de domeniul evidenţei că se 
vor fi petrecând, potrivit celor ce le-au fost trăitori sau 
martori, fenomene neasemenea, din panoplia celor 
descrise de Rudolf Otto ca acompaniind irumperea 
sacrului în profan; mai de mirare ar fi ca ele să 
lipsească, precum în activitatea Sfântului Baudolino, 
al lui Umberto Eco. Discernământul cu privire la 
caracterul lor neasemenea, miraculos, excepțional 
etc. — adică sacru — trebuie să fie de competenţa 
Bisericii, care este nu doar teritoriul predilect 
(dar deloc exclusiv, cum ştim tot de la Eliade) al 
manifestării sacrului în lume, ci şi un fel de manager 
în măsură să califice, sancționând, cu experienţa sa 

aproape bimilenară, ceea ce nu este, în chip genuin, 
de pe lumea aceasta, dar care se manifestă, iarăși în 
chip genuin, în lumea aceasta. 


Pelerinajele imense, zilnice, care se petrec 
înultimii ani la mormântul Pr. Arsenie Boca pot 
fişifenomene sociale care se autoalimentează? 
Care sunt din punctul dvs. de vedere aspectele 
pozitive, care sunt cele negative? 

Fireşte că da, pot fi și este chiar aproape sigur 
că sunt, de vreme ce auto-alimentarea psiho-socială a 
pelerinajului se constată fără abatere la toate aceste 
fenomene, de la lungul drum care leagă Paris de 
Santiago de Compostella până la pelerinajele de la 
Prislop, pe care le investigaţi dumneavoastră, fără ca 


această evidenţă să aibă însă vreo umbră de conotaţie 
negativă. Dacă totuși mă întrebaţi explicit, ca limită 
negativă nu văd decât, poate, isteria — individuală sau 
colectivă. Aspectele pozitive sunt nenumărate pentru 
pelerin, de la mângâiere la întărirea credinţei şi, prin 
auto-convingere, la rezolvarea, uneori miraculoasă, a 
unor probleme care să fi generat plecarea în pelerinaj. 


Excesul de mediatizare poate duce la 
diminuarea ori alterarea sacrului? Faptul că 
tarabele sunt pline de o mulţime de producții 
(discutabile) avându-l ca subiect pe Pr. Arsenie 
Boca poate avea şi consecinţe negative? 

Excesul de mediatizare, cum îl numiţi, pare că 
nu atinge pelerinii, care sunt ocupați cu pelerinajul 
lor, interior şi exterior. Nu mi se pare că excesul, 

mizerabilist uneori, de filmare a cutărui mers 
în genunchi şi în coate, sau a pelerinajului la Sf. 
Parascheva, de la Iaşi, care, în restul anului, rămâne 
aproape singură în Catedrala Mitropolitană, a făcut 
altceva decât să amplifice fluxul de pelerini, în anii de 
după 1989. Pelerinajele şi mediatizarea lor se hrănesc 
reciproc şi se amplifică reciproc. 

Faptul că tarabele sunt pline cu obiecte ale 
unei hagiografii discutabile, de la text encomiastic 
sărman scris şi până la imagine kitsch, spune, în 
primul rând, că lipseau — cel puţin până la apariţia 
cărții acesteia — discuţia de bună calitate, expertiza, 
cercetarea serioasă. Dar acestea nu se vând la 
pangare, presupunând că ar fi fost scrise undeva, 
şi nu fac ele obiectul excesului de mediatizare; 
mă tem că, uneori, pe bună dreptate: pelerinul nu 
găseşte confort în discursul critic, oricât de doct, ci 
în cel care îi confirmă tinderea către venerarea fără 
discernământ a sfântului aflat, cumva, la capătul 
pelerinajului sau al credinţei evlavioase. O asemenea 
literatură minoră în substanţă, dar suficientă, utilă, 
în scopul ei circulă pe sub ochiul intelectual critic — al 
cui? — în toată ţara. O vezi dimineaţa, citită în tramvai 
de femei între două vârste, între două stări sociale 
(nu neapărat modeste) şi, poate, între două crize 
existenţiale. Unele citesc în gând; altele pronunţă 
în tăcere rugăciunile din minicărţile respective: li se 
citeşte efortul pe buze; altele, de bună seamă, recită, 
ba chiar scandează în gând, dincolo de o înţelegere 
semantică a textului îngânat: litania aceasta pare să le 
facă bine. A diminuat această producţie de literatură 
de colportaj — nu sacrul, că aici sunt lucruri gingaşe 

de cumpănit, cât credinţa, sau măcar frecventarea 
bisericii? Sunt-tentat să spun, iarăși: dimpotrivă. 


Mănăstirea Sâmbăta, Mănăstirea Prislop, 
biserica din localitatea Drăgănescu, ba chiar 
şi peştera din munţii Făgăraşului în care 
intenţiona să se retragă Pr. Arsenie Boca au 
devenit spații în care mulţimi de credincioşi 
caută prezenţa acestuia... Sunt aceste locuri 
o specie aparte a spațiului sacru, conțin 
ele un plus de sacralitate, pentru că „omul 
sfinţeşte locul”? 

Acestea sunt, oricum, topoi consacraţi în 
hagiografia ortodoxă de peteritoriul actual al României. 
La acestea se adaugă din ce în ce mai multe mărturii 
individuale despre locuri unde Pr. Boca ar fi poposit 
(la cei în cauză), încât un pericol este şi acela de a-l 
vedea pe Părintele ca fiind ubicuu. Dar încă un nivel de 
semnificaţie este adăugat mănăstirilor de prezenţa unui 
candidat (fie şi neoficial, deocamdată, dar nu pentru 
mult timp, sper) la sfinţenie, evident că locurile şi cel 
care le-a sfinţit se activează, se potenţează reciproc. 

Nu, nici acestea — mănăstirea şi peştera — 
nu sunt specii aparte ale spaţiului sacru, ci verifică 
minuţios toate lucrurile deja spuse la prima întrebare, 
pentru că sunt modele arhetipale şi, ca orice model, se 
reîntrupează, cu aceeaşi funcţie și cu aceleași efecte, 
de fiecare dată, în circumstanţe aparent noi. Nu este 
nicio diferenţă, decât cea de timp, între peştera zisă 
a Sf. Andrei, de lângă Dervent, peşterile de pustnici 
de la Colţul Chiliilor, de la Zărnești, cele de pe Valea 
Buzăului sau aceasta, de care pomeniţi dumneavoastră. 

Retragerea în peşteră, cel puţin de la Profetul Mahomed 
încoace, este retragerea în indistincţie, o extragere din 
lume într-o formă mai degrabă neformată a ei şi, deci, 
precedentă unei revelații. 


Mă simt obligat să precizez: există o 
carte excelentă despre pelerinaje, scrisă 
de Mirel Bănică, antropolog şi sociolog al 
religiilor, unde, între altele, este studiat şi 
acest comerţ cu kitsch-ul existent permanent 
acolo unde se petrece un pelerinaj (vezi Nevoia 
de miracol. Fenomenul pelerinajelor în România 
contemporană, Ed. Polirom, 2014). Sigur că un 
om cu educaţie estetică va păstra o distanță 
sanitară faţă de kitsch. Ce are de pierdut — 
totuşi — intelectualul care ţine morțiş să 
rămână „imparțial”, să aibă o distanță 
obiectivă, ştiinţifică faţă de exprimările 
totdeauna nonconformiste ale sacralităţii 
autentice, uitând de binefacerile mirării? 

Păi, exact asta: caracterul mirabil al sacrului. 
Care, transcendent fiind, nu este neapărat legat de 
suportul material, ci doar poposeşte pe acesta, se 
foloseşte de el (pentru a se camufla în, sau îndărătul 
lui, ar adăuga Eliade). Cât despre autenticitate, să 
îmi daţi voie să am rezerve serioase față de termen, 
când îl folosim în relaţia dintre sacru şi artele care îi 
sunt asociate. Îi putem descrie alte atribute, dacă ne 
referim la experierea sacrului: nemediată de cultură 
sau de estetică, poate; dar autenticitatea nu este 
opozabilă culturii, sau educaţiei artistice. 

După postmodernism, evident că se află în criză 
şi termenul de kitsch, care nu mai explică integral ce 

se petrece în arta sau în fenomenele para-artistice 
care au cedat tentaţiei popularității. Ceasurile de 
mână Citizen, expandate la scară şi aurite, atârnate 
la vedere de către vreun iconostas, sau reproducerile 
paupere ale câte vreunei Cine de taină, pe care 
le vindeau nomazii înainte de 1989 prin satele 
româneşti, pe lângă cherestea, smoală sau mere, 
sunt, de bună seamă, kitsch. Dar nu kitsch-ul estetic 
deranjează în primă instanţă, cât prezenţa unui 
instrument de măsurare a timpului într-un spaţiu al 
atemporalității, respectiv înlocuirea icoanei sfinţite 
cu o hârtie imprimată aproximativ. Inflaţia de obiecte 
lipsite de orice atribut estetic este tolerată, dacă nu 
patronată direct de Biserică şi, deopotrivă cu slaba 
educaţie artistică, în istoria şi, mai ales, actualitatea 
artelor asociate cu religia, contribuie la o urâţire peste 
măsură de prolifică a ambianţei în care ne rugăm. 
Dar, mă grăbesc să adaug, mi se pare mult mai gravă 
amplasarea unei biserici cu altarul spre vest, acum 
câţiva ani, la Tulcea, pe care am semnalat-o la vremea 
cuvenită în Dilema Veche, decât uitarea frumuseţii 
celei dumnezeieşti. Pentru că, la urma urmelor, când 
Vitruvius spunea că arhitectura cată să fie venustas, 
asta spunea: arhitectura trebuie să fie zeiesc de 
frumoasă; mai mult: ca zeița frumuseţii de frumoasă. 

Prinurmare, casă revin la întrebare, intelectualul, 
când se roagă, nu în calitate de intelectual se roagă, ci de 
credincios, în profundă umilitate, la fel ca și seamănul 
său lipsit, poate, de simț critic sau estetic. Primul este, 
în ceasul rugăciunii, netrebuincios; al doilea ajută doar 
pe cei care au nevoie de ajutorul frumuseţii spre a fi 
răpiți; pe cei care sunt deja, în credinţa lor, nu neapărat. 

În cazul anumitor sfinţi, care au avut, 
pare-se, intuiţia ori viziunea a ceea ce se 
va petrece după moartea lor, au existat şi 
rugăminți testamentare cu privire la corpul 
lor. Spre exemplu, Pr. Nectarie (Grecia) nu 
şi-a dorit ca moaştele sale să fie răspândite, 
a vrut ca trupul său să rămână intact, ceea ce 
nu s-a întâmplat. Se spune că aceasta a fost 
şi dorința Pr. Arsenie Boca. Dincolo de alte 
explicaţii — terestre — consideraţi că spațiul 
sacru dinjurulmormântului Pr. Arsenie Boca 
ar putea fi diminuat/alterat prin scoaterea sa 
din mormânt ori prin răspândirea moaştelor 
prin mai multe biserici? 

lată că întrebarea dumneavoastră precede 
cu puţine zile scandalul tentativei de profanare a 
mormântului Pr. Arsenie Boca, de la Prislop, așa 
că, acum, când scriu răspunsurile, suntem amândoi 
martori la... mediatizarea excesivă a cazului, ca să vă 
citez. Profanatorul pare să fi citit din Arghezi versul: 
„Vreau să te pipăi şi să urlu: Este!” Dar problema 
moaștelor este una mult mai complicată și mai 
generală decât dorinţa de integritate post-mortem a 
vreunuia dintre candidaţii la sfinţenie. 


Creaţia sa artistică poate fi considerată 
o extensie a sfințeniei Pr. Arsenie Boca? 
Acele pietre pe care le-a „sădit” în curtea 
Mănăstirii Sâmbăta — care ne aduc aminte 
de o adevărată artă a grădinilor existentă în 
Japonia —, desenele şi pictura Părintelui au 
parte astăzi de o notorietate la fel de mare. 

Cum le consideraţi dvs., chiar dacă pictura 
de la biserica Drăgănescu iese din tiparele 
canonice...? 

„De aia multă vreme noi n-am ştiut ce avem aici, 
în sat. Noi am crezut că avem un preot pictor, dar el a 
fost sfânt” spune o femeie din Drăgănescu în Jurnalul 
Naţional din 25 aprilie 2012 (http://jurnalul.ro/ 
special-jurnalul/reportaje/codul-lui-da-vinci- 
varianta-romaneasca-uluitoarele-mesaje-de-pe- 
peretii-bisericii-draganescu-610901.htm]). Articolul 
este senzaţionalist, dar citatul parcă parafrazează 
vorbele lui Iacov, care se scoală înfricoşat, spunând: 
Aici este poarta cerurilor şi eu n-am ştiut! În 
realitate, dacă se va confirma, Pr. Boca era şi zugrav 
de subţire, şi sfânt, într-o singură fiinţă, sfântul fiind 
camuflat în preot și pictor. Sorin Preda, pe care l-am 
cunoscut şi prețuit mult, a scris mai aplicat decât aș 
putea-o eu face despre pictura Părintelui Boca de 
la Drăgănescu (http://www.fundatiaarsenieboca. 
ro/Articole-preluate-din-pres%C4%83-%C5%9Fi- 
internet/profetia-pictata-a-parintelui-arsenie-boca. 
html), deci n-am să comentez anticipările acestuia, 
dacă vor fi fost (în definitiv, în 1984, anul până la 
care va fi lucrat acolo, se ştia deja cum arată şi cum 
zboară navetele spaţiale americane). Nu că nu ar 
fi respectat erminia pictând biserica, doar că i-a 
adăugat câteva scene mai... prozaice; or, tocmai 
acestea par să rețină atenţia, după treizeci de ani, 
iar nu pictura delicat-modern(ist)ă. Ce remarcăm? 
Scena cu adormirea Maicii Domnului ne surprinde 
prin aceea că lisus se ţine pe sine însuşi, copil, pe 
braţul drept, după cum, rar, găsim câte o scenă cu Sf. 

Ioan Botezătorul ţinând tipsia cu propriul cap, tăiat; 
în scena judecății, un călugăr e răstignit pe cruce cu 
trupul în rai, dar cu picioarele în iad. În plus, scena 
cu bărbatul şezând pe scaun, cu femeia sa în planul 
secund, aduce cu unele dintre scenele frivole ale lui 
Theodor Pallady; în fine, referinţele de text atribuite 
diavolului sunt o altă inserție modernistă în pictura 
bizantină, hieratică. Imaginile pe care le-am avut eu 
la dispoziţie nu şochează nici prin rigoare canonică, 
dar nici prin avangardism plastic. Nu cred că lisus, 
în braţele Maicii Sale, este pictat în zeghe, ci că 
drapajul îmbrăcăminţii este reprezentat mai degrabă 
inabil, sau schematic. Nu văd scena cu turnurile WTC 
explodând şi mi se pare că, în general, lucrările sale 
plastice suferă prin proiecția à rebours a sfinţeniei cu 
care este învestit de către credincioşi, în sensul că un 
om suprafiresc, îmbunătăţit, nu poate fi un pictor doar 
decent, trebuie să fie câte ceva special şi în pictura sa, 
nu se poate! Prin urmare, (re)sursele sfințeniei sale 
prezumate trebuie căutate altundeva. 


Sunteţi câştigătorulunui concurs naţional, 
cel din 2002, cu un splendid proiect arhitectonic 
de realizare a Catedralei Patriarhale — din 
păcate, nerealizat. Aţi proiectat şi alte biserici, 
unele construite deja — v-ar fi plăcut să aveţi în 
lăuntrul acestora o frescă/pictură realizată 
de Pr. Arsenie Boca? Ce are de învăţat un 
arhitect, un constructor de biserici, din 
fenomenul Arsenie Boca? 

Vă mulţumesc pentru apreciere; venind de la 
dumneavoastră, mă onorează. Se construieşte, în loc, 

o megastructură care arată veche de nouă, dar care nu 
e tradiţională, în sensul arhitecturii (post)bizantine. 
Atât despre acest subiect închis. 

Nu am avut niciodată privilegiul de a alege 
pictorii bisericilor pe care le-am proiectat şi care s-au 
edificat, din 1995 şi până azi, dar am avut marele 
noroc de a beneficia de aportul unor pictori foarte 
tineri şi foarte buni. Îmi cer smerit scuze că nu le 
ştiu numele, dar biserica Sf. Constantin și Elena din 
Urziceni și o biserică de la Slobozia îmi plac în chip 
deosebit; chiar acum se pictează şi Sf. Treime din 
Urziceni, de asemenea frumos şi canonic. Şi, fără 
legătură cu mine, admir extatic repictarea de la Sf. 
Gheorghe Nou, din centrul Bucureştilor. 

Fireşte că mi-ar fi plăcut să fi făcut o biserică-suport 
pentru o pictură celebră, aş fi (fost) onorat. Dar, la urma 
urmei, arhitectura și arta sacre (adică icoanele tri- şi 
bi-dimensionale) nu sunt decât, ca să continuu referinţa 
la navetele spaţiale pictate de Pr. Boca, rampe de 
lansare pentru rugăciune. În ultimă instanță, arta sacră 
este un intercesor, fiind secundă în raport cu scopul ei 
revelator. Abia ei i se potriveşte rolul atribuit operei de 
artă, aletheic (Heidegger), de dezvăluire, de scoatere 
din ascundere a adevărului. Nu mi se pare că biserica 
pictată de Grigorescu, pe lângă care trec în drum spre 
Ploiești, este mai sacră, strict din acest motiv, decât una 
pictată de un pictor mai modest. 

Ce are de învăţat un arhitect, un constructor de 
biserici, din fenomenul Arsenie Boca? În primul rând, 
coprezenţa, în cultura Părintelui, a fizicii cuantice şi a 
teologiei, de pildă. O anumită dezinvoltură în raport 
cu tradiţia, care nu înseamnă abandonarea ei, ci o 

împlinire superioară: uneori, ca şi în cazul arhitecturii 
și al artei din tradiţia brâncovenească, toate cele 
ştiute se sudează într-un turbion care ridică pe un alt 
plan ingredientele, pe care cu toţii le ştiau dinainte; 
cu toate acestea, privind unele lucrări din orizontul 
tradiţiei, vedem un altceva-același: continuitatea e 
acolo, dar la fel este şi ruptura de nivel, aurorală — 
peste toate convențiile şi repetițiile. 


Deceise„iartă” lui Gheorghe Tattarescu 
pictura de biserică („cel mai tipic academist”, 
conform lui Vasile Drăguţ), ori lui Nicolae 
Grigorescu şi, desigur, păstrând proporțiile, 
dimpotrivă, Părintelui Arsenie B., care nu 
a devenit nicidecum celebru graţie picturii 
sale, i se cere neapărat să respecte întocmai 
erminia?... 

Pentru că erminia ne spune ce să conţină fiecare 
scenă; mai precis: ce nu cumva să lipsească din ea şi 
tâlcuieşte relaţiile dintre personaje şi semnificaţii, 
pentru că pictura sau mozaicurile Bisericii Ortodoxe 
explică Biblia credincioşilor, funcţionează ca intercesori 
întrecredincios şi sfântul de pictat, sau Iisus însuşi. Cum 
să pictezi — nu. Mai puţin, probabil, condiţia ca pictura 
să fie figurativă totuși, întrucât icoanele ortodoxe nu 
sunt nici islamice şi nici modernist-abstracte. Prin 
urmare, este irelevant dacă Tattarescu sau Grigorescu 
sau Pr. Arsenie Boca au pictat în cutare manieră sau 
în alta, dacă au respectat poziţia în biserică, în raport 
cu axa vest-est, cu registrul pe verticală al scenei în 
cauză. De altfel, scenele care sunt chestionabile, 
dintre cele ale Pr. Boca, nu sunt scenele prinse în 

erminie, ci sunt secundare, ba chiar ascunse privirii 


şi, la fel ca şi comentariile ghiduşe ale copiștilor de 
manuscrise medievale, reprezintă spaţiul de libertate 
al zugravului de subţire. De altfel, cred că scenele în 
cauză mirau mai mult înainte de 1989 decât acum, 
când se pictează mai peste tot, în bisericile cele noi, 
farfurii zburătoare, ctitori dubitabili sau personaje 
istorice la zi, bune sau rele. 


Să nu uităm că locul de la Drăgănescu 
devenise deja spațiu dedicat unui pelerinaj 
mai puţin obişnuit cât încă Părintele picta 
acolo, întrucât lumea mergea pur şi simplu 
pentru a primi — discret, întrucât totul se 
petrecea sub supravegherea poliției politice 
— o binecuvântare şi o povaţă duhovnicească. 
Amplasamentul bisericii de la Drăgănescu are 
oare ceva special? Să fi fost doar „întâmplare” 
în alegerea exact a acestei biserici pentru a fi 
pictată de Arsenie Boca? Sunteţi specialist 
în arhitectura bisericească, cum vi se pare 
această biserică de la Drăgănescu, al cărei 
arhitect nu a ieşit din anonimat? 

Exceptând aparatul de intrare, cu o prispă 
supradimensionată în raport cu corpul bisericii şi 
un timpan semicircular, ce anunţa, poate, o viitoare 
expandare dimensională a lăcașului de cult, biserica 
nu pare să aibă nimic extraordinar. Dar construirea 
ei în perioada comunistă însă, da, este miraculoasă. 
Prezenţa mai degrabă stranie a turlelor din acoperiş 
(și mă refer la schița de turlă așezată cam peste 
iconostas) şi neîndemânarea proporţionării lor 

ne sugerează o echipă de meşteri dintre cele ce se 
articulau mai degrabă spontan prin satele româneşti 
în timpul comunismului şi cărora le datorăm nu 
numai biserici neautorizate, ci și o întreagă arhitectură 
pseudo-vernaculară de locuinţe, complet nestudiată 
până astăzi. Dar pridvorul este frumos, elegant, în 
manieră brâncovenească, însă în felul în care se 
interpreta în perioada interbelică această moștenire. 


Putem vorbi, chiar dacă intrăm pe 
terenul misterului, despre o interacţiune 
nevăzută între arhitect şi patronul spiritual 
deja ales al bisericii — ştiţi bine studiile lui 
Sorin Dumitrescu care, la limita luminoasă, 
presupun acest fapt suprafiresc? 

Dacă intrăm pe tărâmul misterului, cum bine 
spuneţi, îl părăsim pe acela al limbajului academic, 
centrat pe argumentare şi experiment repetabil. Dar 
nu trebuie să o facem pentru a cerceta fenomenul 
empatiei dintre un artist sau un cercetător și 
obiectul investigaţiei sale — aici, estetice. Se produce 
de fiecare dată când investigația este serioasă și 
îndelungată un fenomen de — folosesc iar termenul 
acesta, dar cu distanţa necesară — contaminare, de 
parcă cele dimprejur se şterg şi se înmulţesc, sau 
devin vizibile doar cele care sunt căutate; un soi de 
nu M-ai fi căutat dacă nu M-ai fi găsit deja aplicat, 
de data asta, obiectului investigaţiei. Pe de altă parte, 
însă, preabunul şi Sfântul Ierarh Nicolae, ocrotitorul 
bisericii acesteia atât de ascunse din traseele 
circulate ale țării (http://www.crestinortodox.ro/ 
biserici-manastiri/biserica-draganescu-95957.html), 

nu este cunoscut pentru efecte estetice ale sfinţeniei 
sale, ci pentru cele mai degrabă etice. Nu i-aş putea 
face Pr. Boca nici vreo imputare, nici vreo laudă în 
plus pentru pictura sa din pricina, sau mulţumită 
Sfântului Nicolae. 


Vă propun un exercițiu de imaginaţie: 
dacă aţiputea sta astăzi de vorbă cu Pr. Arsenie 
Boca, ce l-aţi întreba despre construcţia de 
biserici, despre sacralitatea spaţiului? 

De bună seamă, i-aş pune aceleași întrebări pe 
care le-am pus şi ÎPS Mitropolitului Chrysostomos 
de Etna, CA, împreună cu care am dialogat pe aceste 
teme, după cum știți, căci aţi fost editorul volumului 
respectiv (Arhitectură în Biblie şi la Sfinţii Părinţi, 
București, Ed. Pro Universitaria, 2013). Ar fi, de bună 
seamă, excepțională pledoaria unui teolog care era 
versat şi în arta religioasă a frescei şi a icoanei. Aș 
întreba, spre pildă, dacă este biserica, în spaţialitatea 
sa arhitecturală, o icoană tridimensională sau doar o 
simeză sofisticată pentru icoanele bidimensionale? 

Aş întreba despre teologia luminii, de la cele 
increate până la lumina cea de candelă, care ar trebui 
să scoată din ascundere (aletheia), dar nu mai mult 
de-atât, câte un chip de sfânt, ocultând restul. Aș 
întreba, apropo, de ce nu mai folosim choros-uri spre 
a lumina dimprejur adunarea credincioşilor în naos și 
punem, în schimb, înfricoșătoare candelabre cu ou de 
struţ în centrul de greutate? 

Aş întreba dacă — şi cum anume? — trebuie 
înnoită arhitectura lăcașului de cult ortodox, de 
vreme ce dânsul a încercat să augmenteze şi să aducă 
la zi pictura religioasă a acestuia? 

Dar, de bună seamă, îmi imaginez că Pr. Boca ar 
avea mai multe răspunsuri decât aş avea eu întrebări... 
Aşa a fost cazul cu părintele meu spiritual, ÎPS 
Chrysostomos, unul dintre cei mai rafinaţi ierarhi şi 
gânditori ortodocşi pe care i-am întâlnit vreodată, când 
am avut schimbul epistolar, prin urmare nu am niciun 
motiv să mă aştept la mai puţin de la un potenţial sfânt. 


FLORIN CARAGIU 
(matematician, teolog, poet): 


Există în picturile Părintelui o 
căutare a unei transparenţe iconice 
care exprimă năzuinţa sa îndreptată 
spre universul eshatologic, ceea ce 
este o sursă nesfârşită 
de inspiraţie poetică 


Stimate domnule Florin Caragiu, ați 
avut şansa de a fi fost aproape de Pr. Ghelasie 
Gheorghe de la Mănăstirea Frăsinei, iar 
datorită eforturilor dvs. opera acestuia a 
început să fie tipărită — ajungând astăzi la 
volumul al 13-lea — într-o ediţie de foarte bună 
calitate. Vă întreb din start: ce părere aveţi de 
editarea scrierilor Pr. Arsenie Boca? Şi ce-ar 
fi de făcut cu imensa literatură apocrifă care 
orbitează în jurul fenomenului Arsenie Boca? 

Fenomenul de care amintiţi este, pe undeva, 
atras de o personalitate care, am putea spune, 
exercită o fascinaţie publică, având ca ingrediente 
miraculosul, enigma, misterul, pătimirea, învierea 
lăuntrică, capacitatea sa elevată de a uni în sine 
simplul cu complexul pentru a găsi o cale până la 

inima zbuciumatului om contemporan, de orice 
condiţie, şi vocaţia de călăuză spre o anume stare de 
pregustare a eshatologicului. Cred că în timp norul 
de cuvinte se va condensa, după o decelare firească, 
într-o planetă afectivă. Pentru aceasta, este vital 
totuşi să se ferească chipul și cuvintele Părintelui 
de o popularizare mergând până la vulgarizare prin 
folosirea lor cu iz magic, spectacular, sau comercial, 
după o logică a prestigiosului, și nu a smereniei. Aici 
intervine riscul deformării mesajului, până la a deveni 
contrar spiritului în care el a fost transmis oamenilor 
de către însuși Părintele Arsenie. 


Există o foarte interesantă circulație a 
ideilor marilor mistici isihaşti, inclusiv dacă 
ne referim la cei care s-au nevoit în secolul 
XX în România. Uneori, aceştia se întâlnesc 
şi în realitatea fizică, alteori, nu. Aveţi 
cunoştinţă despre vreo întâlnire dintre Pr. 
Arsenie Boca şi Pr. Ghelasie Gheorghe? Care 
era părerea celui din urmă despre Pr. Arsenie 
Boca? Puteţi face o paralelă între cele două 
personalităţi? 

Ştiu că Părintele Ghelasie a fost o dată 
împreună cu Părintele Ioanichie (de la Frăsinei) la 
Părintele Arsenie pentru sfat. Părintele Arsenie, cum 
l-a văzut pe Părintele Ghelasie, i-ar fi spus să aibă 
grijă, că scrisul lui va întărâta multe spirite, dar nu l-a 
descurajat să scrie, dimpotrivă. Pe atunci, Părintele 
Ghelasie nu publicase încă nimic, aşa că acesta 
poate fi socotit încă un exemplu al înaintevederii 
Părintelui Arsenie. Părintele Ghelasie îl aprecia pe 

Părintele Arsenie ca pe un mare duhovnic, capabil să 
mişte mulțimile, să stârnească un fenomen de masă. 
Părintele Ghelasie şi Părintele Arsenie au multe în 
comun. În primul rând, grija părintească pentru 
omul deznădăjduit, ieşirea în întâmpinarea fiului 
risipitor, vederea cu duhul care accede la ascunsul 
inimii omului, fecundând-o spre o adevărată naştere 
din nou prin cuvântul viu şi lucrător, luminat de 
sus, care „pătrunde până la despărțitura sufletului 
şi duhului, dintre încheieturi şi măduvă, și este 
destoinic să judece simţirile şi cugetările inimii” 
(Evr. 4, 12). 

Apoi, pe cei doi îi caracterizează deopotrivă 
fiorul mistic, nedespărțit de cel liturgic şi de cel moral. 
Așadar, o preocupare continuă pentru a pune hotar 
păcatului și a da imbold oamenilor spre rugăciune, 
viaţa liturgică şi practica duhovnicească în general, 
spre unirea înălțimii contemplaţiei cu adâncimea 
smereniei şi lărgimea dragostei. În mod specific, 
Părintele Ghelasie se adâncea neîncetat în trăirea 
mistică isihastă, din adâncul căreia a iradiat în inimi 
căldura duhovnicească dătătoare de viaţă şi ne-a 
lăsat moștenire, într-o formă originală, o comoară 
de scrieri mistice și teologice, de o incontestabilă 
puritate a ortodoxiei credinței, care într-adevăr a 
stârnit multe nedumeriri din partea „formaliştilor”. 
Părintele Arsenie, fără a fi lipsit câtuşși de puţin de 
fiorul elevaţiei mistice, s-a axat mai mult, în scrierile 
sale, pe latura înţelepciunii practice, pentru a veni 
în întâmpinarea nevoilor spirituale stringente ale 
mulțimilor ce-l căutau. 

Prin scris, în cazul Pr. Ghelasie Gheorghe, 
prin scris şi desen ori pictură, în cazul 
Pr. Arsenie Boca, aceştia au lăsat o operă. 
Dincolo de valoarea duhovnicească, estetică, 
documentară etc. a acestor moşteniri, observăm 
un proces, destul de elaborat, uneori, de 
camuflare prin simbol în cazul amândurora — 
date fiind condiţiile istorice vitrege în care au 
trăit. Există hermeneuţi care să-i fi decriptat 
mulţumitor, care să-i fi studiat aşa cum merită? 

Dacă e să ne referim la Părintele Arsenie Boca, 
de pildă la icoana cu Iisus Hristos în zeghe la care ne-a 
atras atenţia într-un articol al său filosoful şi teologul 
Alexandru-Valentin Crăciun, putem într-adevăr 
să considerăm că Părintele Arsenie Boca a dorit să 
transmită un mesaj vizavi de împreună-pătimirea lui 
Hristos cu noi până la sfârşitul veacurilor. În orice caz, 
nici Părintele Arsenie, nici Părintele Ghelasie nu erau 
înclinați spre o implicare în politic, spre a da conotaţii 
politice scrierilor lor, tocmai pentru că ei socoteau că 
reglarea vieţii duhovniceşti, explozia socială în lanţ pe 
care o viaţă personală îmbunătăţită ar putea-o genera, 
întrece cu mult efectele oricărei lupte exterioare cu 
efectele neorânduielilor lumii, tocmai pentru că se 
ocupă de cauzele profunde ale lor. Vorba Părintelui 
Arsenie, „despre nevoinţa care dovedește răbdarea 
şi credinţa sfinţilor, putem spune că e singura cale 
îngăduită şi în stare să mistuie puterea răului şi să o 
facă fără rost şi fără vlagă în lume”. Oricum, cred că 
singura cale de deslușire este cea de a le survola viața 
şi operele acestor părinţi până în profunzimea lor, şi 

a le pătrunde astfel miezul. Este singura șansă de a 
obţine un profil duhovnicesc realist, judecata din afară 
riscând întotdeauna să deformeze o înţelegere justă 
a unui fenomen. În orice caz, figurile lor nu trebuie 
scoase din contextul şi orizontul lor intenţional, din 
cadrul modului de viaţă în care, urmând lui Hristos, 
îmbrăţișau cu deplină dăruire de sine iubirea de 
Dumnezeu și de oameni. Poate că decriptare nu e cel 
mai nimerit cuvânt în cazul lor, pentru că ar semăna 
cu un fel de raţionalizare a tainei, ceea ce, sunt sigur, 
cei doi părinţi nu-și doreau. Mai degrabă e nevoie 
de o împletire dintre studiu și viața duhovnicească, 
singurul mod prin care poate surveni o înţelegere 
autentică, şi anume din locul în care ei înşişi au 
experiat viața cu și în Dumnezeu. 


Este nonconformismul misticului un 
avantaj ori, dimpotrivă, un scut care devine 
uneori stânjenitor pentru ceilalți creștini? Şi 
Pr. Ghelasie Gheorghe, şi Pr. Arsenie Boca au 
fostnonconformişti graţie proniei divine, dar 
şi prin comportament, şi prin harisme. Care 
este punctul de la care nonconformismul 
misticului devine greu de digerat pentru 
confrații aflaţi pe aceeaşi cale întru Hristos? 

Nonconformismul misticului poate reprezenta 
o piatră de poticnire pentru unii, dar în același timp 
este o şansă de trezire a multor conștiințe. Pentru că, 
trebuie să spunem, conformismul constituie la rândul 
lui o piatră de poticnire pentru mulţi, adeseori chiar 
o barieră pusă în calea rodirii credinţei în faptele 
dragostei, şi un risc de adormire a conștiinţelor, de 

înghețare a lor în formalism. De aceea, e nevoie de 
aceste forme nestandard de duhovnicie pentru a 


realiza că Duhul suflă unde voiește, lucrarea Lui în 
lume neputând fi cuprinsă în formule. Vedem în 
Vieţile Sfinților cât de variată şi neuniformă este 
mulţimea celor ce se mișcă sub insuflarea unuia și 
aceluiași Duh. Încercarea de uniformizare a vieţii 
duhovnicești este sortită eșecului. 


Sunteţi matematician — care a fost 
poziţionarea Pr. Ghelasie în raport cu 
pregătirea dvs.? Cum se poate apropia un om 
care vine cu reflexele ştiinţelor exacte de un 
mistic precum Pr. Ghelasie Gh., precum Pr. 
Arsenie B.? Care sunt etapele — lăuntrice — 
pregătitoare pentru ca o astfel de întâlnire să 
devină rodnică din punct de vedere spiritual? 

Părintele Ghelasie era foarte deschis faţă de 
orice câmp al cunoaşterii şi vieţii umane, nu numai 
căutând să trezească în cei care veneau la el dorirea 
dumnezeiască, cu alte cuvinte să le dea acel inefabil 
vector al aspiraţiei către cele duhovniceşti, ci şi 
dialogând cu ei, dăruind şi. primind, adică aşezând 
relaţia sub semnul reciprocităţii, chiar şi în contextul 
raportului asimetric duhovnic-ucenic. Căci taina 
iubirii, spunea Părintele Ghelasie, este asemenea 
unei întrupări în celălalt şi, prin urmare, presupune o 
concomitentă dăruire și primire. Acesta este, de altfel, 
şi sensul împărtăşirii euharistice, în care nu numai 
primim Trupul lui Hristos spre împărtăşire, ci şi noi 
înşine ne dăruim, cu toată ființa noastră, spre a fi alipiţi 

Lui, spre plinirea Lui. Orice act duhovnicesc implică o 
dublă mişcare: cea de pogorâre a lui Dumnezeu la noi 
şi cea de ascendere a noastră spre cele dumnezeieşti. 
La fel, orice întâlnire semnificativă, rodnică din punct 
de vedere spiritual, implică o respiraţie a comunicării, 
o transfuzie de viață (după cuvântul „dă sânge și ia 
duh”), o gestație reciprocă pusă în mişcare de suflarea 
dragostei dumnezeieşti. Deschiderea inimii, împreună 
cu disponibilitatea de a pune în practică cuvintele 
primite şi a răspunde creativ, în chipul dragostei filiale, 
creează cel mai potrivit orizont de întâmpinare a unei 
asemenea întâlniri cu părinţi îmbunătăţiți. 


Fiind şi teolog, cum receptaţi condiția 
misticului în secolul XX? Este aceasta 
primejduită, este mai grea comparativ cu 
alte secole creştine? Pe de altă parte, putem 
vorbi despre un anume specific alisihasmului 
românesc de secol XX? 

În secolul XX, mistica creştină autentică a 
trecut printre Scylla şi Charybda, vreau să spun, 
printre gurile măcinătoare de sens ale raționalismului 
exacerbat și ale multitudinii de false misticisme. 
Exemple ca Părintele Ghelasie și Părintele Arsenie 
ne dovedesc că mistica ne descoperă un chip al vieţii 
duhovniceşti ce nu poate fi atins nici de raţionalizare, 
nici de ocultare. Falia dintre rațiune şi credinţă este 
acoperită cu prisosință de adâncul trăirii mistice, în 
care ele îşi comunică, paradoxal, însuşirile. Cred că în 
isihasmul românesc de secol XX se evidenţiază mai 
multe specificuri mistice, amprentate de influenţele 
diverse venite din diferite spaţii ale creștinismului. 

Specificul reprezentativ al misticii isihaste autohtone 
rămâne însă cel zugrăvit de Părintele Ghelasie în 
scrierile sale, şi anume cel iconic, în care păcatul 
este depășit prin recursul la taina chipului, orientat 
spre taina euharistică a întâlnirii cu Dumnezeu și 
a împărtăşirii dumnezeieşti. Accentul în această 
mistică are în vedere faptul că străduinţele proprii 
de elevare au drept condiţie de posibilitate și rodire 
primirea în sine a pogorârii dumnezeieşti. Având 
în vedere taina chipului lui Dumnezeu pecetluită în 
om, mistica iconică depășește logica structuralistă, 
dialectica antagonistă dintre spirit şi materie, dintre 
suflet şi corp, generând o logică dialogală, holistă, 
neantagonistă, lucru care se reflectă atât în discursul 
teologic, cât şi în deschiderile de practică isihastă. 


Poetul şi profetul sunt în anume cazuri 
două feţe ale aceleiaşi personalităţi. Sunteţi 
unul din poeţii din România a căror creaţie 
este asumat creştină. Vi se par exagerate 
profeţiile puse pe seama Pr. Arsenie Boca? 
Dar celelalte, nenumărate, miracole puse pe 
seama sfinţiei sale? 

Sigur că în jurul oricăror minuni gravitează un 
nor de fabulaţii, pentru că mintea omului, dacă nu 
poate cuprinde un lucru, încearcă să şi-l imagineze 
în fel şi chip. Mai ales speculaţiile referitoare la 
profeţii pot cădea în exagerări crase. Profeţia, în fapt, 
chiar autentică fiind, are o valoare orientativă, nu 
determinativă. Are rolul de trezire a conştiinţei, şi 
nu de turnare a cursului evenimentelor în forme fixe, 
aşa cum minunea nu are rolul de modelare a realităţii 
după tiparele unui formalism magic. 

Numită şi, „Athosulromânesc”, Mănăstirea 
Frăsinei are un specifice binecunoscut, fiind 
inaccesibilă femeilor. A fost acesta un avantaj 
pentru Pr. Ghelasie? Vă propun un exercițiu de 
imaginaţie: ar fi fost oare un avantaj dacă Pr. 
Arsenie Boca s-ar fi retras tot la Frăsinei? Care 
sunt întrebările pe care i le-aţi fi pus Pr. Arsenie 
Boca dacă l-ați fi întâlnit? 

Desigur că liniştea aparte a Mănăstirii Frăsinei 
l-a ajutat pe Părintele Ghelasie să „mâne în adânc”, 
să adâncească moştenirea isihastă pe care a primit-o 
de la duhovnicul său, Părintele Arsenie Praja, însă 
la înălțimea spirituală la care ajunsese, bărbatul și 
femeia erau una în Hristos (a se vedea pasajul de 
la Gal. 3, 28). Pe de altă parte, nu cred însă că ar fi 
fost neapărat un avantaj dacă Părintele Arsenie 
Boca s-ar fi retras la Frăsinei, pentru că şi-a urmat 
cu dedicare deplină menirea sa acolo unde i-a 
rânduit Dumnezeu şi a dat rodul cel însutit. Insuflaţi 
de iubirea dumnezeiască, cei doi mari părinţi au 
trecut, în fapt, de porţile morţii și învierii, dincolo 
de care, spune Arsenie Boca, „cunoştinţa noastră e 
numai frântură”. Biruind în sine contradicţiile „prin 
câştigarea deprinderilor neclintite în săvârşirea 
binelui”, au ajuns la vederea cu duhul, care, asemeni 
„filmării vieţii de ani de zile într-o clipă”, „nu ţine 
de firea trupului, ci de firea sufletului”. Părintele 
Ghelasie şi Părintele Arsenie au fost cu adevărat 
două călăuze încercate spre Împărăţia lui Dumnezeu. 
Reuşind să-i aducă pe oameni la limanul întâlnirii cu 
Cel care întoarce necazul încercărilor în bucurie, au 
dat sens zbaterilor lor pământeşti printr-o vedere a 

lumii din locul lui Dumnezeu, din perspectiva vieţii 
veşnice. De aceea au fost și atât de iubiţi de cei care 
i-au cunoscut, pentru că ei înşişi au învăluit în iubire 
tot ce au atins. Dacă l-aș fi întâlnit, l-aş fi întrebat pe 
Părintele Arsenie cum să pun început bun. 


Chiar dacă aşteptăm încă o biografie 
mai aproape de adevăr a Părintelui Arsenie, 
consideraţi că putem numi câteva astfel 
de elemente iconice, specifice isihasmului 
carpatin, existente în viaţa acestuia? Există 
un specific românesc în spiritualitatea Pr. 
Arsenie Boca? 

Aş identifica un prim element de specific 
românesc în însăși „calea senină” despre care vorbea 
Părintele Arsenie, „care constă în trăirea învățăturii 
creştine, în toată adâncimea ei şi în toată sinceritatea 
noastră”. Apoi, în echilibrul cumpănit dintre 
spiritual şi corporal, sau dintre interior şi exterior, 
pe care îl presupune învăţătura sa, odată cu grija față 
de integrarea ambelor în complexul trăirii liturgice. 
De asemenea, o anumită notă de înrădăcinare în 
eshatologic a discursului, ca și cum ar vedea lumea 
„prin ochii icoanei”, ai „trupului înviat”. O atenţie 
în vederea conjugării aspectelor vieţii duhovniceşti 
cu înţelegerea științifică, medicală şi psihologică a 
ansamblului trăirii umane. Cu alte cuvinte, un accent 
pe recuperarea, reorientarea şi întrebuinţarea în 
sens duhovnicesc a cunoaşterii aşa-zise din afară. 
Nu în ultimul rând, gestul iconic, aşezarea în acea 
stare lăuntrică dintru care propovăduia „iubirea lui 
Dumnezeu şi sfinţirea oamenilor prin iubire”, ceea 

ce constituia gândul şi rostul său în lume, după cum 
însuşi mărturisea. 


Cum vi se pare pictura realizată de 
Pr. Arsenie Boca? Găsiţi o poezie a acestei 
picturi? 

Există în picturile Părintelui Arsenie o căutare 
specială, într-un stil personal, a unei transparenţe 
iconice care să exprime năzuinţa sa îndreptată spre 
universul eshatologic. Iar eshatologia e, după cum 
știm, o sursă nesfârșită de inspiraţie poetică. De altfel, 
şi în textele sale scrise Părintele Arsenie are sclipiri 
poetice remarcabile. Să ne amintim numai de locul 
în care vorbeşte de mila lui Dumnezeu ce strălucește 
în lacrimi, „ca soarele în picurii de rouă”. Personal, 
consider că, din punct de vedere artistic şi al densităţii 
de reliefare a tainei Întrupării, pictura sa nu se ridică 
la nivelul de culme al iconografiei bizantine. În acest 
sens, cred că o supraevaluare a artei sale picturale prin 
prisma duhovniciei nu e de dorit. Cu toate acestea, 
modulsău original de exprimare în pictură are valenţele 
sale specifice ce merită cunoscute și apreciate. 


În general, viaţa unui om al Bisericii 
care este recunoscut ca sfânt devine un 
model pentru urmaşii săi. Dar există, în mod 
evident, şi vieţi de excepţie, excepția aducând 
şi imposibilitatea de a fi asimilată drept 
model. Mă întreb dacă nu cumva distanța 
pe care şi-au luat-o o parte dintre monahii 
noştri faţă de Pr. Arsenie Boca — fapt pentru 
care nici nu a fost inclus în Patericul românesc, 

spre exemplu — nu provine tocmai din 
neînţelegerea acestui fenomen...? 

Cred că există o multitudine de modele autentice, 
şi toate au valoarea lor. Ortodoxia nu mizează pe 
monovalenţă și uniformizare, ci pe acord plural 
simfonic şi armonizare eclezială în credinţă, în fapte, 
în dragostea duhovnicească. Şi chiar dacă o notă în 
melodia generală pare a nedumeri prin cromatismul ei, 
dacă este la locul ei, ea se integrează în trupul cântării ca 
un efect special şi ca o surpriză odihnitoare, ce sparge 
monotonia şi menţine trează atenţia, nelăsându-ne 
să adormim. De asemenea, mi se pare că nu e nevoie 
ca eventualele neînţelegeri să fie scormonite prea 
mult, pentru a nu hrăni discordia, ci trebuie să vedem 
intenţia tuturor părinţilor şi râvna lor, a tuturor, de a 
păstra făclia nădejdii, credinţei şi dragostei aprinsă. 
Eventualele neînţelegeri între oamenii duhovniceşti 
se sting odată ce se mută de pe tărâmul cunoașterii în 
frânturi, ca prin ghicitură, în lăcașurile Împărăției, ale 
vederii nefragmentate, față către faţă. 


Vă propun să vorbim şi despre ceea ce 
face parte din miracolul cotidian, adesea 
ignorat: marele duhovnic, Pr. Arsenie 
Boca, ştia să se joace cu copii, de pildă. 
Astfel încât, mai mult în glumă, unul dintre 
cei care realmente i-au fost aproape, Pr. 
Simion Todoran, spune că i-a şi propus să 
le fie „doică” copiilor săi (este vorba despre 
anii din urmă în care Părintele era retras la 
Sinaia). Vi-l puteţi imagina şi astfel pe Pr. 
Arsenie Boca?... 

Sigur că da, mi se pare firesc ca un părinte 
duhovnicesc să îndrăgească aceşti muguri de conştiinţă 
şi personalitate care sunt copiii, chiar să se joace cu 
ei, în limitele bunei cuviinţe. Duhovnicia autentică nu 
e neapărat încruntată, ci firească, destinsă în trezia ei. 
Ține de grija părintească de a transmite mai departe 
duhul și deasemănacredinţa pe un ogor încă nesufocat 
de buruienile patimilor, dar și de bucuria spiritului 
în fața neprihănirii a cărei icoană o închipuie copiii. 
Paradoxal, deşi adulţii sunt cei care îi educă pe copii, 
ei primesc chiar mai mult decât dăruiesc, întrucât 
copiii constituie o sursă generatoare a nostalgiei 
paradisului, după care inima omului tânjeşte. Mai 
mult decât atât, purtarea de grijă părintească față de 
cei mici se constituie ca un mobil al înnoirii lăuntrice 
pentru cei mari, al unei adânciri a lor în smerenie şi 
al unei deprinderi a chenozei (micşorării de sine) ce îi 
asemuie lui Dumnezeu Însuşi. 


MARINA DUMITRESCU 
(jurnalist, poet): 


L-aş întreba pe Părintele Arsenie 
cum suferă sfântul atunci când 
clarviziunea îl poartă în tainiţele 
vieţii omeneşti, ce forme ia durerea 
lui când oamenii refuză 
calea cea dreaptă? 


Din experiența dvs., ca om de presă, ce 
se poate spune despre mediatizarea făcută în 
ultimii ani Părintelui Arsenie Boca? Poate fi 
aceasta gestionată cu mai multă înţelepciune? 

Depinde ce înțelegem exact prin mediatizare. 
Dacă ne referim strict la felul în care presa scrisă sau 
audiovizualul reflectă creşterea constantă a evlaviei 
populare faţă de puterea spirituală a lui Arsenie Boca, 
putem spune că el lasă mult de dorit. Dacă includem 
în mediatizare bogata producţie editorială (din 
librării sau chioșcuri) mărturisind şi documentând 
calităţile excepţionale ale acestui mare duhovnic, ea 
nu reprezintă, cred, altceva decât una din formele 
de manifestare a credinței tot mai larg răspândite că 
avem de a face cu un sfânt. 

Reflectat în mass-media, „fenomenul religios” 
Arsenie Boca este în cea mai mare parte a cazurilor 
senzaţionalist, trunchiat și tratat superficial. Majoritatea 
articolelor sau a reportajelor despre interacțiunea 
tot mai pronunţată între acest sfânt în devenire şi 
existența oamenilor e aliniată sumar așa-numitei nevoi 
de miracol — care, vezi Doamne, ne-ar predispune 
la autoamăgire, făcându-ne vulnerabili şi gregari. (Nu 
întâmplător, predomină în media termenul „miracol”, 
propriu teologiei/lumii catolice, dar care în română are 
un sens mult mai difuz și chiar ironic. În ortodoxie, dacă 
luăm în serios această coordonată a iconomiei divine, 
cuvântul potrivit ar fi „minune”). Dincolo de imperativul 
ideologiei corecte-politic, care ordonă scepticism pe 
toată linia, mai grav în ceea ce priveşte dezbaterea 
media, nu doar a cazului Arsenie Boca, dar şi a tematicii 
religioase în general, este plafonarea. Stagnarea în clișee. 
Lipsa dorinţei de a ajunge cât mai aproape de adevăr şi, 
implicit, de a (re)da, bunăoară, imaginea justă a unui 
fenomen pe cât de uimitor în fiecare caz particular, 
pe atât de familiar universului creştin dintotdeauna: 
sfințenia. Comuniunea trans-mundană. 

Două exemple recente privind „apariţiile” 
lui Arsenie Boca în presa centrală (mai-iunie 2015) 
ilustrează predilecţia pentru știrea-bombă, desprinsă 
de ansamblu şi generalizată tendenţios. Este vorba de 
„profilarea” chipului Părintelui pe pardoseala casei 
unei credincioase, după pelerinajul acesteia la Prislop 
şi de tentativa unui exaltat de a-i dezgropa osemintele. 
Ambele, tratate factual, catalogate practic drept cazuri 
„patologice”, în subordinea nevoii de miracol, şi... 
cam atât. Scoaterea din context este probabil una 

din cele mai insidioase metehne jurnalistice în presa 
românească actuală. 

Mediatizarea echilibrată a unor asemenea lucruri 
tainice presupune, cred, înainte de orice, tocmai 
punerea în context. Pentru aceasta, omului de presă îi 
sunt indispensabile atât conștiința propriilor limite, cât 
şi profesionalismul de a reuni, fără prejudecăţi, o gamă 
cât mai largă de puncte de vedere, ale unor interlocutori 
avizaţi din Biserică şi din afara ei, cu acces la domenii 
interconectate precum teologie, antropologie religioasă, 
istorie a religiilor, sociologie şi psihologie. Nu în ultimul 
rând, ar fi deosebit de utile recenzii profesioniste, 
în presă, ale unora din cărțile de sau despre Arsenie 
Boca, pentru a-i orienta pe cititori şi a-i ajuta să 
străbată cu discernământ această stufoasă bibliografie 
duhovnicească la ordinea zilei. Asemenea standarde îi 
sunt însă familiare numai jurnalistului independent. 


Calibrarea BOR la (post-)modernitate 
presupune şi buna gestionare a ceea ce 
azi se numeşte „imagine publică”? Poate fi 
gestionată prost „imaginea” unui potenţial 
sfânt? Dar „imaginea” celor deja canonizaţi? 

Cred că Biserica este prin excelență Instituţia care 
nu are de gestionat o imagine. Principala ei grijă ţine 
de armonizarea cât mai convingătoare a celor văzute şi 
a celor nevăzute. Biserica trebuie să facă ceea ce spune. 
Iar când predică Evanghelia, să se grăbească a o pune în 
practică. Ori de câte ori se creează o discrepanţă între 
planuri, apar distorsiuni în comunicarea și comuniunea 
cu cei păstoriţi sau, mai rău, se instalează neîncrederea. 
Imaginea BOR depinde exclusiv de acțiunile, atitudinile, 

deciziile sale, iar efortul de a ţine pasul cu provocările 
post-modernităţii constă în răspunsuri oportune şi 
credibile. 

La început de nou mileniu tehnologic, Biserica 
are sarcina delicată de a gestiona sfințenia (ca 
argument şi patrimoniu al credinței), astfel încât să-i 
confirme... actualitatea. În fond, sfinţenia îi dovedeşte 
omului căzut că Mântuirea este o realitate. Sfinţii din 
toate vremurile și din toate locurile (ştiuţi şi neștiuţi) 
sunt cureaua de transmisie între Dumnezeu şi om, 
mijlocitorii Mântuitorului în lucrarea Sa, cei prin 
care ni se adaugă nădejdea. Biserica „instituțională”, 
nu poate însă adjudeca sinaxarele, cu atât mai puţin 
a le îngheţa într-un trecut mitizat. Ar fi o contradicţie 
logică. Nefiind atributul predestinării, în accepțiunea 
ortodoxă sfințenia e oricând posibilă, iar în acest 
context rolul esenţial al Bisericii este de a-i recepta 
consecvent manifestările, luând în acelaşi timp 
pulsul evlaviei populare. Nici un criteriu de natură 
extra-duhovnicească, nici un calcul pragmatic sau de 
imagine nu îşi au locul în acest demers „artizanal”, 
pe care mai-marii ortodocşi îl au în răspundere. Căci 
este vorba aici de răspundere! 

O nedumerire îi apasă pe mulţi credincioşi 
români. După reparația majoră din 1992, realizată 
prin canonizarea Sfinţilor Martiri Brâncoveni, s-ar 
fi putut crede că BOR va lansa o strategie mai amplă 
de recuperare a timpului sacrificat sub constrângerile 
sistemului totalitar. Ne-am fi aşteptat (şi ne aşteptăm 
încă!) la o aplecare particulară asupra actelor de 
mucenicie din închisorile comuniste. Numeroase. 
Documentate. Mărturisite şi, deseori, venerate spontan 

de tot mai mulţi credincioşi. Cu uimire constatăm 
însă că, la peste un sfert de veac de la Revoluţie, BOR 
nu a făcut nicio canonizare în rândul celor care l-au 
mărturisit pe Hristos până la moarte (inclusiv preoți!), 
în chinuri trupești şi sufleteşti neverosimile, „în 
lagăre şi-n închisori” — mulțumindu-se (deocamdată) 
cu această pomenire fugitivă la... Ectenia Sfintelor 
Daruri. (În Biserica Ortodoxă Rusă, canonizarea 
a peste 1.000 de martiri ai represiunii comuniste 
reprezintă un contraexemplu semnificativ, deşi la scara 
URSS, cifra se relativizează.) De fapt, problema nu o 
reprezintă doar lipsa de elan a BOR în ceea ce priveşte 
îmbogățirea Sfinţilor români cu martiri ai închisorilor 
comuniste, ci și o anume insensibilitate faţă de evlavia 
crescândă la adresa lor, față de minunile care le sunt 
atribuite unora. Nimeni nu poate pleda pentru o 
inflaţie de sfinți. În niciun caz! Biserica are tot dreptul 
să studieze, să analizeze, să cântărească fiecare caz în 
parte. Totodată însă, procedura canonizărilor în rândul 
celor care au suferit pentru Hristos în plină agresiune 
ateistă, sau care şi-au dat viața pentru a nu-L renega, 
trebuie măcar să dea semnalul de începere... 

Un loc aparte în acest orizont de așteptare 
al canonizărilor „râvnite” de credincioşi îl ocupă 
Părintele Arsenie Boca — complexă figură a teologiei şi 
vieţii duhovniceşti, hărăzit cu o putere spirituală care 
s-a propagat neîncetat, încă din anii '40, desființând 
orice oprelişti, inclusiv pe aceea a sfârşitului său 
lumesc, în 1989. După căderea zidului de ateism, 
sfințenia Părintelui Arsenie a luat forma unui tsunami 
în duh, de nezăgăzuit. Mormântul său a devenit loc 
de pelerinaj non-stop, iar mărturiile, monografiile, 

sau reeditările scrierilor sale curg fluviu, convertind 
sau readucând la credinţă, anual, probabil zeci, sute 
de persoane. De ce pare să ignore BOR o asemenea 
realitate, o asemenea personalitate din sânul ei? De ce 
nu o comentează suficient, favorizând implicit ideea că 
sfințenia e mai mult o... poveste, de domeniul trecutului? 
În ambele cazuri amintite aici, lipsa de transparenţă nu 
e de bun augur, fiindcă lasă loc suspiciunii că „oglinda” 
unor astfel de modele spirituale ale istoriei recente nu 
i-ar fi prielnică... Din păcate, ierarhia ortodoxă ratează, 
până la proba contrarie, două bune ocazii de a dialoga 
în mod fertil cu poporul drepteredincios, punându-și în 
valoare autoritatea morală, dar și rolul de formator de 
opinie. Dar timpul nu e pierdut... 


Cum sunt reflectate în presă, în opinia 
dvs., marile pelerinaje anuale la Sf. Parascheva, 
la Mănăstirea Nicula etc.? 

Anecdotic. Simplist. Mizerabilist. Tendenţios. 
Schematic. 

Presa noastră nu e capabilă de o abordare 
echidistantă, senină, care în primă instanţă să informeze 
(corect, coerent), iar într-o a doua instanţă, eventual 
să aprofundeze ceea ce nu apare clar la prima vedere. 
În abordarea acestor impresionante manifestări 
de religiozitate populară, decupajul eminamente 
„şocant-sociologic” prezintă România jalnică a 
nevoiaşilor disperaţi, care se refugiază în braţele... 
sfintelor moaşte şi se aruncă apoi pe oala cu sarmale. 
Răbdarea, pregătirea, voința lor de a participa 
la pelerinajele respective, credința care animă 
majoritatea acelor oameni, jertfa lor de nesomn, frig 

sau foame, primită cel mai adesea cu bucurie (şi de 
care mulţi dintre noi nu ar fi în stare!) — toate aceste 
„sacrificii” sunt prea uşor trecute cu vederea. Când, 
de fapt, dacă ne gândim bine, în cazul unui pelerinaj 
cu zeci de mii de participanţi, primul lucru care 
uimeşte și ar trebui să atragă atenţia este exact acea 
voinţă comună, pusă în comuniune, care ţine atâta 
mulţime alături, monolitic. O perspectivă nuanţată, 
din unghiul antropologiei religioase, ar insista şi 
asupra unor astfel de aspecte, dar ea e abordată mult 
prea rar, doar în anumite publicaţii și la foarte puţine 
televiziuni. Numai atunci autenticitatea evlaviei va fi 
observată și comentată relevant. 


Vă propun un exerciţiu de imaginaţie: 
presupunând că aţi fi avut posibilitatea sau 
permisiunea să faceţi presă liberă, creştină, 
înainte de 1989. Care ar fi fost cele câteva 
întrebări pe care i le-aţi fi pus Părintelui 
Arsenie Boca? 

O! Ce întrebare frumoasă! Nu ştiu însă dacă, 
într-un asemenea exercițiu de imaginaţie, aș putea 
realmente despărţi postura de credincios aflat în 
faţa unui imens duhovnic, de cea a jurnalistului 
(fie el liber) aflat în faţa unui interlocutor (fie el 
monumental)... Mă tem că acest lucru este imposibil, 
ca şi folosirea verbelor la trecut. Voi folosi deci 
condiţionalul prezent. Întrebările virtuale care îmi 
apar în minte exprimă acea curiozitate profundă, 
devoratoare, de a şti cum își trăieşte un sfânt 
sfințenia. Dacă se consideră sfânt. Cum simte relaţia 
cu Hristos — ca apostol, ca frate, ca vlăstar? Aş vrea 

apoi să aflu cum priveşte şi înţelege lumea cel care 
s-a apropiat atât de mult de Adevăr. L-aş întreba, de 
asemenea, pe Părintele Arsenie cum suferă sfântul, 
atunci când clarviziunea îl poartă atât de departe 
în tainiţele vieţii omeneşti. Ce forme ia durerea lui, 
când oamenii îndărătnici refuză calea cea dreaptă şi 
sfaturile înțelepte. L-aş ruga să-mi vorbească detaliat 
despre importanţa păcatului cu gândul — căruia 
îi acordă o atenţie deosebită. Şi i-aş cere să-mi stea 
mereu aproape, scuturând propriile mele ascunzișuri 
de răutate. Cum este, Părinte Arsenie, ca, din iubire, 
să nu oboseşti a călători prin labirintul sufletesc al 
semenilor? 


Poezia dvs. de inspiraţie creştină este 
binecunoscută. Putem vorbi de poezie atunci 
când ne referim la faptul brut, necontrolabil, 
întotdeauna surprinzător al miracolului/ 
minunii, precum sunt cele datorate rugăciunii 
Pr. Arsenie Boca? 

Categoric, da. Nu cred că exagerez spunând că 
orice act de credinţă, orice moment al vieţii liturgice, 
orice unghi de raportare la Dumnezeu are la rădăcină, 
undeva, poezia. E o veritabilă taină faptul acesta. 
Practic, toată Sfânta Scriptură e plină de poezie — şi 
nu doar în Cărţile omologate ca atare. Apoi, literatura 
liturgică, slujbele, ierurgiile, acatistele, troparele, 
rugăciunile din toate timpurile, dar şi Filocalia sau 
Patericul — toate se hrănesc (şi) din poezie — nu doar 
ca „formă primordială a limbajului”, cum o socotește 
Rousseau, ci şi ca formă deplină, privilegiată, de 
exprimare a comuniunii cu Dumnezeu. A năzuinței 

către El. Între Psalmii lui David şi Rugăciunile 
Sfântului Efrem Sirul există o filiaţie indisolubilă a 
celei mai înalte forme de poezie (cea religioasă), care 
pur şi simplu zideşte şi orientează lăuntric. Revenind 
la noi înşine — azi. Când rostim propriile rugăciuni, 
în faţa icoanei, vom constata că formularea poetică 
se cere de la sine, ca punte ideală către Domnul sau 
către Sfinţii Lui. Un fel de lingua franca a sufletului. 

Minunile sunt frumoasele unelte ale lui Dumnezeu, 
prin care ne ajută să-L înțelegem și să credem în El. 
Uimindu-ne, de fiecare dată, ca pe nişte copii. Apelând 
la puritatea camuflată în sufletele noastre orbite de 
patimi. Minunile fac parte, şi ele, din acest univers al 
trăirii şi mărturisiri, unde sacrul irumpe în realitate, 
dezbrăcând-o de veşmintele-i prozaice, generând o 
stare de graţie asemănătoare cu „inspiraţia creatoare” 
şi scăldându-ne în dulceaţa harului. Iată un bun prilej 
pentru a cita un fragment din minunata Rugăciune 
a Părintelui Arsenie Boca — iar aceasta ilustrează 
perfect forța latentă a prozodiei duhovniceşti: 

„Doamne, Cela ce vii în taină între oameni, 
ai milă de noi,/ că umblăm împiedicându-ne prin 
întuneric,/ patimile ne-au pus tină pe ochiul minții,/ 
uitarea s-a întărit în noi ca un zid, împietrind 
inimile noastre/ şi toate împreună au făcut temniţa 
în care Te ţinem: bolnav, flămând şi fără haină./ Şi 
aşa risipim în deşertăciune zilele noastre, umiliți şi 
dosădiţi până la pământ./ Doamne, Cela ce vii în 
taină între oameni, ai milă de noi. / Pune foc temniţei 
în care Te ţinem, / aprinde dragostea Ta în inimile 
noastre,/ arde spinii patimilor şi fă lumină sufletelor 
noastre.” 


166 + MARINA DUMITRESCU 


Aţi reţinut un astfel de miracol, care 
v-a marcat, avându-l ca intermediar — între 
Dumnezeu şi lume — pe Părintele Arsenie Boca? 

Așa cum sfinții sunt de mai multe feluri — 
mucenici, cuvioşi, ştiuţi, neştiuţi — scala minunilor 
lor este foarte fin divizată. Vindecarea trupească 
este cea mai vizibilă şi copleșitoare dintre toate, 
urmată, să zicem, de realizarea unei dorinţe pe plan 
familial, rezolvarea unei crize. Parcurgând cu atenţie 
numeroasele volume cuprinzând mărturii despre 
minuni săvârşite nu doar de Arsenie Boca, ci şi de 
alţi sfinţi recunoscuţi de evlavia populară (Pr. Ilie 
Lăcătușu, martirii de la Aiud etc.), observăm un lucru 
extraordinar — ignorat în general (așa cum spuneam 
înainte) în abordările frugale care ne sunt propuse 
în mass-media. Este vorba de... revelația propriilor 
păcate, resimţită ca o binefacere și manifestată prin 
plânsul duhovnicesc, „plânsul străpungerii inimii”, pe 
care îl descrie într-o carte celebră Irénée Hausherr. 
Este uimitor și emoționant să constaţi numărul 
impresionant de mărturii ale celor care au făcut 
pelerinajul la mormântul de la Prislop, referitoare la 
izbucnirea, din senin, a acestui plâns integrator, al 
bucuriei credinţei. Citez, la întâmplare, mărturia lui 
I.P., din volumul „De dincolo am să vă ajut mai mult!” 
Mărturii despre Părintele Arsenie Boca (Ed. Agaton, 
2014): „Pot spune că Părintele Arsenie Boca a intrat 
în casa mea. Sunt la vârsta la care am proprietatea 
vorbelor și nu încerc să impresionez sau să influenţez 
prin ceea ce spun (...). Încetul cu încetul am urcat 
panta spre mormânt, am ajuns la crucea Părintelui, 
am îmbrăţişat-o pur şi simplu şi am început să plâng. 

De ce?!? Nu știu! În minte nu mai era nimic. Tot ce 
planificasem pe drum dispăruse. Nici nu ştiam ce 
să zic, cum să mă rog, pur şi simplu stăteam în faţa 
crucii şi plângeam. Am stat o oră fără să apară alte 
persoane. Starea de rău dispăruse ca prin minune 
(...). M-am trezit a doua zi fericit. Dintr-odată totul 
se schimbase în sufletul şi în viața mea. Nu mai eram 
singur! Totul s-a transformat atunci.” (pp. 76-77). 
Astfel de mărturii abundă și dau măsura filigranului 
pe care îl reprezintă taina lucrării dumnezeieşti, prin 
sfinţi. Revenind la întrebare, sunt în măsură, cu mâna 
pe inimă, să mărturisesc eu însămi o recentă situație 
care, pentru mine, a avut semnificația unei minuni. 
După ce, de luni de zile, mă frământa faptul că nu 
fac destul pentru ajutorarea unui om semi-paralizat, 
în cărucior, care dormea de peste un an în stradă, în 
dimineaţa zilei de 21 iunie 2015, duminică, o enoriaşă 
a bisericii unde el aşteaptă de obicei milostenie m-a 
alertat pe un ton grav, printr-un mesaj, că dacă nu 
facem ceva pentru D., îl vom găsi într-o bună zi 
mort în drum etc. Momentul m-a cutremurat şi m-a 
ruşinat. Cum e posibil să nu fim în stare să ajutăm 
minimal un om suferind de multe boli, infirm și fără 
adăpost?! Deşi nu aveam în cap nicio soluţie și deşi 
în duminica respectivă aveam de gând să mă duc la 
Liturghie în altă parte, ceva m-a împins, m-a obligat 
aproape să-mi schimb planul. În acel moment l-am 
rugat, scurt, dar intens, în gând, pe Părintele Arsenie 
Boca să-mi arate o cale pentru a-l ajuta, în sfârşit, pe 
D. ... şi a mă elibera de apăsarea propriei mele ipocrizii 
în raport cu suferința aproapelui. (Înainte de orice, 
sfințenia înseamnă o prezenţă pe cât de intensă, pe 

atât de inefabilă — care te convinge încontinuu că 
există!) Nu speram însă mare lucru, căci de prea 
multe ori întorseserăm subiectul pe toate feţele, fără 
rezultat... De cum ajung în poarta bisericii, vorbesc 
cu D., care îmi spune că o femeie din vecini ar avea 
o cameră să-l găzduiască, contra unei chirii de 200 
lei pe lună — sumă pe care însă el o socotea imposibil 
de asigurat. Sub imperiul unei bucurii greu de 
descris, m-am angajat pe loc să-i achit lunar chiria, 
ca să aibă un acoperiș și să nu mai tremure la căderea 
nopţii. Lacrimile lui de recunoştinţă s-au împletit 
cu mulțumirea mea către Cel care știe întotdeauna 
să intervină milimetric, pentru a ne întări nădejdea 
— şi unora, şi altora. Voi rămâne cu convingerea că 
această mică facere de bine a fost o minune mijlocită 
de Părintele Arsenie. Aș încheia acest răspuns cu o 
apoftegmă a unui alt „canonizabil”, drag multor suflete 
— Părintele Arsenie Papacioc: „Milostenia nu este 
numai să dai din traistă. Milostenia este că accepţi un 
om să stea lângă tine, fără să îl alungi în gând” 


Ați locuit câțiva ani în Italia. Puteţi face o 
comparație între Padre Pio şi Pr. Arsenie Boca? 

Între cei doi asemănările sunt multiple şi 
extrem de semnificative, cu atât mai mult cu cât unul e 
catolic, celălalt ortodox. Născuţi la 23 de ani distanţă 
(Padre Pio în 1887, iar Arsenie Boca în 1910), ambii 
şi-au manifestat foarte timpuriu şi intens calitățile 
spirituale excepționale, generând încă din tinereţe 
în jurul lor o puternică evlavie populară care i-a 
menţinut în centrul vieţii religioase. Clarviziunea, 
bilocaţia, facerea de minuni, dar mai ales harul 

duhovniciei și al slujirii Altarului, vocaţia jertfei 
şi a suferinţei extreme sunt câteva din trăsăturile 
comune, manifestate în spaţii diferite. Dacă România 
nu ar fi intrat sub tăvălugul regimului comunist în 
1945 (când Arsenie Boca avea doar 35 de ani!) şi ar 
fi rămas o ţară liberă, putem fi siguri că Mănăstirea 
Brâncoveanu de la Sâmbăta de Sus ar fi devenit un 
loc major de pelerinaj al ortodoxiei, înfloritor şi azi, 
exact așa cum se întâmplă în Italia cu San Giovanni 
Rotondo — locul unde Padre Pio a trăit, s-a nevoit, iar 
din 1968 își are locul de veci. 

Hiatusul celor 45 de ani de comunism şi 
hărţuire politică a lui Arsenie Boca a pus, inevitabil, 
căluș activităţii sale pământeşti, dar nu și lucrării 
ascunse — ceea ce explică renașterea sa, de dincolo 
de mormânt, după 1990. Interesantă este şi o altă 
similitudine între Padre Pio și Părintele Arsenie: 
drumul anevoios către canonizare, în pofida evlaviei 
evidente şi crescânde! Vaticanului i-au trebuit nu mai 
puţin de 34 de ani după trecerea la Domnul a lui Padre 
Pio (purtătorul de stigmate) pentru a-l declara sfânt, 
în 2002. Indiferent de motivele acestor tergiversări, 
„deblocarea” situaţiei a fost opera Papei Ioan Paul al 
II-lea, autorul unei veritabile schimbări de mentalitate 
în ceea ce priveşte sfinţenia — eliberată din carcasa 
clericalismului și privită fundamental ca sinergie cu 
Hristos. Intrat el însuşi în rândul sfinţilor în 2014 (la 
doar 9 ani după plecarea din lumea aceasta), loan 
Paul al II-lea a readus în conştiinţa publică ideea că 
urmarea lui Hristos nu este un privilegiu al unora, ci 
o şansă a fiecăruia. 

Întâmplarea face că mă aflam în Italia în 
perioada premergătoare canonizării lui Padre Pio. 

Îmi doream foarte mult să ajung la San Giovanni 
Rotondo și am făcut pelerinajul acolo, cu sentimentul 
clar că sfințenia nu are graniţe... confesionale. Acelaşi 
lucru îl pot spune despre pelerinajul la Lourdes, în 
Franţa. Dincolo de ritualul specific și de estetica 
religioasă nefamiliară sensibilităţii ortodoxe, locurile 
sacre creștine şi sfinţii lor se află în strânsă împletire. 


Din punctul dvs. de vedere, care sunt 
cerinţele minimale pentru ca un intelectual 
să se lase „marcat” de miracol/minune? 

Să asume că ceea ce este nepătruns nu este 
inexistent. 

Să nu confunde, din ignoranță, credinţa cu 
superstiţia. 

Să înţeleagă că minunea are o iconomie foarte 
adâncă, bazată pe iubire. 

Să dea o atenţie sporită vorbelor Domnului, din 
Cartea lui Isaia (7, 9): „dacă nu credeți, nici că veți 
fi în stare să înțelegeţi” (trad. Bartolomeu Anania). 


PR. RĂZVAN PETCU 
(fizician, teolog): 


Mi-a rămas întipărită în minte 
„statura” tainică a Părintelui, 
acea privire albastră pe care 
nu puteam să o „înfrunt” pentru că 
tot timpul privirea îmi aluneca în jos 


Părinte Răzvan Petcu, vă rog să ne 
povestiți în ce împrejurări l-aţi cunoscut pe 
Părintele Arsenie Boca şi cum ați ajuns să slujiți 
astăzi chiar la biserica pe care acesta a pictat-o, 
în localitatea Drăgănescu (jud. Giurgiu)? 

Prima informaţie despre Părintele Arsenie o 
am de la mama mea care, pe timpul când eram copil 
acasă la Sinaia, mi-a spus că în așezământul monahal 
din cartierul Tirul cu porumbei, unde ştiam că locuiesc 
anumite maici care se bucurau de respect din partea 
orăşenilor noștri, vieţuieşte și un părinte deosebit. 
Însă de cunoaşterea reală a Părintelui Arsenie m-am 
bucurat doar atunci când l-am întâlnit — de două 
ori — în mod nemijlocit la Drăgănescu, meritul acesta 
aparținându-i colegei mele de atunci (eram studenţi la 
Fizică) şi preotesei mele de acum, care a insistat, s-a 

rugat şi l-a rugat pe Părintele să ajung şi eu să vorbesc 
cu Sfinţia Sa. 

Prima întrevedere cu Părintele Arsenie a avut 
loc la biserica Drăgănescu, în anul 1986, când starea 
mea duhovnicească era una precară, căci deşi în 
copilărie eram mai credincios şi rugător, odată cu 
adolescenţa m-am răcit întru credinţă, fiind preocupat 
mai mult de „înţelegerea” ştiinţifică a lumii crezând, 
precum ilustrează și ispita diavolească reprezentată 
în pictura bisericii noastre, că „ştiinţa are ultimul 
cuvânt”. Această îndepărtare de Dumnezeu m-a făcut 
să nu mă mai rog (deşi atunci când mă rugam cerând 
ajutor în studiul meu, Domnul m-a ajutat mult în 
direcţia aceasta) şi de aceea am ajuns să nu mai știu 
„Tatăl nostru” în întregime. Astfel, nu au fost deloc 
întâmplătoare primele cuvinte pe care Părintele 
mi le-a adresat: „Mă, tu mai ştii «Tatăl nostru»?” 
Aceste cuvinte mi le-a spus pe când „încreștina” un 
candelabru de salon montat spre intrarea în biserică 
adăugându-i dedesubt o cruce ce părea a fi din acelaşi 
material cu candelabrul respectiv. „Încreștina” un 
candelabru al bisericii şi în acelaşi timp începea să 
„încreştineze” duhovniceşte și un tânăr, adică pe 
mine, punându-i în spate crucea de viitor preot al 
aceleiaşi biserici... 

Venirea la Părintele n-a fost lipsită de peripeții 
şi nici de miracole căci, deşi de mai multe ori 
promiteam colegei de atunci şi preotesei de acum că 
voi veni la Părintele, totuşi nu mă ţineam de cuvânt. 
Seara promiteam și dimineaţa când trebuia să plecăm 
mă răzgândeam. S-a întâmplat așa de mai multe ori, 
până când Părintele, într-o bună zi, i-a „poruncit” 
preotesei mele, spunându-i: „Mâine să vii cu el aici!” 

Şi atunci, frângându-mi-se reaua încăpățânare, am 
venit. De la poarta curții bisericii până la uşa lăcaşului 
de cult am mers cu ceva teamă, poate anticipând 
că-mi va spune ceva tainic din viaţa mea sau că mă va 
certa pentru păcatele mele. De aceea m-am deplasat 
„în vârful picioarelor”, iar când am ajuns în faţa uşii 
deschise a bisericii s-a întors brusc spre mine și m-a 
întrebat despre Tatăl nostru aşa cum am spus mai 
înainte. Şi acum mă întreb cum de a știut momentul 
în care am ajuns în faţa ușii, căci sunt convins că paşii 
mei nu se auzeau, cum de altfel nici eu nu îi auzeam. 

După episodul cu Tatăl nostru, Părintele 
Arsenie m-a adus în partea de miazăzi a bisericii, 
spre actualul lac, și, așezându-mă pe un scaun cu 
spatele la peretele bisericii, mi-a vorbit mai mult 
timp. Mi-a dezvăluit un adevăr referitor la bunicii 
mei, pe care numai eu îl ştiam, mi-a atras atenţia să 
nu mai fac anumite păcate printre care se număra şi 
cel al fumatului (pe care-l făceam rar şi despre care 
preoteasa nu știa nimic), apoi mi-a vorbit despre 
preoţie şi despre efectele păcatelor — cum ar fi boala 
cancerului — şi alte învățături care îmi sunt de mare 
folos în pastorația de astăzi, deşi la acea vreme nu le 
acordam mare atenţie deoarece nu aveam nici cea 
mai vagă dorință sau preocupare de a deveni preot, 
fiind ferm convins că voi profesa într-un fel sau altul 
ca fizician. Tot atunci, Părintele ne-a spus să ne 
căsătorim, dându-ne în acest fel şi binecuvântarea 
Sfinţiei Sale. După ce Părintele Arsenie şi-a încheiat 
mesajul pe care a dorit să mi-l împărtășească, 
ne-a condus până la colţul de sud-vest al bisericii, 
unde şi-a luat rămas-bun întinzându-mi mâna şi 

strângându-mă cu putere, această forţă a strânsorii 
mâinii sale resimţind-o până în ziua de astăzi. 

Cea de a doua întâlnire cu Părintele a avut loc în 
holul din față al casei parohiale. Atunci am venit pentru 
probleme familiale (mama trebuia să se opereze), 
răspunsul Părintelui constituindu-se în același timp 
şi într-o profeție care de altfel s-a şi împlinit. Atunci 
am fost iarăşi impresionat de o carte pe care Părintele 
o avea pe colțul mesei. Cartea se referea la quasari 
-— acele entităţi galactice ce emit cantităţi masive de 
energie — şi avea pe copertă simboluri ale funcţiilor 
matematicii superioare şi grafice, cartea nefiind una 
de popularizare a ştiinţei, ci chiar una de ştiinţă, 
subiectul quasarilor ca temă de astrofizică, după 
câte îmi mai amintesc, studiindu-se doar la cursurile 
de master ale Facultăţii de Fizică. 

Deşi am fost întrebat de multe ori cum era 
Părintele Arsenie sau cum arăta Părintele Arsenie, îmi 
este greu să fac o rememorare amănunțită din punct de 
vedere descriptiv, rațional, logic. Cemi-a rămasîntipărit 
în minte este „statura” tainică, suprapământească a 
Părintelui, acea privire albastră pe care nu puteam să o 
susţin, să o „înfrunt” pentru că tot timpul privirea îmi 
aluneca în jos. Este foarte greu să răspunzi unei priviri 
curate, spirituale, pătrunzătoare, interogative şi parcă 
atotştiutoare. Întâlnirile cu Părintele au rămas ca nişte 
momente de excepţie, de discontinuitate cotidiană, 
momente de împărtăşire cu lumea de dincolo, ce ar 
putea fi comparate cu niște ferestre spre Împărăţia 
Cerurilor la care Părintele a fost conectat. 

În ce priveşte şirul evenimentelor care au condus 
la ajungerea mea, nevrednicul, la starea de preot 

paroh al bisericii din Drăgănescu, aceasta a debutat 
cu cuvintele pe care Părintele le-a adresat de această 
dată preotesei mele, preocupată de repartiţia pe care 
urma să o primească după terminarea facultăţii: 
„Mă, nu vrei să rămâi aici?” Dacă ea a cerut sfat în 
privinţa repartiţiei profesionale, Părintele i-a fixat o 
repartiție duhovnicească proorocindu-i că va ajunge 
preoteasă la Drăgănescu, fapt ce s-a concretizat 11 ani 
mai târziu. Mie, în afara acelor sfaturi și învățături 
specifice preoţiei, Părintele altceva nu mi-a spus şi 
sunt convins că nu mi-a descoperit mai multe, în 
această direcţie, pentru că nu avea cui. 

Mai târziu, în 1992, după plecarea Părintelui la 
cele veșnice în anul 1989, ne-am căsătorit la Făgăraș, 
unde am și locuit în următorii 7 ani. În același an, 
1992, Preasfinţitul Daniil Stoenescu, episcopul Daciei 
Felix (pe atunci, duhovnic al Mănăstirii Prislop), 
m-a sfătuit să urmez cursurile Facultăţii de Teologie 
din Sibiu, ceea ce s-a şi întâmplat, călăuzindu-mi în 
continuare paşii pe calea duhovniciei și teologiei. Am 
terminat cursurile de teologie în 1996, urmându-le 
apoi şi pe cele de master, timp de încă un an. 

În 1999, Părintele Savian Bunescu — după cene-a 
propus cu câţiva ani înainte să venim la Drăgănescu —, 
fiind încă în putereşi putând săslujească în continuare, 
a decis totuşi să se pensioneze, deşi nu era obligat să 
o facă. M-a recomandat cu multă căldură şi dragoste 
la forurile superioare bisericeşti ale Arhiepiscopiei 
Bucureştilor în vederea alegerii mele ca preot paroh 
la biserica Sf. Nicolae din Drăgănescu. Prestigiul 
deosebit de care Părintele Savian s-a bucurat înaintea 
celor din conducerea Arhiepiscopiei, care au apreciat 

în mod deosebit pastorația Părintelui în această mică 
parohie de ţară desfăşurată timp de 62 de ani — unul 
dintre părinţii consilieri asemuindu-l cu „un stâlp al 
Ortodoxiei” în această zonă —, precum şi implicarea 
deosebită a maicii Zamfira au condus la alegerea şi 
hirotonia mea ca preot paroh pentru această parohie. 

Astfel, slujesc la această parohie de 16 ani, 
activitatea de aici fiind una marcată de bucurii şi 
împliniri duhovnicești, de realizări ctitoriceşti, dar şi 
de importanta răspundere pe care Părintele ne-o cere 
în textul pisaniei de la intrarea în biserică: „celor ce ne 
urmează le lăsăm rugăminte să păstreze cu sfinţenie 
ceea ce le dăruim realizat cu atâta dragoste şi trudă”... 


Cu siguranţă, esteo atmosferă spirituală 
cu totul aparte în acest lăcaş de cult. Care 
sunt simţămintele preotului care slujeşte 
într-o biserică zugrăvită de Pr. Arsenie Boca? 
Cum faceți faţă mulțimilor din ce în ce mai 
mari de credincioşi care vin să vadă pictura 
şi să participe la liturghie? 

Mai întâi aş vrea să spun că Părintele Arsenie 
îndemna pe preoți şi pe credincioși să aibă o purtare 
cu totul aparte în biserică şi la sfânta liturghie. 
Părintele îndemna la participare duminicală la slujbă, 
dar şi la pregătirea sufletească deosebită a preoților şi 
credincioșilor în vederea participării la sfânta liturghie. 
Desigur că sentimentele sunt deosebite atunci când 
trăieşti sfânta liturghie cu emoție şi dragoste şi această 
stare se poate regăsi în orice biserică şi la orice slujbă. 

În particular vorbind, slujirea la Drăgănescu 

este deosebită şi pentru că este „asistată” de mesajul 

teologic şi duhovnicesc al picturii Părintelui, care în 
acest fel este prezent parcă în continuare în biserica 
pe care a înfrumuseţat-o cu atâta har. Așadar, în afara 
ajutorului catehetic pe care pictura îl oferă, slujirea în 
biserica de la Drăgănescu este „amprentată” şi de o 
harismă specială ce ţine de prezența nevăzută a celui 
care a pictat biserica. Şi căruia Dumnezeu îi ascultă 
rugăciunile pentru că și Pr. Arsenie L-a ascultat pe 
Dumnezeu slujindu-L cu mult devotament şi jertfă. 
De aceea se face și mai bine simţit adevărul că sfintele 
slujbe sunt purtate pe aripile Duhului şi pătrund cu mai 
multă putere în sufletele celor prezenţi în sfântul locaș. 
Referitor la mulțimea celor care intră în biserică 
în timpul sfintei liturghii și care are o componență 
eterogenă din punct de vedere duhovnicesc şi al trăirii 
credinţei, putem face mai multe remarci. Majoritatea 
credincioşilor rămân la slujbă şi participă la rugăciune, 
printre aceştia fiind şi aceia care urmăresc în mod 
special să prindă descrierea şi comentariul picturii 
de după liturghie. Cealaltă parte este constituită din 
cei care intră în biserică, stau pentru scurt timp, iar 
apoi părăsesc sfântul locaş din diverse motive. Dintre 
aceștia, unii dau un pomelnic în care cer ajutor în 
diverse necazuri şi nevoi, alţii îşi aruncă un pic privirea 
asupra picturii, alţii aprind lumânări şi apoi se plimbă 
prin parcul bisericii admirând și frumuseţea lacului, 
iar alţii părăsesc biserica fie din lipsă de interes, fie 
poate fiind mustraţi de conştiinţa propriilor păcate. 
Totuși, în general vorbind, credem că cei care 
vin la Drăgănescu pleacă la casele lor cu un câştig 
duhovnicesc mai mare sau mai mic, funcţie şi de 
receptivitatea lor duhovnicească. Cei care asistă la 

momentul de prezentare a picturii, după terminarea 
descrierii şi comentariului, mulţumesc cu toţii într-un 
singur glas. Este adevărat că în ultimul deceniu 
numărul credincioşilor a crescut în mod constant, 
deși în ultimul timp s-au mai constatat și momente 
de stagnare sau recul. Acest fenomen ar fi cauzat de 
două aspecte. Primul este fără îndoială cel ce ţine de 
faima duhovnicească a Părintelui, care impresionează 
prin credința puternică, prin jertfa deosebită, prin 
curăţia vieţii, prin harismele pe care Dumnezeu i 
le-a dăruit — şi cei care vin la biserica Drăgănescu 
din acest motiv sunt cei credincioşi şi duhovnicești. 
Cel de al doilea aspect este unul mai împovărător şi 
ţine de prezentarea Părintelui ca o persoană cu puteri 
senzaţionale asociată deseori cu latura sincretistă, 
paranormală etc. La amplificarea senzaţionalului 
contribuie și mediatizarea necumpătată ce urmăreşte 
doar un câștig mediatic, deseori observând în cadrul 
acestei mediatizări doar o prezentare a minunilor, 
fără cea mai mică referire la învăţăturile Părintelui 
specifice tânărului creştin, familiei creştine (mai 
ales la cele cu referire la sarcinile mamei sau vieţii 
intra-familiale), pregătirii pentru sfânta spovedanie, 
problematicii sfintei împărtăşanii etc. Dacă Părintele 
ne-arvorbi acum, cu siguranţă că arfisupăratşi ar certa 
pentru acest fel de prezentare. A și spus „feriţi-mă de 
oameni”. Din cauza exploatării senzaţionalului vin şi 
persoane foarte curioase care nu doresc o schimbare 
a vieţii lor, ci doar satisfacerea curiozităţii, poate și o 
împăunare de genul: „Am fost şi eu la Drăgănescu!” 

Între ce ani a fost pictată biserica de 
la Drăgănescu? În această perioadă veneau 
numeroşi oameni acolo pentru a cere sfat 
duhovnicesc Părintelui Arsenie. A lucrat 
acesta singur la biserică sau a avut şi ucenici? 
În general, Pr. Arsenie Boca a avut ucenici 
într-ale picturii bisericeşti? 

Părintele a venit la Drăgănescu în toamna anului 
1967 şi a pictat biserica între 1968 și 1983 (când a fost 
sfinţită, la 2 octombrie), continuând totuși şi după 
această dată să mai picteze ici-colo şi să mai meşterească 
la biserică, la clopotniţă și la casa parohială. În această 
perioadă a fost foarte căutat de către credincioşii din 
părţile Ardealului de sud (Brașov, Făgăraș, Sibiu) 
şi într-o mai mică măsură de către credincioşi din 
Bucureşti şi din alte părți. Lucrarea de pictarea bisericii 
a fost făcută de către Părintele Arsenie singur, neavând 
alt ajutor din partea oamenilor, ci numai inspiraţie 
din partea Bunului Dumnezeu, Care i-a revelat ce să 
picteze, însuşi Părintele mărturisind că pictează „ceea 
ce vede”. 


Care este specificul picturii pe care Pr. 
Arsenie Boca a făcut-o la Drăgănescu? Iese 
cumva această pictură din canoane — aşa 
cum se spune în anumite medii excesiv de 
riguroase? Cât cântărește în această ecuaţie 
dimensiunea profetică a picturii realizate de 
Pr. Arsenie Boca? 

Pictura de la Drăgănescu are mai multe 
specificităţi care totuşi nu o scot din cadrul canoanelor 
bisericeşti, acestea de altfel îngăduind o anumită 

libertate pictorului bisericesc. O primă specificitate 
o constituie stilul picturii, care este aparte şi care 
nu poate fi încadrat integral într-un anumit gen de 
pictură bisericească deja consacrat (poate, de factură 
„neobizantină”). Stilul de pictură bisericească al 
Părintelui se împacă foarte bine cu mesajul profund 
ortodox al acestei lucrări de excepţie. Şi să nu uităm 
că în tradiţia Bisericii noastre există deja mai multe 
stiluri de pictură bisericească, toate cu un real folos 
în promovarea credinţei ortodoxe. 

Tot în legătură cu stilul de pictură al Părintelui, 
o altă specificitate a lucrării Sfinţiei Sale o constituie 
caracterul penetrant al mesajului teologic, care ajunge 
mai ușor la inima credinciosului, impresionându-l 
şi determinându-l într-o mai mare măsură să aplice 
în viaţa lui învăţăturile dumnezeieşti cuprinse în 
„predica” fierbinte a Părintelui ce împodobește pereţii 
lăcașului de cult. 

O altă caracteristică a picturii este bogăţia 
mesajului teologic transmis de către aceasta. O 
dimensiune a bogatului spectru teologic al mesajului 
picturii este cea dogmatică, concretizată în icoanele 
Învierii, Preasfintei Treimi, Judecăţii particulare a 
sufletului, Liturghiei Arhiereşti din sfântul altar ș.a.m.d. 
Tot în cadrul teologic mesajul picturii este important 
şi prin strânsa legătură cu Sfânta Scriptură și Sfânta 
Tradiţie, mesajul evanghelic fiind puternic evidenţiat 
în icoane cum ar fi Schimbarea la Faţă, Botezul 
Domnului, Răstignirea Domnului, iar cel al Tradiţiei, 
în scene cum ar fi Adormirea Maicii Domnului, 
Înălţarea Sfintei Cruci, Sinodul III Ecumenic și altele. 

Pictura de la Drăgănescu mai are şi o latură 
catehetică (impresionând prin pedagogia ei creştină), 

una parenetică (îndemnând pe credincioși să ducă o viață 
creştină), una moralizatoare (învăţându-i pe oameni 
să aibă o vieţuire curată şi morală), una mistagogică 
(arătând importanţa Sfintelor Taine cum ar fi Botezul, 
Cununia, Spovedania, Împărtășania, Preoţia), precum 
şi una soteriologică (chemarea omului modern la 
mântuire, de unde și prezența dominantă a culorii aurii). 

În fine,oultimăspecificitate a picturii, la care doresc 
să mai fac referire, este şi caracterul profetic al acesteia 
manifestat în unele icoane sau scene pictate în sfânta 
biserică, cum ar fi menţionarea datei de 28 noiembrie 
în pictura din sfântul altar (data prăznuirii Sf. Ştefan 
cel Nou şi data la care Părintele a trecut la cele veşnice), 
pictarea sfinţilor Daniil Sihastrul şi Paisie de la Neamţ 
(cu aproape 10 ani înainte de canonizarea acestora), 
prezenţa zgârie-norilor în flăcări în spatele Învierii 
Domnului (poate prevestind într-un fel evenimentele 
de la 11 septembrie 2001, în contextul indiferenţei lumii 
faţă de credinţa în Înviere și al nepregătirii duhovnicești 
pentru întâmpinarea Sfintelor Paşti) şi altele. Desigur 
că acest caracter al picturii ţine de harisma profetică 
pe care Părintele a avut-o de la Dumnezeu și apropie 
uneori pictura de graniţele obligatorii ale canoanelor 
în ce priveşte pictura bisericească, ici-colo manifestând 
„țâşniri” de natură revelată ce transcend limitele unei 
picturi obişnuite. 


Ne puteți spune, vă rog, care au mai fost 
locurile în care a pictat Pr. Arsenie Boca? Ce se 
mai păstrează astăzi şi este — poate — mai puţin 
cunoscut din opera artistică a Părintelui? 
Există un inventar al acestor lucrări? 

Din ceea ce ştiu, Părintele Arsenie a mai pictat 
biserica de la Bogata din judeţul Braşov (pictură 
ce ulterior a fost acoperită de o alta), icoana Maicii 
Domnului din altarul bisericii Sf. Elefterie cel Nou 
(București), o scenă de la Ateneul Român şi icoane ce 
se află la unele biserici — cea cu hramul Sf. Anton (Piaţa 
Unirii, Bucureşti), cea cu hramul Sf. Treime (Ghica Tei, 
Bucureşti) şi cea din localitatea Chichiș (jud. Covasna) 
— şi pe la unii credincioși din Țara Făgărașului. 


Sunt convins că de-a lungul anilor ați 
întâlnit numeroşi credincioşi care fuseseră pe 
la Drăgănescu pentru a-lîntâlni pe Pr. Arsenie, 
pentru a-i cere sfat duhovnicesc şi ajutor. 
Cum era omul Arsenie Boca — în viziunea 
credincioşilor? Era aspru, avea durități prin 
ceea ce le spunea oamenilor (cu fereală, căci 
ştia foarte bine că este urmărit)? Care erau 
relațiile pictorului Arsenie Boca cu localnicii 
din Drăgănescu, cu preoții din preajmă? 

Credincioşii care l-au întâlnit pe Părintele au 
fost profund impresionați de Sfinţia Sa și l-au căutat 
pentru că aveau nevoie de sfat şi ajutor. Este adevărat 
că nu toţi l-au ascultat întru toate. Multora le-a 
proorocit, deşi aceştia n-au realizat sensul cuvintelor 
Părintelui decât mult mai târziu. Părintele le-a 
vorbit la nivelul lor de înţelegere referindu-se chiar 
la problemele lor de zi cu zi, le-a descoperit că ştia 
situaţia lor şi a dat cele mai bune sfaturi. De aceea 
l-au căutat așa de mult. Era căutat chiar și atunci când 
Părintele îi certa pe cei care păcătuiau, căci ştiau că îi 
certa din grijă părintească, din dorinţa de a-i schimba, 

înțelegându-le neputinţele până la un anumit punct, 
în nădejdea apropierii lor de Hristos. 

Era aspru față de păcat și iubitor față de om, 
folosind des apelativul părintese „mă”, urmărind 
mobilizarea celui căruia îi vorbea în lupta cu lipsurile şi 
neajunsurile lui spirituale. Se ferea desigur de ispitirile 
celor care-l urmăreau, dar nu a abdicat niciodată de la 
misiunea sa de a sluji Domnului și omului. 

Cei din Drăgănescu l-au cunoscut într-o mică 
măsură, descoperindu-i importanţa spirituală de 
excepţie mai târziu. Această situaţie s-a datorat 
indiferenţei parohienilor din vremea aceea, dar şi 
grijii deosebite a Pr. Savian ca Părintele Arsenie să fie 
cât mai acoperit şi cât mai puţin cunoscut, dată fiind 
situaţia de urmărit de către autorităţile vremii. Cu 
toate acestea, sunt cunoscute câteva întâmplări când 
unii săteni au beneficiat şi ei de acţiunile şi de cuvintele 
harismatice ale Părintelui Arsenie. 

Din aceleași motive, şi relaţiile cu preoţii din 
împrejurimi au fost firave, unul dintre confrații mai 
în etate mărturisindu-mi că mai mulţi preoţi din zona 
noastră au fost avertizaţi că Părintele Arsenie era 
urmărit de către Securitate și că era considerat ca un 
„duşman al poporului”. Totuşi, Părintele a fost căutat 
şi de câteva preotese și de câţiva preoţi, mai ales din 
Bucureşti, care i-au cerut sfat şi ajutor în rugăciune, 
bucurându-se de folosul haric al Sfinţiei Sale. 


Întrucât sunteţi şi fizician, vă întreb: 
care a fost relaţia Pr. Arsenie Boca cu ştiinţa? 
Se ştie, avea multiple curiozități intelectuale, 
legate de medicină, filosofie, mistica altor 

tradiții etc. încă din studenţie, iar aceasta 
nu intra nicidecum în coliziune cu vocaţia sa 
dublă: aceea de duhovnic şi de pictor... 

Așa cum am menţionat mai sus, Părintele lectura 
şi cărţi de ştiinţă. Analizând şi pictura bisericii, unde 
apar elemente de tehnologie modernă inexistente 
pe vremea când Părintele a pictat, dar funcţionale 
în zilele noastre (cum ar fi naveta spaţială), cred că 
Părintele avea importante cunoştinţe de știință şi 
tehnologie, însă tot acest bagaj de informaţii a fost 
utilizat în folosul teologiei din dorinţa ca să se vadă 
lucrarea lui Dumnezeu şi prin intermediul cunoașterii 
ştiinţifice. În acelaşi sens, Părintele s-a preocupat și 
de studiul altor domenii ale cunoaşterii și activității 
umane: a vrut să-L descopere pe Dumnezeu în toate şi 
prin toate. De aceea, Părintele nu vedea o contradicţie 
între teologie și orice altă cale a cunoașterii, având 
convingerea că Cel Care a creat toate Se vădeşte în 
toate. Astfel, Părintele nu a fost un teolog cu dublă 
vocaţie, ci cu multiplă vocaţie şi mai cred că, dacă 
Părintele ar conferenţia astăzi în faţa teologilor, i-ar 
îndemna să studieze în mod temeinic teologia, dar, în 
măsura posibilităților, şi celelalte domenii de studiu. 


Ce credeți că se poate face pentru o mai 
bună gestionare a „imaginii” Pr. Arsenie Boca? 
În mod evident, mediatizarea excesivă aduce şi 
efecte secundare, fie din necunoaştere, fie din 
lipsă de profesionalism, fie chiar din rea-voinţă. 
Ce se va întâmpla la o eventuală viitoare 
canonizare, din această perspectivă vorbind? 

O prezentare corectă a imaginii Părintelui ţine 
de o autentică cunoaştere a personalităţii şi lucrării 
Părintelui Arsenie, dar şi de o bună credinţă și bună 
cuviință din partea celor ce se înhamă la o asemenea 
treabă importantă și responsabilă. La aceste condiții 
cred că ar fi bine să se adauge și cea a unei vieţuiri 
creştine și duhovnicești, precum şi dorinţa fierbinte 
de a prezenta credincioşilor români viaţa unui om 
duhovnicesc ales care mijloceşte înainte lui Dumnezeu 
pentru poporul din sânul căruia a răsărit. Toată 
această propovăduire trebuie să fie străină de orice 
interes omenesc obscur sau material, urmărindu-se 
doar slăvirea lui Dumnezeu, precum în cuvintele din 
pictura de la Drăgănescu: „orice lucraţi, lucraţi din 
toată inima ca pentru Dumnezeu, şi nu ca pentru 
oameni”. 

În ce privește mediatizarea Părintelui, Sfinţia 
Sa, parcă ştiind dinainte ceea ce se întâmplă astăzi, 
şi-a exprimat dorinţa încă din timpul vieţii de a 
fi „ferit de oameni”. Cuvintele nu fac referire la o 
izolare faţă de credincioşii cu care a comunicat cu 
atâta dragoste, ci la o îndepărtare de lumescul acela 
pe care tot Părintele l-a categorisit în pictură ca 
fiind o „cale a morţii”. Această „lume” răstălmăcind 
învățăturile Bisericii, inventând tot felul de surogate 
ale credinţei celei adevărate și duhovniceşti, urmărind 
interesul propriu, neurmărind o schimbare a omului 
prin pocăință. Este lumea superficialului care ridică 
superstiția la rang de învăţătură de credinţă, a 
senzaţionalului, este lumea turismului religios și a 
mersului la biserică doar pentru o lumânare aprinsă, 
este lumea diluării duhovniceşti. Această atitudine 

umană — de care Părintele era străin — poate fi mai 
bine înţeleasă analizând câteva ispite diavoleşti ce 
acţionează la nivelul credinţei și pe care Părintele 
Arsenie le-a evidenţiat în pictură. Astfel, diavolul 
îndepărtează pe oameni de izvorul credinţei prin 
ispite cum ar fi: „de fricoşi ce sunteţi vă rugaţi și lui 
Dumnezeu”, „bine faceţi că credeţi (în Dumnezeu 
n.n.), însă nu vă grăbiţi cu pocăinţa”, „aici pe pământ 
este raiul şi iadul”. 

Referitor la masiva mediatizare a Părintelui vreau 
să-mi exprim doar câteva puncte de vedere personale. 
Dacă aceasta ascunde şi scopuri rău-voitoare, atunci se 
ţinteşte o „umflare” ca să apară mai apoi o „dezumflare” 
în ce priveşte numărul de persoane prezente la 
mormântul de la Prislop şi în celelalte locuri unde 
Părintele a trudit. Cei care ar gândi așa compară acest 
fenomen — unic în istoria poporului român — cu cel 
de la Maglavit, deşi nu există nicio legătură între ele, 
credincioşii mărturisind ajutorul real pe care Părintele 
îl trimite asupra lor de dincolo de veac. Dacă există 
şi o mediatizare interesată (și există), atunci aspectul 
negativ, deseori observat, este cel al prezentării numai 
a minunilor pe care Părintele le-a făcut, omiţându-se, 
poate în mod intenţionat, învăţătura Părintelui, atât de 
minunată şi de binefăcătoare pentru viaţa oamenilor. 
Poate de aceea ne este necesară canonizarea Părintelui, 
căci numai aşa vom avea parte de prezentarea imaginii 
curate și integrale a personalităţii Părintelui şi vom fi 
feriţi de derapaje şi de tot felul de capcane. 

Aș încheia răspunsul la această întrebare cu 
următoarele cuvinte: cred că poporul român va dovedi 
cu adevărat că îl iubeşte pe Părintele Arsenie şi că îl 

cinsteşte ca pe un mare sfânt al său — meritându-i 
pe deplin canonizarea — doar atunci când va creşte 
natalitatea, prin micşorarea numărului avorturilor şi 
diminuarea păcatului feririi de a avea copii, când va 
creşte numărul de cununii religioase, prin evitarea 
într-o mai mare măsură a concubinajului şi scăderea 
numărului de divorţuri, printr-o mai mare prezență 
la sfânta liturghie duminicală și prin creşterea 
numărului de credincioși care se spovedesc în mod 
sistematic. 

Și să nu uităm că Părintele Arsenie ne-a descoperit 
că, dacă omul se roagă Lui Dumnezeu să-l scape de 
necazuri, şi Dumnezeu se roagă de om să scape de 
păcate. 


ANDREI DOROBANŢU 
(fizician, publicist): 


Minunile Părintelui nu sunt doar 
nişte „simple” minuni, sunt semne 
de la Dumnezeu, ca şi încercările 
la care suntem supuşi 


Sunteţi un foarte cunoscut fizician, ați 
pledat adesea în spaţiul public pentru depăşirea 
contradicţiei religie-ştiință. Indubitabil, în 
viața Pr. Arsenie Boca există o multitudine de 
fapte miraculoase, inexplicabile. Considerând 
că măcar o parte dintre acestea sunt reale, şi 
nu exagerări, vă întreb frontal: în cazul lui 
Petrache Lupu este ştiut faptul că Dr. Gh. 
Marinescu l-a studiat pentru a se lămuri cu 
instrumentele ştiinţei asupra fenomenelor 
miraculoase de la Maglavit; aveți cunoştinţă 
de asemenea abordări ale unor cercetători 
cu referire la Pr. Arsenie Boca înainte sau 
după plecarea sa la ceruri (noiembrie 1989)? 

Un prim răspuns, foarte direct: în tot ce 
am căutat, nu am găsit referinţe la vreo încercare 
sistematică sau chiar ocazională de a investiga cu 

metode ştiinţifice fie minunile săvârşite de Pr. Arsenie 
Boca, fie faptele cu totul extra-ordinare ale vieţii sale. 
Tot ce ştiu sunt mărturii ale medicilor care au putut 
constata vindecări miraculoase datorate Părintelui, 
ale pacienţilor pe care îi tratau (cu devotament și 
competenţă, dar de cele mai multe ori cu speranţe 
practic nule). Tot ce pot spune din experienţă directă 
cu câţiva oameni de ştiinţă şi cu mai mulţi medici — 
fără să provoc discuţii sau să pun întrebări — este că 
nu am văzut nici la unii, nici la ceilalţi vreo reticență 
(chiar şi politicos mascată) privind, cum să spun, 
mai general, efectul pe care îl avea Părintele asupra 
celor care s-au aflat în prezenţa lui, dar şi a celor care 
se gândesc la el acum și/sau îl caută la Prislop, la 
Drăgănescu, la Sâmbăta de Sus, în scrierile lui sau, 
pur și simplu, în ei înşişi. 

În ceea ce priveşte cazul Petrache Lupu, aş spune 
în primul rând că nici aici nu cred că se poate vorbi 
despre o adevărată investigaţie „cu instrumentele 
ştiinţei asupra fenomenelor miraculoase de la 
Maglavit”. Esteadevăratcăo comisie condusă de marele 
neurolog și profesor Dr. Gh. Marinescu (1863-1938), 
membru al Academiei Române, l-a evaluat, dar tot cea 
declarat a fost că nu suferă de patologii psihice: „e mult 
mai normal decât mulţi dintre noi... Nu e un debil, ci 
un apostol. Cu banii adunaţi, vrea să construiască un 
spital şi o mănăstire”. O concluzie care a fost întărită 
mai târziu de psihologul clujean Nicolae Mărgineanu 
care, după ce l-a întâlnit la închisoare, după 1944, 
reconfirmă diagnosticul. Dar, din nou, nu se poate 
vorbi de o analiză şi o poziţie a oamenilor de ştiinţă 
despre autenticitatea, cum să spun, „fenomenelor” 
care îi erau atribuite. 

Este de asemenea adevărat că există cele trei 
întâlniri — epifanii? — ale sale din trei zile de vineri (31 
mai, 7 şi 14 iunie 1935, aceasta din urmă cu două zile 
înainte de Rusalii) cu „Moșul”, cum i-a spus Petrache 
Lupu, şi pe care îl descria ca având „barba albă şi ochi 
albaştri şi cu plete atât de lungi, încât îl înveleau ca 
o haină care ajungea la pământ” și care „strălucea ca 
argintul şi răspândea un miros puternic de smirnă”. 
Aceste întâlniri au declanșat o întreagă nebunie de 
articole în presă şi declaraţii, ca să nu mai vorbim de 
mişcarea pe care au generat-o la nivelul populaţiei. 

Dar să nu uităm că şi Pr. Arsenie Boca a avut 
o epifanie, asemănătoare în esenţa ei cu cele descrise 
mai sus. O dau în relatarea dlui Gheorghe Vâlcea din 
Comarnic, un mare apropiat al Părintelui: „În jurul 
vârstei de 12 ani, în timp ce mergea la școala primară, 
era preocupat de viitorul spre care ar fi trebuit să se 
îndrepte. Şi în stilul obișnuit al inocenţei specifice 
vârstei de copil, i se adresează providenţei: «Doamne, 
spune ce drum să aleg...». Şi la scurt timp, mergând 
pe aceeași ulicioară spre şcoală, îi apare în față un 
bătrân care îi spune: «Te-ai rugat la Dumnezeu să-ţi 
arate calea de urmat. Eu sunt Dumnezeu. Vei merge 
la şcoală să înveţi carte pentru a mă ajuta. Lumea este 
rea şi nu se mai poate ţine în mână»”. Cel puţin forma 
pe care o ia viziunea este practic aceeași. 

Revenind însă la Petrache Lupu, am selectat 
câteva persoane (extrem de) importante, acoperind 
tot spectrul, de la oameni ai Bisericii la oameni de 
litere, şi de la politicieni la oameni de ştiinţă, care 
şi-au spus atunci părerea, evitând totuși genul de 
presă tabloidă care, ca nume, nu exista încă, dar se 

practica şi atunci. lată mai întâi cele spuse de ei. 
Le-am adunat într-un singur text — impactul lor cred 
că este în aşa fel şi mai mare. De aceea, în text nici nu 
am mai pus ghilimele de fiecare dată, ci doar am dat, 
cu iniţiale, numele autorilor. Numele lor complete le 
notez la urmă. De altfel, cine, ce a spus este mai puţin 
important. Numele lor — sunt. 

„Petrache Lupu nu face rău nimănui, ci dimpotrivă, 
mult bine (C.A.). România se află în faţa unei mari 
transformări (...) (E.C.). Ceea ce s-a întâmplat la 
Maglavit aruncă lumină asupra dorinţei irezistibile 
pentru ideal, pentru abnegaţie, pentru renunţarea 
la sine, credinţa în valoarea sufletului uman, infinita 
teamă de a-l pierde în vicisitudinile cu care tot 
poporul român se confruntă în acest moment (D.B.). 
Acest cioban, blând ca un copil... soluţiile lui erau 
simple şi practice... Bunul său simţ este fără cusur 
(N.C.). Pocăiţi-vă; îndreptaţi-vă, feriţi-vă de rele; 
mergeţi la Sfânta Biserică şi vă rugaţi şi împliniţi 
poruncile învăţate de ea. (M.C.) A pogorât Dumnezeu 
între oi şi ciobani? Dar asta e predilecţia Lui, de când 
cu Avraam, Isaac, Iacov. A binevoit Stăpânul Ceresc 
să se apropie milostiv, familiar, la potriva experienţei 
umile şi bucolice a unui biet cioban şi să dea în câteva 
cuvinte esența poruncilor Lui de totdeauna? Dar 
aceasta este procedura Lui milenară şi necontenită. 
(G.G.) În toiul discuţiilor iscate în jurul arătărilor ce 
declară Petrache Lupu că le-a avut, s-a auzit din partea 
multora afirmaţia că Dumnezeu nu Se poate arăta, 
deoarece în Evanghelie se spune că pe Dumnezeu 
nimeni nu L-a văzut niciodată (loan 1, 18). Mi se 
pare, de aceea, foarte oportun să vădesc eroarea unei 

asemenea păreri, încercând că schiţez şi o explicaţie 
a modului în care Se arată Dumnezeu oamenilor... 
Dumnezeu, străbătând cu lucrarea sa sufletul lui 
Petrache Lupu, Şi-a constituit din materialul găsit 
în el o imagine cât mai potrivită, în cadrul acelui 
material, cu atitudinea în care a voit să Se descopere 
oamenilor... nu există niciun motiv serios care să ne 
împiedice de-a crede că Petrache Lupu a văzut pe 
Dumnezeu. Dimpotrivă, vedenia lui întruneşte 
toate criteriile teofaniei (subl. mea) (D.S.)”. 

[C.A. - Constantin Argetoianu, 1935, 
Prim-Ministru; E.C. - Emil Cioran, 1935; D.B. - Dan 
Botta, 1936; N.C. - Nichifor Crainic, 1936; M.C. 
— Patriarhul Miron Cristea, 1935; G.G. — Gala 
Galaction; D.S. - Pr. Dumitru Stăniloae, 1935] 

Pentru comparaţie am lăsat la urmă... poziţia 
stângii comuniste: Prof. dr. C.I. Parhon, dr. 
Dem. Paulian, dr. Şt. Irimescu, Ilie Cristea 
— 1935: „Ciobanul Petrache Lupu, gângav, peltic şi 
surd, încovoiat de nevoi, maglavitean ce se strecura 
stingher prin viață printre cei din urmă ai satului. 
Avea atunci 29 de ani. Fişele sale medicale atestau 
o anumită incapacitate mintală, fapt pentru care, la 
timpul său, fusese considerat inapt pentru serviciul 
militar şi lăsat la vatră... Toată tărăşenia ar fi fost 
pusă la cale de preotul din Maglavit, Bobin, care a 
publicat o broșură (cu fotografia autorului), el fiind 
apoi amplificat de goana unei părţi a presei burgheze 
după senzaţional”. Comentariile vă aparţin. 

Recunoaștem desigur în toate acestea momente 
careseamănă cu ceea cetrăim astăzi. Dar în continuare 
nu cred, personal, că se poate face comparaţie 

între Pr. Arsenie Boca şi Petrache Lupu. Din 
două motive. 

Primul: fenomenul Petrache Lupu a durat câţiva 
ani doar (trei); Părintele Arsenie este (din ce în ce mai) 
prezent între noi de 25 de ani, aceasta dacă numărăm 
doar anii de mediatizare crescândă. Şi totuşi, Petrache 
Lupu a trecut în lumea cealaltă... în 1994 (avea deci 
87 de ani!!!), supraviețuind cu cinci ani Părintelui 
Arsenie! 

În al doilea rând și, pentru mine, mult mai 
important: Petrache Lupu venea spre oameni 
din exteriorul Bisericii, Părintele Arsenie, 
din interior! 

Aş vrea, înainte de a continua, să vă spun ce voi 
încerca să fac legat de întrebările care urmează și de ce. 

Este întru totul adevărat că tot ce a făcut Pr. 
Arsenie Boca ţine, cum aţi și spus, de fenomen. Poate 
că sunt oameni — şi sunt convins că sunt — printre cei 
necredincioşi, dar şi printre cei credincioşi, care cer 
sau au nevoie, cum să spun, de dovezi sau cel puţin de 
comentarii. Poate pentru că, pur şi simplu, nu cred. 
Sau poate credinţa lor este slabă. Cine suntem noi să-i 
judecăm? În ceea ce mă priveşte însă, pentru mine există 
lucruri pe care consider că trebui să mă mulţumesc doar 
să le primesc. Socotindu-mă privilegiat că mi se face 
un asemenea dar. Pentru mine, Părintele Arsenie Boca 
este un mare dar, pe care, tot ce îmi doresc este să-l pot 
preţui așa cum se cuvine. 


Care vi se par cele mai stranii fenomene 
puse pe seama Pr. Arsenie Boca? Puteţi evoca 
unele dintre acestea care v-au pus pe gânduri şi 
asupra cărora fizica nu are (încă) o explicaţie? 

Încep cu o rugăminte: ca tot ce veţi găsi în 
răspunsurile la următoarele trei întrebări să le primiţi 
nu ca pe niște explicaţii, ci ca pe o dublă încercare din 
partea mea. Pe de o parte, de a privi lumea Părintelui 
altfel, cu... „ceilalţi ochi”, cei pe care ştiinţa îi (poate) 
deschide la om. Pe de altă parte, ceea ce vă propun este 
să privim la câteva descoperiri şi la câteva înţelesuri 
noi ale unor lucruri care, fiind oricum provocatoare 
în sine, se şi aseamănă, tulburător, cu ceea ce ştim 
despre Părinte. 

Vorbim cu toţii despre minunile Părintelui, 
dar de fapt nu sunt doar niște „simple” minuni, sunt 
semne dela Dumnezeu, ca şi încercările la care suntem 
supuși. Mă voi opri la câteva dintre fenomenele 
în centrul căror s-a aflat Pr. Arsenie Boca. Le voi 
reaminti, dar pornind nu de la ele, ci de la ceea 
ce se întâmplă în două domenii ştiinţifice la 
ora actuală. Aceste două domenii care marchează 
extrem de puternic acest început de secol sunt fizica 
şi neuroștiinţele. 

Amândouă ne-au oferit deja o serie de rezultate, 
confirmate experimental, care ne deschid direcţii 
noi spre înţelegere sau „activează” ipoteze/direcţii 
vechi, ambele în aceeaşi măsură surprinzătoare. 
Vă semnalez, la locul pe care l-am găsit eu potrivit, 
câteva dintre ele. Nu înainte însă de a spune că mi s-a 
întâmplat uneori să fiu aproape somat „să recunosc” 
că acestea ne-ar „obliga” să rescriem toată fizica, 
sau biologia, genetica, ştiinţa creierului. Nu poate 
fi vorba de aşa ceva. Doar că am ajuns să ne situăm 
la niveluri de performanţă tehnică fără precedent 
— energii de ordinul celor din Univers în prima sa 

secundă de existență, puteri care egalează (este drept, 
pentru milionimi de miliardimi de secundă) energia 
furnizată de toate centralele din lume, viteze de calcul 
de ordinul Petaflopilor (milioane de miliarde de 
operaţii pe secundă), tehnici de imagistică aproape 
de dimensiunile (sub)atomice. În aceste condiţii 
speciale, în care „se produc” lucruri, situaţii care 
diferă enorm şi uneori brutal de tot ce ştiam. Sau 
credeam că ştim. Vorbim însă de condiţii şi situaţii 
greu şi nebanal de realizat. Nu vorbim, cum să spun, 
de „viaţa noastră de fiecare clipă”. De aceea sunt 
foarte rare. Dar semnificaţia şi influenţa lor sunt sau 
pot deveni covârșitoare. Pentru că sunt/pot deveni... 
„game changers”. 

De aceea spun că ceea ce încerc să fac este 
nu să explic fenomenele legate de Pr. Arsenie, ci 
doar să înţeleg cât pot şi să vă propun puncte de 
plecare pentru a duce dvs. propria dvs. înţelegere mai 
departe. De fapt, ceea ce veţi găsi în cele ce urmează 
sunt imagini pe care încerc să le împrumut 
din cele două domenii ştiinţifice pentru ceea 
ce pare sau poate chiar este inexplicabil şi de 
neînțeles, în primul rând, la Părintele Arsenie 
Boca. Am voie? De ce nu? Aduceţi-vă aminte cum 
spune Psalmul 50: „Cele nearătate şi cele ascunse 
ale înțelepciunii Tale mi-ai arătat mie”. Iar „mie” 
înseamnă oricăruia dintre noi... 

Revenind la Părinte, există, în viaţa colectivă a 
unui loc, a unei ţări, a unei lumi, momente singulare. 
Trăiri. Părintele Arsenie Boca este o asemenea trăire, 
care dăinuie în continuare. Eu nu l-am cunoscut — cum 
n-am cunoscut pe foarte mulți alții ca Dumnealui. 

Dar este lângă mine cu o putere fără seamăn, aşa îl 
simt. Cum se întâmplă în Univers, unde, fizica ne 
învaţă, există câmpuri pe care le creează particulele 
elementare şi a căror forță „o simt”, interacționează 
cu și prin ele. Aceste particule elementare sunt cele 
din care, la niveluri din ce în ce mai profunde, suntem 
toţi alcătuiți. Unele, cum se spune, sunt short range 
— au rază mică de acţiune. Alte forțe sunt long range 
și câmpurile lor se extind în tot Universul. Doar că se 
fac simţite mai puternic sau mai slab. Așa este şi cu 
fiinţele. Pe unele dintre ele, de aproape sau de departe, 
de aici sau de dincolo, le simţi. Ca pe o adiere. 

Ca să răspund la întrebare, fenomenul care 
pe mine mă tulbură cel mai tare este fără îndoială 
bilocaţia. Capacitatea de a se afla simultan în două 
locuri diferite. (Cu observaţia că, deşi uneori este folosit 
pentru acest fenomen termenul de „teleportare”, prefer 
să rămân la „bilocaţie”. Teleportarea nu descrie corect 
ceea ce s-a întâmplat, deoarece în cazul celei din urmă 
— amintiţi-vă scenele de teleportare din filmul Star 
Trek! — „originalul” corpului implicat în teleportare 
dispare din locul unde se află, pentru a fi găsit „la 
destinaţia” prestabilită). Dar aceasta nu înseamnă 
că putem să trecem cu vederea și celelalte fenomene 
în care Părintele a avut o implicare şi participare 
formidabilă: vindecările, clarviziunea, cititul 
gândurilor şi altele. 

Încep cu un lucru extraordinar pe care l-am 
găsit spus de unul dintre cu adevărat marii oameni 
de ştiinţă ai României de azi, Prof. Dr. Aurel Romilă 
(Spitalul Clinic de Neurologie „Alexandru Obregia”), 
într-un interviu din Formula As (Nr. 1119 / 2014): 

„Ce l-a ţinut pe Brâncoveanu să nu cedeze, dacă nu 
credința? Dar nu mă puneţi să vorbesc despre asta. 
Lucrurile mari nu trebuie rostite toată ziua bună ziua, 
că-şi pierd înţelesul. La fel cum nu spui toată ziua 
«bună ziua», «te iubesc!», că se banalizează, şi despre 
Dumnezeu e mai bine să taci.” 

Pe de altă parte, într-un articol recent publicat 
în Psychiatry & Clinical Psychology, o altă mare 
personalitate a ştiinţei şi gândirii româneşti, Prof. 
Dumitru  Constantin-Dulcan, spune, sub titlul 
Un Mare Mister: Părintele Arsenie Boca, despre 
Părintele: „Avea  clarvedere, claraudiţie, citea 
gândurile, avea de asemenea capacitatea extrem de 
rară de teleportare. Cea mai solicitată capacitate a sa 
era însă cea de vindecător”, adăugând — ceea ce ştim 
toţi foarte bine astăzi! — că: „Nu există niciun martor 
care să nu relateze ceva de ordinul miracolului”. 

Acel „e mai bine să taci” al Profesorului Romilă 
a făcut să-mi fie și mai greu decât oricum îmi era să-mi 
găsesc cuvintele cu care să vorbesc şi să scriu despre 
Părintele Arsenie. Apoi însă, am găsit o vorbă a Părintelui 
Arsenie în cartea sa despre „Lupta Duhovnicească cu 
lumea, trupul și diavolul”: „Cuvintele, aş vrea să fie 
grele de scris, nu greu de înţeles”... 

Încerc să fac așa cum a spus Părintele. Am 
ales câteva minuni — „fenomene”, cum le spuneţi în 
întrebare — la care mă voi opri. Dar nu voi intra în 
descrieri amănunțite — sunt prea binecunoscute de 
multă lume şi există surse multiple pentru a avea 
informaţii despre ele. Vă propun pentru a începe 
patru, cum să le spun, consideraţii despre acest 
„fenomen”, al minunilor, cum le numim noi: un om 

al Bisericii, filosof, un fizician, un filosof şi teolog 
şi... un dicţionar. Am dat şi sursele (şi aşa voi face 
și în continuare), pentru a fi asiguraţi că este vorba 
de oameni și lucrări de indiscutabilă valoare şi 
seriozitate. 

1981, Constantine Cavarnos: „Minunile 
nu sunt imposibile dintr-un punct de vedere logic, şi 
judecata dreaptă nu le neagă. Legile naturale nu au 
pretins niciodată că sunt singurele (care acţionează, 
n. mea), nici nu sunt amenințate să fie răsturnate prin 
apariţia altor legi, supranaturale, care şi ele conduc 
la dezvoltarea şi ducerea mai departe a creaţiei... 
Minunile sunt consecinţe ale dragostei Creatorului 
pentru creaturile sale.” (În Modern Orthodox Saints, 
St. Nectarios of Aegina, Institute for Byzantine and 
Modern Greek Studies, Belmont, Massachusetts) 

2000, John Polkinghorne, profesor de 
fizică matematică la Cambridge: (minunile nu sunt) 
„un tur de forţă divină în care Dumnezeu își arată 
(shows off — îşi exhibă) puterea divină, ci ferestre 
spre o vedere mai profundă a realităţii, diferită de 
ceea ce altminteri am putea vedea”. (În Faith, Science 
and Understanding, Yale University Press) 

2008, Keith Ward: „Baza credinţei biblice nu 
este o deducție a raţiunii. Este o întâlnire personală... 
Credinţa în acţiunea lui Dumnezeu, ca şi credința în 
actualitatea a orice este real şi vital, îşi are rădăcinile în 
întâlnirea cu o putere și o prezență personală, morală, 
liberatoare şi transformatoare”. (În The Big Questions 
in Science and Religion, Templeton Press) 

1884, Dicţionarul Biblic William Smith 
(cea mai veche şi accesibilă sursă): „Un miracol nu 

este o încălcare a legilor naturii. Este acţiunea lui 
Dumnezeu asupra naturii, la un nivel cu mult dincolo 
de puterile noastre, dar este același tip de acţiune ca 
cea pe care voinţa noastră o exercită continuu asupra 
naturii”. 

În fiecare dintre aceste citate îl putem recunoaște 
pe Părinte. Dar nu doar aici. Încerc să vă duc puţin 
mai departe şi să traduc pentru dumneavoastră, în 
cuvinte cât mai „normale”, câteva lucruri din fizică şi 
neuroştiințe care, pentru mine cel puţin, ne permit 
să pătrundem „altfel” în uriaşa dimensiune pe care a 
adăugat-o Părintele spiritualităţii româneşti. Şi cred, 
de fapt sunt sigur, că îl veţi regăsi de fiecare 
dată pe Părinte în aceste lucruri. De aceea nu voi 
aglomera textul şi mai mult cu comentariile mele. 

1. Încep cu fizica. De destulă vreme nu se 
prea mai îndoieşte nimeni că Universul nostru are 
mai multe dimensiuni decât cele 3+1 (timpul) în care 
trăim. Mai mult, la LHC, marele accelerator de protoni 
de la CERN îşi propune să le pună în evidenţă. Iar 
într-un spaţiu multidimensional, „barierele spațiale” 
tridimensionale nu mai reprezintă obstacole. De 
asemenea, la scala noastră „terestră”, mult mai puţin 
impresionantă, se discută despre posibila creare 
de către conştienţă a unui echivalent de gaură 
neagră, care să faciliteze teleportarea. Poate 
părea încă straniu, dar atunci când se va concepe o 
„fizică a conştienţei”, ne putem aştepta la lucruri la 
care încă nici nu ştim cum să ne gândim. 

Dezvoltarea Teoriei Superstringurilor, de 
exemplu, se bazează pe existența unui mare număr 
de extra-dimensiuni, toate „îngrămădite”, ascunse, 


Altfel despre Părintele Arsenie Boca + 201 


în dimensiuni subatomice (o lume în care toate cele 
patru forţe fundamentale sunt unite, au contribuţii 
comparabile). Hiperspaţiul este o lume în care 
Conştienţa are acces şi se consideră ca nefiind imposibil 
ca materia, sub orice formă, creată în Big Bang sau 
„produsă” într-un proces ulterior sau de către cineva, 
să-şi aibă originea în acest hiperspaţiu. Universul, cel 
pe care îl trăim noi, nu s-a născut ÎN spaţiu-timp şi 
conform unui set de legi, ci ÎMPREUNĂ cu spaţiul, 
timpul, legile şi, nu în ultimul rând, conştienţa. 

Acum, cu adevărat marea problemă în „jocul” 
cu invocarea Mecanicii Cuantice în explicarea unor 
manifestări/fenomene din lumea obişnuită, macroscopic, 
este că „aici” avem de-a face cu o lume la care regulile 
cuantice nu pot fi extinse. Dar, consecvent celor spuse 
mai înainte, nu explicaţii caut, ci paralele, în vederea 
găsirii unor imagini care să mă ajute să înţeleg. Aceste 
imagini, împrumutând concepte din Mecanică Cuantică, 
le căutăm în neuroştiinţe, în particular în ceea ce se 
întâmplă cu conștienţa noastră. 

În particular, există un fenomen în fizică din ce 
în ce mai des invocat atât în interpretarea unor lucruri 
insuficient înţelese până acum, cât şi în legătură 
cu dezvoltări mult aşteptate care ne vor marca 
profund, cum este Calculatorul Cuantic. Se numeşte 
entanglement. Este unul dintre cele mai stranii și 
mai dificil de imaginat şi explicat din întreaga istorie 
a Mecanicii Cuantice. În româneşte ar trebui să-i 
spunem „încâlceală”. Sensul său este însă mai curând 
de „împerechere” — două particule, două entităţi care, 
odată ce într-un fel sau altul au ajuns în contact, nu 
mai pot fi despărțite. Indiferent la ce distanţă se află, 

ele comunică — o „înfricoşătoare (spooky) acţiune la 
distanță”, a spus Einstein. 

Cum funcţionează? Simplificând brutal lucrurile, 
să considerăm cazul a două particule (A şi B, de ex.) 
generate de aceeași sursă şi pornind pe două direcţii 
care le separă la distanţe oricât de mari — exemplul 
folosit de Einstein, Podolski şi Rosen în anul 1935. 
Teoria prezice că pot răspunde la anumite măsurători 
ca şi cum ar fi o singură particulă. Ca să fie mai 
simplu, să presupunem, de pildă, că fiecare particulă 
are atașat de ea un steag. Când „pleacă”, legile fizicii 
cer ca o particulă să țină steagul în sus, iar cealaltă, în 
jos. Dacă măsurătoarea de care vorbeam urmăreşte să 
stabilească orientarea steagului la una dintre particule 
și constată că steagul este îndreptat în sus, atunci se 
va găsi că steagul celeilalte particule este orientat în 
jos. Cum „află” cealaltă particulă ce se întâmplă cu 
prima, având în vedere distanţa enormă dintre ele? 
Cu ce viteză se transmite informaţia? Instantaneu? 
Încălcând legea care spune că viteza luminii în vid 
este cea mai mare din Univers şi nu poate fi atinsă? 
Ne aflăm deci în faţa unui paradox (devenit cunoscut 
ca Paradoxul EPR, după numele autorilor) şi ca atare, 
a spus Einstein, aceasta demonstrează că Mecanica 
Cuantică, lucrând cu probabilităţi, nu poate oferi o 
descriere completă a realităţii — sunt obligat să recurg 
la niște „variabile ascunse”, inaccesibile, pentru a 
explica aceste caracteristici probabilistice. Cu 50 
de ani mai târziu (1985) însă, irlandezul John Bell 
publică un articol devenit istoric în care oferă o soluţie 
a Paradoxului EPR, trasând linia de demarcaţie între 
Mecanica Cuantică şi cea Clasică (Newtoniană). Şi 

reuşeşte chiar să explice această soluţie în termeni 
accesibili oricui într-o emisiune la Radio BBC, cu o 
frază finală decisivă: „Nu este nevoie de un semnal 
mai rapid decât lumina pentru a-i spune particulei 
A ce măsurătoare s-a efectuat asupra particulei B, 
pentru că Universul, inclusiv particula A, deja «ştie» 
care va fi măsurătoarea şi rezultatul ei”... 

2. Neuroştiinţe, iunie 2015. Aici regăsim, 
fără nicio îndoială, capacitatea pe care o numim 
„Cititul gândurilor”, pe care ştim că o avea Părintele, 
ca şi alți mari credincioși și mărturisitori. Poate 
aceasta să fie reală? 

Dacă facem apel la rezultate recente ale 
Neuroştiinţelor, vedem că, din nou, nu este imposibil. 
Un exemplu este găsit în lucrările făcute publice recent 
(începutul lunii iunie 2015): Roger Johansson, psiholog, 
Universitatea Lund: „Când privim scene pe care 
le-am mai întâlnit, ochii sunt atraşi de informaţii deja 
existente, chiar dacă nu ni le mai amintim conștient”. În 
plus, aşa cum s-a descoperit, urmărirea mișcării ochilor 
poate fi utilizată pentru a influenţa funcţii mentale 
superioare sau deciziile noastre morale. Cum spune 
Daniel Richardson, neurocercetător, University College 
London: „Ochii sunt o fereastră spre procesele 
gândirii noastre... Prin ei se poate scurge în 
exterior informaţie... (Prin ei) se pot accesa 
gânduri pe care le-am dori să rămână ascunse... 
gândurilor noastre cu alţii.” (Puteţi căuta articolul 
How your eyes betray your thoughts). 

Şi acum să rememorăm câteva dintre fenomenele 
extraordinare în care a fost implicat Părintele. 

BILOCAȚIE. Fiind închis la Canal şi aflând 
că mama sa murise, a dispărut din celulă, fiind regăsit 
după două ore, culcat, lângă gardul de sârmă al 
închisorii, părând că doarme. Trezit, spune că a fost la 
înmormântare, prezenţa sa acolo fiind confirmată de 
autorităţile din Brad (distanţa fiind de peste 600 km). 

Dar şi alte fenomene de bilocaţie există şi 
sunt relatate. În primul rând, cel legat de Sfânta 
Maria a Stâlpului. La 12 octombrie, anul 40, Sf. Iacob 
cel Mare (Iacob, fiul lui Zevedei, fratele Sf. Apostol 
și Evanghelist Ioan, unul dintre primii Apostoli şi 
primul dintre ei care a suferit martiriul, fiind decapitat 
de Irod Agrippa), aflându-se în Spania pentru a o 
creştina, în actuala Saragossa, se ruga, copleşit de 
dificultatea sarcinii sale şi de responsabilitatea care îi 
revenea. Atunci îi apare Sfânta Fecioară înconjurată 
de îngeri aşezată pe un stâlp — simbol al puterii 
credinţei oamenilor cărora el le predica. Numai că, în 
acele momente, Sfânta Fecioară se consideră că era 
încă în viaţă, fie la Efes, fie la Ierusalim. 

Alte exemple celebre de bilocaţie sunt legate 
de Sf. Anton de Padova și de binecunoscutul Padre 
Pio, sanctificat de Papa Ioan Paul II. Privindu-l pe 
Padre Pio, mărturia aparţine unui pilot de război 
britanic: avionul său fusese lovit deasupra Italiei şi se 
prăbuşea. Atunci a văzut un călugăr zburând spre el, 
apucând avionul de fuselaj şi ghidându-l în siguranţă 
pe sol. Mergând cu colegii săi (cărora nu le venea 
să creadă ce auziseră) la o mănăstire capucină din 
apropiere, vede un călugăr pe care îl recunoaşte ca 
fiind cel care îl salvase — era Padre Pio. Dar, mărturia 
celorlalţi călugări a fost clară: Padre Pio nu părăsise 
nicio clipă incinta mănăstirii. 

Sigur, asemenea cazuri sunt extrem de rare. 
Şi, mai mult, este greu de evitat şi o altă întrebare: 
este posibil un asemenea fenomen în lumea reală? Nu 
este imposibil. Dar, spun de la început, nu despre 
asta este vorba! 

CLARVIZIUNE ŞI ÎNAINTE-VEDERE. 
Cerându-i-se de gardienii uneia dintre închisori 
(relatare a Pr. Viorel Trifa) să le spună „ceva” care să-i 
facă să creadă în Dumnezeu, le-a spus că la al doilea 
rând de porţi ale închisorii se află două femei, descriind, 
cu lux de amănunte, ce avea fiecare în desagă. La 
verificare s-a dovedit că informaţia era corectă. 

Şi aş mai adăuga şi un alt fenomen, despre 
care se vorbeşte mult mai puţin. Este cunoscut, în 
general, ca LIMBA PĂSĂRILOR - capacitatea de a 
intra în comunicare cu păsări şi diverse animale. Ca 
şi la alte mari figuri ale istoriei Bisericii, Sf. Francisc 
din Assisi și Sf. Serafim de Sarov, asemenea situații 
se întâlnesc și la Părintele Arsenie Boca. De exemplu, 
trecând printr-o pădure, se duce la un lup care dormea 
lângă drum, îi spune să plece ca să nu sperie lumea și 
acesta pleacă, întoarce în pădure un urs și, după ce le 
ascultă cântându-i deasupra carului cu care mergea, 
spune unui stol de păsări să plece, ceea ce ele fac. 

Despre Limba Păsărilor se vorbeşte (mitologie, 
literatura medievală, ocultism) ca limba divină perfectă, 
limba Adamică, limba Enochiană, limba îngerilor, peste 
tot ea fiind limba magică folosită de păsări pentru a 
comunica cu cei inițiați. Puterea/capacitatea de a o 
înţelege era considerată ca semn de înaltă înţelepciune. 
La greci se considera căprintre cei care cunoşteau 
această limbă se aflau Democrit, Anaximandru, 

Apollonius din Tyana, Esop şi Tiresias, ultimul 
„primind-o” de la însăşi zeița Atena. Celebra 
înțelepciune a lui Solomon se consideră ca fiind 
datorată faptului că Dumnezeu îi dăduse înțelegerea 
Limbii Păsărilor, care putea dezvălui lucruri din 
viitor, cuvintele sale fiind considerate ca „receptacole” 
pentru sufletele morţilor sau epifanii ale zeilor. 

Fiinţă excepţională, Pr. Arsenie Boca te face să 
te întrebi dacă este şi o ființă unică. I-a pus această 
întrebare Gh. Vâlcea: „Mai sunt oameni aşa ca dvs. 
în viaţă?” La care răspunsul consemnat al Pr. Arsenie 
a fost: „Da. Suntem mai mulţi, că nu se poate 
menţine altfel echilibrul acestei lumi”. 

Nu aş vrea să închei acest răspuns fără două 
precizări. Prima i-o datorez bunului meu prieten, 
teologul Mihai Brânzea, vecin cu dl Gheorghe Vâlcea. 
El îl descrie în felul următor: „(Gh. Vâlcea) este un 
om nesofisticat, cu o minte luminată. Ar fi putut face 
orice în viaţă, dar de mic a lucrat ca tâmplar (ca și 
Mântuitorul! — n. mea), a iubit total acest lucru şi 
aceasta a făcut toată viaţa. Are o logică foarte bună, 
nu numai cu privire la înţelegerea socialului, dar și a 
relațiilor interpersonale...”. 

De ce am ţinut să fac această precizare: 
pentru că este foarte important să subliniem totala 
bună credință a martorilor celor mai importanți, 
oameni care au relatat întâmplările extraordinare 
(fenomenele) care l-au avut personaj principal pe 
Părinte, oameni de o seriozitate şi cu o capacitate 
de discernământ dincolo de orice bănuială. În fond, 
discutăm, încercăm să înţelegem, lucruri extrem de 
grave şi cu implicaţii de o profundă semnificaţie. 

Altfel, cum să încercăm măcar să ne gândim, 
chiar dacă înţelegerea noastră este doar una parţială, 
la ceea ce reușea să facă Părintele. Iată și de data 
aceasta ce spune Mihai Brânzea: „În logica binară, 
lucrurile acestea nu sunt posibile. Dar probabil 
că Părintele nu funcţiona după o logică binară, el 
funcţiona în logica evanghelică. Şi aici știm, şi se 
spune, că lucruri care sunt imposibile oamenilor nu 
sunt imposibile lui Dumnezeu”. 

Cea de a doua precizare ţine de exemplele şi 
comentariile pe care le-am făcut legate de fizică. Ele 
nu au intenţia de a se transforma în explicaţii ale unor 
fapte, fenomene, extraordinare precum cele atribuite 
Pr. Arsenie Boca. Ele doar arată că există corespondențe 
între acestea și lucruri care se studiază de destul de 
multă vreme în ştiinţă. Nu există un consens nici asupra 
lor ca fapte ştiinţifice și nu ne putem (încă) aştepta la 
o „extindere” a tratării lor pentru a explica genul de 
fenomene legate de Pr. Arsenie Boca pe care, tocmai 
pentru caracterul lor singular printre fenomenele 
naturale, le considerăm miracole, sau minuni. Dar: are 
vreo semnificaţie o asemenea observaţie? Eu cred că 
da. Pentru că şi dacă, din orice fel de motive, suntem 
incapabili (încă) de a demonstra direct un lucru ca 
fiind posibil, identificarea unor astfel de corespondențe 
(care permit analogii ulterioare) ne arată că cel puţin 
ele nu sunt imposibile. 


Presupunând că aceste fenomene sunt 
reale — care este lecţia pe care o poate învăța 
un om de ştiinţă? 

Întâi și-ntâi, prin definiţie, un om de ştiinţă 
(autentic) poate (trebuie!) să înveţe din orice. Pentru 

că el şi-a asumat o obligaţie în momentul în care a 
ales acest mod de viață — cercetător (căutător!) 
care își respectă toți cei trei factori definitorii 
şi determinanţi în tot ce face: ceea ce a învăţat; 
profesorii (maeştrii) lui şi, mai ales, menirea pe care 
a decis să o slujească. Toate acestea ÎI CER să judece 
tot ce i se oferă sau doar „i se prezintă”, cu metodele 
gândirii raționale, dezvoltate, perfecţionate, adaptate 
(în sensul de upgraded) şi mai ales TESTATE de 
câteva mii de ani. Atitudinea față de un asemenea 
om? A-i contesta înțelegerile, a-l respinge invocând 
tocmai metoda folosită de el, a-l ridiculiza chiar — sunt 
la fel de inacceptabile ca acelaşi tip de atitudini la care 
recurg (de multe ori ca o reacţie cu rădăcini istorice) 
unii oameni de ştiinţă confruntându-se cu perspectiva 
teologică, în contacte individuale sau instituţionale. În 
fond, fundamentalismul este distructiv ori de unde ar 
porni și ori încotro ar fi îndreptat: religie sau ştiinţă. 

Unde se pot întâlni confruntările cele mai dure? 
În primul rând, în discuţiile despre miracole (minuni) 
atribuite Sfinţilor sau unor persoane care ...„nu au 
primit (încă) acest statut”, din vremuri mai îndepărtate 
sau mai apropiate sau chiar strict contemporane 
cu noi. În al doilea rând, sunt, cum să le spun mai 
bine, „manifestări”, „capacități” demonstrate sau 
atribuite unor fiinţe care în mod evident apar ca fiind 
extra-ordinare: de exemplu, levitaţie, pre-cunoaştere, 
ceea ce se numeşte OBE, bilocaţie, NDE... 

Discutarea lor, comentariile, argumentele 
elaborate şi prezentate de ambele părţi pot intra în 
conflicte explozive. Fie dintr-o parte, fie din cealaltă, 
fie din amândouă. Aici aproape că se impun două 
întrebări. 

Prima întrebare: ne putem lua curajul de 
a discuta asemenea fenomene? Nu o să răspund eu 
direct — vă dau însă două „ziceri” ale unor autori 
celebri, pe care vă rog să le interpretaţi dumneavoastră 
şi, implicit, să vă hotărâți dacă are rost sau nu să citiţi 
în continuare: 

William Shakespeare (Hamlet (1.5.167-8), Hamlet 
către Horatio): „Sunt mai multe lucruri în cer şi pe 
pământ, Horatio, decât se visează în filosofia ta”. 

Malesherbes (1721-1794): „Am face mult mai 
multe lucruri dacă nu ne-am gândi că sunt 
imposibile”. 

Eu cred că ele vorbesc cel mai simplu și mai 
clar şi de semnificaţia în sine a fenomenelor legate de 
Pr. Arsenie, şi de semnificaţia modului în care el le-a 
înfăptuit. 

Cea de-a doua întrebare este: „Cum sunt/ 
pot fi generate ele (fenomenele)?” şi la aceasta mă voi 
opri în continuare. 

Se cunosc două mari tipuri de abordări în teologie. 
Teologia apofatică, negativă, este încercarea de a 
câştiga cunoaştere privind experienţa religioasă și pe 
Dumnezeu prin ceea ce EL NU ESTE, în loc de a încerca 
să descrie ce ESTE Dumnezeu, cum face teologia 
pozitivă, catafatică. În abordarea apofatică, omul 
nu poate descrie în cuvinte esenţa divinității perfecte 
şi nici nu-L poate defini pe Dumnezeu în întregimea 
Sa complexă şi integrându-L în realitate. Orice 
asemenea încercare ar duce automat la rezultate false 
— experienţa divină se trăieşte, nu poate fi definită. 
Cum spune Eminescu în „Scrisoarea I”: „La-nceput, 
pe când ființă nu era, nici neființă/ pe când totul era 

lipsă de viaţă şi voinţă...” (subl. mea). Dumnezeu 
se află dincolo de existenţă şi de non-existenţă, El 
nefiind o creaţie, ci Creatorul. Care nu poate fi definit 
nici în spaţiu, nici în timp — nu poate fi asociat cu 
acestea, care definesc lumea noastră fizică. 

Newton spunea la un moment dat: „Și dacă 
am văzut mai mult ca alții este pentru că am stat 
pe umerii unor uriași”. Confruntat într-un fel cu 
Paradoxul, omul care chiar îşi dorește să se apropie 
de Dumnezeu încearcă să-l cunoască, urcă din 
uriaș în uriaș, desfăcând mereu mai larg orizontul 
şi, chiar dacă vederea îi este încețoşată, ajunge să 
experimenteze infinitul, apropiindu-se, cât îi este dat, 
de înţelegerea tainei de neînțeles a lui Dumnezeu. 

Cred însă şi altceva, că mai există o lecţie, una 
pe care ar trebui să o acceptăm şi care priveşte mai 
curând ce să NU facem, decât ce să facem. Şi anume, 
trebuie să evităm cu toată puterea aşa-numita soluţie 
„God of the gaps” — Dumnezeul golurilor, recurgerea 
la Dumnezeu ori de câte ori ne lovim de „ceva”, o 
descoperire, un fenomen, o idee, pentru care nu 
găsim explicaţia convenabilă... 

Asemenea cazuri sunt privite ca nişte goluri în 
cunoaştere şi, cum spune omul de ştiinţă şi teologul 
scoțian Henry Drummond, acum peste 120 de ani 
(1894), în cartea sa The Ascent of Man (Ridicarea 
omului), „Există minţi respectuoase care tot caută 
fără încetare prin Natură şi prin cărţile de ştiinţă să 
găsească goluri — goluri pe care ei le vor umple cu 
Dumnezeu”. Dar, adaugă el: „Ce imagine a Naturii 
sau a Adevărului poate fi cea a celor al căror interes în 
ştiinţă este nu pentru ceea ce aceasta poate explica, ci 

în ce nu poate explica, a căror căutare este ignoranţa, 
nu cunoaşterea, a căror groază zilnică este că norul 
s-ar putea ridica şi care, pe măsură ce întunericul se 
risipește deasupra unui domeniu sau al altuia, încep 
să tremure cu gândul la locul unde se află El?” Cu 
64 de ani mai târziu, fizicianul și chimistul Charles 
Coulson (primul conducător de doctorat al celui 
care avea să devină celebrul fizician Peter Higgs) îl 
continuă pe Drummond vorbind foarte direct despre 
„pasul fatal” pe care l-ar reprezenta acceptarea 
dihotomiei Dumnezeu - ştiinţele Naturii. Căci, spune 
el, ar fi ca şi cum cineva „ar putea planta un fel de 
gard viu în ţinuturile minţii pentru a marca graniţa 
la care are loc un transfer de autoritate. Eroarea ar fi 
dublă. Mai întâi pentru că presupune o dihotomie de 
existență, ceea ce ar fi tolerabil dacă niciodată nici un 
om de ştiinţă n-ar fi fost creştin și nici un creştin n-ar 
fi fost om de ştiinţă, dar care devine intolerabil atunci 
când ambele apartenenţe se regăsesc într-o aceeași 
persoană. În al doilea rând, pentru că în felul acesta 
«ştiinţa» ar fi invitată să descopere lucruri noi și după 
aceea să-şi însușească progresiv ceea ce «religia» 
deținuse odată”. 

Și să revin la întrebare: ce lecţie poate — dacă 
poate! — învăţa ştiinţa din toate acestea? Aici sunt 
câteva lucruri de care trebuie să ținem seama şi care, 
şi de o parte şi de alta, uneori se uită sau peste ele se 
trece cu o anumită ușurință. 

Mai întâi să ne întoarcem la definiţii: conform 
DEX, ştiinţa este un „ansamblu de cunoştinţe 
dintr-un anumit domeniu al cunoaşterii”, în timp 
ce în accepțiunea Academiei Naţionale de Ştiinţe a 

Statelor Unite, ea se caracterizează prin „folosirea 
evidenţei pentru a construi explicaţii şi predicții 
verificabile ale fenomenelor naturale şi cunoaşterea 
generată de acest proces.” 

Și cum ar putea atunci să existe un conflict 
ştiință-religie când ştiinţa nu are cum să verifice, 
să explice în vreun fel, fie existenţa, fie natura unei 
fiinţe supreme, fie ambele?! A nu ţine seama de acest 
lucru împinge la intoleranţa cercetătorului ştiinţific 
sau a teologului faţă de oricine susţine alt punct de 
vedere. Aceasta se cheamă bigotism. Iar bigotismul 
există peste tot, atât în religie, cât și în ştiinţă! Și 
de fiecare dată, prezenţa sa, oriunde se întâlneşte, 
este una nefastă! Inclusiv pentru motivul că este 
neproductiv. Indiferent din care zonă venim, 
riscăm să pierdem un lucru esenţial: cunoașterea. 

Legile Naturii nu au fost date, „dictate” omului 
cum au fost legile de bază ale moralei, pe care le-am 
primit sub forma Celor Zece Porunci. Impunându-ni-se 
ca o maretaină, legile Naturii au fost lăsate, date în dar 
omului pentru ca el să le DESCOPERE. DAR, nefiindu-ne 
REVELATE, ci descoperite de om, ele ne oferă doar 
EXACTITATE (cum spunea marele nostru Constantin 
Noica), nu ADEVĂR. Cu fiecare nou „upgrading” al 
tehnicilor experimentale şi observaţionale, cu fiecare 
nouă perfecţionare conceptuală, înțelegerea acestor 
legi, inclusiv a modului lor de acţiune, este mai 
cuprinzătoare şi forma lor mai aproape de adevăr. 
Dar ADEVĂRUL ne este inaccesibil. Pentru că el se 
află în Transcendent și nu avem nici „tehnicile” cu 
care să-l sondăm, nici cuvintele în care să relatăm, să 
transmitem cunoașterile noastre. Fiecare dintre noi 

a fost Creat cu un anumit scop, toţi fiind în acelaşi 
timp Creați pentru a ne alege fiecare căutarea noastră. 
Oamenii care aleg să caute prin ştiinţă ajung acolo de 
unde oamenii Bisericii pornesc. De aceea, legătura 
dintre ei este suficient de puternică pentru ca nimeni 
să nu o poată desface. Așa a fost făcută. Cu un scop pe 
care unora le este dat să-l intuiască. 

Şi mai este un lucru care mie mi se pare că are 
o semnificaţie specială: ce câştig îmi poate aduce o 
tratare/evaluare „ştiinţifică” a unor fenomene cum 
sunt cele în care este implicat sau pe care le declanșează 
un om ca Pr. Arsenie Boca? 

Abordarea științifică a celor patru mari fenomene 
amintite — bilocaţia, înainte-vederea, vindecările, cititul 
gândurilor — de fapt nu se poate face. Pentru că... nu 
ştiu CUM. Atenţie, spun că nu știu cum, nu că nu 
pot fi abordate ştiinţific, de vreme ce am de-a face 
cu... manifestări naturale, care, adică, sunt înscrise în 
Natura din care facem și noi parte. Ceea ce îmi pot 
propune să fac poate fi doar să „cercetez” OMUL de 
care sunt legate aceste fenomene. Dar şi aceasta o pot 
face doar până la limita permisă de instrumentarul 
conceptual şi experimental de care dispun şi, evident, 
de starea cunoaşterii mele în acel moment. Bun, o fac 
așa, dar CA SĂ CE? Ce să constat? Că este sănătos, 
întreg din toate punctele de vedere (cum s-a întâmplat 
cu investigarea lui Petrache Lupu de către profesorul 
Marinescu). Şi atunci revin: care este câştigul meu? 

Apoi, să nu uităm că în primul rând trebuie să ne 
reamintim ce înseamnă într-o asemenea întreprindere 
(şi în oricare alta, de fapt) abordarea ştiinţifică. 
Abordarea ştiinţifică înseamnă, cum o gândim noi 

la ora actuală, două lucruri esenţiale: folosirea a 
ceea ce numim metoda ştiinţifică (investigarea pe 
care o fac trebuie condusă în aşa fel încât oricine 
altcineva dispune de mijloacele necesare şi i se pune 
la dispoziţie protocolul pe care l-am urmat să poată 
obţine rezultate cel puţin foarte asemănătoare) şi 
ceea ce se numeşte criteriul falsificabilității (Karl 
Popper). Adică (cerând scuze pentru simplificarea 
brutală la care recurg), dacă nu pot găsi sau imagina 
observaţii, fapte sau nu pot concepe un experiment 
care să infirme teoria/modelul şi până la urmă 
explicația mea, aceasta înseamnă că explicaţia 
mea este neştiinţifică și concluzia discuţiei este că 
subiectul investigaţiei nu este unul care să poată fi 
înțeles rațional. Sentința: acesta trebuie eliminat 
din orice discuţii şi sfere ulterioare de interes. Cu 
un cuvânt prost și urât, este categorisit ca fiind o 
„făcătură”. Aceasta este de altfel modalitatea cea mai 
simplă și mai des folosită prin care (aproape) tot ce 
ţine de credinţă şi de spiritualitate, în general, este 
eliminat din orice discuţii ulterioare „serioase”. 

Însă: ştiinţa poate explica foarte multe lucruri, 
dar nu orice. În primul rând, ea trebuie să-şi delimiteze 
domeniul ei de valabilitate, cel în care folosirea ei are 
sens. „Dincolo”, metodele ei nu se pot aplica. Obiectul 
general al ştiinţei este lucrarea lui Dumnezeu 
şi aplicarea metodei ştiinţifice aici a dus şi duce la 
rezultate formidabile. Dumnezeu însuși se află însă 
dincolo şi deasupra a tot şi a orice. 

De aceea, complementaritatea cunoaştere 
prin ştiinţă — cunoaştere prin religie le este de 
folos amândurora, fiecare putând furniza celeilalte 

înțelesuri şi întrebări noi şi astfel, prin desăvârşirea 
lucrării, „împingându-ne” pe noi spre frontiera 
Transcendentului, adică atât de aproape cât ne este 
permis ca ființe omenești create, de Creatorul nostru. 


Cunoaşteţi în istoria recentă (sec. 
XX) cazuri internaționale comparabile cu 
fenomenul Arsenie Boca, au fost acestea 
evaluate ori monitorizate de oameni de ştiinţă? 

Nu cunosc, printre oamenii Bisericii cel puţin, 
alt caz decât cel al lui Padre Pio, despre care am vorbit 
mai înainte. În ceea ce priveşte însă, cum mă întrebaţi, 
evaluarea și monitorizarea de către oameni de ştiinţă 
a unor asemenea personalităţi și a „lucrurilor” cu 
totul ieşite din comun pe care le făceau, altceva aş 
vrea să spun: cred că trebuie să avem mare grijă cum 
abordăm asemenea „cazuri”, cum le spuneţi. 

Pentru că, vedeţi, levitaţia, de exemplu, sau 
ieşirile din corp (OBE - Out of Body Experience) sau 
atât de discutatele „experienţe la pragul morţii” (NDE 
— Near Death Experience) nu sunt totuşi lucruri 
„inventate”. Numai eu ştiu destule asemenea cazuri 
de levitaţie şi OBE (şi nu mi-am propus niciodată 
explicit să le caut, să le cataloghez) care mi-au fost 
relatate. În ce privește NDE-urile, am primit mărturii 
dela (neuro)chirurgi care s-au întâlnit cu ele în timpul 
operaţiilor, inclusiv o mărturie de primă mână de la 
un medic cu adevărat mare, care a avut personal o 
asemenea experienţă, în prezenţa întregii echipe care 
îl opera de un cancer de colon. Şi vorbesc de aceste 
exemple despre care am cunoştinţă personal, pentru 
a evita trimiteri sau citări de situaţii pe care le găsim 

descrise cu lux de amănunte pe Internet, relatări care, 
în cel mai bun caz, ridică suspiciuni. Întorcându-mă 
la levitaţie, probabil că cele mai celebre cazuri sunt 
cele ale lui Giuseppe da Copertino (1603-1663), 
cunoscut şi ca „Sfântul zborurilor” (care, irezistibil, 
levita în momentele de extaz în timp ce se ruga), şi, 
mult mai aproape de noi, cum spuneam, Padre Pio 
(1887-1968). Pe amândoi îi găsiți prezentaţi cu o 
mare bogăţie de detalii pe Internet și chiar și simpla 
lectură este copleșitoare! 

Amândoi au fost sanctificaţi — primul de către 
Papa Clement XIII, în 1753, cel de-al doilea de Papa 
Ioan Paul II, în 2002. 

Vă dau un singur exemplu de levitaţie cu Padre 
Pio, cu un număr foarte mare de martori (relatat de un 
preot, Padre Ascanio). O mulţime imensă în aşteptare 
pentru spovedanie. Atât de mulți, încât nu-ţi puteai 
face loc printre ei să înaintezi. Toţi priveau spre uşa 
prin care trebuia să intre Părintele. Dintr-odată, 
fără ca uşa să se fi deschis, toţi îl văd pe Padre Pio 
păşind deasupra capetelor lor, intrând în confesional 
şi imediat invitând credincioșii să vină pentru a se 
spovedi. 

Încă şi mai impresionante sunt însă alte două 
cazuri, unul de precogniţie şi unul de bilocaţie. Veţi 
recunoaște aici experienţe trăite la noi cu și alături de 
Pr. Arsenie Boca. 

Precogniţie: venind cineva la el pentru a-i 
cere binecuvântare, Padre Pio îi cere direct ca mai 
întâi să scoată şi să arunce din portofel şi legitimaţia 
de membru al Partidului Comunist (cunoscut deja 
la acel moment pentru persecuțiile din Rusia asupra 

Bisericii), şi... nişte poze „licenţioase” cu fete. După ce 
îl admonestează, adaugă și că, dacă vrea într-adevăr 
să se curăţească, atunci să arunce şi... conţinutul unei 
mici casete din sertarul de la masa lui de lucru, despre 
care evident că doar tânărul respectiv ştia! 

Bilocaţie: ultimul caz cunoscut a avut loc în 
preziua morţii sale. La Genova, un prieten drag al 
Părintelui, Padre Umile, suferind de pe urma unui 
accident, îi spune măicuţei care venise să-i aducă o 
ceaşșcă cu ceai că tocmai fusese la el Padre Pio „pentru 
a-l saluta pentru ultima oară”. A doua zi, Padre Pio se 
stingea la San Giovanni Rotondo. Distanţa între cele 
două localităţi — peste 800 km! 

Și revin la evaluare și monitorizare. Prima 
observaţie pe care o va face orice om de ştiinţă despre 
aceste cazuri de levitaţie, ca şi în cazul bilocaţiei sau al 
precogniţiei, va fi că ele... nu sunt reproductibile. Şi fără 
această proprietate ele sunt... expulzate din categoria 
fenomenelor care pot fi investigate cu mijloace științifice. 
Ceea ce mă duce la o a doua observaţie — o întrebare, de 
fapt: şi cu aceste fenomene ce fac? Le dau pur şi simplu 
„delete” chiar dacă „subiecţii” sunt persoane perfect 
respectabile? Să zicem că nu. Şi atunci rămâne cealaltă 
problemă, cea reală: cum le abordez? 


Întrucât sunteţi şi un cunoscut om de 
media, prin nenumăratele emisiuni (radio, 
TV) şi scrieri în care ați adus tainele fizicii 
mai aproape de înţelesul omului de rând, 
cum consideraţi că poate fi calificată uriaşa 
mediatizare a fenomenului Arsenie Boca şi 
a mulțimilor de oameni care caută şi astăzi 

o alinare la mormântul său? Care sunt 
consecinţele negative ale acestei mediatizări? 

Foarte direct spus, o „mediatizare uriașă”, în 
orice domeniu, ajunge inevitabil să depășească limitele 
excesului. Iar de aici încolo, tot inevitabil aproape, are 
două direcţii pe care este împinsă: să aibă efectul exact 
opus celui care a determinat iniţierea ei şi, cea de a doua, 
să se transforme în act comercial. Nimeni nu ar trebui 
să aibă voie să exploateze suferința mergând până la 
disperare și speranţele oamenilor. 

Oamenii aceştia merg în pelerinaj la Pr. Arsenie 
Boca. Vin din toată ţara la Prislop. Vin de peste tot 
la Drăgănescu, la biserica pictată, tulburător, de 
Părinte. Merg şi la alte locuri. De ce fac ei aceste 
drumuri? De ce faci un drum? De cele mai multe ori, 
pentru că ai nevoie. Îţi trebuie ceva. Acești oameni 
au nevoie de... lucruri „mărunte”, omenești, cum 
ar fi sănătatea, liniştea sufletelor lor, „pacea care 
covârşeşte toată mintea”. Cine are dreptul să-i judece? 
Şi dacă îi judecă, pentru ce anume ar face-o? Pentru 
că suferă? A nu suferi, a nu avea capacitatea de a o 
face, pentru ceva sau pentru cineva, eu cred că este un 
semn de infirmitate. Suferinţa este o încercare pe care 
suntem chemaţi să o trecem. Cum spune Părintele 
Arsenie: „Totuşi un rost au şi încercările acestea. 
În încercările acestea veți vedea prezența Mea” — 
a lui Dumnezeu. Şi nu aceasta caută până la urmă 
toţi cei care pornesc într-un pelerinaj? Nu prezenţa 
lui Dumnezeu este cea care le poate da puterea de a 
birui încercarea? Toţi suntem slabi şi ori renunțăm la 
luptă, ori ne căutăm putere. Şi de această putere au 
nevoie, în primul și în primul rând, cred eu, cei care 

merg în pelerinaj la Părintele Arsenie Boca. Alinare... 
Să nu uităm că în Paraclisul Maicii Domnului îi 
spunem Sfintei Fecioare că „altă mângâiere nu avem 
afară de tine”. Cum şi-ar contrazice spusa aceasta un 
credincios adevărat? Cum i-ar putea cere altcineva să 
o facă? Şi mai este ceva: unde mergem noi de fapt? 
Acolo unde putem merge şi chiar ajunge? Cred mai 
curând că mergem acolo unde suntem chemați. 
Aceasta este esența unui pelerinaj: pornim cu nevoile, 
durerile şi speranţele noastre pentru a ne lua putere. 
Pornim cu convingerea că drumul pe care îl facem se 
va deschide în locul unde ajungem pentru a lăsa să 
vină spre noi, să ne pătrundă, forța vindecătoare a 
credinţei noastre. 

Este, desigur, o mare taină aici, care se dezvăluie 
fiecăruia în parte dintre cei care s-au alăturat cinstit 
pelerinajului. 

În însemnările sale despre taina răbdării, 
Părintele ne spune: „Păziţi-vă de oameni”. Şi, vedeţi, a 
comercializa credinţa şi durerea și speranţa pelerinilor 
este degradant pentru cei care o fac. A vorbi despre 
ele, despre ceea ce se întâmplă, este normal, pentru că 
ascultătorii primesc învăţătură. A le mediatiza agresiv 
este indecent. 


O mare notorietate în timpul vieţii au 
avut şi Padre Pio (talia), şi Părintele Nectarie 
(Grecia) etc. — ceea ce a atras anumite 
rezerve din partea ierarhilor Bisericilor de 
care aparţineau aceştia. Uriaşa notorietate a 
Pr. Arsenie Boca putea să contribuie în sens 
negativ la accentuarea presiunii şi rezervelor 

anumitor autorități (politice, ale Bisericii) 
din timpul vieţii acestuia? 

Revenind la întrebare, în timpul vieţii lor pe 
Pământ, toţi trei au avut parte de o notorietate imensă, 
care le-a adus multe necazuri: Padre Pio a fost acuzat, 
investigat și chiar ridiculizat; Sf. Nectarie a incomodat 
autorităţile eclesiastice și a suferit consecinţele; Pr. 
Arsenie Boca a indus teamă autorităţilor politice ale 
momentului. 

Există nu puţine asemănări tulburătoare în 
vieţile celor trei. 

Încep cu Padre Pio. Lucrurile total neobișnuite 
pe care le făcea au determinat autorităţile eclesiastice 
să ceară investigarea lui. Capucinii sunt acuzaţi de 
episcopul locului, Gagliardi, că „montează” miracolele 
pentru... avantaje financiare! Lucrurile se înrăutăţesc 
și verificările se înmulţesc odată cu alegerea ca Papă a 
lui Pius XI (1922). Se aplică pedepse severe în scopul 
reducerii publicităţii enorme de care se bucura. Este 
mutat la altă mănăstire și pentru doi ani i se interzice 
să slujească. Paralela cu Pr. Arsenie Boca este 
evidentă! Călugărul, medicul şi psihologul Agostino 
Gemelli (care fondase la Milano Universitatea 
Catolică), neputându-i examina stigmatele, îl declară 
„psihopat, dispus la automutilare şi la exploatarea 
credulităţii oamenilor”. Acelaşi Papă însă revine în 
1933, declară că „fusese prost informat” şi îi permite 
din nou să slujească în biserică. Pius XII urcă pe 
tronul papal în 1939 şi îndeamnă credincioșii să vină 
la Padre Pio, pentru ca succesorul său, Paul VI, să îl 
absolve de toate acuzaţiile. 

Şi la Pr. Nectarie, astăzi Sf. Nectarie, întâlnim 
suferinţe şi nedreptăţi (gratuite) pe care le știm prea 

bine de la Pr. Arsenie. Este hirotonit diacon cu numele 
de Nectarie în 1879, zece ani mai târziu este uns 
Episcop mitropolitan la Pentapolis (Libia de astăzi) 
de Patriarhul Sofronie al Greciei. În 1891, după ce 
slujise un an la Cairo ca Mitropolit, este expulzat în 
Egipt fără nicio explicaţie şi se întoarce în Grecia. 
În 1908 se retrage la Mănăstirea Sfintei Treimi din 
Eghina. Scrie, predică şi este duhovnic, dar munceşte 
cot la cot cu muncitorii şi construiește mănăstirea, 
plătind din banii săi. La 9 noiembrie 1920 se stinge 
din viaţă după ce fusese spitalizat şi tratat de cancer 
de prostată timp de două luni. După 41 de ani, la 20 
aprilie 1961, este recunoscut ca sfânt de Patriarhul 
Ecumenic al Constantinopolului. 

Părintele Arsenie Boca. După opt ani de la 
tunderea sa în monahism, în 1948, este arestat şi 
torturat de Securitate, fiind acuzat că e legionar 
(lucru nedovedit), apoi este mutat la Prislop şi numit 
stareţ. După doi ani, Prislop devine mănăstire de 
maici, iar Pr. Arsenie rămâne ca duhovnic. În 1951 
este arestat din nou de Securitate şi condamnat 9 luni 
(la Ocnele Mari şi la Canal). Revine la Prislop, dar 
mănăstirea este închisă în 1959. Ca şi celorlalţi doi, 
i se interzice să mai slujească. Pleacă la Bucureşti ca 
pictor muncitor la Atelierele Patriarhiei de la Schitul 
Maicilor. În 1968 este pensionat şi începe pictura 
bisericii de la Drăgănescu. O încheie în 1983. În 
altar, pe fresca dedicată Sf. Ştefan cel Nou, îşi înscrie 
data morţii: 1989, 28 noiembrie. Pleacă din viaţa 
lumească la Sinaia și este înmormântat la Prislop la 
4 decembrie 1989. 

Deci, viaţa celor trei a fost un lung şir de 
încercări. Primii doi au fost sanctificaţi. Părintele 
Arsenie... Sanctificarea sa este, după cum se vede, 
o problemă care, la nivelul nostru, al oamenilor 
obișnuiți, se discută din ce în ce mai des şi de multe 
ori cu patimă. Dar eu cred că nu trebuie să uităm 
niciodată că Biserica nu este totuşi o democraţie. 
Şi dacă cineva, pentru orice motive, vrea să caute 
situaţii, cazuri, în care credincioşii să fie chemaţi 
la vot pentru „alegerea” unui sfânt, nu vor găsi. 
Sanctificarea se înfăptuieşte în Duh, nu se instalează 
urne la care să fim noi toți chemaţi să o votăm. Căci, 
procesul sanctificării se consumă în lumea aceasta, 
este adevărat, dar nu face parte din ea — o transcende. 

Părintele Arsenie Boca nu doar că a ştiut că 
va pleca, a știut și când. Şi ne-a încredinţat pe noi, 
cei care încă am rămas, că de acolo unde se duce va 
putea lucra pentru noi şi mai mult decât tot timpul 
cât a fost cu noi aici. Şi nu știu să fi spus cuiva şi nici 
nu cred că măcar s-ar fi putut gândi vreo clipă să lege 
aceasta de oviitoare posibilă sanctificare a sa. Sigur, a 
i se face acest dar, al sanctificării, ca semn de adâncă 
recunoştinţă, i-ar aduce un spor de bucurie acolo unde 
se află Dumnealui şi i-ar mulțumi pe cei care, tot mai 
mulți, şi neîncetat, pornesc în noi şi noi pelerinaje spre 
locurile pe care Părintele le-a binecuvântat cu trecerea 
sa. Şi se întorc apoi la casele lor cu mare încărcătură de 
speranţă, de ajutor, de mulțumire, de linişte. 

Așa că, pentru noi, Părintele este de multă 
vreme un sfânt al nostru. Şi ce dar de recunoştinţă 
mai frumos şi care ne stă tot timpul la îndemână, 
nouă, oamenilor obişnuiţi, i-am putea face? 

Aveţi o relație caldă cu numeroşi oameni 
ai Bisericii. Care este astăzi relația Bisericii 
cu fizica, cu cercetarea ştiinţifică? 

Biserica noastră Ortodoxă nu a avut niciodată 
probleme cu știința — este un lucru pe care primul 
care mi l-a spus a fost Părintele Galeriu. Am avut 
neasemănatul privilegiu de a fi de faţă la o întâlnire 
istorică la Iași, în 1991, când Preafericitul nostru 
Părinte Patriarh Daniel, pe atunci Mitropolit al 
Moldovei şi Bucovinei, a primit în vizită patru 
directori ai CERN - Organizaţia Europeană de 
Cercetări Nucleare de la Geneva, unul dintre cele mai 
mari şi mai respectate institute de cercetări în fizică 
din lume, şi trei fizicieni români. Spun că a fost un 
moment istoric, pentru că atunci a început drumul 
nostru efectiv spre integrarea în CERN ca ţară 
membru. Ceea ce s-a întâmplat de abia anul acesta, 
după 14 ani — de fapt după mult mai mulţi ani de 
când fizicienii români începuseră să devină cunoscuţi 
la CERN, fără să existe însă relaţii instituţionale cu 
această primă organizaţie cu adevărat europeană de 
după război (1954). 

A fost o discuţie de câteva ore şi așa am aflat că 
Preafericirea Sa vizitase de multe ori CERN-ul împreună 
cu un prieten fizician. Și, în continuare, ne-a spus o 
vorbă care ne-a impresionat pe toţi şi care, într-un fel, 
este cel mai bun răspuns la întrebare: „Mănăstirea este 
laboratorul de cercetări al Biserici”... 

Cesă maispun mai mult? Ceea ce ştiinţa lucrează 
şi obţine în laborator este, mai devreme sau mai 
târziu, „transferat” celorlalți oameni — Cunoaştere. 
Dar şi în mănăstire se săvârşeşte o lucrare, de o putere 


224 e ANDREI DOROBANŢU 


copleşitoare: prin lucrarea LOR, rugăciunea, călugării 
plămădesc un dar fără egal oamenilor, celor obişnuiţi 
şi, nu mai puţin, oamenilor de ştiinţă. Pentru că, așa 
cum spune Sf. Isaac Sirul, „Există o cunoaştere ce 
premerge credinţei şi o cunoaştere ce se naşte 
din credinţă”. 

Vorbind despre aceştia, despre oamenii de știință, 
Preafericitul nostru Părinte Patriarh, în Cuvântul înainte 
la cartea Lumina Celui Nevăzut a Diaconului Dr. Sorin 
Mihalache, ne aminteşte că, în efortul lor de cuprindere 
a realităţii, ei conştientizează limitele înţelegerii noastre 
şi ale întregului lor „echipament” experimental şi 
conceptual. Şi, în felul acesta, „aduc ştiinţa în 
apropierea experienţei religioase a smereniei”. 
Cu o consecinţă formidabilă: „Constatarea limitelor 
ne pregăteşte pentru ceea ce ne depăşeşte”. 
Prin smerenia sa desăvârşită, prin Iubirea sa nesfârşită 
pentru Dumnezeu și prin marea sa dăruire pentru noi, 
oamenii simpli, Pr. Arsenie Boca a reușit ceea ce la 
puţini le este dat să reuşească: a trecut prin şi dincolo de 
ceea ce ne depășește. Urcând sus. Foarte sus. 


Cum credeţi că poate fi abordat de aici 
înainte fenomenul Arsenie Boca? Fenomene 
miraculoase se petrec în continuare la 
mormântul acestuia... Ce ar putea face o 
eventuală comisie de cercetători compusă 
din medici, fizicieni, psihologi, antropologi, 
teologi etc.? 

La a doua întrebare răspund fără nicio ezitare, 
doar cerând iertare dacă supăr pe cineva: nimic. 
Dumnealui, Părintele Arsenie, se află undeva 

deasupra noastră, oricând gata să ne asculte și chiar 
să ne vorbească — dacă vreţi, cu o expresie de care 
se cam abuzează în zilele noastre, să ne trimită 
mesaje. Că noi le identificăm, le primim, le înţelegem, 
aceasta depinde de fiecare dintre noi şi mai ales 
de modul în care alegem să-l invocăm. Dar, ca să 
folosesc cuvintele dumneavoastră, „ce ar putea face 
o eventuală comisie de cercetători”... Cel mult, atâta 
vreme cât „membrii” săi (nepotrivit cuvânt!) sunt 
într-adevăr dincolo de orice bănuială de competenţă 
profesională, de onestitate şi de deschidere de minte 
și de suflet, tot ce ar putea face ar fi, încercând să 
înţeleagă, să formuleze întrebările corecte. Pentru 
că, nu cred că avem în vreo altă parte altă şansă de a 
ne apropia de Părintele Arsenie decât prin întrebări 
la care să căutăm răspunsuri — adică înțelegeri. Aşa 
ceva se poate dovedi cumplit de consumant pentru 
mintea și pentru sufletul nostru, pentru că reprezintă 
o forţare a frontierelor noastre mentale, spirituale şi 
chiar a celor fizice. 

Astfel că, ducându-mă la prima întrebare, 
adică la „cum poate fi abordat... fenomenul Arsenie 
Boca”, răspunsul meu va fi, din nou, fără ezitare: pur 
şi simplu, aşa! Adică, privindu-l pe Părinte exact 
aşa, ca un fenomen. Dar nu ca un fenomen media, 
ci ca unul al Naturii, ca o manifestare. Adică aşa 
cum a fost dumnealui în tot ce a făcut și în interacția 
lui cu cei care ajungeau să se apropie de el. 

Minuni, fenomene miraculoase... Vă aduceţi 
aminte că toţi cei care au venit la El cerând vindecare 
au plecat vindecaţi, căci Mântuitorul le spunea 
fiecăruia „Credinţa ta te-a vindecat” şi le cerea să 

nu dezvăluie — din nou cu un termen actual folosit 
şi răsfolosit — cum se „activase” în ei această putere 
tămăduitoare a credinţei. 

Părintele Arsenie este unul dintre cei puţini, 
foarte puţini, din ce în ce mai puţini, care din 
puterea credinţei sale în Dumnezeu şi a dragostei sale 
de EI, şi-a luat mereu putere pentru a deschide căi 
care să ducă dinspre noi spre Dumnezeu. 

Acestea, cred eu, sunt cu adevărat minunile 
care se petrec în preajma ultimei case a Părintelui. 

Pentru ştiinţele pe care le-aţi menţionat... 
Aș spune că de folos ne pot fi în primul rând fizica 
şi neuroștiinţele, care în acest moment sunt cele 
mai aproape de transcendent. Tot ce a trăit, a făcut 
şi a însemnat Părintele Arsenie reprezintă o imensă 
şansă, nu de a se mai apropia cu un pas, ci de a vedea 
cum se ridică puţin un colţ al cortinei care ne desparte 
de ceea ce se află Dincolo, unde câtă vreme încă 
mai suntem pe lumea aceasta nu avem nici cum să 
vedem pe de-a-ntregul şi nici măcar cum să ne găsim 
cuvintele potrivite pentru a povesti ceea ce, uneori, în 
cel mai bun caz, încercăm să ghicim. 

Cum spune Lucian Blaga: „ca printr-un vis 
întrezărim, ca printr-o pulbere-argintie, păduri, 
care puteau să fie şi niciodată nu vor fi”... 


DUMITRU CONSTANTIN-DULCAN 
(medic psihiatru, neurolog): 


Dacă sfaturile Părintelui preveneau 
o boală viitoare, ce n-aş da eu 
ca medic să ştiu să previn boli 
pe care nu le văd încă! 


Domnule doctor Dumitru Constantin- 
Dulcan, în România sunteţi printre puţinii 
cercetători de anvergură ai fenomenelor 
de natură psihică şi spirituală, chiar şi ale 
celor de graniţă, inexplicabile. În activitatea 
dvs. de cercetare aţi găsit cazuri, pe care să 
le consideraţi, în continuare, în afara unei 
explicații ştiinţifice, provenite de la Părintele 
Arsenie Boca? Cum le trataţi ca om de ştiinţă 
şi cercetător? 

Aș vrea să spun că, venind din unghiul ştiinţei, 
eu îl privesc pe Părintele Arsenie Boca ca pe un 
fenomen care se situează la interferența dintre 
realitate şi suprarealitate. În clipa de faţă trebuie să 
spunem că Părintele Arsenie Boca este un fenomen 
de o extraordinară anvergură, care se extinde, se tot 
extinde. Este firesc ca în situaţia asta să ne întrebăm 
cât adevăr este, câtă realitate şi câtă mitologie. 

M-a interesat Părintele Arsenie Boca în primul 
rând ca fenomen de excepţie. Daţi-vă seama, noi 
suntem contemporani cu Arsenie Boca! Arsenie 
Boca s-a născut lângă noi, a trăit lângă noi, sigur, cu 
suferinţele pe care le ştim. Dar în același timp, toată 
lumea vorbeşte despre nişte acţiuni, de fenomene pe 
care noi, oameni ai secolului XXI — când știința putem 
spune clar că are un statut destul de bine închegat din 
punct de vedere al posibilităţilor de cunoaștere —, iată 
că ne confruntăm cu ceva care se situează în mare 
parte la nivelul supranaturalului. Cu alte cuvinte, al 
legilor care transcend realitatea noastră concretă, 
unde și din punctul de vedere al ştiinţelor, mai ales al 
ştiinţelor clasice, este foarte greu de explicat. 

Deci, Pr. Arsenie Boca este un fenomen de 
excepţie, indiscutabil, şi ca oameni de cunoaștere eu 
cred că avem datoria, obligaţia să facem efortul să 
ne explicăm de ce și cum. Se poate explica? Şi dacă 
se poate explica, atunci care este adevărul despre 
noi? Vorbim de realitatea asta descrisă de ştiinţele 
academice, ştiinţele clasice, redusă strict la materie, 
la substanţă — de aceea şi vorbim despre o concepție 
materialistă. 

Dacă Arsenie Boca a săvârşit toate aceste vindecări, 
aceste întâmplări, evenimente despre care se vorbeşte, 
atunci eu sunt obligat să înţeleg că există o altă 
realitate... Şi dacă există cu adevărat o altă realitate, să 
o explic. Atâta vreme cât ştiinţele noastre neagă orice 
altă realitate dincolo de materie, de substanţă şi ceea 
ce se întâmplă sau s-a întâmplat în viaţa Părintelui 
Arsenie Boca sunt evenimente absolut reale, atunci 
este de datoria noastră, a tuturora, a științei, să ne 
punem întrebarea: de ce? Care este misterul? 

Așadar, acesta era Părintele Arsenie Boca, cel puţin 
din informaţiile pe care le am, intrigat şi eu (îmi pare 
rău că nu am ştiu de el înainte, că m-aş fi dus să-l caut), 
punându-mi aceste întrebări pe care le-am amintit, am 
încercat să găsesc nişte oameni care l-au cunoscut, care 
au trăit cel puţin o parte din timp lângă el. 


Aşadar, aţi încercat să ieşiţi din sfera 
mitologiei şi să verificaţi concreteţea anumitor 
miracole, veridicitatea... 

Exact ce spuneți dumneavoastră: voiam să ştiu 
cât e adevăr, cât e legendă. L-am cunoscut pe acest 
cetăţean, Gheorghe Vâlcea din Comarnic, am stat de 
vorbă, am fost la Domnia Sa acasă. Am stat de vorbă 
cu el, era și soția lui de față, confruntam opiniile, o 
întrebam adeseori pe soţie: doamnă, e adevărat? 

Gheorghe Vâlcea a fost un tâmplar de lux, nu 
de ăsta comun, şi a ajuns, prin nu știu ce întâmplare, 
să lucreze la casa maicilor din Sinaia după ce ele au 
fost scoase din Biserici şi şi-au făcut acolo o casă. 
Acolo a cunoscut un domn pe care, spune el, îl 
vedea făcând nişte desene de altă factură decât astea 
comune. Şi atunci, fiind el însuși un tâmplar de lux, 
și-a zis: domnule, schiţele astea nu sunt ale unui om 
necunoscător. Omul ăsta ştie ceva. Ei, s-au cunoscut, 
a lucrat cu dânsul, cu Părintele Arsenie, care l-a rugat 
iniţial doar atâta: să-i spună „Bătrânul”, nu şi-a dat 
numele... 

După cum ştim, era retras acolo în anonimat. 
Şi s-au văzut periodic, timp de câţiva ani. Ei, mi-a 
povestit foarte multe întâmplări. De pildă, una dintre 
întâmplări zice: era un vecin de-al lui bolnav, tânăr, 

parcă la 26 de ani, care avea un cancer gastric, într-o 
fază finală; omul fusese trimis acasă, nemaifiind 
posibilităţi de reabilitare medicală. Şi auzind despre 
minunile, să zicem așa, vindecările pe care reușise 
să le facă Părintele, l-a rugat să-l vadă şi pe el. L-a 
văzut pe tânărul ăsta, interesant ce-mi povestea. 
Zice, domnule, privea mai întâi în sus ca şi cum ar 
fi consultat pe cineva... L-am întrebat ulterior şi pe 
Nicolae Mărgineanu, regizorul care a făcut filmul cu 
Arsenie Boca, şi el spune la fel. Şi după aceea, zice 
Gh. Vâlcea, Părintele Arsenie a trecut cu degetul 
de deasupra pieptului în jos şi a zis: bine, gata, eşti 
vindecat. Şi a continuat Părintele, către tânăr: am 
auzit că eşti şi tu tâmplar, am o rugăminte, vino şi 
tu şi ajută-ne aici la fetele astea să le facem o casă. Şi 
el, fostul bolnav, a lucrat acolo. Am zis, domnule, e 
adevărat? Zice Gh. Vâlcea: domnule, mi-e vecin, hai 
cu mine să-l vezi!... 

Mi-a povestit şi episodul cu înmormântarea 
mamei sale. Uneori, Părintele era rugat de către 
gardienii de la închisoare să le facă contabilitatea, pe 
când era închis la Canal. Şi într-o zi i-a rugat pe ăia 
să-l lase două ore liber, în celulă. Ei, după două ore 
l-au căutat: nu mai era în celulă! Și atunci au crezut 
că Părintele a evadat, or evadarea era un eveniment 
neobişnuit, deosebit de grav. În sfârșit, în cele din 
urmă, spune că l-au găsit lângă gardul închisorii, dar 
în interior, culcat, aşa ca şi cum ar fi stat într-o stare 
de meditaţie, cu ochii închiși. Și mi-a zis lucruri care 
în alte surse nu sunt scrise. Ce faci, ce faci aici? l-au 
întrebat gardienii. Cică şi-a deschis ochii şi a zis: o! 
tocmai acuma, ce să fac? Bine, uite... dacă mă mai 

lăsaţi puţin, da, bine gata, acum o înmormântează. 
Ce înmormântare?! Gardienii erau, evident, foarte 
surescitaţi. Pe mama, pe mama, mă! Păi, ce-i asta? Păi 
uite-aşa, am participat la înmormântarea mamei... 
Cum lipsise două ore și mama murise tocmai în 
localitatea Hălmagiu, lângă Brad (Munţii Apuseni), 
n-avea cum. Şi într-adevăr s-a dat telefon acolo, la 
miliţianul din sat, care a confirmat că îl văzuse la 
înmormântare... 

Ei, asta înseamnă că Părintele Arsenie Boca avea 
această capacitate de teleportare, sau de ubicuitate, 
de a fi în acelaşi timp în mai multe locuri deodată. 


Un fenomen întâlnit şi la alți sfinți 
creştini, dar foarte rar... 

Da... De ce mă interesează aceste fenomene? 
Pentru că dintr-un eveniment, dintr-o acţiune de 
genul ăsta, o întâmplare, eu deduc cum funcţionează 
universul. Pe mine asta mă interesează. Gh. Vâlcea 
spune așa: Când Zian Boca, viitorul Părinte Arsenie, 
avea doisprezece ani, în timp ce se ducea la şcoală, s-a 
rugat la Dumnezeu să-i spună ce să facă el în viață? Şi 
peste alte câteva zile întâlneşte, pe acelaşi drum, pe 
o potecă, un bătrân care-i spune: Uite, te-ai rugat la 
Dumnezeu să-ţi spună ce să faci. Eu sunt Dumnezeu. 
Tu vei veni să mă ajuţi pe mine, pentru că lumea s-a 
înrăit tare şi este greu de ţinut în frâu... 

Foarte interesant. Adică, deduc din asta că în 
planul de Sus, de fapt, noi suntem în permanenţă 
supravegheați, se încearcă să se menţină un echilibru 
al lumii, lumea fiind astăzi foarte înrăită. Şi, iată, 
în dimensiunea din planul spiritual, de dincolo, au 

nevoie ca unii oameni să fie alături, prin rugăciunile 
lor, tocmai ca lumea să poată să se păstreze într-un 
anumit echilibru. 

Povesteşte Dan Lucinescu o chestie teribilă. 
Aude şi el despre minunile Pr. Arsenie Boca, dar se 
întreba: o fi un impostor, o fi adevăr ce se spune — că 
vine omul la el şi ştie totul despre el, îi ştie numele, 
ştie de unde a venit, ştie ce boli are, ştie ce viitor 
ar putea avea? Şi cum i se părea nenatural ca să se 
întâmple așa ceva în universul ăsta în care suntem 
obișnuiți cu mentalitatea comună, s-a dus să vadă. 
Dar n-ajunge până la Arsenie B., care era călugăr 
atunci, la Sâmbăta, cred. Arsenie Boca vine la el şi-i 
zice: Dane, ia spune-mi, ce crezi, sunt impostor? Dar 
înainte de-a ajunge la el, s-a rugat la Dumnezeu, să-l 
ajute să înţeleagă fenomenul. 

Am mai văzut în film două lucruri extraordinare, 
cu o vindecare a unei fete. Un țăran s-a dus cu o fată 
de șaisprezece ani în roabă, în căruţă... 


Vă referiţi la filmul intitulat Părintele 
Arsenie Boca, omul lui Dumnezeu... făcut de 
regizorul Nicolae Mărgineanu. 

Da. Mă interesează, pentru că una dintre 
suferințe ţine de domeniul profesiei mele. Deci, o 
fată de şaisprezece ani, a unui țăran, pe care o aduce 
cu căruța acolo, nu putea să meargă — sechele de 
paralizie infantilă se cheamă asta. Copilul la vârsta 
mică, înainte de a învăța să meargă, suferă la nivelul 
creierului o encefalită, sau o gripă care se soldează cu 
encefalită, şi rămâne cu sechele. Centrii din creier nu 
mai comandă mişcarea, copilul nu mai poate merge. 

Ei, şi Pr. Arsenie Boca a zis: bine, lasă-ne-o nouă 
câteva zile şi du-te acasă. Și-o plimbau câteva zile, ba 
afară, ba la mănăstire, în interiorul bisericii, cu roaba, 
că n-aveau altceva. Așa. Ca după vreo câteva zile, 
povestesc martorii, oamenii încep s-o vadă mergând 
alături de Părintele Arsenie Boca. Deci, probabil, în 
timpul ăsta el s-a rugat, că de aia a ţinut-o acolo, şi 
pur şi simplu a făcut-o validă. Ceea ce mi se pare un 
lucru extraordinar!... 

Oastfel de performanţă nu este posibilă medicinii, 
clar. Afirmația aceasta o fac cu toată responsabilitatea 
mea de neurolog. Ei bine, atunci, întreb: ce resorturi 
sunt dincolo de noi? Eu, ca om de cunoaştere științifică, 
trebuie să-mi explic! 

Asta înseamnă că există şi momente când 
se poate transcende condiția naturală a existenţei 
noastre într-o altă dimensiune, într-o dimensiune 
transcendentală, într-o dimensiune evident spirituală. 
Pentru că marea mea întrebare este: cum îi este posibil 
unui om să săvârşească vindecări pe care medicina nu 
le cunoaște încă? Nu este singurul exemplu, privitor la 
Pr. Arsenie Boca, sunt foarte multe! 

Altă întrebare: cum ştia numele omului din faţa 
lui? Întrebarea logică este: e „scris” cumva numele 
nostru undeva, în universul ăsta, e scris undeva 
„deasupra” noastră? Te vede pentru prima oară în 
viaţă, se uită la tine şi-ţi spune pe nume, exact cum te 
cheamă?! Asta o mărturisesc imens de mulţi oameni 
care l-au căutat. Şi normal că eu pun întrebarea: cum, 
în momentul când, la botez, ţi se dă numele, scrie 
cumva pe frunte? Citea Arsenie Boca pe fruntea ta? 

Vin şi eu atunci cu o altă întrebare care, 
sigur, poate părea nesuferită. Ea circulă însă 
în anumite medii, inclusiv cele clericale... 
apropo de posibilitatea ca, uneori, s-avem de-a 
face şi cu impostori. În ceea ce mă priveşte, 
sunt absolut convins că nu e cazul Părintelui 
Arsenie Boca. Iată o întrebare care s-a pus: 
există această supoziţie, o bârfă mai degrabă, 
că Părintele Arsenie Boca ar fi cunoscut 
în tinereţe pe cineva care avea capacități 
hipnotice, de la care ar fi învățat diverse 
chestiuni. Vă întreb tocmai pe dus. pentru că 
ştiu că vă pricepeți şi la acest subiect... 

Domnule profesor, trebuie să distingem nişte 
fenomene care ţin de sugestie, hipnoza, care este 
tot o sugestie, în ultima instanță indusă, ori de 
placebo. Dar aceste lucruri sunt la un nivel de acţiune 
fiziologică, extrem de simplu de redus. N-are nimic 
de-a face cu faptul că acest om ştia numele oamenilor, 
ştia toată istoria lor, mai ales istoria viitoare, care nu 
este scrisă... Nu, Părintele nu te acuza zicând: vei face 
boala cutare, ci spunea așa: uite, ca să nu faci boala 
respectivă, trebuie să faci asta. Doi: nu este singura 
vindecare de această factură petrecută în cadrul 
Bisericii. Iată, ca neurolog, am descris în cartea mea În 
căutarea sensului pierdut (Ed. Eikon, Cluj-Napoca, 
2008), în volumul doi, acest miracol al vindecării 
aviatorului Stavros Kalkandis. Acesta, după două 
răniri în al Doilea Război Mondial, ca aviator, pur şi 
simplu rămăsese tetraplegic (avea paralizate mâinile 
şi picioarele). Prin leziunea coloanei s-a întrerupt 
legătura între creier şi corp. N-a mai putut să-şi miște 

membrele timp de 24 de ani. A stat într-un azil de 
răniţi, invalizi militari, îngrijit de un soldat. Și l-au 
dus pe targă de câteva ori la Eghina, la mormântul 
Sfântului Nectarie, și a doua sau a treia oară, el se 
roagă şi spune: Sfinte Nectarie, n-am venit să-ţi cer 
nimic, ci să-ți dărui viața mea. Fă tu ce vrei cu ea! 
Se întoarce și, dintr-odată, simte că pur şi simplu se 
dezgheaţă corpul şi spune tuturor: mâine dimineaţă la 
ora 8 să invitaţi medicii. Și iată că, după 24 de ani, la 
ora respectivă, se ridică din pat şi începe să meargă!... 

Domnule profesor, cred orice, însă toate 
sugestiile ori hipnozele din lume nu puteau să refacă o 
coloană distrusă! Ştiţi cât înseamnă coloana cervicală? 
Înseamnă cam 2 cm, cât un deget de groasă. Prin asta 
trec toți nervii către corp. Nervii ăştia fiind retezaţi, 
n-aveau cum să dea comandă mâinilor şi picioarelor. 
Era exclus. Deci el fusese văzut în America de medicul 
personal al preşedintelui Roosevelt! L-a ţinut de milă 
vreo câțiva ani acolo, în sanatoriu, şi pe urmă l-a trimis 
înapoi. Şi-i spune la plecare un lucru extraordinar: 
dragul meu, ţi-am adus cei mai mari medici. N-au 
putut face mai mult. A mai rămas unul singur la care 
te-aş ruga să faci apel. Și el zice: cum, dacă toţi savanții 
dumneavoastră n-au fost capabili, cine poate să mă facă 
bine? Şi medicul îi răspunde: Dumnezeu. 

Şi iată că după 24 de ani de paralizie, Dumnezeu 
face ceva prin Sfântul Nectarie. Domnule, asta nu 
mai are nicio explicaţie! Hai să nu facem interpretări 
naive, numai de dragul de a nu recunoaște că poate 
există și dincolo de ştiinţă o altă posibilitate, o altă 
forţă... 

Ați găsit în viaţa şi miracolele produse 
în jurul Părintelui Arsenie Boca chestiuni 
similare celor generate de rugăciunile Sfântului 
Nectarie? 

Absolut! La Eghina am fost de două ori. Vreau 
să vă spun că am făcut, dacă vreţi, o prospectare 
ştiinţifică. M-am dus la Lourdes, m-am dus la Eghina, 
m-am dus până în Brazilia, am fost peste tot ca să văd 
dacă aceste lucruri sunt reale. 

Și am luat de acolo literatură ştiinţifică, descrierea 
faptelor. De pildă, la Lourdes sunt comisii ultramedicale, 
care verifică din timp în timp. Nu declară dintr-odată 
miracolul vindecării, ci fac nenumărate verificări. 
Sunt inclusiv medici americani care au făcut parte din 
comisiile astea, adică totul este verificat foarte riguros 
ştiinţific. Mult mai riguros este în Biserica Catolică decât 
în Biserica Ortodoxă, înainte de a declara un miracol, 
adică nu vor să fie ulterior dezmințiți... 


De ce în interbelic Petrache Lupu a 
fost cercetat de doctorul Gh. Marinescu şi 
de ce astăzi nu avem o comisie de medici, 
psihologi etc. care să cerceteze măcar ceea 
ce se întâmplă în aceste zile la Prislop, la 
mormântul Părintelui Arsenie Boca? 

Deci, Gheorghe Marinescu era considerat unul 
dintre cei mai mari savanţi ai timpului, ca neurolog. 
De ce nu avem așa o comisie? Păi sunt multe 
aspecte aici. Suntem într-o perioadă de scepticism, 
de secularizare. Foarte multe din teritoriile în care 
Biserica se pronunţa odinioară au fost preluate de 
ştiinţă. Numai că, în materie de gândire, eu cred 

că suntem în urmă cu 150 de ani. Adică exact la 
momentul Darwin, când toate științele îşi atinseseră 
apogeul pentru acea etapă... 

De ce nu facem noi o comisie medicală? Păi 
Arsenie Boca nu a fost singurul care a reușit să 
săvârşească miracole. Sfântul Augustin a zis că 
miracol este doar ceea ce nu ştim încă, deci aceasta 
înseamnă că, mai devreme sau mai târziu, noi vom 
avea o explicaţie! 

Eu m-am ocupat de acest lucru, tocmai pentru 
că voiam şi văzusem o serie întreagă de alte situaţii 
de genul ăsta, nu toate în cadrul Bisericii. Am fost 
şi în India, am văzut acolo un copil de şase ani — nu 
vorbea, nu auzea, nu mergea. Şi eram într-o clinică 
în care se aplicau terapiile lor tradiționale din India. 
Şi după câteva zile, copilul ăla a început să privească, 
era în spatele lui profesorul, şi-i spunea: ce faci acolo? 
Vă daţi seama? Un copil care, dus acolo, nu vorbeşte, 
nu aude, dintr-odată te întreabă: ce faci acolo, căci 
era în spatele lui?! A fost un reveriment fantastic. 
Deci, lucrurile acestea se întâmplă nu numai în religia 
noastră creştin ortodoxă. 

Dacă admitem că există dincolo de noi o 
dimensiune în care se exercită o forță care are nişte 
legi şi prin care oamenii, dacă respectă acele legi şi 
învaţă să le folosească, obțin miracole... descoperim 
natura noastră reală. Atunci avem obligaţia s-o ştim, 
s-o înţelegem. Asta am făcut eu, nimic altceva. Pe 
mine nu mă interesează mistica uneia sau a altei 
religii, pe mine mă interesează fenomenul. Dacă e 
real, atunci înseamnă că trebuie să-l cunosc! De ce 
m-am născut, nu ca să ştiu? De ce fac ştiinţă? De ce 
nu face toată lumea? 

Să ne înțelegem, o spun cu toată responsabilitatea, 
ca om de cunoaștere ştiinţifică, există două moduri de a 
studia natura. Toate ştiinţele se bazează pe firea naturii, 
nu? Pleci de la natură, cum e natura? Fizica o explică. 
Ori noi avem fizica clasică așa-zis newtoniană, care își 
atinge apogeul până în 1895, reducând întreg discursul 
ştiinţific la substanţă. Dincolo de atomi nu mai era nimic. 
Şi astăzi, foarte mulţi o afirmă la fel. Adică, întregul 
existent se reduce doar până la sistemul atomic, ai cărui 
atomi prin însumare formează molecule, moleculele — 
substanţă. Deci, ăsta este suportul ştiinţei clasice, prin 
prisma fizicii clasice. 

În 1895, prima ieşire dincolo de atomi o face 
Röntgen, cu descrierea razelor X, care au creat 
marele capitol al explorării din medicină, căreia îi 
suntem și astăzi tributari. După aceea se descoperă 
radioactivitatea, pentru care soţii Curie vor lua 
Nobelul. În 1900 deja Max Planck, primul mentor al 
fizicii cuantice, descrie cuanta, de unde şi termenul 
de fizică cuantică. În 27 de ani, toţi cercetătorii 
care au studiat, au dezvoltat știința fizicii cuantice, 
sunt laureați Nobel. Fizica cuantică duce universul 
ştiinţific dincolo de atomi. Asta înseamnă că fizica 
modernă, sau cuantică, duce discursul ştiinţific la 
nivel de câmp. Şi aşa aflăm că materia de fapt nu este 
solidă, nu este cum o susţinem de sute de ani — tot cu 
asta batem câmpii, că totul e solid —, ci pur și simplu 
materia este un câmp. Numai că alta este densitatea 
particulelor care vin din profunzimea materiei în 
realitatea noastră vizibilă. Sunt de o asemenea 
densitate, încât ceea ce noi palpăm este dens. Şi 
atunci deducţia noastră este că totul e materie, că 


Altfel despre Părintele Arsenie Boca * 239 


materia este accesibilă simţurilor noastre. Dar iată că 
fizica modernă ne duce într-un domeniu al câmpului 
cuantic, care nu mai este accesibil simţurilor noastre... 

Păi, dacă nu o văd, nu percep, nu simt, atunci mă 
rezum la nivelul percepţiei comune, al rațiunii comune: 
atunci o neg! Păi, dacă există un întreg domeniu 
dezvoltat numai de laureaţii premiului Nobel, putem 
noi să negăm această altă realitate numai pentru că 
nu o vedem? Ori asta explică foarte bine și aduce, aşa 
vorbind, apă la moara credințelor religioase. În sensul 
că, iată, la nivel de câmp, acolo unde simţurile mele nu 
au acces, există o anume realitate. Nu numai realitate, ci 
există Sursa tuturor lucrurilor! 

Hai să-l cităm pe acest român, să nu mergem 
mai departe, pe Mihai Drăgănescu, care în 1979 
publică Profunzimile lumii materiale (Ed. Politică, 
Bucureşti) şi care spune textual: în câmpul cuantic este 
o substanţă care este premisa și a materiei conștiente 
a minţii noastre, şi a întregii lumi... Acolo există o 
informaţie care precede informaţia genetică, despre 
care noi vorbim — vezi volumul Inteligența materiei 
(Dumitru Constantin-Dulcan, Ed. Eikon, Cluj-Napoca, 
2009). Ştiinţa actuală nu vorbeşte decât despre 
informaţia genetică, nu vorbeşte despre informaţia 
din câmpul cuantic care precede informaţia genetică. 
Pentru că în această accepțiune trebuie să admitem 
că genomul nostru, informaţia genetică, nu este decât 
instrumentul de care se foloseşte câmpul cuantic, 
mintea, conștiința din câmpul cuantic, pentru a da 
formă lucrurilor. În alte cuvinte, există o dimensiune, 
numită cuantică, experienţa morții clinice o numeşte 
dimensiune spirituală. 

După opinia mea, acestea sunt coincidente, 
sunt unul și acelaşi lucru, pentru că după experiența 
morţii clinice, noi avem argumente în clipa de faţă 
să susţinem că noi suntem structuri fizice, creaţie 
a unei entităţi spirituale. Şi suntem aici cu scopul 
de a experimenta: condiţia fizică, după care ceea 
ce noi numim moarte nu este decât o transcendere 
a conștiinței din planul fizic, al realităţii concrete, 
în planul câmpului cuantic. Deci acolo unde este 
invizibilul. Acolo ştim în clipa de faţă că ceea ce numim 
noi minte, sau inteligență sau conștiință din câmpul 
cuantic, este cea care dă formă lucrurilor. Cu alte 
cuvinte, sursa întregului univers, după experienţele 
fizicii cuantice şi ale experienţei morţii clinice, pur și 
simplu este una de ordin spiritual. 


O să vă pun o întrebare care porneşte de 
la un citat dintr-o autobiografie a Părintelui 
Arsenie. Sigur că aceste autobiografii date 
sub ancheta poliției politice au doza lor de 
subiectivism, de conjunctural, trebuie să le 
luăm cuo anumită rezervă. Oricum, Părintele 
vorbeşte despre ceea ce dumneavoastră ați 
amintit mai devreme, despre posibilitatea 
ca această stăpânire a simţurilor să te ducă 
dincolo, să-ţi confere o mai mare priză la 
realitatea de ordin spiritual, duhovnicesc. 
Citez: „Aveam problema voinţei în stăpânirea 
simţurilor. Mai mult chiar, mă preocupa, 
studiind mistica comparată a diferitelor 
religii superioare, ca să văz prin proprie 
experiență cât se întinde sfera voinţei în 

domeniul vieţii sufleteşti şi biologice. Mă 
interesa să văz dacă e adevărat ce afirmă 
cărțile asupra actelor reflexe şi asupra 
instinctelor, că anume sunt independente de 
voinţă şi controlul conştiinţei. Experienţa 
mea personală însă mi-a dovedit că acţiunea 
voinţei şi a conştiinţei se poate întinde şi peste 
instincte şi actele reflexe după o oarecare 
variabilă. Mă ajutau la aceste adânciri şi 
studiile ce le făcea pe vremea aceea Mircea 
Eliade la Calcutta, trimis de Universitatea 
din Bucureşti, pentru studii orientalistice. 
Iar parte de studii le tipărea în Revista de 
filosofie din Bucureşti şi îmi parveneau pe 
această cale”. Fără îndoială că Părintele se 
racorda la tradiţia ortodoxă, cu atât mai 
mult cu cât a avut şansa să locuiască timp de 
trei luni la Sfântul Munte Athos. Însă iată o 
perspectivă nouă şi foarte vie, asupra a ceea 
ce discutăm...! 

Tot ce aţi citat dumneavoastră, notat de 
Părintele Arsenie Boca, este perfect adevărat. Poate 
este exprimat prin termeni mai puţin adecvaţi 
timpului nostru. Deci, noi distingem două sfere 
esenţiale în comportamentul uman: una raţională 
sau cognitivă şi una afectivă, instinctuală. A stăpâni, 
cum spune Arsenie Boca, instinctele, afectele prin 
rațiune, întrebându-se dacă este posibil, asta însemnă 
realmente să creezi o armonie între instincte și 
rațiune, de o asemenea manieră, încât funcţionalitatea 
ta să fie optimă. E binecunoscut că, dacă sfera 
instinctiv-afectivă domină raţiunea, comportamentul 

uman este unul apropiat de al animalelor. Ori ființa 
umană trăieşte într-o societate în care întreaga sferă 
socială se bazează pe raţionamentul uman, și pe o 
anumită logică şi etică. Cum reuşeşte? 

Hai să mergem la „performanţele” unora precum 
Arsenie Boca, Padre Pio, Nectarie și atâţia alţii. De 
ce aceşti oameni au reușit să facă lucrurile acestea? 
Cum explic eu? Poate să fie o explicaţie subiectivă, 
dar eu cred foarte tare în asta, pentru că mă bazez 
pe multe alte lucruri, precum şi pe ultimele achiziţii 
ştiinţifice începând din '75 încoace, când se publică 
studii ştiinţifice despre experiența morţii clinice, când 
principiile fizicii cuantice încep din '92 să pătrundă 
la nivelul cunoașterii de masă, când avem psihologia 
transpersonală, când avem ştiinţele neurocognitive. 

Eu cred, şi am argumente, că există o lege 
fundamentală pe care se sprijină universul, legea etică. 
Această lege etică sau morală este şi modalitatea de 
funcţionarea creierul uman. Dacă noi suntem rezultatul 
Universului, înseamnă că întotdeauna atributele 
efectului trebuie să le atribuim şi cauzei, nu? Dacă iei 
gheaţa și-o topeşti, rezultă apă, cu aceeași structură ca 
şi gheaţa. Deci găseşti aceleaşi lucruri, numai că sunt 
stări diferite. Într-o lucrare dedicată creierului uman, 
Codul etic de funcţionalitate a creierului uman (2008), 
am dedus că Universul vorbeşte prin creierul nostru şi 
că legea fundamentală este cea etică, pe care o respectă 
toți oamenii: fie indieni, fie români, fie occidentali, fie 
orientali, fie ortodocşi, fie catolici, orice. Această lege 
etică te pune în acord cu Universul, care, încă o dată, 
trebuie să recunoaștem, conţine o forţă de dimensiuni 
universale. Dacă tu ai un comportament etic armonios, 

nu faci rău, nu urăști etc. etc., ştiind toate lucrurile astea, 
atunci intri în armonie cu Universul. Şi pur şi simplu 
îţi este posibil să faci orice pentru că ai accesibilitate 
la forţa Universului, care poate totul... Şi tu poţi pur și 
simplu să te transformi. Asta au făcut marii sfinţi, asta 
a făcut Pr. Arsenie Boca. 

Să vorbesc puţin despre creier, ca să înţelegem 
de ce este necesară o lege etică în funcţionalitatea 
sa. În primul rând, împărţim în două gândurile şi 
sentimentele. Nu le-am împărţit eu. Deja vorbim despre 
emoția distructivă descrisă de Daniel Goleman, care 
este psiholog, scriitor şi jurnalist de ştiinţă, absolvent 
Harvard. Este și la noi tradusă cartea lui Daniel 
Goleman, Emoţiile distructive (Ed. Curtea Veche, 2011), 
în care iubirea, compasiunea, aprecierea, sensibilitatea, 
generozitatea, tot ceea ce este constructiv, negentropic, 
discutând în termeni de termodinamică, are o finalitate 
pozitivă. 

Atunci când omul gândeşte astfel, corpul tinde 
spre sănătate, forță, intervine o funcţionalitate optimă 
a organismului nostru. Asta înseamnă pace, înseamnă 
armonie cu tine însuţi, cu semenii şi cu Universul. 
Dimpotrivă, ura, invidia, gelozia, răzbunarea, violenţa — 
sunt emoţii distructive. Goleman ne spune: emoțiile 
distructive sunt acelea care-ţi fac rău ţie însuţi şi 
celorlalți. 

Știm astăzi din fizică, un lucru extraordinar, că 
în virtutea ideii de câmp — ce este gândul: e o emisie 
de câmp energetic, în care este conținută finalitatea 
—, în momentul în care emiţi un gând, acesta are 
proprietăţi fizice de propagare în spaţiu. Or, iată, 
Werner Heisenberg spune așa: cel mai mic gând 

pătrunde până în ultimul colţ de Univers. Deci asta 
înseamnă că, în momentul în care eu gândesc, am un 
efect de ordin biochimic asupra mea, am un efect de 
undă de propagare asupra tuturor celor cu care eu mă 
interferez pe acea lungime de undă. Şi, lucru extrem 
de important, efectul este la nivel de Univers! Deci, în 
fiecare clipă în care gândesc, eu pledez pentru viață, 
sănătate, prosperitate ori pentru moarte, crimă, 
derivă. Gândesc pozitiv, atunci totul în jurul meu 
are o finalitate pozitivă. Gândesc rău, negativ, eu 
perturb şi propria mea sănătate şi a semenilor mei, 
dar distorsionez și funcţionalitatea Universului...! 

Ce se întâmplă cu gândurile acestea? Pur şi 
simplu formează un fel de „nor” deasupra noastră. Ce 
se întâmplă cu „norul” acesta? Păi, îl preluăm şi ne 
trezim că avem o serie întreagă de comportamente, 
de idei, care nu ştim de unde vin. Păi, ştim în clipa 
de faţă că noi percepem milioane de biţi, sau chiar 
miliarde, spun unii, la nivel subconștient, din care 
numai unsprezece biți sau unităţi le prelucrăm 
conștient. Asta înseamnă că, din subconştientul 
nostru, noi preluăm toată zgura sentimentelor 
şi gândurilor rele din Universul ăsta. Şi vedeţi şi 
dumneavoastră, priviţi televizorul, deschideţi şi 
vedeţi numai ce se aude, vedeţi cât circ, câtă ordinărie 
este în politică — nu numai la noi, peste tot. Tot globul 
este inflamat de aceste stupidităţi pe care le auzi zi 
de zi. Toate astea sunt stres, or noi ştim că stresul 
îţi afectează cromozomii, îți afectează ADN-ul, îţi 
afectează sistemul nervos, sistemul imunitar, și toate 
acestea înseamnă boală, înseamnă reducerea vieţii, 
înseamnă moarte. 

Iată ce fac marii sfinţi: elimină, digeră balastul 
cu care suntem zilnic bombardaţi, intră în armonie 
cu această lege a Universului, şi atunci ei beneficiază 
de forța Universului. Atunci să mă mai mir eu că 
Părintele Arsenie Boca reușea să vindece ceea ce eu 
nu reuşesc cu ştiinţa mea clasică? Pentru că eu am 
rămas închistat cu 150 de ani în urmă şi nu accept 
gândirea modernă?! Să mă mai mir eu de Padre Pio, 
de Sf. Nectarie, de Sf. Serafim de Sarov, care făceau 
aceleași lucruri? 

Aţi spus că aveţi informaţia că cineva l-ar 
fi învăţat hipnoză pe Părintele Arsenie Boca. Nu, 
nu, nu! Nu era nicio hipnoză! Când a fost trimis 
la Muntele Athos avea 29 de ani. Şi eu am fost la 
Athos... am întâlnit călugări, care se rugau aproape 
zi şi noapte, cu o viaţă destul de aspră, destul de 
limitată, rudimentară. Am văzut, oamenii ăia stau şi 
la trei noaptea cu rugăciune, cu alimentaţie extrem 
de frustă... 


Iar în 1939, când Părintele Arsenie a 
ajuns la Sf. Munte Athos, viaţa era şi mai 
aspră... 

Dar oameni ăia se roagă pentru noi și noi ar 
trebui să fim recunoscători. Dacă gândim în termenii 
existenței lui Dumnezeu, ar trebui să ne preocupe 
oamenii de acolo. Pentru faptul că ei stau acolo 
omenirea încă există. O spun asta conştient de faptul 
că este nevoie, o spun marii învăţaţi, măcar de 12 
oameni care să se roage pentru pacea lumii, cei care 
au forță, ca să menţină încă viaţa pe Pământ... 

În toate tradiţiile spirituale şi religioase, 
inclusiv în cea creştină, există asemenea 
oameni curați, anonimi, care se roagă pentru 
pacea lumii. Unii sunt localizaţi — dar stăruie 
nevăzuţi — chiar la Sf. Munte Athos... 

Or, oamenii ăia de acolo se roagă, se roagă 
pentru noi toţi. Noi ar trebui să le fim datori. O spune 
un om care nu stă toată ziua la uşile bisericilor, eu nu 
fac pledoarie pentru Biserică, fac pledoarie pentru o 
cunoaştere ştiinţifică. Tot ce spun eu este ştiinţă. 
Nu-mi exprim aici resentimente față de Biserică, vreo 
ostilitate, ci dimpotrivă. Ca om de cunoaştere ştiinţifică, 
vreau să înțeleg de ce unii credincioși obțin vindecări, 
obţin nişte lucruri, pe care eu prin știința mea nu pot să 
le obţin. Nu cumva trebuie să recurg la altă explicaţie, 
nu cumva ar trebui să înţeleg altceva? Or, dacă aceste 
lucruri le înțeleg, atunci asta înseamnă și să le aplicăm 
în viața noastă, să le aducem în realitatea noastră. Şi 
mai înseamnă că viaţa noastră ar avea cu totul altă 
formă de expresie, cu totul altă finalitate... 

Vreau să mai spun o chestiune concretă, pe care 
mi-a relatat-o acest domn Gh. Vâlcea din Comarnic. 
Eram internat în spital — povesteşte Gheorghe Vâlcea 
— pentru nişte dureri de genunchi. Și Părintele a venit 
la mine cu un carton de prăjituri în salon, mi-a dat 
mie şi celorlalţi cu care eram în salon. Și mi-a spus: 
măi Gicule, uite, eu o să plec într-o altă misiune. 
Unde plecaţi? Ei, acolo, mă! Și arată în sus. Zice: 
acum te pot ajuta și nu te pot ajuta prea mult, cu 
articulațiile, cu durerile, dar vino la mine la mormânt 
şi te asigur că te voi ajuta mult mai mult. Ceea ce s-a și 
întâmplat. L-am întrebat: aţi fost? Da, de două ori. Şi 

Părintele îi mai zice: vino acolo, la Prislop, şi m-ajută 
cu tâmplăria, că mai sunt multe lucruri de făcut. Eu 
voi fi mereu în spatele tău, dar tu n-ai să mă vezi... 

Înţelegeţi? El spunea acelaşi lucru ca și Serafim 
de Sarov: Vino la mormântul meu și am să te pot 
ajuta mai mult decât am făcut-o în viaţă. Domnule, 
sunt niște similitudini pe care nu poţi să le ignori! 
Oamenii ăştia realmente ştiau ceva din timpul vieţii, 
comunicau cu dimensiunea spirituală a Universului. 
Hai să nu mai punem la îndoială! 

Iată, se spune despre Părintele Arsenie Boca, 
sunt foarte mulţi martori, că vorbea cu animalele ca 
Sf. Francisc de Assisi. Am fost și la Assisi. Apoi m-am 
dus în toate locurile în care au fost aşa-zisele „apariţii 
mariale” ori s-au manifestat nişte sfinți, fiindcă voiam 
să ştiu adevărul. Când m-am dus la Lourdes, am zis 
că nu mă interesează ziarele, mă interesează revistele 
de medicină care vorbesc despre asta. Pe mine mă 
interesa care e adevărul... 


Ştiţi că Părintele Arsenie Boca a început, a 
silabisit câteva studii de medicină, a participat, 
de exemplu, la cursurile de anatomie ale lui 
Francise Rainer. Într-una dintre lucrările 
sfinției sale, Cărarea Împărăției, există notații 
care folosesc termeni medicali. Cum vi se par 
dumneavoastră, ca specialist, aceste aserțiuni, 
hai să le spunem medicale, uneori chiar 
indicaţii ale Părintelui Arsenie Boca? 

Hai să ne înţelegem. Părintele Arsenie Boca 
ştia cu totul altceva decât ştim noi. Noi ştim doar ceea 
ce avem cu referinţă la o existență strict materială, 

substanțială, perceptibilă, în timp ce Arsenie Boca 
știa adevărul de dincolo de substanță. Adevărul care 
venea din altă lume. Tot ce a spus Arsenie Boca are 
cu totul altă relevanţă decât ceea ce facem noi şi 
încercăm să descoperim pe calea studiului ştiinţific, 
a experienţei şi a cumulării continue până ajungem la 
un adevăr. Deci, nu este de pus la îndoială ce spunea 
Părintele Arsenie Boca. 

El făcea următorul lucru: uite, fii atent, ai putea 
să faci boala cutare. Să te învăţ ce să faci. Păi dacă 
sfaturile lui preveneau o boală viitoare, ce n-aş da eu 
ca medic să ştiu să previn boli pe care nu le văd încă! 
Este de ignorat aşa ceva? Nu, dimpotrivă. El însă 
putea să vindece şi în același timp putea să prevină. 
Păi, asta e baza medicinii, să previi. Că după ce s-a 
declanșat o boală, greu mai poţi s-o dai înapoi... 


Şi întâi de toate, diagnostica, să spun- 
aşa: şi trecutul, şi viitorul, şi prezentul omului 
din faţa sa... 

Eu sunt ferm convins că Părintele Arsenie 
Boca vedea câmpul, aura. Deci toate bolile noastre se 
înscriu mai întâi în acest câmp. Am spus, repet, ştim 
acum că noi nu suntem doar o entitate fizică, doar 
corpul fizic. Limita mea nu se oprește aici, la nivelul 
tegumentului. Ci este și un câmp. Şi toate bolile le 
vezi mai întâi ca nişte pete în câmp. El le vedea, le 
citea. Le vedea ca şi alți mari sfinţi, pentru că, repet, 
el, comportamentul lui, gândirea lui erau în acord cu 
legile Universului. Intrând în rezonanţă cu Universul, 
beneficia de forța Universului. 

Noi, care trăim încă în lumea materialismului 
și a stupidităţilor ideologice până la aceste ambiţii: 
egoisme, agresivităţi, dorinţe de a fi cât mai mari, de 
a lua, a apuca cât mai mult. La asta se reduce acum 
întregul nostru comportament: la câştiguri de bani, 
bani, bani cu care să obținem niște bunuri, pe care nu 
le luăm cu noi, ci rămân dincolo de noi. 

Hai să vedem şi așa, mie mi se pare un lucru 
uimitor, daţi-vă seama: Arsenie Boca reeditează 
miracolele de acum 2000 de ani ale lui Iisus. Noi 
suntem contemporani cu acest om. Probabil că multă 
vreme va mai trece să mai avem un sfânt de talia lui 
Arsenie Boca. Dacă generaţiile următoare, când vor 
auzi despre ce se întâmplă, n-o să creadă? Ştiţi de 
ce i-am citat pe Sfântul Nectarie și pe Arsenie Boca? 
Pentru că dacă despre Iisus, după 2000 de ani, putem 
considera că s-au construit şi eventuale legende... 
domnule, aceşti oameni sfinți au trăit sub ochii 
noștri! Atunci, să le explicăm! Păi, dacă ne pretindem 
oameni de ştiinţă, nu trebuie să le explicăm? 


O ultimă întrebare v-aş pune, domnule 
doctor, ce putem face de aici înainte? Nu sunt 
totuşi necesare nişte comisii interdisciplinare, 
care să fie alcătuite şi din medici, şi din 
psihologi, antropologi, teologi, fizicieni, care 
să cerceteze profesionist astfel de fenomene? 

Domnule profesor, nu întâmplător m-am 
ocupat de lucrurile astea. Nu din naivitate. Deci, 
dimpotrivă, dacă astfel de fenomene există, atunci 
ce-am învăţat eu e real sau este ireal? Şi atunci pot 
să spun doar un singur lucru: că există o realitate, 

asta, a fizicii concrete pe care o trăim și n-o putem 
nega, că am fi nebuni dacă am nega-o, nu? Nu pot 
să neg că dumneavoastră sunteţi acolo și eu aici. Şi 
există o realitate de dincolo de noi, care este la fel de 
reală ca şi asta. Asta ne spun ultimele date despre cei 
care au avut experiența morţii clinice. Există o altă 
realitate care e la fel de reală ca şi asta. E la nivel 
de undă, de câmp. Noi doar ştim că realitatea este 
o dublă ipostază. Asta ne spune fizica modernă. De 
undă și particulă. Că mintea mea transformă unda în 
particule și aşa eu văd lumea concretă. 

Așadar, dacă astfel de fenomene exprimă o altă 
realitate a existenței Universului și a lumii, înseamnă 
că noi trebuie să luăm aminte de aceste lucruri. Să 
extragem învăţătura, concluzia pe care ne-o impune 
obligatoriu, că un anumit comportament poate să ducă 
la nişte performanţe care sunt dincolo de realitatea 
noastră concretă. Aceasta, coroborată cu alte date 
ale ştiinţelor, ne obligă pe noi să refundamentăm, să 
revedem toate reperele existenței umane. 

Deci, noi suntem aici într-un mare impas, în 
existența omenirii, cu riscul de a ne autodistruge... Să 
evităm toate aceste stupidităţi, care ne fac atâta rău în 
viaţa noastră. Tot acest circ pe care îl fac politicienii, 
toate aceste nefericiri cu crime, cu terorisme, cu 
limbajul ăsta vulgar. Ştiţi ce înseamnă limbajul vulgar? 
Înseamnă o frecvenţă joasă. Frecvența joasă înseamnă 
pur și simplu un efect nociv asupra noastră. Şi uite că în 
filmele noastre există peste tot! Or, înțelegând, revizuind 
întreaga noastră existenţă, dacă refundamentăm totul 
în virtutea noilor cunoştinţe de care dispune omenirea, 
atunci avem o şansă să mergem mai departe. Dacă nu, 
nu. Şi viaţa noastră va fi tot mai grea. 

Biserica nu trebuie să-şi refundamenteze 
nimic, ci mai degrabă să se racordeze, fiindcă 
ea deţine deja toate aceste adevăruri... Şi 
să şi le traducă în limbajul propriu, fiindcă 
uneori limbajul folosit este impropriu. 

Sunt total de acord. Asta e tot. Asta e părerea 
mea. Cu alte cuvinte, preocupările mele au o finalitate, 
au un scop, nu sunt o simplă curiozitate. 


Pot să vă întreb o chestiune delicată? 
Aţi avut vreo experienţă personală legată de 
Părintele Arsenie Boca? 

Nu. Cu dânsul, nu. Dar am avut foarte multe 
experienţe... Ieşiri din timp, de pildă, uite stau de 
vorbă cu dumneavoastră şi, brusc, am revelaţia că 
mâine la ora H se întâmplă următorul lucru. Aidoma 
s-a-ntâmplat. Sau momente de impas. Ştiţi bine 
că, scriind ce am scris, am fost la un moment dat 
trecut sub tăcere, înainte de '89. Momente destul de 
grele. Am avut întotdeauna vise premonitorii, care 
mi-au spus ce se-ntâmplă a doua zi. Riguros, însă 
simbolic. În timp ce se petreceau fenomenele din vis, 
înţelegeam și traducerea în realitate. Foarte ciudat. 
Am avut şi alte situaţii, fenomene de mare dificultate. 
Am rămas odată în Germania, în zăpadă... într-o 
situaţie jenantă, în care n-aveam bani, eram cu încă 
doi colegi. Unde să ne mişcăm, pe un câmp? S-a făcut 
întuneric, ningea şi am gândit ceva. Brusc, am avut 
răspuns. Nu o dată. 

Adică am sentimentul că pur şi simplu în ceea 
ce fac aici sunt condus din planul spiritual... Parcă 
cineva anticipează ceea ce trebuie să faci. Am să 
vă spun ceva, poate că n-aş fi avut acest discurs cu 

dumneavoastră și n-aş fi scris ce am scris, dacă n-aş 
fi avut nicio experiență. Dar în clipa când ai trăirea 
respectivă și vezi că Universul răspunde imediat când 
tu ai avut un gând, atunci, domnule profesor, o spun 
cu toată responsabilitatea și onestitatea, dacă ţi se taie 
capul, dacă eşti ucis, să negi o asemenea experienţă, 
n-o mai poţi nega! Şi ştiţi foarte bine că o experienţă 
face cât tone de cărţi. Deci, eu nu sunt numai la stadiul 
de teorie, am citit foarte mult, şi știu multe. Însă eu 
m-am ocupat şi am făcut toate aceste lucruri pentru 
că am avut experienţe care mi-au spus clar: există și o 
altă dimensiune decât cea în care ești aici. 


Din câte ştiu, ați avut întâlniri cu clerici, 
chiar ierarhi creştini ortodocşi, care au o 
atitudine foarte pozitivă faţă de scrierile şi 
cercetările dvs... 

Absolut, am foarte mulţi preoţi cu care am 
avut şi am o relaţie foarte amicală. Eu nu sunt 
împotriva religiei mamei mele, categoric! Am fost 
odată întrebat cum mă împac eu, om de ştiinţă, cu 
religia, cu Biserica. Şi am răspuns la fel de simplu: 
ştiinţa are un discurs rațional, cognitiv, în timp ce 
Biserica are un discurs afectiv, este trăirea. Biserica 
este trăirea în dimensiunea spirituală, cea de dincolo, 
cu care tu comunici, şi știința este rațiunea cu care 
tu îți ordonezi viaţa. Simplu. Nu sunt în contradicţie! 
Au fost în contradicţie, în mod stupid, sute de ani. 
Dar în clipa de față s-au împăcat. Păi, gândiţi-vă, la 
experiența morții clinice, prima concluzie este asta: 
Dumnezeu există!... 


SEVER VOINESCU 
(jurist, publicist): 


Fenomenul Arsenie Boca 
Santo subito! 


— postfață — 


Un monah de la Athos mi-a spus că, dacă vrei 
să înţelegi bine starea actuală a Bisericii lui Iisus 
Hristos, cel mai indicat este să urmăreşti fenomenul 
sfinţilor contemporani. 

Ce se întâmplă cu ei, cum de apar, ce spun, ce 
fac şi, nu în ultimul rând, cum se întâmplă că oamenii 
îi recunosc, îi urmează și Biserica îi canonizează. De la 
untimp, încerc să înțeleg câte ceva despre Biserica mea 
fiind atent la ceea ce se poate numi, deja, „fenomenul 
Arsenie Boca”. Când avem, în mod constant, de 25 de 
ani, sute de mii de credincioşi care i se roagă, îl simt 
aproape, îl cinstesc, îi caută îndrumarea şi adevărul, 
fără ca undeva, cineva să organizeze vreo propagandă 
anume pentru aşa ceva, nu poţi să nu priveşti spre 
Cer, oricât de „analist” deştept ai fi. 

Părintele Arsenie Boca (1910-1989) a fost un 
om al lui Dumnezeu. Mase de credincioși au simţit 
asta şi l-au cinstit ca atare încă de la începuturile 

sale monahale. În 1945, de pildă, anul în care istoria 
României s-a frânt, Părintele, care abia avea 35 de ani, 
fusese tuns în monahism de 5 ani şi preoţit de 2 ani, 
deja era denumit de credincioşi „Sfântul Ardealului”, 
iar în jurul său, la Sâmbăta de Sus, se constituise o 
amplă mișcare duhovnicească ce atrăsese admiraţia 
lui Dumitru Stăniloae, fostul său profesor de la 
Institutul Teologic din Sibiu. Mai departe, Părintele a 
trecut prin timpul pământesc ce i s-a dat într-un chip 
desăvârșit. Pe măsură ce-i aprofundezi biografia și îi 
afli faptele, pe măsură ce te gândeşti la vorbele lui, îţi 
dai seama că trecerea sa prin lume se conformează 
perfect paradoxului miraculos pe care îl are viața 
oricărui sfânt: pe de o parte, conţine plumbul suferinţei 
pe care carnea, istoria şi ceilalţi îl toarnă fără oprire 
în inima fiecărui om, pe de altă parte, este înaripat, 
este evident capabil să evadeze de sub puterea durerii 
cu o graţie de balerin. E clar că ei au puterea să se 
sustragă suferinţei, să o transgreseze fără să capete 
nici măcar cea mai neînsemnată cicatrice. Și acum 
apare întrebarea adresabilă oricărui sfânt: dacă aşa 
putere îţi dă credinţa în Iisus Hristos, încât poţi să 
transcenzi durerea condiţiei omeneşti, de ce preferi 
să te întorci şi să suferi alături de cei care nu au 
puterea asta? Iar răspunsurile sfinților sunt, în fond, 
minunate variaţiuni pe aceeași temă: credința în 
Dumnezeu este profund şi indestructibil legată de 
solidaritatea cu creatura sa. 

Dragostea lui Dumnezeu pentru cel mai cumplit 
păcătos din lume este infinit mai mare decât dragostea 
celui mai ardent credincios pentru Dumnezeu — zicea 
Arsenie Boca. Dacă El își iubeşte creatura într-atât 

încât să-şi trimită Fiul să ia asupra Lui păcatul 
originar, dar şi toată cohorta de păcate care atârnă de 
noi de la Cădere încoace, cine eşti tu să i-o urăști? Cu 
cât crezi mai mult, cu atât iubeşti mai mult şi cu cât 
iubeşti mai mult, cu atât crezi mai mult. 

Sfinţii sunt oameni aflați cu câţiva paşi 
înaintea noastră pe drumul mântuirii (vezi, în 
acest sens, primele pagini din Minima moralia de 
Andrei Pleşu), care au misiunea să se întoarcă din 
drumul lor ca să ia de mână şi să călăuzească gloata 
noastră bramburită, arogantă, gălăgioasă și făloasă 
în ignoranţa ei. Grea treabă! Dar ei, sfinţii, mergând 
înaintea noastră, mai fac ceva: încearcă să înlăture 
obstacolele. Sfinţii ştiu mult mai multe decât noi, dar 
nici ei nu ştiu tot. În vieţile sfinţilor, admirabilă este 
lupta lor cu final necunoscut. Ei tatonează orizonturile 
înalte, ca şi cum ar fi antemergători pentru noi. Pe 
“ei îi atacă, în primul rând, Diavolul pentru că ei sunt 
atât de îndrăzneţi să creadă puternic în Dumnezeu. 
Cu unii ca noi, lupta Necuratului n-are niciun rost, că 
ne cucereşte cu minim efort, mai curând de doi timpi 
şi cu mai puţin de trei mișcări. Dar cu ei, cu sfinţii, 
are de luptat din greu. De-aia se şi concentrează cu 
toată puterea sa malefică asupra lor. Sfinţii sunt cei 
care ies singuri, cu pieptul înainte, şi strigă Diavolului 
să se lupte cu ei, nu cu bieţii de noi, slabi și fricoşi 
ce suntem. Arătându-ne cum se luptă cu Răul, sfinţii 
sunt, toţi, eroi. 

Părintele Arsenie Boca a trecut prin vexaţiunile 
istoriei, prin puşcărie, prin interdicția de a mai fimonah, 
prin bârfele murdare ale „colegilor”, prin diversiunile şi 
anchetele Securităţii fără ca acestea să-l vatăme în vreun 

fel. A rezistat cu eleganță desăvârşită oricărei lovituri, 
a afirmat tot timpul credinţa, a arătat fără o secundă 
de ezitare Calea și a încercat să ocrotească oamenii cu 
toată puterea sa spirituală. Vreau să transform lacrimile 
voastre în bucurie, zicea unora, iar altora le spunea că 
e bine că va muri, pentru că de dincolo va putea fi de 
mult mai mare folos oamenilor decât le putea fi de aici. 
În plus, extraordinara sa carismă duhovnicească, harul 
său pregnant nu au pălit niciodată. Și totuşi, chiar şi 
așa, fenomenul naţional al adoraţiei lui Arsenie Boca 
nu se poate explica altfel decât în termenii lucrării lui 
Dumnezeu. 

Să ne gândim puţin — de unde știu oamenii 
acestei țări cine este şi ce poate face pentru ei Arsenie 
Boca? Toată presa e plină doar de politică şi fotbal. 
Biserica este, în general, pusă la zid în discursul public. 
Credinţa e batjocorită în spaţiul civic. Se acceptă, cel 
mult, unele superstiții şi stârneşte un oarecare interes 
magia. Dar credinţa în lisus Hristos nu prea are loc pe 
agenda publică. Ei bine, se pare că agenda publică nu 
are mare legătură cu inima oamenilor pentru că, în 
acest context, milioane de români se îndreaptă spre 
Părintele Boca. În toate pangarele din ţară, chipul 
său în fotografii mai mult sau mai puţin naive se 
vinde exploziv. Cărţile care îl pomenesc pe copertă se 
cumpără masiv. Din ce în ce mai mulţi români merg 
la Prislop, la mormântul Părintelui, să se roage. 

În timpul funeraliilor Papei Ioan Paul al II-lea, 
deodată, zecile de mii de oameni strânşi în Piaţa 
Sfântului Petru au început să scandeze „Santo subito!” 
(„Sfânt, acum!”), ceea ce l-a determinat pe noul Papă, 
Benedict al XVI-lea, să ceară structurilor abilitate ale 

Bisericii Catolice să purceadă neîntârziat, în ciuda 
termenelor tradiționale, pe drumul sanctificării 
predecesorului său. De ani de zile, ortodocşii români 
strigă, în felul lor, „Sfânt, acum!” despre Părintele 
Arsenie Boca. Biserica lor ar trebui nu doar să-i 
audă, ci să-i și asculte. În fond, prima condiţie ca un 
mare creştin să fie sfânt este aceea ca marea masă de 
credincioşi să-l considere aşa. Sfințenia nu se acordă 
— ea nu este nici un fel de înălțare în grad, nici o 
decorație post-mortem. Biserica nu face decât să ia act 
că, în conştiinţa credincioșilor ei, există consolidată 
convingerea că e vorba despre un sfânt, că oamenii 
se referă la el şi se închină în memoria lui cu credinţa 
că e sfânt. În cazul lui Arsenie Boca, această condiţie 
esențială este îndeplinită cu asupra de măsură. Și, 
dacă mi se va spune că ritmul de lucru al BOR e mai 
molcom, măcar oarecare urgenţă în curățirea pieței 
de prostii şi mistificări legate de numele Părintelui ar 
putea să manifeste. Arsenie Boca a făcut enorm pentru 
BOR şi vibrația vie a credincioșilor la auzul numelui 
său este dovada supremă. Prețuindu-i memoria, ar 
trebui ca BOR să plivească grădina amintirii sale de 
buruieni, să se arate deranjată de tabloidizarea figurii 
Părintelui și, de ce nu, să se exprime când numele 
său este confiscat în politică. În plus, proliferarea 
cărţilor cu citate complet neverificate şi neverificabile 
din Arsenie Boca trebuie imediat denunțată. Aud că, 
profetic, Părintele Boca a spus unui ucenic de-al său că 
va veni vremea să-l apere de oameni. Vremea a venit şi 
ucenic de conștiință ar trebui să-i fie întreaga Biserică. 

Îmi place să cred că lentoarea cu care BOR se 
mișcă în privinţa canonizării lui Arsenie Boca nu are 

de-a face cu vreun sentiment de vinovăţie pentru 
că, din 1959 până la moartea lui, aceeaşi BOR l-a 
exclus din cinul monahal. Chiar dacă decizia ar 
putea fi explicată în contextul anilor '50 prin factori 
extra-bisericești, cu greu ar mai putea fi explicată în 
același mod persistența în ea în anii '70 şi mai apoi. 
Abia în 1998, BOR a retractat actele administrative 
prin care îi interziceau, practic, lui Arsenie Boca să fie 
ceea ce fusese hărăzit să fie. Dar destinul credinţei în 
lisus Hristos pe lumea asta are doar în parte legătură 
cu Biserica Lui. Oamenii aud mai degrabă vocea 
Cerului decât vocea Bisericii, ca să nu mai vorbim 
de vocea Guvernului, căci inima este cu mult mai 
receptivă decât urechea. Pe tot parcursul anilor de 
interdicţie, mii de credincioşi continuau să vină la 
Boca — dovada o găsim nu doar în mărturiile lor, ci 
chiar în arhivele Securităţii, care era exasperată de 
magnetismul Părintelui. 

Concluzia este că harul duhovniciei nu se dă şi 
nu se ia cu ucaz patriarhal. La fel și sfințenia. De-aia 
zic, Santo subito! 

Personalitatea sa harismatică nu trebuie „susținută” 

prin legende care amplifică viziunea „magică”, de fachir, 
pe care Securitatea a încercat să i-o construiască............. 91 


TEODOR BACONSCHI (teolog, diplomat, scriitor): 
Multora nu le-a convenit eroismul său duhovnicesc, 

e limpede că el s-a manifestat din plin, continuu şi fără 
urmă de spectacol fals: a fost o vocaţie înaltă, autentică 
ŞIROCLOGISĂ sosea a dese aaa aaa aaa aa an iza E 113 


AUGUSTIN IOAN (arhitect, filosof): 

Un arhitect, un constructor de biserici, are de învăţat 

de la Părintele o anumită dezinvoltură în raport 

cu tradiția, care nu înseamnă abandonarea ei, 

ci o împlinire superioară sssisssisssisisssisosseorssissssssessrsesssrisaa 125 


FLORIN CARAGIU (matematician, teolog, poet): 

Există în picturile Părintelui o căutare a unei transparenţe 
iconice care exprimă năzuinţa sa îndreptată spre universul 
eshatologic, ceea ce este o sursă nesfârşită de inspirație 
A n UE: Rae RP APE NET Re Topa inte ela a AL PO SIRE 143 


MARINA DUMITRESCU (jurnalist, poet): 

L-aş întreba pe Părintele Arsenie cum suferă sfântul 
atunci când clarviziunea îl poartă în tainiţele vieţii 
omenești, ce forme ia durerea lui când oamenii 


refuză calea cea dreaptă?. s1157. 


PR. RĂZVAN PETCU (fizician, teolog): 

Mi-a rămas întipărită în minte „statura” tainică a Părintelui, 
acea privire albastră pe care nu puteam să o „înfrunt” 
pentru că tot timpul privirea îmi aluneca în jos.............. 171 


ANDREI DOROBANȚU (fizician, publicist): 

Minunile Părintelui nu sunt doar nişte „simple” minuni, 
sunt semne de la Dumnezeu, ca şi încercările 

ÎGIGOȚE; SUN LET SUPUS sees acea sase En EARS 189 


DUMITRU CONSTANTIN-DULCAN 

(medic psihiatru, neurolog): 

Dacă sfaturile Părintelui preveneau o boală viitoare, 

ce n-aş da eu ca medic să ştiu să previn boli pe care 

ILA a fa fi pi. 1 ANDONE PRIMIRE RIA O RN e ORE IP ARI 227 


SEVER VOINESCU (jurist, publicist): 
Fenomenul Arsenie Boca. 


Santoisubitoli(POSULAȚA ) sem acceasi p 253 


Prezentarea interlocutorilor..........s..s.ssssss10000ss10000. 259 


Volumul de față pune laolaltă o sumă de analize, expertize, 
idei, opțiuni, frământări, nelămuriri ale unor intelectuali creștini 
incitați să abordeze o altfel de perspectivă asupra Părintelui Arsenie 
Boca — de a cărui sfințenie nu se îndoiește niciunul. Am recurs astfel 
la experiența câtorva oameni punându-le o serie de întrebări, cât 
mai aspre, frontale, reluând totodată și acele întrebări incomode 
care persistă de ani buni în spaţiul public, referitoare la 
personalitatea Pr. Arsenie Boca. 

Este interesant și tonic să rezum aici specializările 
participanţilor la această carte: teologie ortodoxă, filosofie, istoria 
religiilor, antropologia religiilor, istoria Bisericii, bizantinologie, 
istorie recentă, fizică (fizică cuantică, fizica laserelor), matematică, 
medicină (psihiatrie și neurologie), arhitectură, arhitectura 
spațiului. sacru, filologie, literatură, presă, drept, diplomaţie. 
Majoritatea dintre aceștia au dobândit cele mai înalte calificări în 
domeniile lor de specialitate, sunt cercetători, unii sunt profesori în 
mediul universitar etc. 

- Aleatoriu vor fi (re)amintite aici și câteva mărturii mai puțin 
cunoscute referitoare la viața și faptele Părintelui. De pildă, un 
tânăr fizician l-a surprins pe Pr. Arsenie Boca, în anii '8o, că avea pe 
masa de lectură un volum despre corpurile cerești, rămase și astăzi 
enigmatice, numite guasari. Era o carte de astrofizică doctă, pentru 
specialiști, iar nu una de popularizare... 

Pornind de la această mărturie mă gândesc că, poate, dincolo 
de pojghiţa atât de sclipitoare a miracolului al cărui intermediar 
este Părintele Arsenie, altceva se întrevede, și mai important: o 
nouă vârstă a antropologiei creștine anunţată nu numai de faptele 
sale miraculoase, ci și de vectorii căutărilor sale. lată de ce viața și 
faptele Părintelui Arsenie Boca trebuie abordate din perspectivă 
interdisciplinară. 


Marius Vasileanu 

